
Afrikoje, bet sulaukusį ketverių metų motina jį ir jo 
brolį išsivežė atgal į Angliją. Po tėvo mirties šeima 
persikraustė į Birmingamo priemiestį Serholą. 
Tolkieno vaikystė prabėgo laimingoje kaimo aplinkoje, 
jo raštuose ir piešiniuose aiškiai atsispindi šilti 
jausmai kaimiškam peizažui. 


Motina mirė, kai Tolkienas tebuvo dvylikos metų; 
juos su broliu ėmėsi globoti vietos dvasininkas, vėliau 
atidavė juos į Karaliaus Edvardo mokyklą Birmingame, 
ten Tolkienui puikiai sekėsi klasikiniai mokslai. 


Baigęs anglų kalbos ir literatūros studijas Oksforde, 
Tolkienas vedė Edithą Bratt. Pirmojo pasaulinio karo 
metais tarnavo Lankašyro šaulių pulke ir kovėsi Somos 
mūšyje. Po karo gavo darbą rengti naują anglų kalbos 
žodyną ir pradėjo rašyti mitologijos ir legendų ciklą, 
kurį iš pradžių vadino „Prarastųjų sakmių knyga“, bet 
vėliau atsirado „Silmariljono“ pavadinimas. 


1920 metais Tolkienas buvo paskirtas dėstyti anglų 
kalbą Lidso universitete ir šitaip pradėjo sėkmingą 
akademinę karjerą. Jos viršūne tapo anglosaksų 
literatūros profesoriaus pareigos Oksforde. Tuo tarpu 
savo vaikams Tolkienas rašė ir sekė istoriją apie 
Hobitą. Stanley Unwinas, Tolkieno leidėjas, sugalvojo 
paprašyti „Hobito“ tęsinio, ir ilgainiui Tolkienas 
parašė „Žiedų Valdovą“. Tai didžiulė istorija, rašyta 
mažiausiai dvylika metų ir išspausdinta tik tuomet, 
kai Tolkienas artėjo prie pensijos. Pasitraukęs iš 
Oksfordo universiteto, Tolkienas su žmona gyveno 
netoli Oksfordo, vėliau persikraustė į Bornmutą. 
1971 metais, žmonai mirus, Tolkienas grįžo į 
Oksfordą. Mirė 1973 metų rugsėjo 2 d., palikęs 
nebaigtą „Silmariljoną“, jį redagavo ir spaudai 
parengė jo sūnus Christopheris. 

Pasakų šalis (...) yra pavojinga vieta, kur žioplių laukia 
vilkduobės, o akiplėšų - požeminiai kalėjimai (...) Pasakų 
karalystė neaprėpiama, joje pilna įvairiausių dalykų: čia 
gali sutikti visokiausių Žvėrių ir paukščių, bekraščių jūrų ir 
nesuskaičiuojamų žvaigždžių, čia nuolat tyko pavojai, čia 
ir džiaugsmas, ir sielvartas kerta aštriai lyg kardas. Galbūt 
žmogus turėtų jaustis laimingas jau vien gavęs pasivaikš- 
čioti po šią nuostabią šalį, bet paregėję jos keistenybes ir 
turtus keleiviai, kurie norėtų apie juos papasakoti, praran- 
da žadą. O ten klajojant nevalia pernelyg daug klausinėti, 
kad durys neužsitrenktų panosėje.* 

J. R. R. Tolkienas 


* Paskaita „Apie pasakas“, skaityta 1939 m. kovo 8 d. Visas tekstas 
spausdinamas šios knygos gale. 

Nežinia, kada Tolkienas pradėjo galvoti apie Nepaprastą- 
ją Pasakų Karalystę. Savo esė „Apie pasakas“, kurią rasite 
šios knygos gale, jis tvirtina, kad vaikystėje pats pasako- 
mis nelabai domėjosi, tai tebuvo vienas iš daugelio po- 
mėgių. Tikrąjį susidomėjimą, pasak jo paties, „sužadino 
filologijos studijos jaunystėje, o dar labiau sustiprino ka- 
ras“. Tai, ko gero, tiesa. Pirmas žinomas Tolkieno kūrinys 
pasakų tema - poema „Saulėtas miškas“ , jo parašyta 1910 
metais, sulaukus aštuoniolikos, tebesimokant Karaliaus 
Edvardo mokykloje, Birmingame. Iki 1915 metų pabaigos, 
kai baigė Oksfordo universitetą, tučtuojau įstojo į armiją 
ir išėjo kariauti, buvo spėjęs parašyti dar keletą panašių 
kūrinių, kai kuriuose galima pastebėti daugumą elemen- 
tų, vėliau išplėtotų į vientisą Pasakų krašto mitologiją. 
Baigiantis 1917 metams, kuriuos beveik visus Tolkienas 
praleido karo ligoninėje ar laukdamas, kol vėl galės grįž- 

ti į tarnybą, jis užrašė pirmuosius istorijos apmatus, ku- 
riuos po šešiasdešimties metų įtrauks į „Silmariljoną“, be 
to, mintyse sukūrė didžiąją dalį Viduržemio su Elfų sala 
tolumoje. 

Paskui buvo dar daugybė įvykių, apie kuriuos dabar 
mes žinome daug daugiau, nei žinojome tuomet, beje, kai 
ką ir pats Tolkienas glaustai aprašė apsakyme „Knibliaus 
pieštas lapas“. Visuotinai pripažinta, kad šiame kūrinyje 
gausu autobiografinių elementų, kuriuos rašytojas Tolkie- 
nas, pasak jo paties, „nepataisomas kniblius“, suteikė dai- 
lininkui Knibliui. Čia pasakojama apie tai, kaip Kniblius 
piešė daugybę paveikslų, bet jo mintis pamažu pavergė 
vienas. Jis pradėjo jį piešti nuo vieno lapo, bet šis netrukus 
tapo medžiu, o tas virto Medžiu, tarp kurio šakų atsivėrė 
visas kraštas, „šmėsteldavo miškais apaugę kalvų šlaitai ir 
snieguotos kalnų viršūnės“. Tolkienas rašė, kad Kniblius 
„nebesidomėjo kitais savo paveikslais arba pritvirtindavo 
juos didžiojo paveikslo pakraščiuose“. 

Tai beveik tiksli ataskaita to, ką Tolkienas veikė tre- 
čiajame, ketvirtajame ir penktajame dešimtmečiuose. Vi- 
sus tuos trisdešimt metų jis kūrė įvairius „Silmariljono“ 
istorijų variantus, kartais rašė eilėraščius, kai kada jų nė 
nepasirašydamas, ir kūrė visas kitas istorijas, tik ne visas 
jas užrašydavo, kai kurias iš jų tiesiog pasakodavo savo 
vaikams. Taip prasidėjo ir „Hobitas“. Nors jo veiksmas 
vyksta Viduržemyje, jis maža kuo tėra susijęs su elfų le- 
gendomis apie silmarilus, kalbant šiuolaikiniais terminais, 
tai šalutinis produktas. „Žiedų Valdovas“ buvo dar vienas 
šalutinis produktas, šįkart jau „Hobito“ istorijos, jis buvo 
pradėtas rašyti, nes Tolkieno leidėjas labai norėjo „Hobi- 
to“ tęsinio. Tačiau Tolkienas, kaip ir Kniblius, ėmė rinkti 

anksčiau parašytas istorijas ir „pritvirtindavo (...) didžio- 
jo paveikslo pakraščiuose“. Tarkim, Tomas Bombadilas iš 
pradžių buvo tiesiog vaikiško žaislo vardas ir 1934 metais 
išspausdintos poemos herojus, o galiausiai tapo kone pa- 
čiu mįslingiausiu „Žiedų Valdovo“ personažu. Čia buvo 
įtrauktos ir kitos eilės, kai kurios juokingos, kaip kad Semo 
Gemdžio „Drambilas“, pirmąkart išspausdintas 1927 me- 
tais, kitos rimtos ir liūdnos, kaip Platžengio ant Orų Vir- 
šūnės perskaityta poemos apie Bereną ir Lučieną versija, 
kuri pirmąkart buvo išspausdinta 1925 metais, remiantis 
dar anksčiau parašyta istorija. 

Dabar nebeįmanoma sužinoti, kas buvo tas „lapas“, o 
ką jis vadino „Medžiu“. Tačiau mažoji alegorija patvirtina 
tai, ką Tolkienas yra minėjęs kitoje vietoje, t. y. kad pasa- 
kos, kad ir kas jas pasakotų, yra pasakojimai ne apie pasa- 
kų būtybes, o apie Pasakų kraštą, apie pačią Nepaprastąją 
Karalystę. Tiesą sakant, Tolkienas tvirtino, kad dauguma 
pasakojimų apie pasakų būtybes, t. y. fėjas ar elfus, nėra 
labai įdomūs, bet dėl savo kuklumo nepridūrė - nebent 
būtų parašyti paties Tolkieno. Dauguma gerų pasakų yra 
apie „žmonių nuotykius Nepaprastojoje Karalystėje ar ūka- 
notuose jos pasieniuose“, tai vėlgi tiksliai apibūdina paties 
Tolkieno pasakojimus apie Bereną Doriato pasienyje, Tu- 
rino grumtynes prie Nargotrondo ar Tuoro išsigelbėjimą 
iš žūstančio Gondolino. Tolkieno nuomonė apie pasakas, 
kaip „pasakojimus apie fėjas“, buvo nevienareikšmiška. Jis 
nemėgo žodžio „fėja“, nes tai skolinys iš prancūzų kalbos, 
angliškas* žodis būtų „elfas“, be to, jis nemėgo ir viso Vik- 
torijos epochos fėjų kulto, pagal kurį fėjos yra mažos, mie- 


* Germanų prokalbės žodis (red. past.). 

los; kvailokos būtybės ir nepataisomos apgavikės, už savo 
egzistavimą turinčios dėkoti pamokomų vaikiškų pasakų 
kūrėjams. Didžioji dalis jo esė „Apie pasakas“ (kuri buvo 
įtraukta į 1945 metais išėjusią knygą Charles'ui Williamsui 
atminti, o pirmą kartą perskaityta kaip paskaita Andrew 
Lango, pasakų rinkėjo, garbei) atvirai taiso ir mokslinę ter- 
minologiją, ir susidariusią visuotinę nuomonę. Anot Tol- 
kieno, jis šiuos klausimus suprato geriau ir pažino senes- 
nę, gilesnę ir galingesnę sampratą nei Viktorijos epochos 
žmonės, netgi tokie mokyti kaip Andrew Langas. 

Tačiau Tolkienas, nors ir nemėgo fėjų, visą save atida- 
vė Pasakų kraštui, „slibinų, goblinų ir milžinų“ pasauliui, 
pasak Bilbo Beginso, to pasaulio, kur galima išgirsti apie 
„išgelbėtas princeses ir netikėtą našlių sūnų sėkmę“. Šio- 
je knygoje sudėtos pasakos ir eilės atskleidžia mums, kad 
Tolkienas mėgino įvairiais būdais artintis prie pasakų ka- 
ralystės, visi jie yra įtaigūs, originalūs ir nepriklausomi. 
Galima sakyti, kad tai tie paveikslai, kurių Kniblius savo 
„didžiojo paveikslo pakraščiuose“ nepritvirtino. Tai tarsi 
viliojančios užuominos apie kelius, kuriais galima būtų ke- 
liauti toliau, kaip kad niekada neparašyta ūkininko Gilio 
Mažosios Karalystės istorija. Ir jie atskleidžia visai kitokį 
požiūrį į įkvėpimo šaltinius, teikusius peną Tolkieno kūry- 
bai mažiausiai keturiasdešimt metų nuo jo brandos iki pat 
senatvės. O be to, mes, regis, žinome, kaip jos visos gimė. 


„Makaliukas Klajūnas“, pasaka, neatspausdinta iki 1998- 
ųjų, pradėta kurti prieš septyniasdešimt metų vien tik 
siekiant paguosti mažą berniuką, kuris pametė žaislinį šu- 
nelį. 1925 metų rugsėjo mėnesį visa Tolkienų šeima - tė- 

vas, motina ir trys sūnūs: Johnas (aštuonerių), Michaelas 
(penkerių) ir mažylis Christopheris - atostogavo prie jūros 
Failyje, Jorkšyre. Tuo metu Michaelas ypač mėgo žaisti su 
žaisliniu šuneliu, kurį visur nešiojosi su savim. Kartą su 
tėvu ir vyresniuoju broliu nuėjęs į pajūrį jis padėjo savo 
šunelį „pažaisti“, o sugrįžęs jo pasiimti neberado: šunelis 
buvo baltas su juodomis dėmelėmis ir jo nesimatė smėlyje 
tarp akmenų. Jie nesėkmingai ieškojo ir kitą dieną, o paskui 
pajūryje praūžė audra ir paieškos nebeteko prasmės. No- 
rėdamas paguosti Michaelą, Tolkienas sugalvojo pasaką, 
kurioje žaislinis Makaliukas buvo visai ne žaislas, o tikras 
šuo, pikto burtininko paverstas žaislu; taigi žaislinis šune- 
lis pajūryje sutinka draugišką burtininką, kuris pasiunčia 
jį ieškoti būdo, kaip vėl atvirsti į tikrą šunį ir susitikti su 
buvusiu savininku, berniuku vardu Tju (angliškai Two, 
„du“). Kaip ir visos Tolkieno istorijos, ir šioji bepasakojant 
augo, apie 1927 metų Kalėdas jis ją užrašė ir pats iliustra- 
vo, o užbaigė kartu su „Hobitu“ 1936 metais. 

„Makaliuko Klajūno“ veiksmas vyksta ne vien Failio 
pajūryje, kur Makaliukas sutinka smėlio burtininką Psa- 
matijų, bet ir dar trijose pagrindinėse vietose: šviesiojoje 
mėnulio pusėje, kur savo bokšte gyvena Mėnulio Žmogus, 
tamsiojoje mėnulio pusėje, kur Sapnų slėnyje susirenka 
pažaisti miegantys vaikai, ir povandeninėje karalystėje, 
kur pas jūrų valdovą Visų Vandenynų Burtininku tarnau- 
ja piktasis burtininkas Artakserksas. Ir mėnulyje, ir jūros 
dugne Makaliukas susidraugauja su mėnulio šunimi bei 
jūros šunimi, jie abu vardu Makaliukas, taigi jis gauna var- 
dą Makaliukas Klajūnas. Visi trys nuolat patenka į keblias 
situacijas, mėnulyje erzina Baltąjį Slibiną, o vandenyno du- 
gne pažadina Jūrų Gyvatę, kuriai pradėjus rangytis kyla 

didžiulė audra, panaši į tą, kuri nusiaubė Failio pajūrį, o 
Makaliukas tuo metu ant banginio Vino nugaros keliauja 
per Šešėlių jūras už Stebuklingųjų salų ir iš tolo pamato 
Pasakiškąjį Elfų kraštą - šioje vietoje Tolkienas arčiausiai 
priartėja prie savo didžiosios mitologijos. „Tai gaučiau į 
kailį, jei kas nors sužinotų!“ - sako Vinas, paskubomis ner- 
damas gilyn, ir mes daugiau nieko nebeišgirstame apie 
salą, kuri tikriausiai buvo Valinoras. 

Šis ankstyvas Tolkieno kūrinys gerai atspindi jo humo- 
ro jausmą. Mažųjų šunelių nuotykiai nepaprastai žaismin- 
gi, juos nešiojantys gyvūnai - žuvėdra Klyksnė ir banginis 
Vinas - elgiasi globėjiškai, netgi trys burtininkai rodosi 
geraširdžiai arba šiek tiek neišmanėliai kaip Artakserksas. 
Tačiau yra rimtesnių, senesnių ir gilesnių dalykų. Didysis 
Baltasis Slibinas, kurį šuneliai erzina mėnulyje - tai Balta- 
sis Anglijos Slibinas iš legendos apie Merliną, kuris nuo- 
latos kariauja su Raudonuoju Velso Slibinu; Jūrų Gyvatė 
primena Midgardo gyvatę, kuri nužudys Torą Ragnaro- 
ko dieną; jūros šuo Makaliukas primena vikingų vadą ir 
kartais prabyla kaip žymusis karalius Olavas Trigvasonas. 
Pasakoje apie Makaliuką Klajūną sutelpa mitas, legenda ir 
netgi istorija. Tolkienas nepamiršta, kad netgi sekant pasa- 
ką vaikams Nepaprastojoje Karalystėje turi būti šiek tiek 
pavojų. Tamsiojoje mėnulio pusėje gyvena juodieji ir pil- 
kieji vorai, kurie tyko mažų šunelių, norėdami juos nunuo- 
dyti ir pasidėti į savo podėlius, o šviesiojoje pusėje „buvo 
kardadančių musių ir stiklavabalių, kurių žabtai priminė 
plieninius spąstus, dar blyškiųjų vienragučių su strėlės di- 
dumo geluonimis... O baisiausi buvo šešėlsparniai ', ką jau 
kalbėti apie „pelkėje tūnančias visokias šlykščias pabai- 
sas“, tykančias grįžtančiųjų iš Vaikų Sapnų slėnio, kurios 

„būtų kaipmat nutvėrusios mažąjį šunelį“, jei ne Mėnulio 
Žmogus. Be jų, dar yra jūrų baidyklių ir visokiausių katas- 
trofų, kurias, nemokėdamas burti, sukelia Artakserksas. 
Tolkienas gerai perprato nepaaiškintų užuominų, nemato- 
mų jėgų ir galybių įtaigą (kaip ir Raganius „Hobite“). Nors 
ir nelogiška, laikas, skirtas detalėms, netgi visai nereikš- 
mingoms, nėra beprasmis knibinėjimasis. 


Humoras būdingas ir pasakai „Hamo ūkininkas Gilis“ , bet 
čia jis visai kitoks, rimtesnis, netgi mokslinis. Ir ši pasaka 
prasidėjo nuo Tolkieno vaikams ekspromtu papasakotos 
istorijos: vyriausias jo sūnus Johnas prisimena, kad tėvas 
ją pasakojo šeimai slepiantis nuo audros po tiltu, greičiau- 
siai persikrausčius į Oksfordą 1926 metais. (Viena įspū- 
dingiausių scenų pasakoje - slibino Chrizofilakso pasiro- 
dymas iš po tilto ir karaliaus bei jo armijos sunaikinimas.) 
Pirmoje rašytinėje versijoje tėvelis seka pasaką, o vaikas jį 
pertraukia ir klausia, kas yra „pištalietas“. Pasaka buvo po 
truputį plėtojama, ko! 1940 metų sausį, jau užbaigta, buvo 
perskaityta Oksfordo studentų bendrijoje ir galop 1949 
metais išleista. 

Pokštai prasideda nuo pavadinimo, nes jie yra du, vie- 
nas lotyniškas, kitas angliškas. Tolkienas dedasi išvertęs 
šią istoriją iš lotynų kalbos, jo „pratarmė“ mėgdžioja pa- 
mokomu tonu parašyto mokslinio darbo įvadą. Tariamas 
leidėjas šaiposi iš tariamo pasakotojo lotynų kalbos, mano, 
kad pasaka tėra vertinga tik dėl vietovardžių paaiškinimo, 
ir snobiškai riečia nosį prieš naivius žmogelius, kuriems 
„pasakojimo veikėjas ir jo nuotykiai gali patikti“. Tačiau 
pasaka atkeršija. Leidėjas žavisi „rimtais metraščiais“ ir 

„Artūro karalystės istorikais“, bet „greita karo ir taikos 
kaita“, apie kuriuos jis užsimena, yra žinios iš „Sero Ga- 
veino ir Žaliojo riterio“ - paties nuostabiausio neistorinio 
šaltinio, kokį tik galima rasti. Kaip šioje pasakoje paaiškėja, 
„liaudies sluoksniai“, iš kurių šaiposi leidėjas, yra patiki- 
mesni nei prikergti moksliniai komentarai. Pasakoje apie 
ūkininką Gilį senovė ir tradicija nugali mokslingumą ir 
naujas madas. „Keturi Oksenfordo išminčiai“ apibūdina 
„pištalietą“ taip pat, kaip ir Didysis Oksfordo anglų kal- 
bos žodynas, leistas (Tolkieno dienomis) keturių skirtingų 
leidėjų. Bet Gilio „pištalietas“ visai kitoks, o šaudo lygiai 
taip pat. „Ilgi tiesūs kardai“ karaliaus dvare „išėję iš ma- 
dos“, taigi karalius vieną iš jų padovanoja Giliui kaip be- 
vertį daiktą, o šis kardas - tai Uodegų Siaubas (arba Kau- 
dimordaksas, jei jau kas labai nori kalbėti lotyniškai), ir 
jis suteikia Giliui pasitikėjimo net slibino akivaizdoje, nes 
ūkininkas mėgsta senas pasakas ir dainas apie didvyrius, 
kurios irgi yra išėjusios iš mados. 

Galbūt ir išėjusios, bet nepranykusios. Visą gyvenimą 
Tolkienas žavėjosi išlikusiais dalykais - žodžiais, posa- 
kiais ir priežodžiais, netgi eilėmis ir pasakomis, atėjusio- 
mis į šiuolaikinę kasdienę kalbą iš priešistorinių laikų, 
dažnai iškraipytomis ir beveik nebeatpažįstamomis. Aki- 
vaizdus pavyzdys yra pasakos, kurias per amžių amžius 
išlaikė ir perdavė ne mokslininkai, o močiutės ir auklės. 
Taip pat ir vaikiški eilėraštukai. Iš kur jie atsirado? „Sena- 
sis karalius Koulas“* minimas Tolkieno pratarmėje (dera- 
mai perkeltas į mokslinę pseudoistoriją), o lįsdamas iš po 
tilto Chrizofilaksas cituoja „Kliunkį Pliumpį“. Eilėraščiai 


* Vaikiškas eilėraštukas, pirmąkart užrašytas 1708 metais (vert. past.). 

apie Mėnulėną „Tomo Bombadilo nuotykiuose“ taip pat 
sueiliuoti vaikiškais ritmais. Eiliuotos mįslės irgi yra iš- 
likusios iš senų laikų, jas mindavo ir anglosaksai (turime 
daugiau kaip šimtą išlikusių tokių mįslių), ir šių dienų mo- 
kinukai. Be to, dar yra žinomų priežodžių, nuolat kintan- 
čių, bet niekuomet neišnykstančių: Linksmasis Semas, kal- 
vis, perfrazuoja porą tokių posakių pasakoje apie ūkininką 
Gilį, o Bilbas „Žiedų Valdove“ atkreipia dėmesį, kad „se- 
novinis auksas žiba retai“. Paprastai archajiški žodžiai yra 
žmonių pavardės ir vietovardžiai. Jie dažniausiai pasiekia 
mus iš žilos senovės, jų reikšmė neretai užmirštama, bet jie 
augte jaugę į šiuolaikinę kalbą. Tolkienas neabejojo, kad 
ir jo šeimos vardai susiję su senovinėmis istorijomis apie 
didvyrius, ir vienas iš motyvų, paskatinusių rašyti „Ūki- 
ninką Gilį“, buvo noras „suteikti svarumo“ Bakingamšyro 
vietovardžiams. 

Tačiau didžiausi mus pasiekę senovės kūriniai yra mi- 
tai, o svarbiausia „Ūkininko Gilio“ mintis - tai mito perga- 
lė prieš kasdienybę. Nes kas gali nuspręsti, kur prasideda 
viena ir baigiasi kita? Jauni ir kvaili slibinai nutaria, kad 
„riteriai tėra mitas!.. Mes visada taip manėme.“ Kvailam, 
pernelyg kultūringam karaliaus dvarui labiau patinka sal- 
di ir riebi Tariama Slibino Uodega, o ne tikroji. Dvariškių 
palikuonys (leidžia suprasti Tolkienas) nuolat ieško blan- 
kių pakaitalų tikriems dalykams netgi pasakose, kaip antai 
Nouksas iš „Didžiojo Vutono kalvio“, kuris nieko neišma- 
no apie Fėjų Karalienę ir patį Pasakų, arba Fėjų, kraštą. Gi- 
lis vienodai ryžtingai ir sąžiningai elgiasi ir su slibinu, ir su 
karaliumi, ir su jo dvaru, bet nereikia pamiršti, kad jam pa- 
deda kunigas - mokslininkas, vertas daugiau už visus ki- 
tus, ir neapdainuota šios istorijos didvyrė - pilkoji kumelė. 


15 


NEPAPRASTOSIOS KARALYSTĖS PASAKOS 


Ji nuo pat pradžių žinojo, kam ryžtasi, netgi prunkšdama 
Giliui be jokio reikalo spaudžiant pentinus. Jam nereikėjo 
apsimetinėti riteriu. 


„Tomo Bombadilo nuotykiai“ taip pat atsirado Tolkieno 
šeimos nariams paraginus. 1961 metais jo teta Jane Neave 
pasiūlė išleisti nedidelę knygelę apie Tomą Bombadilą, ku- 
rią tokie žmonės kaip ji įstengtų nupirkti draugams Kalėdų 
proga. Atsakydamas į tai Tolkienas sudarė rinktinę, į kurią 
įtraukė eilėraščius, parašytus per pastaruosius keturias- 
dešimt metų ar dar seniau. Dauguma iš šešiolikos darbų 
jau buvo spausdinti, kai kurie labai menkai žinomuose lei- 
diniuose trečiuoju ir ketvirtuoju dešimtmečiais, bet 1962- 
aisiais Tolkienas pasinaudojo proga juos peržiūrėti. Tuo 
metu jau buvo išėjęs ir pagarsėjęs „Žiedų Valdovas“, taigi 
Tolkienas pasielgė kaip Kniblius su savo paveikslais - įpy- 
nė ankstesnius kūrinius į savo didįjį veikalą. Jis ir vėl rašo 
mokslinę pratarmę, šįkart vardu leidėjo, kuriam į rankas 
pateko „Raudonoji Vakarinių Žemių knyga“, hobitų su- 
rinkta medžiaga, iš kurios tariamai išverstas „Žiedų Val- 
dovas“, ir šįkart leidėjas nusprendžia leisti ne pagrindinę 
istoriją, o užrašus iš paraščių - viduramžių rankraščių per- 
rašinėtojai oficialiuose darbuose išties dažnai prirašydavo 
pilnas paraštes. 

Ši nuostata leido Tolkienui įtraukti į rinkinį eilėraščius, 
kurie tebuvo paprasčiausi pokštai, kaip kad Nr. 12 - „Ka- 
tinas“, parašytą vėliausiai 1956 metais anūkei Joann; arba 
eiles, kurios išties neturi jokio ryšio su Viduržemiu, kaip 
Nr. 9 - „Maumai“, spausdintą The Oxford Magazine su pa- 
antrašte „Sueiliuota laukiant prie iškilaus mokslo vyro 

durų“; arba eiles, kad ir susijusias su Viduržemiu, bet ne- 
derančias prie pagrindinio pasakojimo. Pavyzdžiui, Nr. 
3 - „Riterio klajonės“, parašytos mažiausiai prieš trisde- 
šimt metų, buvo perdarytos į Bilbo dainą „Žiedų Valdo- 
ve“, bet jame panaudoti vardai neatitiko Tolkieno išgal- 
votų elfų kalbų. Leidėjas Tolkienas paaiškina, kad nors 
eilėraštį parašė Bilbas, ko gero, jis rašė jį tik atvykęs į 
Rivendeilą, kai dar menkai teišmanė elfų tradicijas. Tuo 
metu, kai rašė variantą, panaudotą „Žiedų Valdove“, jis 
žinojo jau daug daugiau, nors Platžengys nenorėjo kištis 
į jo kūrybos procesą. Keletas kitų, pavyzdžiui, Nr. 7 ir 
8 - du eilėraščiai apie trolius, arba Nr. 10 - „Drambilas“, 
priskiriami Semui Gemdžiui, todėl, suprantama, nėra la- 
bai rimti. Nr. 5 ir 6 - du eilėraščiai apie Mėnulėną, abu 
rašyti apie 1923 metus, rodo Tolkieno susidomėjimą vai- 
kiškais eilėraščiais. Tolkienas tvirtina, kad tai senos ilgos 
poemos, kurių iškraipyti likučiai ir yra dabartinės.vaikiš- 
kų eilių versijos, galbūt tokie eilėraštukai buvo mėgstami 
jo išgalvotoje Grafystėje. 

Bet du pirmi ir trys paskutiniai rinkinio darbai rodo Tol- 
kieną dirbus rimčiau ir giliau. Eilėraštis Nr. 1, viso rinkinio 
antraštė, taip pat buvo išspausdintas The Oxford Magazine 
1934 metais, o Nr.2 - „Bombadilas plaukia valtele“ - ti- 
kriausiai parašytas dar anksčiau. Kaip ir Makaliukas Klajū- 
nas, Bombadilas iš pradžių buvo Tolkieno vaikų žaisliukas, 
bet netrukus tapo tarsi Anglijos kaimo ir jo žmonių bei il- 
galaikių tradicijų personifikacija - stiprus, išties valdingas, 
tačiau nelinkęs naudotis savo galiomis. Ir viename, ir an- 
trame eilėraštyje Tomas puldinėjamas: Pilkapių šmėkla tą 
daro piktai, ūdra ir hobitai juokais prismaigsto jo skrybėlę 
strėlių, o karetaitė, tulžys ir vėlgi hobitai tiesiog erzinasi. Jis 

šauniai atsikerta, bet nors pirmasis eilėraštis baigiasi trium- 
fo gaida, antrasis - praradimo: Tomas jau nebegrįš. 

Paskutiniai trys eilėraščiai labai nutolę nuo pradinio 
varianto ir daug liūdnesnėmis temomis. „Lobis“ (pradėtas 
1923 metais) aprašo tai, ką Tolkienas „Hobite“ pavadina 
„Slibino liga“, - tai godumas ir turtų troškimas, kuris nugali 
ir elfą, ir nykštuką, ir slibiną, ir didvyrį, nužudo visus juos 
kaip Toriną Ažuolskydį iš „Hobito“ ir elfų karalių Tingolą 
Pilkąjį Apsiaustą iš „Silmariljono“. „Paskutinis laivas“ at- 
skleidžia Tolkieno blaškymąsi tarp dviejų troškimų: viena 
vertus, jis nori pabėgti nuo mirties ir nukeliauti į Nemarią- 
sias Žemes kaip Frodas, o kartu jaučia, kad tai ne tik neį- 
manoma, bet netgi visiškai nepageidautina, teisingiausia 
būtų pasilikti ir gyventi savo gyvenimą, kaip daro Semas 
Gemdžis. Galbūt ir teisingiausia, bet Arvena supranta, kad 
jei nėra kitos išeities, šis pasirinkimas apkarsta. Ir pagaliau 
„Jūros varpas“ primena mums, kodėl Karalystė yra nepa- 
prasta ir pavojinga. Tie, kurie ją pasiekė, kaip eilėraščio ly- 
rinis herojus, žino, kad negalės tenai pasilikti, bet sugrįžus 
juos apima praradimo jausmas. Kaip sako Semas Gemdžis 
apie Galadrielę, pasakų būtybės gali nenorėti mums nieko 
blogo, bet jos vis tiek yra pavojingos paprastiems mirtin- 
giesiems. Jas sutikę žmonės visam laikui pasikeičia. Nors 
tariamasis leidėjas ir netvirtina, kad eilėraščio herojus yra 
pats Frodas, perrašinėtojas hobitas, kuris pavadino eiles 
„Frodo sapnu“, išreiškė bendrą Grafystės gyventojų bai- 
mę, kilusią dėl ne iki galo suvoktų Žiedo karo įvykių, taip 
pat (jau tikrovėje) paties Tolkieno senatvės ir praradimo 
jausmą. 

Šios temos dar stipriau išryškėja paskutiniame spausdin- 
tame Tolkieno kūrinyje „Didžiojo Vutono kalvis“. Viskas 
prasidėjo, kai 1964 metais leidėjas paprašė Tolkieno pa- 
rašyti pratarmę naujai iliustruotai Viktorijos epochos au- 
toriaus George'o MacDonaldo knygai „Auksinis raktas“. 
(Šią istoriją beveik prieš dvidešimt metų Tolkienas labai 
gyrė savo esė „Apie pasakas“.) Tolkienas sutiko, pradėjo 
rašyti pratarmę ir norėdamas iliustruoti savo teiginį apie 
netikėtą Pasakų krašto įtaką įtraukė į ją kelių puslapių isto- 
riją apie virėją, kuris mėgino iškepti tortą Vaikų Puotai. Ta- 
čiau tada jis nustūmė šalin pratarmę, kurios niekada taip 
ir neužbaigė, ir vietoj jos parašė pasaką. Baigtas kūrinys 
buvo perskaitytas didelei auditorijai Oksforde 1966 metų 
spalio 28 dieną, o kitais metais išspausdintas. 
Pavadinimas kone tiesmukai karingas, paprastesnis net 
už „Hamo ūkininką Gilį“, ir pats Tolkienas yra sakęs, kad 
jis primena senamadišką mokyklinį apsakymą. Vutono pa- 
vadinimas, nors gana įprastas Anglijoje, nėra bereikšmis, 
kaip ir visi seni pavadinimai. Jis reiškia „miestelį miško 
glūdumoje“, ir antrasis pasakos sakinys skelbia, kad jis 
„buvo giliai miškuose“. Girios, miškai reiškė Tolkienui la- 
bai daug, ši tema kartojasi nuo Gūdžiosios Girios iki Fan- 
gorno, ir pagrindinis (labai realistiškas) jų bruožas tas, kad 
ten keleiviai praranda savo mantą ir pasiklysta. Panašu, 
kad tai ištiko ir Didžiojo Vutono gyventojus, bent jau dau- 
gumą iš jų: patenkinti savimi, be didelių ambicijų, labiau- 
siai vertinantys maistą bei gėrimus, jie yra riboti, nors ir 
neblogi. Tiktai Kalvis išimtis. Vaikų šventėje, kurią kaimas 
rengia kas dvidešimt ketveri metai, jis praryja žvaigždę ir 

ši tampa leidimu jam įžengti į Fėjų (arba Pasakų, kaip iš- 
aiškina Tolkienas) kraštą. Toliau pasakojama apie Kalvio 
gyvenimą, aprašomos kai kurios jo vizijos ir nuotykiai Fėjų 
krašte, kartu pateikiama ataskaita apie vieną po kitos vy- 
kusias šventes, kol ateina laikas Kalviui atiduoti žvaigždę, 
leisti vėl įkepti ją į tortą, kad jo sekėju taptų kitas vaikas. 
Paskutinį kartą palikdamas Fėjų kraštą, Kalvis žino, kad 
„dabar jo kelias veda praradimo link“. Jo lemtis - tokia pat 
kaip ir „Jūros varpo“ pasakotojo. Ši istorija - tai „atsisvei- 
kinimas su Pasakų šalimi“. 

Tai visai nereiškia, kad Kalvis nevykėlis. Leidimas ke- 
liauti į Kitą Pasaulį padarė jį geresniu žmogumi šiame, ir jo 
gyvenimas padėjo šiek tiek susilpninti Vutone tai, ką Tolkie- 
nas vadino „geležiniais įpročio gniaužtais“ ir „nepralaužia- 
ma išankstinio įsitikinimo siena“, neva visa, ką verta žinoti, 
jo gyventojai jau žino. Žvaigždė keistu būdu perduodama 
kitam ir egzistuoja toliau. Vis dėlto banalumo jėga stipri, o 
pagrindinis istorijos konfliktas yra tarp Alfo - Fėjų krašto 
emisaro tikrame pasaulyje, kaip kad Kalvis yra keliautojas 
kita kryptimi, - ir jo pirmtako, kaimelio vyriausiojo virėjo 
Noukso. Pastarasis įkūnija tai, ko Tolkienas tikrame gyveni- 
me nemėgo. Liūdna, kad jis taip nedaug supranta apie Fėjų 
kraštą ir tai, kas slypi už kasdienybės mažame, medžiuose 
paskendusiame kaimelyje, o visai nedovanotina, kad jis nei- 
gia galimybę būti kam nors daugiau ir trukdo vaikų vaiz- 
duotei pakilti virš jo paties riboto suvokimo. Jo supratimu, 
tortas turi būti saldus ir riebus, o fėjos - mielos ir lėkštos. 
Jam priešinamos Kalvio vizijos - rūstūs elfų kariai, grįžtan- 
tys iš mūšio Tamsos Pasienyje, Karaliaus Medis, Laukinis 
Vėjas ir Verkiantis Beržas, šokančios elfų mergelės. Pabai- 
goje Nouksą išgąsdina jo pameistrys Alfas, pasirodęs Fėjų 


20 


ĮŽANGA 


krašto karaliumi, bet jis savo nuomonės vis tiek nepakeičia. 
Šioje istorijoje Nouksas taria paskutinį žodį, dauguma Vuto- 
no gyventojų lengviau atsikvepia išvykus Alfui, o žvaigždė 
iš Kalvio šeimos pereina Noukso šeimai. Ir jei Kalviui, Alfui 
ir Fėjų kraštui pasiseks, rezultatų teks šiek tiek palaukti. Bet, 
ko gero, taip jau sutvarkytas pasaulis. 


Bent jau šis pasaulis. „Knibliaus pieštame lape“ Tolkie- 
nas parodo kitokio pasaulio viziją, tokio, kuris galėtų būti 
Viduržemyje, Pasakų krašte ir visur, kur tik gali nunešti 
mūsų troškimai. Vis dėlto nors jis aprašo „dieviškąją kome- 
diją“ ir viską baigia pasaulį sudrebinančiu juoku, istorija 
prasideda nuo baimės. Ne viename laiške Tolkienas mini, 
kad visą šią istoriją jis vieną kartą susapnavo ir pabudęs 
tučtuojau užrašė maždaug (minimos įvairios datos) tarp 
1939 ir 1942 metų. Tai panašu į tiesą, nes sapnas labai su- 
prantamas - tai nerimo pilnas sapnas, kokių mes visi esam 
sapnavę. Studentai prieš egzaminus neretai sapnuoja pra- 
migę ir nesuspėję ateiti, mokslininkai prieš darbų gynimą 
sapnuoja stovintys ant pakylos be jokių užrašų, nežinoda- 
mi, ką pasakyti, o „Knibliaus piešto lapo“ ašis, be abejo, 
yra tokia - aš niekada nepabaigsiu. Kniblius žino, kad yra 
terminas, - be abejo, tai mirtis, kelionė, kuri laukia mūsų 
visų, - Ojis beviltiškai trokšta užbaigti paveikslą, jam vis 
kyla kliūčių, o kai jis galiausiai prisiruošia, kas nors, kam 
neįmanoma atsakyti, prašo pagalbos, arba jis suserga, ga- 
lop pasirodo Inspektorius ir išvadina paveikslą šlamštu, o 
kai jis mėgina prieštarauti, atvyksta Vežėjas ir sako, kad 
laikas keliauti, tad tenka vykti tespėjus sugriebti į ryšulį 
keletą daiktų. Ir netgi šį ryšulėlį jis palieka traukinyje, o 

kai puola jo pasiimti, traukinys jau važiuoja. Mes visi gerai 
žinome tuos sapnus, kai įvykiai veja vienas kitą. Jo prie- 
žastis taip pat galima lengvai įsivaizduoti. Apie 1940 me- 
tus Tolkienas jau daugiau kaip dvidešimt metų dirbo prie 
„Silmariljono“ ir dar nieko nebuvo išspausdinta, išskyrus 
keletą eilėraščių bei „šalutinį produktą“ - „Hobitą“. Nuo 
1937 metų Kalėdų jis rašė „Žiedų Valdovą“, ir šis darbas 
į priekį taip pat stūmėsi lėtai. Užrašuose pilna apmatų ir 
taisymų. Greičiausiai jis, kaip ir daugelis mokslinių dar- 
buotojų, administracines pareigas laikė laiko gaišimu, nors 
Kniblius (o galbūt ir pats Tolkienas) jaučiasi kaltas, kad 
leidžiasi taip lengvai atitraukiamas nuo darbo ir nesugeba 
susiplanuoti laiko. 

Būtent vargšų prieglaudoje, kurią dauguma kritikų lai- 
ko skaistyklos įvaizdžiu, Kniblius išmoksta susikaupti ir 
susiplanuoti laiką. Ir yra apdovanojamas - pamato, kad 
Kitame Pasaulyje išsipildo svajonės: prieš jį stovi jo Medis, 
dar gražesnis, negu jis piešė ar įsivaizdavo, o už jo - Miš- 
kai ir Kalnai, kuriuos jis tik pradėjo vaizduotis. Tačiau vis 
dar yra ką veikti, o norėdamas susidoroti su tuo, Kniblius 
dirba kartu su savo kaimynu Parapijum, kuris tikrame gy- 
venime tebuvo dar vienas trukdys. Jų bendrą darbą puikiai 
įvertina netgi Balsai, kurie vertina žmonių gyvenimus, bet 
netgi ir tai tėra kelio į dar didingesnę viziją, apie kurią mir- 
tingieji tegali spėlioti, pradžia. Vis dėlto visiems reikia nuo 
kažko pradėti. Kaip „Didžiojo Vutono kalvyje“ sako Fėjų 
Karalienė: „Geriau maža lėlytė nei išvis jokių prisiminimų 
apie Fėjų kraštą“, ir geriau Fėjų kraštas negu žvilgsnis, ne- 
siekiantis toliau pilkos kasdienybės. 

Šiaip ar taip, „Lapas“ turi dvi pabaigas, vieną Kitame 
Pasaulyje, o kitą tame, kurį paliko Kniblius. Kito Pasau- 

lio pabaiga - tai juokas ir džiugesys, o šiame pražūva ir 
viltis, ir atmintis. Didžiuoju Knibliaus paveikslu užlopo- 
ma skylė stoge, vienas lapelis patenka į muziejų, bet ir šis 
sudega, o Kniblius nugrimzta į užmarštį. Paskutiniai apie 
jį pasakyti žodžiai: „Nė nežinojau, kad jis tapė“, ir, rodos, 
ateitis priklauso tokiems žmonėms kaip municipaliteto 
narys Tompkinsas, savaip suprantantis praktinį auklėjimą 
ir - nepamirškim, kad ši istorija parašyta vėliausiai penk- 
tojo dešimtmečio pradžioje, - nepageidaujamų visuome- 
nės elementų pašalinimą. Ir jei mums dar liko kokios nors 
vilties, sako Tolkienas, pabrėždamas, kad Kniblius varto- 
ja šį Žodį „beveik tiesiogine prasme“, ši viltis yra dovana. 
O dovanos sinonimas - malonė. 


„Knibliaus pieštas lapas“ baigiasi ir tuo, ką Tolkienas savo 
esė „Apie pasakas“ vadina „nelaiminga atomazga... siel- 
vartu ir nesėkme“, ir tuo, ką jis laiko aukščiausiu pasa- 
kos, arba evangelijos, tikslu - „gerąja žinia“, ir tai vadina 
„laiminga atomazga“, „netikėta džiugia permaina“, „ne- 
tikėta ir stebuklinga malone“, kuria baigiasi brolių Grimų 
pasakos, šiuolaikinės pasakos ir paties Tolkieno „Nepa- 
prastosios Karalystės pasakos“. Kaip ir viduramžių poe- 
moje „Seras Orfėjas“, kurią Tolkienas išleido 1943-1944 
metais (anoniminiu lankstinuku, kurio egzempliorių 
vargu ar yra išlikę), baronai guodžia prievaizdą, kuriam 
ką tik pranešė apie jo pono mirtį: „Jie guodė jį - taip jau 
yra / Žmogaus mirtis - baisi bėda.“ Toks jau likimas, sako 
jie, nieko neįmanoma pakeisti, arba, kaip pastaroji eilutė 
buvo paties Tolkieno išversta ir po mirties 1975 metais iš- 
leista, „Išėjusiojo niekas neatstos“. Baronų ketinimai pa- 

tys geriausi, jie kupini užuojautos ir sveiko proto: toks jau 
gyvenimas yra. Tačiau poema įrodo, kad jie klysta, klysta 
bent jau vienintelį kartą, nes Orfėjas gyvas ir jam pavy- 
ko išgelbėti iš nelaisvės Fėjų krašte savo karalienę. Toks 
pat posūkis matomas ir „Žiedų Valdove“, kai po žiedo 
sunaikinimo mirties laukdamas Semas prie Likimo Kalno 
praranda sąmonę, jis pabunda gyvas, išgelbėtas, o greta 
sėdi prisikėlęs Gendalfas. Nepaprastojoje Karalystėje yra 
ir džiaugsmo, netgi Tamsos Pasieniuose, jis tuo stipresnis, 
kuo stipresnius tikrojo gyvenimo sielvartus ir praradimus 
metęs iššūkį nugali. 


Tom Shippey 


MAKALIUKAS 
KLAJŪNAS 


Kartą gyveno šuniukas vardu Makaliukas. Jis buvo dar 


visai mažas, antraip būtų buvęs išmintingesnis; o tą dieną 
jis laimingas sau vaikėsi saulėtame sode geltoną kamuo- 
liuką ir visai užsimiršo, antraip nebūtų padaręs tokios 
kvailystės. 

Ne visi seniai nuplyšusiomis kelnėmis yra pikti, kai ku- 
rie gana malonūs ir patys laiko mažus šuniukus, kai ku- 
rie dirba sodininkais, ir tiktai keletas, visiškai nedaug, yra 
atostogaujantys burtininkai, kurie valkiojasi šen bei ten ne- 
turėdami ko nusitverti. O šis, kuris ką tik įžengė į pasakoji- 
mą, kaip tyčia ir buvo burtininkas. Jis užklydo į sodą vilkė- 
"damas senu nuplyšusiu apsiaustu, įsikandęs seną pypkę, 
užsimaukšlinęs seną žalią skrybėlę. Jei Makaliukas nebūtų 
taip aršiai lojęs ant savo kamuoliuko, tai tikriausiai būtų 
pastebėjęs mėlyną plunksną, įsmeigtą skrybėlėje, ir susi- 
pratęs, kad tai burtininkas, kaip visi kiti protingi šuniukai, 
bet plunksnos jis visai nepastebėjo. 

Kai senis pasilenkė ir pakėlė kamuoliuką - norėjo pa- 
versti jį apelsinu, kaulu arba net gabalėliu mėsos Makaliu- 
kui, - Makaliukas suurzgė ir labai nemandagiai šūktelėjo: 

- Atiduok! 

Burtininkas, žinoma, nebūtų burtininkas, jis puikiai su- 
prato, ką pasakė šuniukas, ir labai nemandagiai atšovė: 

- Nutilk, kvailiuk! 

Tada, tiesiog norėdamas paerzinti šunį, jis įsidėjo ka- 
muoliuką į kišenę ir nusisuko. Man labai liūdna, bet Ma- 
kaliukas tučtuojau įsikibo dantimis jam į kelnes ir išplėšė 
nemenką gabalą. Galbūt kartu išplėšė ir gabalą burtininko 
kojos. Šiaip ar taip, senis tučtuojau atsisuko ir šūktelėjo: 

- Kvaily nelaimingas! Tuojau pat pavirsk žaislu! 

O tada ėmė dėtis tikros keistenybės. Makaliukas ir taip 
buvo labai nedidelis šuniukas, bet staiga jis pasijuto dar 
mažesnis. Rodėsi, kad žolė užaugo siaubingai didelė ir 
siūbavo aukštai virš galvos, o tolumoje tarsi už didžiulio 
miško tekanti saulė geltonavo milžiniškas kamuolys, kur 
burtininkas jį numetė. Makaliukas išgirdo, kaip seniui iš- 
einant pokštelėjo varteliai, bet jo paties nematė. Jis mėgi- 
no loti, bet tepasigirdo tylutėlis cypsėjimas, kurio joks pa- 
prastas žmogus nebūtų išgirdęs; ko gero, nebūtų išgirdęs 
netgi šuo. 

Jis tapo toks mažas, kad neabejoju, jei tuo metu pro šalį 
būtų ėjęs katinas, jis būtų palaikęs Makaliuką pele ir suė- 
dęs. Bent jau Tinkeris. O Tinkeris - didžiulis juodas kati- 
nas, gyvenantis tuose pačiuose namuose. 

Prisiminęs Tinkerį Makaliukas tiesiog paklaiko iš bai- 
mės, bet netrukus katinai išdulkėjo jam iš galvos. Sodas 
staiga išnyko, Makaliuką kažkas pačiupo ir nugabeno ne- 
žinia kur. Viskam pasibaigus, jis suprato gulįs tamsoje tarp 

daugybės kietų daiktų, veikiausiai kažkokioje dėžėje. Čia, 
labai nepatogiai, Makaliukas pragulėjo gana ilgai. Nebuvo 
nei valgyti, nei gerti, o visų blogiausia - netrukus jis su- 
prato, kad negali pajudėti. Iš pradžių manė negalįs judėti 
todėl, kad čia visai nėra vietos, bet paskiau suprato, kad 
dieną jis tegali pajudėti visai nedaug, įtempęs visas jėgas, 
ir tiktai tada, kai niekas jo nemato. Tik po vidurnakčio ga- 
lėjo vaikščioti ir vizginti uodegą, bet vis vien sunkokai. Jis 
tapo žaislu. Kadangi nemandagiai kalbėjo su burtininku, 
dabar visą dieną turėjo tupėti ant užpakalinių kojelių ir 
tarnauti. Nes taip buvo užburtas. 


Regis, jau labai ilgai gulėjęs tamsoje, Makaliukas vėl pamė- 
gino kuo garsiau suloti, kad žmonės jį išgirstų. Paskiau pa- 
mėgino kandžioti kitus padarus dėžėje, bet tai buvo kvaili 
žaisliniai gyvuliukai, tikrai padaryti iš medžio ar švino, nė 
vienas iš jų nebuvo tikras užburtas šuo kaip Makaliukas. 
Tačiau nieko iš to neišėjo, nepavyko nei loti, nei kandžiotis. 

Staiga kažkas priėjo ir nukėlė dėžės dangtį, suspindo 
šviesa. 

- Hari, gal padėkim šįryt lange keletą šių žvėriukų, - iš- 
tarė balsas ir dėžėje atsirado ranka. - O iš kur šitas? - pa- 
klausė balsas, kai ranka pačiupo Makaliuką. - Anksčiau 
nesu tokio matęs. Neabejoju, kad jam ne vieta tripensių 
daiktų dėžėje. Ar matei kada nors žaislą, taip panašų į ti- 
krą šuniuką? Tik pažiūrėk, koks kailis, kokios akys! 

- Tai užrašyk šešis pensus, - atsakė Haris, - ir padėk 
lange, pačiame priekyje! 

Ir čia, pačiame vitrinos priekyje, Makaliukas turėjo visą 
rytą ir popietę tupėti saulės atokaitoje, beveik iki pat pava- 

karių, ir visą tą laiką apsimesti, kad tarnauja, nors iš tikrųjų 
buvo labai labai supykęs. 

- Pabėgsiu nuo pačių pirmų žmonių, kurie mane nu- 
pirks, - pareiškė jis kitiems žaislams. - Aš esu tikras. Aš - 
ne žaislas ir nenoriu būti žaislu! Bet norėčiau, kad kas nors 
ateitų ir greit mane nupirktų. Nekenčiu šitos parduotuvės, 
visai negaliu pajudėti pastatytas toje vitrinoje. 

- O kam tau judėti? - atšovė kiti žaislai. - Mes tai neno- 
rim. Daug patogiau ramiai stovėti ir nieko negalvoti. Kuo 
ramiau stovėsi, tuo ilgiau gyvensi. Tad užsičiaupk! Neį- 
manoma miegoti, kai tu kalbi, o mūsų dar laukia sunkūs 
laikai vaikų kambariuose. 

Daugiau kalbėtis jie nenorėjo, taigi vargšui Makaliukui 
teko nutilti, jis pasijuto visai prastai ir labai gailėjosi kibęs 
burtininkui į kelnes. 


Negalėčiau pasakyti, atsiuntė burtininkas mamą nupirkti 
mažojo šuniuko ar ne. Šiaip ar taip, kai Makaliukas pasijuto 
visai prastai, ji įėjo į parduotuvę nešina krepšiu. Mat pamatė 
Makaliuką vitrinoje ir pagalvojo, kad šis mažutis šuniukas 
labai patiktų jos sūneliui. Ji turėjo tris sūnus, o vienam iš 
jų labai patiko maži šuniukai, ypač balti su juodais šlakais. 
Taigi ji nupirko Makaliuką, jis buvo suvyniotas į popierių ir 
padėtas krepšin tarp kitų pirkinių pavakariams. 

Netrukus Makaliukas pasimuistė ir jam pavyko iškišti 
galvą iš popieriaus. Jis užuodė pyragą. Tačiau negalėjo jo 
pasiekti, tada ėmė urgzti savo tylutėliu žaisliuko balsu. Jį 
išgirdo vien tik krevetės ir paklausė, kas nutiko. Makaliu- 
kas, tikėdamasis užuojautos, viską joms papasakojo, bet 
jos tik pasišaipė: 

- O kaip tau patiktų būti išvirtam? Ar tave kada nors 
virė? 

- Ne! Kiek prisimenu, manęs niekas niekada nevirė, - 
atsakė Makaliukas, - bet kartais maudydavo, o tai nelabai 
malonu. Bet manau, kad virimas, palyginti su užkerėji- 
mu, - vieni niekai. 

- Tada tavęs tikrai niekas nevirė, - atsakė krevetės. - Tu 
nieko apie tai neišmanai. Tai blogiausia, kas gali nutikti, - 
mes vis dar raudonuojam iš pykčio. 

Makaliukui krevetės nepatiko, tad jis atšovė: 

- Pamanyk tiktai, netrukus jus valgys, o aš sėdėsiu ir 
žiūrėsiu! 

Po tokių žodžių krevetėms nebeliko ką pridurti, taigi 
Makaliukas gulėjo tylomis ir spėliojo, kokie žmonės jį nu- 
pirko. 

Netrukus tai paaiškėjo. Jis buvo parneštas į namus, 
krepšys pastatytas ant stalo, visi ryšulėliai išimti. Krevetės 
buvo nuneštos į podėlį, o Makaliukas tuojau pat paduotas 
berniukui, kuriam ir buvo nupirktas. Šis nusinešė šunelį į 
žaidimų kambarį ir ėmė su juo kalbėtis. 

Gal Makaliukui ir būtų patikęs tas vaikas, bet jis buvo 
labai piktas ir nesiklausė, ką tas jam sako. Berniūkštis lojo 
šunų kalba kaip įmanydamas (ir jam visai neblogai sekėsi), 
bet Makaliukas nesiteikė atsakyti. Jis visą laiką galvojo apie 
tai, ką pasakė parduotuvėje: kad pabėgs nuo pačių pirmų 
žmonių, kurie jį nupirks, ir vis svarstė, kaip čia įvykdžius 
savo planą. Visą laiką, kol berniukas glostė jį ir stumdė po 
grindis bei stalą, turėjo apsimesti, kad tarnauja. 

Pagaliau atėjo naktis ir berniūkštis nuėjo miegoti, pa- 
dėjęs Makaliuką ant kėdutės greta lovos, ir šis tupėjo te- 
nai, kol visai sutemo. Langinės buvo uždarytos, bet lauke 

iš jūros išniro mėnulis ir tiems, kurie moka juo vaikščioti, 
nutiesė per vandenis taką, vedantį į pasaulio kraštą ir dar 
toliau. Tėtis, mama ir trys vaikai gyveno prie pat jūros bal- 
tame name, kuris stovėjo ant uolos ir žvalgėsi į tolumas. 


Kai berniukai sumigo, Makaliukas pasirąžė, pamankštino 
sustirusias letenėles ir tylutėliai sulojo, bet jį išgirdo tik se- 
nas piktas voras, kuris slėpėsi kambario kampe. Tada nuo 
kėdutės jis peršoko ant lovos, nuo lovos nusivertė ant kili- 
mo, o tada išpuolė iš kambario, nuskuodė laiptais žemyn 
ir ėmė lakstyti po namus. 

Jis labai džiaugėsi, kad vėl gali judėti, o šokinėti ir laksty- 
ti galėjo daug vikriau nei daugelis kitų žaislų nakties metu, 
nes kadaise buvo gyvas, bet netrukus pamatė, kad lakstyti 
po namus sunku ir pavojinga. Dabar jis buvo toks mažas, 
kad laiptais žemyn teko šokinėti lyg nuo sienų, o ropštis 
aukštyn buvo labai sunku ir nepatogu. Ir jokios naudos. 
Be abejo, visos durys uždarytos ir užrakintos, nebuvo nei 
plyšelio, nei urvelio, pro kur būtų galima išsigauti laukan. 
Taigi tą naktį vargšelis Makaliukas negalėjo pabėgti ir ry- 
tas užklupo labai pavargusį šuniuką tupintį ant kėdutės, 
kur ir buvo paliktas, ir tarnaujantį. 


Du vyresnieji berniukai, kai būdavo gražus oras, atsikel- 
davo anksčiau ir prieš pusryčius pabėgiodavo pajūriu. 
Kai juodu tą rytą atsikėlė ir atvėrė langines, pamatė rau- 
donai liepsnojančią saulę, kylančią iš jūros ir įsisupusią į 
debesis, tarsi būtų ką tik išsimaudžiusi šaltoje vonioje, o 
dabar šluostytųsi rankšluosčiais. Netrukus jie apsirengė 

ir nusileido į pakrantę pasivaikščioti - o su jais ir Maka- 
liukas. 

Eidamas iš kambario berniūkštis Tju (kuriam ir priklau- 
sė Makaliukas) pastebėjo jį ant komodos, kur pats ir buvo 
padėjęs, kol rengėsi. 

- Jis nori į lauką! - nusprendė berniūkštis ir įsikišo Ma- 
kaliuką į kelnių kišenę. 

Tačiau šis visai nesiprašė išvedamas ir jau tikrai netroš- 
ko keliauti kelnių kišenėje. Norėjo pailsėti ir pasiruošti lau- 
kiančiai nakčiai, galbūt šįkart jam pavyks sugalvoti, kaip 
ištrūkti ir bėgti vis tolyn, kol suras savo namus, savo sodą 
ir pievelėje gulintį geltoną kamuoliuką. Jam galvoje sukosi 
mintis, kad jei Kaip nors parsigautų namo, galbūt viskas 
susitvarkytų - burtai išnyktų, o gal jis prabustų ir supras- 
tų viską susapnavęs. Taigi, kol berniūkščiai leidosi žemyn 
takučiu nuo uolos ir lakstė pajūryje, Makaliukas mėgino 
loti, rangytis ir ropštis iš kišenės. Tačiau kad ir kaip sten- 
gėsi, tegalėjo pajudėti tik vos vos, nors ir niekas jo nema- 
tė. Vis dėlto nepasidavė ir jį lydėjo sėkmė. Kišenėje buvo 
suniurkyta ir suglamžyta nosinė, taigi Makaliukas gulėjo 
pačiame paviršiuje ir, jo savininkui lekiant šuoliais, po ku- 
rio laiko šuniukui šiaip taip pavyko iškišti galvą laukan ir 
apsiuostyti. 

Kvapas labai nustebino. Jis niekada nebuvo nei matęs, 
nei uostęs jūros. Mažame kaimelyje, kur buvo gimęs, jūra 
nė nekvepėjo. 

Staiga, kai jis išsisvėrė laukan, pro berniukų galvas 
praskrido didžiulis pilkas paukštis, klykdamas lyg di- 
džiulė sparnuota katė. Makaliukas taip išsigando, kad 
stačia galva išvirto iš kišenės ant minkšto smėlio, niekas 
to nepastebėjo. Didžiulis paukštis pasisukiojęs nuskrido 

neišgirdęs tylaus lojimo, o berniūkščiai nutolo visai apie 
jį negalvodami. 


Iš pradžių Makaliukas labai apsidžiaugė. 

- Aš pabėgau! Pabėgau! - lojo jis tylutėliai mažo žais- 
liuko balsu, kurį tegalėjo išgirsti kiti žaislai, tik čia nebuvo 
kam klausytis. Paskiau jis nuvirto į švarų sausą smėlį, ku- 
ris visą naktį išgulėjęs po žvaigždėmis tebebuvo vėsus. 

Tačiau kai berniūkščiai grįždami namo praėjo pro šalį 
jo nepastebėję ir Makaliukas pasiliko vienui vienas visame 
pajūryje, džiaugsmas pamažu išgaravo. Čia buvo tuščia, tik 
žuvėdros skraidė. Ant kranto matėsi vien jų letenėlių ir ber- 
niukų kojų palikti pėdsakai. Tą rytą jie atbėgo į labai nuo- 
šalų pajūrio kampelį, kurį šiaip retai aplankydavo. Tiesą 
sakant, čia niekas neužklysdavo, nors smėlis buvo švarus, 
baltavo jūros išplautos šakos, o nedidelėje įlankoje po pil- 
komis uolomis mėlynavo jūra. Vis dėlto šioje vietoje apim- 
davo keistas jausmas, kurio nebūdavo nebent anksti ryte, 
kai vėl patekėdavo saulė. Žmonės kalbėjo, kad čia lankosi 
keisti padarai, kartais netgi dienos šviesoje, vakarais ren- 
kasi undinės ir vandeniai, o ką jau kalbėti apie mažiukus 
jūrų baubukus, kurie atjoja jūrų arkliukais su žalių jūržolių 
kamanomis ir išlipa palikę juos vandenyje prie pat kranto. 

Visų tų keistenybių priežastis buvo paprasta - įlankoje 
gyveno pats seniausias iš smėlio burtininkų, Psamatidų, 
kaip juos savo tekšinčia kalba vadino jūros žmonės. Šio 
vardas buvo Psamatijus Psamatidas, bent jau jis pats taip 
tvirtino, ir labai pykdavo, jei kas nors šį vardą tardavo ne- 
taisyklingai. Tai buvo išmintingas senukas, pas jį atvykda- 
vo visokių keistų padarų, nes jis puikiai mokėjo kerėti, be 

to, labai malonus (su kuo reikia), net jei ir kiek šiurkštokas. 
Jūros padarai po jo suruoštų naktinių puotų savaičių sa- 
vaitėmis juokdavosi prisiminę senio pokštus. Tačiau dieną 
nebūdavo lengva jį surasti. Kai šviesdavo saulė, jam patik- 
davo gulėti užsikasus smėlyje, tad tegalėjai pamatyti ky- 
šančią vieną ilgą ausį, o net jeigu kyšodavo abi, dauguma 
žmonių, tokių kaip tu ar aš, būtų jas palaikę jūros išplauto- 
mis medžio nuolaužomis. 


Visai gali būti, kad senis Psamatijus viską žinojo apie Ma- 
kaliuką. Be abejo, jis pažinojo jį užbūrusį burtininką, nes 
burtininkų pasaulyje labai nedaug, jie visi vieni kitus pa- 
žįsta ir stebi, net jei ir artimai nedraugauja. Šiaip ar taip, 
štai minkštame smėlyje tupi Makaliukas ir jaučiasi vis 
keisčiau, vis vienišesnis, o štai Psamatijus, Makaliuko ne- 
matomas, stebi jį iš smėlio krūvos, kur praėjusią naktį jį 
užkasė undinės. 

Smėlio burtininkas tylėjo. Ir Makaliukas tylėjo. Praėjo 
pusryčių metas, saulė pakilo aukštai, oras įkaito. Maka- 
liukas žvelgė į vėsią jūrą ir staiga siaubingai išsigando. Iš 
pradžių jis pamanė, kad į akis pateko smėlio, bet netrukus 
suprato, kad neklysta - jūra slinko vis arčiau ir arčiau, ry- 
dama smėlį, bangos kilo vis aukščiau ir aukščiau, jos vis 
grėsmingiau taškėsi purslais. 

Prasidėjo potvynis, o Makaliukas gulėjo gerokai že- 
miau potvynio linijos, nors nieko apie tai nežinojo. Galvo- 
jant, kad tos tyškančios bangos netrukus atsiris iki uolų ir 
nuplaus jį į putojančią jūrą (daug baisesnę už kubilą pa- 
muilių), darėsi vis baisiau, o jis tupėjo išpūtęs akis, vis dar 
graudžiai tarnaudamas. 

+++ 


Taip išties galėjo nutikti, bet nenutiko. Tikriausiai čia įsiki- 
šo Psamatijus, šiaip ar taip, manau, kad šioje keistoje įlan- 
koje, kur gyveno vienas burtininkas, kito kerai veikė ne 
taip stipriai. Kai jūra buvo jau visai arti, o Makaliuką, kuris 
iš visų jėgų mėgino nusiristi toliau, beveik įveikė baimė, jis 
staiga pajuto, kad gali judėti. 

Šunelis nepaaugo, bet jau nebebuvo žaislas. Galėjo grei- 
tai, kaip dera, judinti visas savo letenas, nors vis dar buvo 
diena. Jam daugiau nebereikėjo tarnauti, tad nubėgo aukš- 
tyn ant kietesnio smėlio, be to, galėjo loti - nebe tyliai kaip 
žaislas, o gana garsiai ir skardžiai, kaip mažutis užburtas 
šuniukas. Jis taip nudžiugo, kad ėmė skalyti visa gerkle, ir 
jeigu būtum tenai buvęs, tai būtum aiškiai jį išgirdęs tarsi 
aviganio šuns lojimo už kalvų aidą. 

Netikėtai galvą iš savo smėlio krūvos iškišo smėlio bur- 
tininkas. Jis buvo labai bjaurus ir ne didesnis už didelį šunį, 
bet mažučiam užburtam Makaliukui pasirodė siaubingai 
gremėzdiškas. Šuniukas pritūpė ir iškart nutilo. 

- Ko čia triukšmauji, mažyli? - paklausė Psamatijus 
Psamatidas. - Aš miegu! 

Tiesą sakant, miegodavo jis visada, nebent kas nors jį 
pralinksmindavo, pavyzdžiui, šokančios įlankoje undinės 
(kai pats jas pasikviesdavo). Tada jis išlįsdavo iš smėlio 
ir atsisėdęs ant akmens stebėdavo linksmybes. Vandeny- 
je undinės labai grakščios, bet kai išlipusios į krantą mė- 
gindavo šokti stačios ant savo uodegų, Psamatijus skaniai 
juokdavosi. 

- Aš miegu! - pakartojo jis, kai Makaliukas nieko neat- 
sakė, tik sėdėjo tylomis ir lyg prasikaltęs vizgino uodegą. 

— Ar žinai, kas aš toks? - paklausė burtininkas. - Aš Psa- 
matijus Psamatidas, visų psamatidų vadas! - Ir išdidžiai 
pakartojo tai keletą kartų, rūpestingai tardamas kiekvieną 
raidę, sulig kiekviena „p“ jam iš nosies pūkšteldavo debe- 
sėlis smėlio. 

Smėlis kone palaidojo vargšą Makaliuką, o šis sėdėjo 
toks išsigandęs ir nelaimingas, kad smėlio burtininkas jo 
pasigailėjo. Tiesą sakant, visas pyktis jam išgaravo ir burti- 
ninkas prapliupo juoktis. 

- Koks tu juokingas mažylis, Mažyli! Nepamenu kada 
nors matęs kitą tokį mažą šunytį kaip tu, Mažyli! 

Jis dar kartą nusijuokė ir staiga vėl surimtėjo. 

- Ar pastaruoju metu nesusipykai su kokiu nors burti- 
ninku? - paklausė jis kone pašnabždomis ir pamerkė vieną 
akį. Dabar atrodė toks draugiškas ir supratingas, kad Ma- 
kaliukas papasakojo jam visus savo vargus. Turbūt to visai 
nė nereikėjo, nes, kaip jau minėjau, Psamatijus tikriausiai 
viską ir taip žinojo, bet kalbėdamasis su tokiu supratingu 
ir daug protingesniu už žaislus asmeniu Makaliukas pasi- 
juto kur kas geriau. 

- Taigi, tai buvo burtininkas, - atsakė Psamatijus, kai 
Makaliukas baigė pasakoti. - Senis Artakserksas, spren- 
džiant iš tavo pasakojimo. Jis kilęs iš Persijos. Tačiau vieną 
dieną jis paklydo, kas gali ištikti net geriausią burtininką 
(nebent jis visą laiką sėdėtų namuose kaip aš), ir pirmas 
sutiktas praeivis, kurio jis paklausė kelio, nusiuntė jį į Per- 
šorą. Nuo to laiko jis čia ir gyvena, nebent išsiruošia atos- 
togauti. Girdėjau, kad jis labai mikliai renka slyvas - po du 
tūkstančius per dieną - ir itin mėgsta sidrą. Bet ką aš čia 
šneku niekus. - Psamatijus norėjo pasakyti, kad nukrypo 
nuo temos. - Svarbiausia, ar aš galiu tau kaip nors padėti? 

- Nežinau, - atsakė Makaliukas. 

- Ar norėtum namo? Bijau, kad negalėsiu suteikti tau 
tikrojo dydžio, bent jau nepaprašęs Artakserkso leidimo, 
nes šiuo metu visai nenoriu su juo pyktis. Vis dėlto surizi- 
kuočiau nusiųsti tave namo. Galų gale Artakserksas pano- 
rėjęs galės tave grąžinti atgal. Nors, žinoma, jeigu jis labai 
supyko, kitąkart gali tave pasiųsti į kokią daug blogesnę 
vietą už žaislų parduotuvę. 

Makaliukui tai visiškai nepatiko ir jis išdrįso pasakyti, 
kad jei sugrįš namo toks mažas, tai niekas jo nepažins, tik 
katinas Tinkeris, o tada tai jau visai gero nelauk. 

- Na gerai, - atsakė Psamatijus. - Reikės pagalvoti. 
O dabar, kadangi jau vėl esi tikras, gal norėtum paėsti? 

Ir Makaliukui nespėjus viauktelti „Taip! LABAI!“, prie- 
šais jį ant smėlio atsirado lėkštelė su duona, padažu ir 
dviem mažutėliais kauliukais - kaip tik jam, ir pilnas van- 
dens dubenėlis, aplink kurio kraštelį vinguriavo užrašas 
mažutėmis mėlynomis raidelėmis „Lak, šuneli, lak“. Kai 
viską suėdė ir išlakė, Makaliukas paklausė: 

— Kaip jūs tai padarėte? Ačiū! 

Jis staiga susiprato pridurti „ačiū“, nes burtininkai ir į 
juos panašūs padarai jam pasirodė labai įžeidūs. Psama- 
tijus tik nusišypsojo, o Makaliukas išsitiesė ant įkaitusio 
smėlio ir užmigo, ir susapnavo daug kaulų, ir kad veja ka- 
tinus į slyvas, jos pavirsta burtininkais žaliomis skrybėlė- 
mis, o šie svaido į jį milžiniškas lyg arbūzai slyvas. Visą tą 
laiką vėjas švelniai pūtė ir beveik užpustė šuniuką smėliu. 


Štai kodėl berniukai jo nerado, nors kai tik mažylis Tju pa- 
matė, kad nebeturi šuniuko, atėjo į įlanką jo ieškoti. Šįkart 

kartu su jais buvo ir tėtis, jie vis ieškojo ir ieškojo, kol sau- 
lė ėmė leistis ir atėjo pavakarių metas, tada tėtis nusivedė 
berniukus namo; jis pernelyg gerai žinojo, kokia keista ši 
įlanka. Vėliau mažylis Tju gavo paprastą žaislinį šuniuką 
už tris pensus (iš tos pačios parduotuvės), bet nors ir labai 
trumpai turėjo Makaliuką, jau nebepamiršo savo mažojo 
tarnaujančio šunelio. | 

Dabar jis nusiminęs sėdėjo prie arbatos stalo ir netu- 
rėjo visai jokio šuniuko, o tuo metu tolimame kaime se- 
nutė, kuriai anksčiau priklausė Makaliukas, kai dar buvo 
padoraus dydžio gyvulėlis, kuri jį mylėjo ir lepino, sėdėjo 
ir rašė skelbimą apie dingusį šuniuką - „baltą su juodais 
šlakeliais ant ausų, atsiliepia šaukiamas Makaliuku“; pats 
Makaliukas miegojo smėlyje, o greta snaudė Psamatijus, 
susidėjęs rankas ant didoko pilvo. 


Kai Makaliukas pabudo, saulė kabojo jau visai žemai, uolų 
šešėlis buvo užklojęs visą pajūrį, o Psamatijaus niekur ne- 
simatė. Žiūrėdama į jį greta stovėjo didelė žuvėdra ir Ma- 
kaliukas staiga išsigando, kad ji gali jį sulesti. 

Tačiau žuvėdra tarė: 

- Labas vakaras! Jau ilgai laukiu tavęs pabundant. Psa- 
matijus sakė, kad turėtum nubusti maždaug per pavaka- 
rius, bet dabar jau gerokai vėliau. 

- O kodėl jūs manęs laukiate, pone Paukšti? - labai 
mandagiai paklausė Makaliukas. 

- Mano vardas Klyksnė, - atsakė žuvėdra, - o laukiu ta- 
vęs, kad nuskraidinčiau mėnulio taku, kai tik jis pakils. Bet 
prieš tai dar reikia nudirbti keletą darbų. Ropškis man ant 
nugaros - pažiūrėsim, ar tau patiks skristi! 

Iš pradžių Makaliukui visai nepatiko. Kol Klyksnė skri- 
do žemai, lygiai, plačiai išskleidusi nejudrius sparnus, 
buvo dar visai nieko; bet kai ėmė kilti viršun, staiga sukti į 
vieną ar kitą pusę, sklęsti pakrypusi tai vienu, tai kitu spar- 

nu žemyn, staiga sustoti lyg ruoštųsi nerti į vandenį, vėjui 
švilpiant pro ausis, tada mažasis šuniukas labai panoro vėl 
atsidurti ant tvirtos žemės. 

Taip jis ir pasakė, net keletą kartų, bet Klyksnė tik at- 
šaudavo: 

- Nagi! Skrydis dar net neprasidėjo! 

Taip jie skraidė gana ilgai, Makaliukas jau spėjo priprasti, 
netgi šiek tiek ėmė nuobodžiauti, ir staiga Klyksnė suriko: 

- Kylam!- O Makaliukas vos nenubildėjo žemyn. 
Klyksnė staiga lyg raketa šovė aukštyn ir visu greičiu lei- 
dosi lėkti prieš vėją. Netrukus jie pakilo taip aukštai, kad 
Makaliukas išvydo saulę, besileidžiančią tolumoje už kal- 
vų. Jie artinosi prie aukštai iškilusių juodų uolų, tokių sta- 
čių, kad niekas nebūtų į jas įkopęs. Jų papėdę skalavo jūra, 
o virš jų niekas neaugo, bet uolas dengė kažkokia baltuma, 
vos boluojanti prieblandoje. Ant visų kraštelių ir iškyšų tu- 
pėjo jūros paukščiai, vieni liūdnai klykavo, kiti tylėjo, o kai 
kurie staiga pakildavo nuo savo laktų ir nubrėžę ore lanką 
panirdavo į jūrą apačioje, kur lyg mažos raukšlelės mirgėjo 
bangos. 

Tai buvo Klyksnės namai, jai reikėjo su kai kuo pasikal- 
bėti, taip pat ir su ypač svarbiais Juodnugariais Kirais, ir 
prieš išvykstant susirinkti naujienas. Taigi ji paliko Maka- 
liuką ant vienos siauros atbrailos, daug siauresnės už durų 
slenkstį, liepė palaukti jos ir nenukristi. 

Galite neabejoti, kad Makaliukas labai stengėsi nenu- 
kristi. Jam visai nepatiko smarkus gūsingas vėjas, taigi 
vargšelis tyliai unkščiodamas glaudėsi kuo arčiau uolos. 
Mažas, sutrikęs, užburtas šunelis čia jautėsi visai prastai. 

Galų gale saulės šviesa išblėso, nuo jūros ėmė kilti mi- 
gla, vis tamsėjančiame danguje pradėjo žiebtis žvaigždės. 

Tuomet virš miglos, tolumoje, pačiame horizonte, patekėjo 
apskritas geltonas mėnulis ir per vandenis nutįso jo spin- 
dintis takas. 

Netrukus sugrįžo Klyksnė ir pasiėmė Makaliuką, o šis 
siaubingai virpėjo. Po šaltos akmeninės atbrailos paukščio 
plunksnos rodėsi patogios ir šiltos, taigi jis stengėsi pri- 
siglausti kuo arčiau. Paskui Klyksnė leidosi tolyn į jūrą, 
kitos žuvėdros šovė aukštyn nuo savo atbrailų, pradėjo 
klykauti ir aimanuoti atsisveikindamos, o juodu vis tolo 
mėnulio taku, besidriekiančiu nuo kranto tolyn į juodą 
nežinomybę. 

Makaliukas nė nenutuokė, kur veda šis mėnulio takas, 
o klausinėti pernelyg bijojo ir jaudinosi, be to, jau ėmė pri- 
prasti prie visokių jam nutinkančių keistenybių. 

Jiems skrendant virš sidabru tviskančio jūros tako, mė- 
nuo vis kilo, darėsi vis ryškesnis ir baltesnis, kol galiausiai 
savo švytėjimu užgožė greta buvusias žvaigždes ir liko vie- 
nas spindėti rytiniame danguje. Be abejo, Klyksnė vykdė 
Psamatijaus nurodymus ir nešė Makaliuką ten, kur norėjo 
Psamatijus, ir, be abejo, Psamatijus padėjo Klyksnei bur- 
tais, nes ji skrido daug greičiau ir tiesiau, negu gali skristi 
net patys didžiausi jūros paukščiai, netgi skubėdami ir pa- 
vėjui. Tačiau tik po labai ilgo laiko Makaliukas pamatė šį tą 
daugiau nei mėnulio šviesa ir jūra apačioje, o mėnuo visą 
tą laiką vis didėjo ir vis stipriau spaudė šaltukas. 

Staiga toli, jūros pakraštyje, išniro kažkokia tamsi dėmė. 
Priskridus arčiau pasirodė, kad tai sala. Virš vandens iki 
pat jų sklido nuostabus lojimas - viaukšnojimas ir ambri- 
jimas, amsėjirmhas ir kiauksėjimas, urzgimas ir unkštimas, 
niurzgėjimas ir narnėjimas, o dar toks baisingas skalijimas, 
lyg dideliausio aviganio milžino kieme. Triukšmą kėlė 

visokiausių dydžių ir veislių šunys. Makaliuko plaukai 
ant sprando staiga atgijo ir atsistojo stati tarsi šeriai; jis 
pagalvojo, kad būtų nuostabu patekti tenai ir pasivaidyti 
su visais tais šunimis iškart, bet laiku prisiminė, koks jis 
mažytis. 

- Tai Šunų sala, - pasakė Klyksnė, - tiksliau, Paklydu- 
sių Šunų sala, kur patenka visi paklydę šunys, jei nusipel- 
no ar jiems pasiseka, čia jie gali triukšmauti, kiek tik jiems 
patinka, ir niekas neliepia nutilti, ir nesvaido į juos daiktų. 
Čia jie rengia puikius koncertus, lodami kaip kuriam pa- 
tinka, kai tik pateka mėnulis. Jie man pasakojo, kad tenai 
auga kaulų medžiai, o jų vaisiai, sultingi kaulai, prinokę 
krenta žemėn. Ne! Dabar mes tenai nekeliausim! Juk tu su- 
pranti, kad nesi tikras šuo, nors jau ir nebe žaislas. Manau, 
Psamatijus ilgokai suko galvą, ką su tavimi daryti, kai pa- 
sakei, kad nenori namo. 

- Tai kur mes skrendam? - paklausė Makaliukas. Kai 
išgirdo apie kaulų medžius, jis labai nuliūdo negavęs iš ar- 
čiau žvilgtelėti į Šunų salą. 

- Mėnulio taku į pasaulio kraštą, paskui dar toliau, į 
mėnulį. Taip liepė senasis Psamatijus. 

Makaliukui visai nesinorėjo skristi už pasaulio krašto, o 
mėnulis atrodė labai šaltas. 

- Kodėl į mėnulį? - paklausė jis. - Ir pasaulyje daugybė 
vietų, kur aš dar nebuvau. Niekada negirdėjau, kad mėnu- 
lyje būtų kaulų arba šunų. 

- Vienas šuo vis dėlto yra, jį laiko Mėnulio Žmogus, 6) 
kadangi jis - neblogas senis, o dar didžiausias iš visų bur- 
tininkų, tai turėtų būti ir kaulų šuniui, gal net svečiams. 
O kodėl esi siunčiamas būtent į mėnulį, tai, drįsčiau pa- 
sakyti, atėjus laikui sužinosi, jeigu nepamesi galvos ir ne- 

bambėsi be reikalo. Manau, Psamatijus ir taip pernelyg ge: 
ras, kad tavimi rūpinasi; tiesą sakant, nesuprantu, kam jam 
to reikia. Jis nepratęs ką nors daryti šiaip sau, o iš tavęs ne 
kažin kiek naudos. 

- Dėkoju, - visai sugniužęs atsiliepė Makaliukas. - La- 
bai malonu, kad visi tie burtininkai manimi rūpinasi, bet, 
prisipažinsiu, tai truputį slegia. Kai prasidedi su burtinin- 
kais ir jų draugais, niekada nežinai, kas netrukus nutiks. 

- Tai daug geresnis likimas, nei nusipelno toks snargli- 
nas kiauksintis šuniūkštis, - atsakė žuvėdra ir abu ilgam 
nutilo. 


Mėnulis vis didėjo ir ryškėjo, o žemė apačioje tamsėjo ir 
tolo. Staiga žemė pasibaigė ir Makaliukas išvydo žemai 
tamsoje žėrint žvaigždes. Toli apačioje, ten, kur nuo pa- 
saulio krašto tiesiai į tuštumą garmėjo kriokliai, mėnesie- 
noje mirgėjo purslų debesys. Makaliukui pradėjo svaigti 
galva, jis įsirausė Klyksnei į plunksnas ir ilgai tūnojo ten 
užsimerkęs. 

Kai atsimerkė, po jais jau plytėjo mėnulis, nepažįsta- 
mas, baltas, spindintis lyg sniegas pasaulis, o tos vietos, 
kur lygumose driekėsi aukštų smailių kalnų šešėliai, mir- 
gėjo švelniai melsvai ir žalsvai. 

Ant vieno iš aukščiausių kalnų, tokio aukšto, kad jis, ro- 
dės, įsmigs į juos Klyksnei leidžiantis, Makaliukas pamatė 
baltą bokštą. Jis buvo išmargintas rausvomis ir žalsvomis 
gyslelėmis, kurios tviskėjo, lyg bokštas būtų pastatytas iš 
daugybės jūros kriauklių, vis dar šlapių ir pasidabinusių pu- 
tomis, jis stovėjo ant paties skardžio, balto lyg kreida, krašto 
ir švytėjo lyg stiklas mėnesienoje, kai jos nedengia debesys. 

Makaliukas nematė jokio tako į šį skardį, bet tuo metu 
tai neatrodė svarbu, nes Klyksnė greit leidosi žemyn ir ne- 
trukus jau stovėjo ant bokšto stogo, svaigioje aukštybėje 
virš mėnulio pasaulio; palyginti su juo, uolos, kur gyveno 
Klyksnė, rodėsi žemutės ir saugios. 


Didžiai Makaliuko nuostabai, stoge tuojau atsivėrė nedi- 
delės durys ir galvą iškišo senis ilga sidabrine barzda. 

- Visai neblogai! - pareiškė jis. - Skaičiavau laiką nuo 
tada, kai perskridai pasaulio kraštą - suskaičiavau tūks- 
tantį mylių per minutę. Šįryt skubėjai! Džiaugiuosi, kad 
nesusidūrei su mano šunimi. Kažin, po šimts mėnulių, kur 
jis vėl nuklydo? 

Jis išsitraukė milžinišką žiūroną ir priglaudė prie akies. 

- Štai kur jis! Štai kur jis! - sušuko senis. - Vėl vaikosi 
mėnesienukes, kad jį kur galas! Nagi eikš čia, pone! Eikš 
čia! - riktelėjo jis užvertęs galvą ir ėmė skardžiai švilpti. 

Makaliukas apsidairė galvodamas, kad tas juokingas 
senis turbūt pakvaišo, jei nori prisišaukti šunį švilpda- 
mas aukštyn į dangų, bet netrukus apstulbęs pamatė virš 
bokšto skrendant baltą nedidelį šuniuką baltais sparnais, 
kuris vaikėsi kažkokius padarus, panašius į perregimas 
plaštakes. 

- Makaliuk! Makaliuk! - sušuko senis, ir nespėjus mūsų 
Makaliukui nušokti nuo žuvėdros nugaros ir surikti „Aš 
čia!“, nespėjus net pagalvoti, iš kur senis žino jo vardą, 
iš dangaus nusileido skraidantis šuo ir nutūpė seniui ant 
peties. 

Tik tada jis susivokė, kad Mėnulio Žmogaus šuns var- 
das tikriausiai taip pat Makaliukas. Jam tai visai nepatiko, 

bet kadangi niekas nekreipė į jį dėmesio, tai vėl pritūpė ir 
ėmė niurzgėti po nosimi. Ė 

Mėnulio Žmogaus Makaliukas pastatė ausis, iškart nu- 
šoko seniui nuo peties ant bokšto stogo ir ėmė kaip pakvai- 
šęs loti; paskui nusiraminęs pritūpė ir suurzgė: 

- Iš kur čia atsirado tas kitas šuo? 

- Koks kitas šuo? - paklausė senis. 

- Tas kvailas šuniūkštis žuvėdrai ant nugaros, - atsakė 
mėnulio šuo. 

Tada jau, žinoma, Makaliukas pašoko ir kuo garsiausiai 
sulojo: 

- Pats tu kvailas šuniūkštis! Kaip gali Makaliuku va- 
dintis padaras, panašesnis į katę ar šikšnosparnį, o ne į 
šunį? - Iš to galima suprasti, kad netrukus jie taps labai ge- 
rais draugais. Mat maži nepažįstami šuniukai dažniausiai 
taip ir kalbasi tarpusavyje. 

- Nagi skriskit abu šalin! Ir nustokit triukšmauti! Man rei- 
kia pasikalbėti su paštininke, - šūktelėjo Mėnulio Žmogus. 

- Skrendam, trupinėli! - pakvietė mėnulio šuo ir tik 
tada Makaliukas prisiminė, koks jis mažas, netgi greta mė- 
nulio šuns, o tas irgi nebuvo didelis, tad užuot sulojęs kokį 
įžeidimą tik pasakė: 

- Norėčiau, jei tik turėčiau sparnus ir mokėčiau skrai- 
dyti. 

- Sparnus? - paklausė Mėnulio Žmogus. - Visai papras- 
ta! Še porelę ir nešdinkis! 

Klyksnė nusijuokė ir nusipurtė Makaliuką. O šis nusi- 
vertė nuo stogo! Bet vos spėjo kartelį žioptelti ir įsivaiz- 
duoti, kad sminga žemyn lyg akmuo, kol ištykšta į baltas 
uolas toli apačioje, staiga susivokė, kad turi du gražius bal- 
tus, juodai šlakuotus sparnus (puikiai tinkančius prie kai- 


46 


MAKALIUKAS KLAJUNAS 


lio). Bet kadangi nebuvo prie sparnų pratęs, nukrito gana 
žemai, kol sugebėjo sustoti. Išties gerai naudotis sparnais 
išmoko kiek vėliau, bet Mėnulio Žmogui dar nebaigus kal- 
bėtis su Klyksne jau mėgino vaikytis mėnulio šunį aplink 
bokštą. Tik greitai pavargo, o tada pamatė, kad mėnulio 
šuo nėrė žemyn ir įsitaisė prie pat bedugnės krašto, atsirė- 
męs į uolą. Makaliukas nusileido iš paskos, netrukus abu 
jau tupėjo greta viens kito ir iškorę liežuvius bandė atgauti 
kvapą. 

- Taigi, tave pavadino mano vardu? - paklausė mėnu- 
lio šuo. 

- Visai ne, - užginčijo mūsų Makaliukas. - Mano šei- 
mininkė duodama man vardą nė girdėt apie tave nebuvo 
girdėjusi. 

- Tai nesvarbu. Esu pirmas šuo, kuriam kada nors buvo 
duotas Makaliuko vardas, - prieš daug tūkstančių metų, - 
taigi tave turėjo pavadinti mano vardu! Ir koks aš buvau 
Makalas! Niekur nesustodavau, niekam nepriklausiau, kol 
atsiradau čia. Nuo to laiko, kai buvau mažas šunytis, tik 
makaluodavausi visur, nuo visų pabėgdavau, kol vieną 
rytą - vieną labai gražų rytą, kai saulė švietė man į akis, - 
nusiverčiau nuo pasaulio krašto gaudydamas drugelį. 
Turiu prisipažinti - buvo bjauru! Laimė, po žeme kaip tik 
plaukė mėnulis, ir siaubingai ilgai kritęs, perskrodęs debe- 
sis, keliskart atsitrenkęs į meteorus ir panašias bjaurybes aš 
nukritau ant jo. Pataikiau į milžinišką voratinklį, kuriuos 
pilkieji vorai čia ištempia tarp kalnų viršūnių, ir voras kaip 
tik rėpliojo artyn savo lipyne, norėdamas mane nunuodyti 
ir pasidėti į podėlį, kai staiga pasirodė Mėnulio Žmogus. 
Su tuo savo žiūronu jis mato viską, kas darosi šioje mėnu- 
lio pusėje. Vorai jo bijo, nes jis leidžia jiems ramiai gyventi 

tik tuomet, jei jie sutinka vyti jam virves ir megzti tinklus. 
Jis įtaria, kad jie paslapčia gaudo jo mėnesienukes, nors jis 
neleidžia, bet jie tikina, kad minta vien slibinkandėmis ir 
šešėlsparniais. Tą vorą jis kaipmat pavertė akmeniu, nes 
jo podėlyje pamatė mėnesienukės sparnelį. Tada paėmė 
mane, paglostė ir tarė: „Bjaurus kritimas! Tau reikėtų po- 
ros sparnų, kad daugiau taip neatsitiktų, - o dabar skrisk 
sau ir pramogauk į sveikatą! Neskriausk mėnesienukių ir 
nežudyk mano baltųjų triušiukų! O kai išalksi, grįžk namo; 
langas ant stogo visada atviras!" Pamaniau, kad jis visai 
neblogas vyrukas, tik truputį trenktas. Tačiau tu tokios 
klaidos nedaryk - tai yra nelaikyk jo trenktu. Nedrįstu 
skriausti jo mėnesienukių nei triušiukų. Jis gali paversti 
tave kokia baisenybe. O dabar papasakok man, kodėl at- 
skridai su paštininke. 

- Su paštininke? - paklausė Makaliukas. 

- Taip, su Klyksne, senojo smėlio burtininko paštinin- 
ke, - atsakė mėnulio šuo. 

Makaliukas vos spėjo išpasakoti savo nuotykius, kai jie 
išgirdo švilpiant Mėnulio Žmogų. Abu tuojau šovė aukš- 
tyn, ant stogo. Čia ir rado senį, sėdintį ant krašto ir taba- 
luojantį kojomis, vos spėjęs atplėšti laišką jis iškart svies- 
davo voką šalin. Vėjas juos sukdamas kėlė į padanges, o 
Klyksnė gaudė ir dėjo į savo krepšelį. 

- Kaip tik apie tave skaičiau, Makaliuk Klajūne, mano 
šuneli, - tarė jis. - (Vadinsiu tave Makaliuku Klajūnu, toks 
bus tavo vardas, nes negaliu turėti dviejų šunų vienodais 
vardais.) Ir sutinku su savo draugu Samatijum (visai ne- 
ketinu jo malonumui pridurti jokių juokingų „p“), kad tau 
bus geriau truputį čia pagyventi. Taip pat gavau ir Artak- 
serkso laišką, jei žinai, kas jis toks, bet ne bėda, jei ir neži- 

nai, o jis liepia tučtuojau tave išsiųsti atgal. Regis, jis labai 
supyko, kad pabėgai, o Samatijus tau padėjo. Bet man ne- 
svarbu, taigi kol esi čia, nebijok jo. Dabar skrisk sau ir pra- 
mogauk į sveikatą. Neskriausk mėnesienukių ir nežudyk 
mano baltųjų triušiukų! O kai išalksi, grįžk namo; langas 
ant stogo visada atvertas. Viso gero! 

Ir tučtuojau ištirpo ore, o visi, kurie ten nebuvo, gali tau 
paliudyti, koks retas yra mėnulio oras. 

- Na ką gi, sudie, Makaliuk Klajūne! - atsisveikino 
Klyksnė. - Tikiuosi, tau patinka pridaryti burtininkams 
bėdos. O dabar viso labo. Neskriausk baltųjų triušiukų ir 
viskas bus gerai, sveikas grįši namo - nori to ar ne. 

Ir Klyksnė nuskrido taip greitai, kad nespėjus nė mirk- 
telėti iš jos teliko taškelis tolumoje, ir tas pats netrukus iš- 
nyko. Makaliukas ne tik tapo mažas it žaislinis, bet ir var- 
dą gavo kitą, maža to, liko vienas toli mėnulyje - vienui 
vienas, tik su Mėnulio Žmogumi ir jo šunimi. 


k 


Makaliukas Klajūnas - geriau ir mes jį taip vadinkime, 
kad nesusipainiotume, - visai neėmė to į galvą. Jam labai 
patiko nauji sparnai, be to, mėnulis pasirodė labai įdomi 
vieta, taigi jis visai liovėsi spėlioti, kam gi Psamatijus jį čia 
atsiuntė. Praėjo nemažai laiko, kol susigaudė. 

O kol kas jis pramogavo - ir vienas, ir su mėnulio Ma- 
kaliuku. Nedažnai skrisdavo toli nuo bokšto, nes mėnu- 
lyje, ypač šviesiojoje jo pusėje, vabzdžiai yra labai dideli 
ir plėšrūs, be to, dažniausiai tokie bespalviai, perregimi ir 
tylūs, kad ne iš karto pastebėdavai juos artinantis. Mėne- 
sienukės tik plasnojo švytinčiais sparneliais, ir Makaliukas 
Klajūnas visai jų nebijojo, didžiulės baltos slibinkandės 

liepsnojančiomis akimis buvo daug baisesnės, o dar buvo 
kardadančių musių ir stiklavabalių, kurių žabtai priminė 
plieninius spąstus, dar blyškiųjų vienragučių su strėlės di- 
dumo geluonimis ir penkiasdešimt septynių rūšių vorų, 
šie griebdavo ir rydavo viską, kas tik pasitaikydavo. O bai- 
siausi buvo šešėlsparniai. 

Makaliukas Klajūnas darė taip, kaip daro visi toje mė- 
nulio pusėje gyvenantys paukščiai - labai retai skrido kur 
nors toliau nuo namų, nebent atvirose vietose, kur viskas 
aplink matyti, ir laikėsi atokiau nuo vietų, kur gali pasi- 
slėpti vabzdžiai, o vaikščiojo labai tyliai, ypač miškuose. 
Dauguma gyvūnų čia vaikščiojo labai tyliai, net paukščiai 
retai sučirendavo. Beveik visus garsus skleidė augalai. Gė- 
lės - baltieji varpeliai, gražieji varpeliai ir sidabro varpe- 
liai, žvangalėliai ir dindilrožės, dainuojančios magnolijos 
ir švilpinukės, trimitėliai ir liežuvėliai, ir dar daugybė kitų 
neišverčiamais pavadinimais - visą dieną grojo melodijas. 
O plunksnažolės ir paparčiai - fėjų smuikai, polifonidai, 
vario pliauškynės ir tarškučiai miške, taip pat visos nen- 
drės prie balto vandens kūdrų - švelniai joms pritarė, net- 
gi naktimis. Nuolatos skambėjo maloni, tyli muzika. 

Bet paukščiai tylėjo, daugelis jų buvo visai mažučiai ir 
pilkoje žolėje po medžiais slėpėsi nuo musių bei skraidūnų; 
kai kurie nebeturėjo sparnų arba nebemokėjo jais naudotis. 
Makaliukas Klajūnas mėgo baidyti juos, tyliai sėlindamas 
per blyškią žolę, iš susuktų ant žemės lizdų, medžioti ma- 
žas baltas pelytes ar miško pakraščiuose ieškoti medžiuose 
pasislėpusių pilkų voverių. 

Kai jis pirmą kartą pamatė mišką, visa žemė po me- 
džiais buvo nuklota švelniai skambančiais sidabro varpe- 
liais. Iš sidabrinio kilimo styrojo juodi aukšti lyg bažnyčios 

medžių kamienai, kurie rėmėsi į tankų niekad nenukren- 
tančių lapų stogą, taigi net per ilgiausią žemės teleskopą 
negalėjai pamatyti nei tų aukštų kamienų, nei sidabrinio 
kilimo. Kiek vėliau visi miškai iškart pražydo blyškiais 
auksiniais žiedais, o kadangi mėnulio miškai kone bekraš- 
čiai, tai per šį žydėjimą mėnulis iš pasaulio apačioje atrodo 
kiek kitaip. 


Bet nereikia manyti, kad Makaliukas Klajūnas visąlaik 
tik saugojosi. Abu šunys jautė, kad Mėnulio Žmogus juos 
globoja, taigi neretai leisdavosi ieškoti nuotykių ir krėsti 
pokštų. Kartais juodu nuskrisdavo labai toli ir kelias die- 
nas pamiršdavo grįžti į bokštą. Kartą ar du jie nuskrido 
iki tolimų kalnų ir mėnulio bokštas liko taip toli, kad atsi- 
sukus atrodė lyg švytinti adata, o juodu sutūpė ant baltų 
akmenų ir stebėjo kalvų šlaituose vaikštinėjančias mažučių 
(ne didesnių už Mėnulio Žmogaus Makaliuką) avių kai- 
menes. Kiekviena avis turėjo po auksinį varpelį ir kiekvie- 
nas varpelis suskambėdavo, vos tik avis žengdavo žings- 
nį ar pasilenkdavo pešti pilkos žolės, visi kartu varpeliai 
grojo melodiją, o avys švytėjo baltos lyg sniegas ir niekas 
nekliudė joms ganytis. Abu Makaliukai buvo pernelyg ge- 
rai išauklėti (ir prisibijojo Mėnulio Žmogaus), o kitų šunų 
nei karvių, arklių, liūtų, tigrų beigi vilkų nebuvo visame 
mėnulyje, tiesą sakant, nebuvo jokių padarų, didesnių už 
triušiukus ir voveres (ir tie patys mažutėliai), nebent kur 
ne kur iškilmingai stūksojo vienas kitas milžiniškas baltas 
dramblys dydžio beveik sulig asilu. Aš dar nieko nepasa- 
kiau apie slibinus, nes kol kas jų mūsų nuotykiuose ne- 
pasitaikė, beje, jie gyveno labai toli nuo bokšto, nes bijojo 

Mėnulio Žmogaus, visi, išskyrus vieną (o ir tas pats tik šiek 
tiek baiminosi). 

Kad ir kada šuniukai grįždavo į bokštą ir įskrisdavo pro 
langą, visada rasdavo paruošto maisto, lyg Mėnulio Žmo- 
gus būtų jų laukęs, bet pamatydavo ar išgirsdavo jį labai 
retai. Apačioje, požemyje, jis turėjo įsirengęs dirbtuves; 
dažnai melsvi dūmai arba baltas garas kildavo laiptais ir 
sklaidydavosi pro viršutinius langus. 

- Ką jis ten veikia vienas kiaurą dieną? - paklausė Ma- 
kaliukas Klajūnas Makaliuko. 

- Ką veikia? - perklausė mėnulio šuo. - O, jis visada 
turi darbo, o po tavo atsiradimo dirba dar daugiau negu 
paprastai. Turbūt kuria sapnus. 

- O kam? 

- O! Nematomai mėnulio pusei. Šioje pusėje niekas ne- 
sapnuoja; sapnuotojai turi sukti aplinkui. 

Makaliukas Klajūnas pritūpė ir ėmė kasytis, jam visai 
neatrodė, kad paaiškinta suprantamai. Tačiau mėnulio šuo 
nieko daugiau nepasakė, ir jei paklaustumėt manęs, tai pa- 
sakyčiau, kad tikriausiai ir pats ne ką daugiau težinojo. 

Kad ir kaip ten būtų, netrukus kai kas nutiko ir visi tie 
klausimai Makaliukui Klajūnui ilgam išdulkėjo iš galvos. 
Abu šunis ištiko nepaprastas nuotykis, ko gero, netgi bai- 
sokas, bet tai jau jų pačių kaltė. Jie nuklydo kelioms die- 
noms, gerokai toliau, nei Makaliukas Klajūnas kada nors 
buvo nuklydęs nuo pat atvykimo, ir visai nesirūpino žiū- 
rėti, kur skrenda. Tiesą sakant, jie pasiklydo ir skrido vis 
tolyn ir tolyn nuo bokšto, nors manė, kad grįžta. Mėnulio 
šuo pasigyrė, kad yra skersai išilgai išmaišęs visą mato- 
mąją mėnulio pusę ir pažįsta visus takus (jis labai mėgo 
girtis), bet pagaliau netgi jam teko pripažinti, kad vietovė 
jau atrodo keistoka. 

- Turbūt paskutinį kartą čia buvau labai seniai, - teisi- 
nosi jis, - ir viską kiek primiršau. 

O iš tiesų jis niekada čia nebuvo buvęs. Jie netyčia atsi- 
dūrė visai prie pat šešėliuose paskendusių tamsiosios pu- 
sės ribų, kur tūno visi pusiau užmiršti dalykai, o atmintis 
ir takai susipainioja. Ir kai jie pagaliau nutarė, kad namai 
visai nebetoli, apstulbę išvydo priešais iškilusius aukštus 
grėsmingus kalnus plikais šlaitais, ir dabar jau netgi mėnu- 
lio šuo nebegalėjo apsimesti, kad yra juos matęs. Jie buvo 
ne balti, o pilki ir atrodė lyg supilti iš pelenų, tarp jų drie- 
kėsi siauri, tamsūs slėniai be gyvybės ženklų. 

Tada pradėjo snigti. Mėnulyje nedažnai sninga, o snie- 
gas (kaip ten jį vadina) yra minkštas, šiltas ir gana sausas, 
nukritęs jis pavirsta smulkiu baltu smėliu. O šis priminė 
mūsiškį. Šlapias, šaltas, be to, purvinas. 

- Kaip jis man primena namus, - atsiduso mėnulio 
šuo. - Visai toks pat krisdavo mieste, kai buvau dar ma- 
žas šuniūkštis, - na Žinai, ten, žemėje. O! Ten stovėjo tokie 
aukšti kaminai kaip mėnulio medžiai, iš jų rūko juodi dū- 
mai, o krosnyse žioravo ugnis! Kartais toji balta spalva ima 
varginti. Mėnulyje taip sunku išsipurvinti. 

Tai rodo gana prastą mėnulio šuns skonį; o kadangi 
prieš šimtus metų tokių miestų mūsų žemėje dar nebuvo, 
akivaizdu, kad ir tuos metus iki kritimo nuo pasaulio kraš- 
to jis gerokai padaugino: Šiaip ar taip, tą akimirką jam į 
akį pataikė ypač didelis ir purvinas sniego kąsnis, tad jis 
apsigalvojo. 

- Ko gero, tas bjaurybė paklydo ir sninga, kur nerei- 
kia, - burbėjo jis. - Kad jį kur buliai ir kukuliai! O mes, ko 
gero, irgi paklydom. Kad jį kur šonas ir balvonas! Eime, 
paieškosim kokios olos pasislėpti! 

Olos jie ieškojo gana ilgai, spėjo gerokai sušlapti ir su- 
šalti, tiesą sakant, taip sustiro, kad pamiršę visą atsargumą 
pasislėpė pačioje pirmoje skylėje, kurią tik rado, - o to vi- 
siškai nedera daryti nepažįstamose vietose mėnulio pasie- 
nyje. Ola, kurią jie rado, buvo didžiulė, tikriau tariant, tai 
buvo didelis urvas - tamsus, bet šiltas. 

— Kaip gera ir šilta, - užsimerkdamas tarė mėnulio šuo 
ir tuojau pat užsnūdo. 

- Oi! - sulojo jis netrukus, staiga pabusdamas iš malo- 
naus snaudulio, kaip tik šunys moka. - Net karšta! 

Jis pašoko. Iš urvo gilumos sklido Makaliuko Klajūno 
lojimas, ir kai mėnulio šuo nubėgo pasižiūrėti, kas nutiko, 
pamatė grindimis artyn šliaužiant plonytę ugnies gyvačiu- 
kę. Liepsnojančių krosnių ilgesys iškart išblėso, tad jis čiu- 
po Makaliuką Klajūną už pakarpos, žaibo greitumu movė 
iš ten ir užskrido ant netoliese stūksančios uolos. 

Čia abu ir tupėjo ant sniego drebėdami ir žiūrėdami, 
kas bus toliau, o tai buvo didžiulė kvailystė. Jiems reikė- 
jo greičiau už vėją nešti iš ten kudašių namo ar kur kitur. 
Kaip matote, mėnulio šuo ne viską žinojo apie mėnulį, an- 
traip būtų supratęs, kad tai Didžiojo Baltojo Slibino guo- 
lis - to, kuris tik šiek tiek prisibijojo Mėnulio Žmogaus 
(o supykęs ir visai pamiršdavo baimę). Šis slibinas buvo 
gerokai įgrisęs net pačiam Mėnulio Žmogui. „Tas netikęs 
padaras“, - bambėdavo jis, kai išvis teikdavosi atkreipti į 
slibiną dėmesį. 

Jūs tikriausiai žinote, kad visi baltieji slibinai kilę iš mė- 
nulio, bet šis buvo apsilankęs pasaulyje ir vėl sugrįžęs, tai- 
gi šio to išmoko. Merlino laikais jis kovėsi su Raudonuoju 
Slibinu Kerdragone, apie tai galite pasiskaityti visose šiuo- 
laikinėse istorijos knygose, po šios kovos anas slibinas ypač 

paraudonavo. Vėliau pridarė nemažai žalos Trijose Salose, 
o paskiau trumpam įsikūrė Snoudono viršūnėje. Kol jis ten 
tupėjo, žmonės nemėgo kopti į tą kalną - išskyrus vieną 
vyruką, kurį slibinas užklupo geriantį iš butelio. Vyrukas 
taip skubiai spruko, kad butelis liko kalno viršūnėje, ir nuo 
tada daug kas panašiai daro. Žinoma, tik kai slibinas iš- 
skrido į Gvinfą, o tai nutiko netrukus po karaliaus Artūro 
dingimo, kai saksų karalių dvare didžiausiu skanumynu 
pradėta laikyti slibino uodega. 

Gvinfa yra visai netoli pasaulio krašto, o tokiam milži- 
niškam slibinui kaip šis, be to, tokiam itin bjauriam, nuo čia 
visai nebuvo sunku nuskristi iki mėnulio. Dabar jis gyveno 
mėnulio pasienyje, nes šiek tiek prisibijojo Mėnulio Žmo- 
gaus, jo kerų ir gudrybių. Tačiau vis dėlto kartais išdrįsdavo 
gadinti mėnulio spalvas. Kartais iš jo urvo, kai jis puotau- 
davo arba niršdavo, versdavosi ryškiai raudonos ir žalios 
liepsnos, o dar dažniau - dūmų debesys. Kartą ar du jis nu- 
raudonino arba visai užgesino mėnulį. Tomis nemaloniomis 
akimirkomis Mėnulio Žmogus (kartu su šunimi) užsirakin- 
davo bokšte ir murmėdavo: „Ir vėl tas netikęs padaras.“ Bet 
niekada nepaaiškindavo nei koks tas padaras, nei kur jis gy- 
vena, tiesiog nusileisdavo į savo požemius, atkimšdavo ge- 
riausių savo kerų indą ir kuo greičiau viską sutvarkydavo. 


Dabar jūs jau viską apie tai žinote, ir jei šunys būtų žinoję 
bent pusę to, ką papasakojau jums, jie niekad nebūtų ten 
sustoję. Tačiau jie sustojo ir tupėjo bent jau tiek, kad aš spė- 
čiau papasakoti apie Baltąjį Slibiną, o tuo metu jis, žybsėda- 
mas žaliomis akimis, trykšdamas žalia ugnimi ir pūsdamas 
juodus dūmus, išropojo iš urvo. Ir kuo šiurpiausiai sustau- 

gė. Kalnai suaidėjo ir susvyravo, sniegas ištirpo, akmenys 
ėmė dardėti žemyn, o kriokliai sustingo lyg stiklas. 

Slibinas turėjo sparnus lyg didžiulės laivo burės - tais 
laikais, kai laivai dar buvo burlaiviai, o ne garlaiviai, - ir jis 
nesibodėjo žudyti jokio gyvo padaro nuo pelės iki impera- 
toriaus dukters. Jis norėjo nužudyti tuos du šunėkus ir prieš 
pakildamas keliskart jiems tai pasakė. Tai jau buvo jo klaida. 
Abu šunys šovė nuo savo uolos lyg sviediniai ir metėsi pa- 
vėjui taip greit, kad net pati Klyksnė būtų jais didžiavusis. 
Slibinas puolė iš paskos, šlepsėdamas sparnais kaip šlepetė 
ir klapsėdamas kaip klapatė. Avių skambalėliai skambėjo 
kaip per gaisrą (taigi dabar jau žinote, kam jie reikalingi). 

Visa laimė, kad vėjas pūtė reikiama kryptimi. Ir vos 
tiktai suskambo avių varpeliai, iš bokšto iššovė pats nuos- 
tabiausias fejerverkas. Milžiniškas auksinis skėtis, pliūpte- 
lėjęs sidabrinėmis ugnelėmis, buvo matomas visame mė- 
nulyje, o į žemę jis netrukus pažėrė numuštų žvaigždžių 
lietų. Fejerverkas rodė kelią vargšams šuneliams, o kartu 
turėjo perspėti slibiną, bet šis buvo pernelyg įsiutęs ir ne- 
kreipė dėmesio. 

Taigi pašėlusi medžioklė tęsėsi. Jei kada nors matėte, 
kaip paukštis gaudo drugelį, ir jei galite įsivaizduoti nere- 
gėtai didelį paukštį, tarp baltų kalnų gaudantį du visiškai 
menkus drugelius, gal tada ir suprasite, kaip jie sukinėjosi, 
mėtėsi į šonus, kai kada išsisukdavo tik per plauką, kokiais 
pašėlusiais zigzagais ir kaip skubėdami juodu lėkė namo. 
Kol grįžo, slibino kvėpavimas Makaliukui Klajūnui ne vie- 
ną kartą nusvilino uodegą. 

Oką veikė Mėnulio Žmogus? Na, jis iššovė patį puikiau- 

„= 


sią fejerverką, o tada, pasakęs: „Tas netikęs padaras! - ir 


pridūręs: „Tie netikę šūunyčiai! Dar sukels užtemimą visai 

ne laiku!“ - nusileido į požemius ir atidarė stiklainį juodų 
kerų, kurie atrodė kaip degutas su medumi (o dvokė kaip 
pervirti kopūstai). 

Tuo metu slibinas kaip tik bakilo tiesiai virš bokšto ir 
išskėtęs nagus ketino griebti Makaliuką Klajūną ir nutėkš- 
ti tiesiai į tuštumą. Tačiau nespėjo. Mėnulio Žmogus pro 
žemutinį langą šovė savo kerus, pataikė tiesiai slibinui į 
pilvą (pilvas yra ypač jautri visų slibinų vieta) ir nusviedė 
jį šonan. Slibinas visai sutriko ir nespėjęs atsipeikėti rėžėsi 
į kalno šlaitą; sunku net pasakyti, kas labiau nukentėjo - 
šlaitas ar slibino snukis, - nes abu buvo sumalti į košę. 

Abu šunys įsmuko pro stoglangį ir visą savaitę negalėjo 
atsipeikėti, o slibinas šiaip taip parkrypavo namo, kur ke- 
letą mėnesių gydėsi snukį. Kitas užtemimas nepavyko, nes 
"slibinas, užuot gesinęs mėnulį, laižėsi pilvą. Tačiau juodos 
dėmės tose vietose, kur pataikė užkerėta tyrė, nebenusiva- 


lė. Greičiausiai jos ten ir liks. Dabar tą slibiną visi vadina 
Šlakuota Baidykle. 


Kitą dieną Mėnulio Žmogus pažvelgė į Makaliuką Klajūną 
ir tarė: . 

- Tik per plauką neįkliuvai! Šią mėnulio pusę, regis, jau 
puikiai ištyrinėjai, mielasis. Manau, kai šiek tiek atsikvėp- 
si, ateis metas aplankyti ir kitą. 

- Ar aš galėsiu kartu? - paklausė mėnulio šuo. 

- Tau tai neišeitų į gera, - atsakė Mėnulio Žmogus, - ir 
aš nepatarčiau. Pamatytum dalykų, nuo kurių imtum ilgė- 
tis namų labiau nei pamatęs ugnį ar kaminus, o tai jau būtų 
blogiau už slibinus. , 

Mėnulio šuo neišraudo, nes šunys nerausta, ir nieko ne- 
pasakė, bėt atsitūpęs kamputyje ilgai galvojo, kiekgi daug 
žino ir girdi tas senis. Be to, jis šiek tiek pagalvojo ir apie 
tai, ką senis norėjo pasakyti, nors neilgai - buvo lengvabū- 
dis šunėkas. m 

O kai po kelių dienų Makaliukas Klajūnas atsigavo, Mė- 
nulio Žmogus atėjęs švilptelėjo jam. Tada abu ėmė leistis 
vis žemyn ir žemyn, iš pradžių laiptais bokšto viduje, tada 

į uoloje iškapotus požemius - jų maži skardyje iškirsti lan- 
geliai žvelgė bedugnės pusėn į baltas mėnulio tolumas; o 
paskui slaptais laiptais, kurie, rodės, veda po pačiais kal- 
nais, kol pagaliau atsidūrė visiškoje tamsoje ir sustojo, o 
Makaliukui Klajūnui nuo ilgo leidimosi žemyn įvijais laip- 
tais susisuko galva. 

Visiškoje tamsoje Mėnulio Žmogus blankiai švytėjo lyg 
jonvabalis, daugiau jokios šviesos nebuvo. Tačiau jos už- 
teko nušviesti duris - didžiules duris grindyse. Senis jas 
pakėlė, iš skylės sūkuriuodama lyg rūkas ėmė kilti tamsa, 
ir Makaliukas Klajūnas jau nebematė blankaus Mėnulio 
Žmogaus švytėjimo. 

- Šok žemyn, gerasis šuniuk! - iš tamsos pasigirdo bal- 
sas. Ir jūs turbūt nenustebsite sužinoję, kad Makaliukas 
Klajūnas visai nebuvo geras ir nė nepasijudino. Priešingai, 
suglaudęs ausis jis įsispraudė į tolimiausią nedidelės pa- 
talpos kampelį. Tos juodos skylės jis išsigando labiau nei 
senio. 

Tačiau nieko gero iš to neišėjo. Mėnulio Žmogus pa- 
prasčiausiai pačiupo jį už pakarpos ir sviedė į juodąją sky- 
lę; krisdamas į tuštumą Makaliukas Klajūnas išgirdo jo žo- 
džius iš viršaus: 

- Krisk tiesiai, o paskiau skrisk pavėjui! Kitame gale pa- 
lauk manęs! 

Šie žodžiai, matyt, turėjo jį paguosti, bet nepaguodė. 
Vėliau Makaliukas Klajūnas sakydavo, kad turbūt netgi 
kristi nuo pasaulio krašto nebūtų buvę taip baisu, šiaip 
ar taip, tai buvo pats bjauriausias jo nuotykis, ir vos tik 
jį prisiminus jam susukdavo pilvą. Ko gero, kai cypia ir 
trūkčioja per miegus ant kilimėlio prie židinio, jis sapnuoja 
kaip tik tai. 

Bet pagaliau viskas baigėsi. Jis ėmė kristi vis lėčiau ir 
galop beveik sustojo. Likusį kelią teko skristi, ir jis skrido 
vis aukštyn ir aukštyn lyg kokiu milžinišku kaminu, visa 
laimė, kad padėjo nemenkas skersvėjis. Pagaliau labai nu- 
džiugo atsidūręs pačiame viršuje. 

Čia, kitame skylės gale, jis lekuodamas išsitiesė pailsė- 
ti, klusniai ir šiek tiek neramiai laukdamas, kol pasirodys 
Mėnulio Žmogus. Laukti teko ilgokai, Makaliukas Klajū- 
nas spėjo apsidairyti ir pamatė atsidūręs pačiame gilaus, 
tamsaus slėnio, apsupto neaukštų tamsių kalvų, dugne. 
Ant kalvų kabojo juodi debesys, o virš jų žibėjo viena vie- 
nintelė žvaigždė. 

Staiga šuniuką pradėjo marinti miegas, kažkur krū- 
muose, visai netoli, paukštis čiulbėjo lopšinę, tai buvo labai 
keista ir nuostabu, nes jis jau buvo pripratęs prie nebylių 
anos pusės paukštukų. Makaliukas Klajūnas užsimerkė. 

- Kelkis, šuniūkšti! - pasigirdo balsas, ir Makaliukas 
Klajūnas pašoko, jis dar spėjo pamatyti, kaip Mėnulio 
Žmogus kopia iš skylės sidabrine virve, kurią milžiniškas 
pilkas voras (daug už jį didesnis) buvo pririšęs prie greti- 
mo medžio. | 

Mėnulio Žmogus išlipo. 

- Dėkoju, - pasakė jis vorui, - dabar gali drožti sau! - Ir 
voras, labai patenkintas, nudrožė sau. Tamsiojoje pusė- 
je gyvena juodieji vorai, labai nuodingi, nors ir ne tokie 
dideli kaip šviesiosios pusės pabaisos. Jie nekenčia visų 
blankių ir baltų padarų, o ypač blyškiųjų vorų, jie nemėgs- 
tajų, kaip Žmonės nemėgsta retai apsilankančių turtingų 
giminaičių. 

Pilkasis voras smuko į skylę ir nusikabarojo savo virve, 
o tuo metu nuo medžio nušoko juodasis voras. 

- Nagi! - šūktelėjo senis juodajam vorui. - Eikš čionai! 
Ir nepamiršk, kad čia mano asmeninės durys. Nupink dai- 
lų hamaką tarp šių dviejų kukmedžių ir tau bus atleista. 

- Kopti teko gana ilgai, nuo pat mėnulio vidurio, - pa- 
aiškino jis Makaliukui Klajūnui, - todėl šiek tiek pailsėti 
laukiant jų, manau, neprošal. Jie labai mieli, bet gerokai iš- 
vargina. Žinoma, galėčiau įsigyti sparnus, tik kad pernelyg 
greitai juos sudėviu, be to, tektų praplatinti skylę, nes su 
išskleistais sparnais šioje netilpčiau, o virve moku laipioti 
kuo puikiausiai. 

- Na, tai ką manai apie šią mėnulio pusę? - toliau klau- 
sinėjo Mėnulio Žmogus. - Tamsu, o dangus šviesus, o 
anoje priešingai - šviesu, o dangus tamsus, a? Šiokia tokia 
permaina, beje, čia daugiau tikrų spalvų nei tenai, o man 
patinka spalvos, sodrios ir kad jų būtų gausu. Jei įsižiūrė- 
si, po medžiais pamatysi žiburiukus: tai ugniamusės, dei- 
mantinės vapsvos, rubinkandės ir kitokie mašaliukai. La- 
bai mažučiai, kaip ir visi šviečiantys padarai šioje pusėje. 
Gyventi čia nelengva, jų tyko pelėdos sulig ereliais, juodos 
lyg anglys, ir varnos sulig grifais, jų privisę lyg žvirblių, o 
dar visi tie juodieji vorai. Man asmeniškai labiausiai nepa- 
tinka juodžiai beuodegiai, skraidantys didžiuliais būriais. 
Jie nesitraukia iš kelio net man, nė sumirgėti nedrįstu, kad 
neįsipainiotų į barzdą. Tačiau šioji pusė savaip žavi, jau- 
nuoli, ir viena iš geriausių jos savybių ta, kad niekas, joks 
šuniūkštis, nėra jos matęs nemiėgodamas - išskyrus tave! 

Tada Mėnulio Žmogus šoko į hamaką, kurį, kol plepėjo, 
jam nupynė juodasis voras, ir akimirksniu užmigo. 

Makaliukas Klajūnas atsitūpė ir ėmė žiūrėti į jį, dėl visa 
ko užmesdamas akį ir į juoduosius vorus. Medžių šešėly- 
je šen bei ten purpčiojo mažučiai žiburiukai: raudoni, žali, 

auksiniai ir mėlyni. Danguje plūduriavo aksominių debe- 
sų gniužulai, pro juos švietė blyškus dangus ir svetimos 
žvaigždės. Kažkur tolumoje, tikriausiai kitame slėnyje už 
artimiausių kalvų, vos girdimai giedojo tūkstančiai lakštin- 
galų. O paskui Makaliukas Klajūnas išgirdo vaikų balsus, 
O gal tik vėjo atneštą vaikų balsų aidą. Jis pašoko ir sulojo 
taip garsiai, kaip dar nebuvo lojęs nuo tada, kai prasidėjo 
šis pasakojimas. 

- Po galais! - šūktelėjo Mėnulio Žmogus, šokdamas iš 
hamako ant žolės ir kone užmindamas Makaliukui Klajū- 
nui ant uodegos. - Arjie jau atvyko? 

- Kas? - paklausė Makaliukas Klajūnas. 

- Na, jei jų neišgirdai, tai ko čia vambriji? - paklausė 
senis: - Eime! Štai čia. 


Juodu ėmė leistis pilku taku, paženklintu blausiai švytin- 
čiais akmenimis, virš kurių sviro krūmai. Takas bėgo vis 
pirmyn ir pirmyn, krūmus pakeitė pušys ir pakvipo pu- 
šimis, kaip jos kvepia naktį. Paskui takas. ėmė kilti ir po 
kurio laiko jie pasiekė viršūnę aukščiausios iš visų žemų 
kalvų, kurios supo slėnį. 

Makaliukas Klajūnas pažvelgė į gretimą slėnį, visos 
lakštingalos staiga liovėsi čiulbėjusios, tarsi jas būtų kas 
išjungęs, tada pasigirdo miela ir skambi vaikų daina, jie 
keliais balsais dainavo vieną nuostabią melodiją. 

Senis pasileido kalvos šlaitu žemyn kartu su šune- 
liu. Prisiekiu, nemeluoju! Mėnulio Žmogus šokinėjo nuo 
akmens ant akmens! 

- Eime, eime! - šaukė jis. - Gal aš ir senas, ir barzdotas 
kaip naminis ar kalnų ožys, bet manęs nepagausi! 

Ir Makaliukui Klajūnui teko skristi, kad su juo suspėtų. 
Staiga jie atsidūrė prie stataus šlaito, nelabai aukšto, bet 
tamsaus, juodos uolos blizgėjo lyg poliruotas gagatas. Pa- 
žvelgęs žemyn Makaliukas Klajūnas pamatė prieblandoje 
paskendusį sodą. Bežiūrint jis prisipildė švelnios popietės 
saulės šviesos, nors ir nežinia iš kur sklindančios, ji pri- 
pildė slėnį ligi kraštų, bet nė vienas spindulėlis neištrūko 
toliau. Ten tryško pilki šaltiniai, žaliavo pievelės ir visur 
buvo pilna vaikų, jie mieguisti šoko arba apsnūdę vaikš- 
čiojo ir kalbėjosi su savimi. Kai kurie kartais sujudėdavo 
lyg nubusdami, o kai kurie jau buvo visai pabudę, bėgio- 
jo ir juokėsi, kasė duobeles, skynė gėles, statė namukus ir 
pašiūres, gaudė drugelius, vaikėsi sviedinius, laipiojo po 
medžius; ir visi iki vieno dainavo. 

- Iš kur jie atsirado? - sutrikęs ir nudžiugęs paklausė 
Makaliukas Klajūnas. 

— Na žinoma, kad iš savo namų ir savo lovelių, - atsakė 
Mėnulio Žmogus. 

- O kaip jie čia pateko? 

- Štai šito aš tau nesakysiu, o tu niekada nesužinosi. 
Tau, kaip ir visiems kitiems, pasisekė, kad čia patekai, bet 
vaikai atėjo kitu keliu. Kai kurie ateina dažnai, kai kurie tik 
retkarčiais, 0 aš siunčiu jiems daugumą sapnų. Be abejo, 
kai kuriuos jie parsineša namo, panašiai kaip priešpiečius į 
mokyklą, o kai kuriuos (man labai gaila) suėda vorai - bet 
tik ne šiame slėnyje ir tik ne tada, kai aš matau. Na, eime 
pas juos! 

Gagato uolos leidosi stačiai žemyn. Jos buvo pernelyg 
lygios netgi vorams - bet tai visai nereiškia, kad jie nemė- 
gindavo ten patekti; nuslysti žemyn tai jie galėjo, bet joks 
gyvas padaras nebūtų išlipęs atgal, be to, sode slėpėsi sar- 

gai, ką jau kalbėti apie Mėnulio Žmogų, be kurio nebūtų 
jokių linksmybių, nes visas jas rengė jis pats. 

O dabar jis ėmė ir nučiuožė į patį vidurį. Tiesiog atsisė- 
do ir nušliuožė lyg su rogutėmis - čiūžt! Į patį vaikų knibž- 
dėlyną, o Makaliukas Klajūnas nuvirto ant jo, visai pamir- 
šęs, kad gali skraidyti. Bent jau kad galėjo - nes atsistojęs 
pastebėjo, kad sparnai kažkur dingę. 

- Ką daro tas šuo? - paklausė mažas berniukas Mėnulio 
Žmogaus. Makaliukas Klajūnas sukosi ratu mėgindamas 
apžiūrėti savo nugarą. 

- Ieško savo sparnų, mažyli. Mano, kad pametė juos 
čiuoždamas žemyn, o jie guli mano kišenėje. Čia negalima 
skraidyti, juk niekas neišeis iš čia be leidimo, a? 

- Ne, seneli ilgabarzdi! - atsiliepė gal dvidešimt vaikų 
iškart, o vienas berniūkštis, įsitvėręs senio barzdos, užsi- 
korė jam ant peties. Makaliukas Klajūnas pamanė, kad se- 
nis tuoj pat pavers neklaužadą kandim, trintuku ar kokiu 
panašiu daiktu. 

Bet Mėnulio Žmogus tik nusijuokė: 

- Nieko sau! Visai neblogai laipioji, mažyli! Pamokysiu 
tave kai ko. - Ir sviedė berniūkštį tiesiai į orą. O jis nenu- 
krito, nė kiek. Vaikas pakibo ore, o Mėnulio Žmogus mes- 
telėjo jam sidabrinę virvę, kuri rangėsi iš kišenės. 

- Greit ropškis žemyn! - šūktelėjo senis ir berniūkštis 
nusirito tiesiai jam į glėbį, kur buvo kaip reikiant iškuten- 
tas. - Jei taip garsiai juoksies, gali prabusti, - perspėjo jį 
Mėnulio Žmogus, paskui paleido ir žengė į vaikų knibž- 
dėlyną. 

Makaliukas Klajūnas galėjo smagintis, kaip pats išmano, ir 
jau nusižiūrėjo puikų geltoną kamuoliuką („Koks panašus 
į tą, kur liko namie“, - pagalvojo jis), kai staiga išgirdo pa- 
žįstamą balsą. 

- Štai kur mano šuniukas! Štai kur mano šuniukas! Visa- 
da žinojau, kad jis tikras. Keista, kad jis čia, juk aš išnaršiau 
visą pakrantę ir kiekvieną dieną jį šaukiau ir švilpiau! 

Vos išgirdęs tą balsą Makaliukas Klajūnas atsitūpė ant 
užpakalinių kojų ir tarnaudamas parietė letenėles. 

- Mano tarnaujantis šuniukas! - šūktelėjo berniukas Tju 
(be abejo, tai buvo jis) ir pribėgęs paglostė Makaliuką. - 
Kur buvai dingęs? 

Tačiau Makaliukas Klajūnas tegalėjo išspausti: 

- Ar tu mane girdi? 

- Aišku, girdžiu, - atsakė mažasis Tju. - Bet kai mamytė 
tave parnešė, tai tu manęs nesiklausei, nors aš lojau kaip 
įmanydamas. Ir nė nebandei man atsakyti, rodės, galvoji 
visai ką kita. 

Makaliukas Klajūnas atsiprašė, paskui papasakojo ber- 
niukui, kaip iškrito iš jo kišenės, ir apie Psamatijų, ir apie 
Klyksnę, ir apie visus kitus nuotykius, nutikusius po to, 
kai jis pasimetė. Štai iš kur mažylis ir jo broliai sužinojo 
apie keistą senuką smėlyje ir dar daugybę kitų naudingų 
dalykų, kurių iš niekur kitur nebūtų sužinoję. Mažojo Tju 
nuomone, Makaliukas Klajūnas - labai puikus vardas. 

- Ir aš tave taip vadinsiu, - pareiškė jis. - Nepamiršk, 
kad tu vis dar mano šuo! 

Paskui jie žaidė su kamuoliu, ir slėpynių, ir gaudynių, ir 
ilgai vaikščiojo, ir gaudė triušius (žinoma, nė vieno nepa- 

gavo, nes triušiai labiau priminė triušių šešėlius, bet buvo 
labai smagu), ir taškėsi balose, ir dar darė daugybę kitų 
dalykų, vieną po kito, visą amžinybę; ir vis labiau ir labiau 
vienas kitam patiko. Vakarėjant berniukas ėmė voliotis ra- 
sotoje žolėje (bet čia niekam nerūpėjo vyti jo į lovą ar bar- 
tis už sušlapusius drabužius), o šunelis voliojosi kartu su 
juo ir stovėjo ant galvos, ko per amžius nedarė nė vienas 
šuo, išskyrus seniai mirusį motušės Huber šunį, ir berniu- 
kas juokėsi, kol... staiga išnyko ir Makaliukas Klajūnas liko 
pievelėje vienui vienas! 

- Jis tiesiog pabudo, - paaiškino staiga atsiradęs Mėnu- 
lio Žmogus. - Išvyko namo, jau seniai laikas. Nagi! Juk liko 
tik penkiolika minučių iki pusryčių. Jis pramiegojo pasibė- 
giojimą pajūryje. Ką gi! Turbūt ir mums laikas eiti. 


Taigi labai nenoriai Makaliukas Klajūnas grįžo su Mėnulio 
Žmogumi į šviesiąją pusę. Juodu visą kelią ėjo ir užtruko 
labai ilgai, šuniukas nė perpus tiek nesidžiaugė, kiek būtų 
galėjęs. Nes pamatė visokių keistenybių, jiems nutiko dau- 
gybė nuotykių - bet, žinoma, nė karto neiškilo rimtas pa- 
vojus, juk čia pat buvo Mėnulio Žmogus. Ir labai gerai, nes 
pelkėje tūnojo visokių šlykščių pabaisų, kurios kaipmat 
būtų nutvėrusios mažąjį šunelį, jei šis būtų buvęs vienas. 
Tamsiojoje pusėje buvo taip drėgna, kaip šviesiojoje sausa, 
čia augo nuostabiausi augalai ir gyveno keisčiausi gyviai, 
apie kuriuos galėčiau papasakoti ir daugiau, jei tik Maka- 
liukas Klajūnas būtų labiau jais pasidomėjęs. Bet jis nesi- 
domėjo, o vis galvojo apie sodą ir berniuką. 

Pagaliau jie atėjo prie pilkosios ribos ir pro šlakų slėnius, 
kur gyveno slibinai, pro milžinišką tarpą tarp dviejų kal- 

nų pamatė neaprėpiamą baltą lygumą ir spindinčias uolas. 
Matė patekant žemę, milžinišką ir didžiulį žaliai auksinį 
skritulį, kylantį už Mėnesienos Kalnų, ir Makaliukas Kla- 
jūnas pagalvojo: „Ten gyvena mano berniukas!“ Atrodė be 
galo toli. 

- Ar sapnai išsipildo? - paklausė jis. 

- Kai kurie iš manųjų išsipildo, - atsakė senis. - Kai ku- 
rie, bet ne visi, ir nė vienas neišsipildo tučtuojau ar lygiai 
taip, kaip susapnavai. O kodėl tau parūpo sapnai? 

- Tiktai galvojau, - atsakė Makaliukas Klajūnas. 

- Apie berniuką, - tarė Mėnulio Žmogus. - Ko gero. - 
Ir išsitraukė iš kišenės savo žiūroną. Šis galėjo tapti nere- 
gėtai ilgas. - Manau, nieko blogo neatsitiks, jei žvilgtelė- 
si, - tarė jis. 

Makaliukas Klajūnas pažvelgė - kai pagaliau pavyko 
vieną akį užmerkti, o kitą palikti atvirą. Labai aiškiai iš- 
vydo žemę. Pirmiausia pamatė mėnulio tako, nusidrie- 
kusio jūroje, pabaigą, pasirodė, kad jį greit kirto keliolika 
žmonių figūrėlių, bet kažin ar žvilgsnis jo neapgavo. Mė- 
nulio šviesa greitai blėso. Nušvito saulė, staiga pasirodė 
smėlio burtininko įlankėlė (bet paties Psamatijaus nesi- 
matė - jis nemėgo būti apžiūrinėjamas); o po akimirkos į 
apskritą paveikslą įėjo du berniukai, susikibę rankomis, 
ir nuėjo pakrante. „Manęs ieško ar kriauklių?“ - pasvars- 
tė šunelis. 

Netrukus vaizdas sujudėjo ir jis pamatė baltą berniukų 
tėčio namą ant uolos, sodas leidosi beveik iki jūros, o prie 
vartų - koks nemalonus netikėtumas - ant akmens sėdėjo 
senasis burtininkas ir rūkė pypkę, tarsi neturėtų ką veikti, 
žalioji skrybėlė nusmaukta ant pakaušio, o apsiaustas pra- 
segtas. 

- Ką tas Arta... kuo jis ten vardu, veikia prie vartų? - pa- 
klausė Makaliukas Klajūnas. - Maniau, kad jis seniausiai 
mane pamiršo. Ar jo atostogos dar nesibaigė? 

— Ne, jis laukia tavęs, mano šunyti. Jis nepamiršo. Jei 
dabar pasipainiotum jam po kojomis, tikras ar žaislinis, jis 
mikliai tave vėl kuo nors paverstų. Ir ne vien dėl kelnių - 
jas greit pasitaisė, - bet jis labai supyko, kam įsikišo Sama- 
tijus; o Samatijus irgi dar nebaigė su juo savo reikalų. 

Tą akimirką Makaliukas Klajūnas pamatė, kaip Artak- 
serkso skrybėlę nunešė vėjas ir senasis burtininkas nubėgo 
jos gaudyti, o ant jo kelnių puikavosi ryškus lopas - oran- 
žinis su juodais taškučiais. 

- Maniau, burtininkai geriau moka lopyti kelnes! - nu- 
sistebėjo Makaliukas Klajūnas. 

- Na, jam pačiam atrodo, kad puikiai susitvarkė! - atsa- 
kė senis. - Jis užbūrė kažkieno užuolaidas, jie gavo draudi- 
mo pinigus, ojis - spalvotą lopą, ir visi liko patenkinti. Bet 
tu teisus. Jis tikriausiai sensta. Liūdna po šitiekos amžių 
matyti, kaip burtininkas praranda savo sugebėjimus, bet 
tau tai tik į naudą. 

Mėnulio Žmogus taukštelėjęs sustūmė savo žiūroną ir 
juodu patraukė toliau. 


- O štai ir tavo sparnai, - pasakė jis, kai juodu priėjo prie 
bokšto. - Dabar skrisk sau ir pramogauk į sveikatą! Ne- 
skriausk mėnesienukių, nežudyk mano baltųjų triušiukų, 
o kai išalksi, grįžk namo! Arba įsivelk dar į kokį nuotykį. 

Makaliukas Klajūnas iškart nuskrido ieškoti mėnulio 
šuns, norėdamas papasakoti jam apie aną pusę; bet šis tru- 
putį pavydėjo, kad atvykėlis gavo pamatyti tai, ko jis pats 
negali, ir apsimetė, kad jam visai neįdomu. 

- Atrodo, tai bjauri vieta, - bambėjo jis. - Man ten tikrai 
nepatiktų. Nuo šiol tau turbūt bus nuobodu baltojoje pu- 
sėje, juk čia nėra tavo dvikojų draugų, tiktai aš. Kaip gai- 
la, kad tas Persijos burtininkas toks skrabalas ir tu negali 
grįžti namo. 

Makaliukas Klajūnas įsižeidė ir keliskart pasakė mėnu- 
lio šuniui, kad labai džiaugiasi grįžęs į bokštą, kad jam vi- 
sai nenuobodu baltojoje pusėje. Netrukus jie jau vėl buvo 
geri draugai ir kartu ieškojo nuotykių, tačiau tai, ką supy- 
kęs pasakė mėnulio šuo, pasirodė tikra tiesa. Makaliukas 
Klajūnas visai nebuvo dėl to kaltas ir labai stengėsi neišsi- 
duoti, bet nuotykiai jo nebedžiugino, jis nuolat prisimin- 
davo linksmybes sode su mažuoju Tju. 

Juodu apsilankė slėnyje, kur gyvena baltieji mėnulio 
nykštukai (mėnulinukai). Jie jodinėja ant baltųjų triušiu- 
kų ir kepa blynus iš snaigių, o jų tvarkinguose soduose 
auga mažutės obelys, ne didesnės už vėdrynus, vedančios 
auksinius obuoliukus. Prie mažesnių slibinų urvų (kol tie 
miegodavo) juodu pribarstydavo stiklo šukių bei senų vi- 
nių ir iki vidurio nakties nemiegodavo laukdami, kol tie 
ims riaumoti iš pasiutimo - kaip jau sakiau, slibinų pilvai 
labai jautrūs, ir kiekvieną naktį, lygiai dvyliktą, jie išlenda 
atsigerti, jei neskaičiuosim visų kitų atsigaivinimų. Kar- 
tais šunyčiai netgi išdrįsdavo erzinti vorus - plėšydavo 
voratinklius, išlaisvindavo mėnesienukes ir spėdavo pa- 
sprukti, kol vorai mėtydavo į juos savo lasus nuo kalnų 
viršūnių. Bet visą tą laiką Makaliukas Klajūnas laukė pasi- 
rodant paštininkės Klyksnės su naujienomis iš žemės (net 
maži šuniukai žino, kad tai dažniausiai žmogžudystės ir 
futbolo rungtynių rezultatai, bet kartais pasitaiko ir geres- 
nių dalykų). 

Vieną Klyksnės apsilankymą jis pražiopsojo, nes buvo 
nuklydęs kelioms dienoms, tačiau kai grįžo, senis vis dar 
skaitė laiškus bei laikraščius (ir atrodė labai patenkintas, 
tabalavo kojomis nukoręs jas nuo bokšto stogo krašto, pup- 
sėjo savo didžiulę balto molio pypkę, pūtė dūmų debesis 
lyg garvežys ir šypsojo visu savo apskritu veidu). 

Makaliukas Klajūnas nebeištvėrė. 

- Nebegaliu daugiau kentėti, - kiauktelėjo jis. - Noriu 
pas berniuką, kad išsipildytų jo sapnas. 

Senis pasidėjo laišką (ten buvo rašomos labai smagios 
naujienos apie Artakserksą) ir išsitraukė pypkę iš burnos. 

- Labai nori? Nebegali kentėti? Kaip netikėta! Buvo ma- 
lonu susipažinti! Turėtum dar kada nors užsukti. Visada 
esi laukiamas! - išpylė jis vienu atsikvėpimu. 

- Labai gerai! - kalbėjo jau protingiau. - Artakserksas 
sutvarkytas. 

- Kaip? - susijaudinęs paklausė Makaliukas Klajūnas. 

- Jis vedė undinę ir išsikraustė gyventi į Mėlynosios Jū- 
ros Gelmes. 

- Gal ji geriau užlopys jam kelnes! Žalių jūržolių lopas 
labai tiks prie jo skrybėlės. 

- Mielas mano šuneli! Jis tuokėsi pasidabinęs visiškai 
nauju žalių jūržolių kostiumu su rausvo koralo sagomis ir 
aktinijų antpečiais, o senąją skrybėlę sukūreno pakrantėje! 
Viską sutvarkė Samatijus. O-o! Senis Samatijus labai tolia- 
regis, ko gero, jis tikisi sutvarkyti daugybę dar svarbesnių 
reikalų už tavo, mano šuneli. Kažin kas iš to išeis! Artak- 
serksas visiškai baigia suvaikėti, kaip man regis, ir labai 
ima į širdį visokius niekus. Ir užsispyręs kaip ožys. Kitados 
jis buvo puikus burtininkas, bet dabar pasidarė tikras įky- 
ruolis, kaip rakštis vienoj vietoj. Kai jis vidury baltos die- 

nos nubėgęs mediniu kastuvu iškasė iš smėlio ir už ausų 
ištraukė iš guolio Samatijų, tai Samatidas pamanė, kad jau 
per toli nueita, o aš visai tuo nesistebiu. „Tiek triukšmo, 
kai taip norisi miegoti, ir viskas dėl kažkokio netikusio 
šunyčio“, - štai kaip jis parašė, ir nėra ko tau čia gėdytis. 
Taigi kai abu šiek tiek atvėso, jis pakvietė Artakserksą į 
pokylį su undinėmis, taip viskas ir prasidėjo. Jos pasiūlė 
Artakserksui paplaukioti mėnesienoje ir jis jau niekada ne- 
begrįš nei į Persiją, nei į Peršorą. Jis įsimylėjo vyriausiąją, 
bet vis dar gražią jūros karaliaus dukterį, o kitą naktį buvo 
atšoktos vestuvės. Turbūt viskas tik į gera. Jau kuris laikas 
nėra nuolat vandenynuose gyvenančio burtininko. Protė- 
jas, Poseidonas, Tritonas, Neptūnas ir visi kiti jau seniai 
pavirto dumbliais ir kerpėmis, o ir šiaip nekišdavo nosies 
toliau Viduržemio jūros, nes pernelyg mėgo sardines. O ir 
senis Njordas ne per seniausiai pasitraukė. Bet jis nelabai 
tesirūpino vandenynų reikalais po tos savo kvailos santuo- 
kos su milžine - kaip žinote, ji įsimylėjo jį dėl švarių pėdų 
(nes tai itin patogu namuose), o pametė per vėlai supratusi, 
kad šios visą laiką šlapios. Girdėjau, kad jis jau vos gyvas, 
beveik nevaikšto, vargšelis. Nuo benzino ėmė kuo bjauriau- 
siai kosėti ir pasitraukė prie Islandijos krantų, kur daugiau 
saulės. Be abejo, dar buvo Jūros Senis. Jis mano pusbrolis, 
bet aš nesididžiuoju šia giminyste. Jis buvo labai kaprizin- 
gas - nenorėjo vaikščioti pats, reikalavo, kad jį vis nešiotų, 
kaip turbūt esi girdėjęs. Todėl ir sulaukė liūdno galo. Prieš 
metus ar dvejus atsisėdo ant vandens minos (jei tik supran- 
ti, apie ką kalbu), tiesiog ant pačių ragų! Nieko nepadėjo 
net mano magija. Ištiško baisiau už Kliunkį Pliumpį. 

- O Britanija? - paklausė Makaliukas Klajūnas, būda- 
mas tikras anglas, nors visos tos istorijos jam gerokai įkyrė- 


71 


NEPAPRASTOSIOS KARALYSTĖS PASAKOS 


jo ir norėjosi išgirsti apie savąjį burtininką. - Maniau, kad 
bangas valdo Britanija. 

- Išties tai ji nė kojų nesušlampa. Jai labiau patinka 
glostyti liūtus pajūryje ar sėdėti ant centų nusitvėrus tri- 
dantį. O juk jūrose yra ir daugiau reikalų, ne vien bangas 
varinėti. O dabar jie gavo Artakserksą, tikiuosi, jis bus 
naudingas. Iš pradžių tikriausiai gaiš laiką, mėgindamas 
ant koralų išauginti slyvas, jei tik kas jam leis, o tai daug 
lengviau, nei palaikyti tvarką jūros dugne. Nagi, nagi! 
Apie ką mes kalbėjomės? Na žinoma - dabar tu gali grįž- 
ti, jeigu tik nori. Nenorėčiau būti nemandagus, bet, tiesą 
sakant, tau pats laikas grįžti. Pirmiausia aplankysi senį Sa- 
matijų, tik neimk iš manęs pavyzdžio ir sutikęs nepamiršk 
pridurti „p! 


Klyksnė pasirodė jau kitą dieną ir atskraidino dar vieną 
pašto siuntą - daugybę laiškų Mėnulio Žmogui ir visą ry- 
šulį laikraščių: „Jūržolynų savaitė“, „Vandenyno nuomo- 
nės“, „Undinė“, „Kriauklė“ ir „Jūros rytas“. Visuose pui- 


kavosi ta pati (daryta išskirtinai tam laikraščiui) Artakserk- || 
so vestuvių pajūryje per pilnatį nuotrauka, kurios antrame ** 


plane nuo ausies iki ausies šypsojosi įžymus finansininkas 
(paprasčiausiai pagarbos titulas) Psamatijus Psamatidas. 
Tačiau nuotraukos buvo gražesnės už mūsiškes, nes buvo 
bent jau spalvotos, o ir undinė atrodė išties nuostabiai (jos 
uodegą slėpė jūros putos). 

Atėjo laikas atsisveikinti. Mėnulio Žmogus nusišypso- 
jo Makaliukui Klajūnui, o mėnulio šuo mėgino apsimesti 
abejingas. Makaliukas Klajūnas irgi nukabino uodegą, bet 
tepasakė: 

- Viso, šuniūkšti! Žiūrėk savęs, neskriausk mėnesienu- 
kių, nežudyk baltųjų triušiukų ir nepersiėsk! 

- Pats tu šuniūkštis! - atšovė mėnulio Makaliukas. - Ir 
liaukis kramtęs burtininkų kelnes! 

Taip jie ir atsisveikino, tačiau, man regis, nuo to meto 
Makaliukas neduodavo ramybės Mėnulio Žmogui, prašy- | 
damas leisti aplankyti Makaliuką Klajūną per atostogas, ir 
kelis kartus buvo išleistas. 

O tada Makaliukas Klajūnas išskrido su Klyksne, Mė- | 
nulio Žmogus grįžo į savo požemius, o mėnulio šuo liko 
tupėti ant stogo ir žiūrėti, kaip jie nyksta tolumoje. 


Kai jie atskrido prie pasaulio krašto, nuo Šiaurinės žvaigž- 


dės padvelkė šaltas vėjas ir juos aptėškė stingdantys 
krioklių purslai. Skristi atgal buvo daug šalčiau, nes da- 
bar jiems nebepadėjo senojo Psamatijaus burtai, taigi abu 
maloniai pailsėjo Šunų Saloje. Tačiau kadangi Makaliukas 
: Klajūnas tebebuvo mažas, sala nė perpus nepateisino jo lū- 
kesčių. Kiti šunys buvo milžiniški, kėlė didžiulį triukšmą 
ir šaipėsi iš mažylio; o kaulai nuo kaulų medžių pasirodė 
per dideli ir per kieti. 

Tik trečios dienos ryte jie pagaliau pamatė juodas 
Klyksnės namų uolas, saulė šildė nugaras, o kai nusileido 
Psamatijaus įlankėlėje, kopų smėlis jau buvo įšilęs. | 

Klyksnė riktelėjo ir pabeldė snapu į medžio gabalą, gu-- 
lintį netoliese. Medžio gabalas tučtuojau pakilo ir pavirto 
Psamatijaus kairiąja ausimi, netrukus pasirodė ir kita au- 
sis, o paskui - visa negraži galva ir kaklas. 

- Ko judviem reikia tokiu metu? - ėmė niurnėti Psama- 
tijus. - Aš miegu. 

- Mes sugrįžome! - šūktelėjo Klyksnė. 

— Kaip matau, ir tu leidaisi atnešamas, - tarė Psamati- 
jus, atsisukdamas į šunelį. - Po slibino medžioklės ši men- 
ka kelionė namo turėjo atrodyti visai lengva. 

- Bet, pone, - atsakė Makaliukas Klajūnas, - aš juk pa- 
likau savo sparnus, man jie buvo tiktai paskolinti. Labiau 
norėčiau būti paprastu šunimi. 

— O! Gerai. Manau, tau vis dėlto patiko būti Makaliu- 
ku Klajūnu. Turėjo patikti. Dabar vėl gali būti papras- 
čiausiai Makaliuku ir, jeigu išties nori, grįžti į savo na- 
mus vėl vaikytis geltono sviedinuko, pasitaikius progai 
pamiegoti ant fotelių ar įsitaisyti sterblėje ir vėl tapti gar- 
bingu amsiumi. 

- O mažasis berniukas? - paklausė Makaliukas. 

- Betgi, kvailuti, tu pats nuo jo pabėgai net iki mėnu- 
lio! - atsakė Psamatijus, vaizduodamas supykusį ir nuste- 
busį, bet linksmai merkdamas viena išmintinga akimi. - 
Sakau - namo, vadinasi - namo. Nemikčiok ir nesiginčyk! 

Vargšas Makaliukas mikčiojo, nes labai stengėsi man- 
dagiai ištarti „P-pone P-samatijau“. Pagaliau pavyko: 

- P-p-prašau, p-p-pone P-p-psamatijau, - graudžiai iš- 
spaudė jis. - P-prašau man atleisti, bet turiu su juo susitik- 
ti, dabar nebepabėgsiu; juk išties aš jam priklausau, ar ne? 
Taigi privalau pas jį grįžti. 

- Kokie niekai! Nei priklausai, nei privalai! Tu priklau- 
sai senutei, kuri tave pirmoji nusipirko, taigi turi grįžti pas 
ją. Turėtum žinoti, kad pagal įstatymus negalima pirk- 
ti vogtų daiktų, beje, užburtų taip pat, kvailas šuniūkšti. 
Mažojo Tju motina paleido vėjais šešis pensus, ir baigtas 
kriukis. O be to, negi toks svarbus susitikimas sapne? - vis 
mirkteldamas riaumojo Psamatijus. 

- Maniau, kad kai kurie iš Mėnulio Žmogaus sapnų iš- 
sipildo, - liūdnai ištarė mažasis Makaliukas. 

- O! Nejaugi! Na ką gi, tai Mėnulio Žmogaus reikalas. 
O mano reikalas - vėl paversti tave padoraus dydžio šuni- 
mi ir grąžinti ten, kur tau ir vieta. Artakserksas gavo kitas 
pareigas, taigi mums nebereikia jo paisyti. Eikš! 

Viena stora ranka prilaikydamas Makaliuką, kita mos- 
telėjo jam virš galvos, ir ką jūs manot - ničnieko neatsitiko! 
Jis vėl viską pakartojo, ir vėl nieko. 

Tada Psamatijus šoko iš smėlio ir Makaliukas pirmą 
kartą pamatė, kad jo kojos kaip triušio. Jis trypė ir stojosi 
piestu, spardė smėlį ir kriaukles, šnarpštė lyg įsiutęs mop- 
sas, bet nieko neįvyko. 

- Tai tojūržolių priėdusio burtininko darbas, kad jį kur 
karpom išbertų! - keikėsi jis. - To persiško slyvų ėdiko, kad 
jis kur išvirtų! - šaukė jis, kol pavargo, o tada atsisėdo. 

- Nagi, nagi! - pasakė šiek tiek atvėsęs. - Gyveni ir mo- 
kaisi! Na ir trenktas gi tas Artakserksas. Kas galėjo pama- 
nyti, kad tarp visų vestuvinių rūpesčių jis prisimins tave 
ir prieš išvykdamas medaus mėnesio panaudos stipriausią 
savo užkeikimą, tarsi toks mažas žioplas šuniūkštis būtų 
vertas ir pirmojo? Už tai reiktų kailį nudirti. 

- Ką gi! Šiaip ar taip, nebereikia sukti galvos, ką toliau 
daryti, - kalbėjo Psamatijus. - Tegalima padaryti vieną 
vienintelį dalyką. Turi jį susirasti ir maldauti atleidimo. Bet 
prisiekiu! Nepamiršiu šito, kol jūros išdžius. O dabar abu 
pasivaikščiokit ir sugrįžkit, kai aš kiek nusiraminsiu! 

Klyksnė nuskrido pažeme, o Makaliukas liūdnai nutur- 
seno iš paskos iš pradžių pakrante, o paskiau ant uolos. 
Juodu stabtelėjo prie namo, kur gyveno mažasis berniu- 
kas, Makaliukas netgi įėjo pro vartus ir atsitūpė gėlyne po 

berniuko langais. Buvo dar labai anksti, bet jis ilgai bevil- 
tiškai lojo. Berniukai turbūt miegojo arba buvo išvažiavę, 
nes prie lango niekas nepriėjo. Bent taip pamanė Makaliu- 
kas. Jis buvo pamiršęs, kad pasaulyje viskas kitaip negu 
mėnulio sode, kad vis dar veikia Artakserkso užkeikimas 
ir jis tebėra mažas, o jo lojimas tylus. 

Truputį palaukusi Klyksnė nunešė liūdintį šuniuką at- 
gal į įlankėlę. Čia jo laukė netikėtumas. Psamatijus kalbė- 
josi su banginiu! Tiesiog milžinišku banginiu vardu Vinas, 
seniausiu iš visų gerųjų jūros banginių. Mažyliui Makaliu- 
kui jis atrodė lyg kalnas, mat pats gulėjo giliame duburyje, 
o galvą buvo pasidėjęs netoli kranto. 

- Atleisk, nespėjau tau rasti mažesnio padaro, - tarė 
Psamatijus. - Bet jis labai patogus. 

- Eikš vidun! - tarė banginis. 

- Viso geriausio! Eik vidun! - atsisveikino žuvėdra. 

- Eik vidun, - pakartojo Psamatijus, - ir kuo greičiau! 
Nedrįsk viduje draskytis ar kandžiotis, nes Vinas dar ims 
kosėti, o tau tai neišeitų į naudą. 

Tai atrodė beveik taip pat baisu, kaip ir šokti į duobę 
Mėnulio Žmogaus požemiuose, ir Makaliukas ėmė trauk- 
tis atbulas, taigi Klyksnė su Psamatijum turėjo jį įstumti. 
Jie ir įstūmė negaišdami laiko įkalbinėjimams, o banginio 
nasrai kaukštelėję užsitrenkė. 

Viduje buvo labai tamsu ir smirdėjo žuvimi. Makaliu- 
kas tupėjo drebėdamas (nedrįsdamas nė ausies pasikasyti), 
klausėsi, kaip jam atrodė, banginio uodegos pliaukšėjimo 
per vandenį ir jautė, kaip jam atrodė, kad banginis nyra vis 
giliau ir giliau į pačias Mėlynosios Jūros Gelmes. 

Tačiau kai banginis sustojo ir vėl išsižiojo (su didžiau- 
siu džiaugsmu, nes banginiai mėgsta plaukioti plačiai iš- 

sižioję, kad į nasrus plūstų vandens su maistu srovė, bet 
Vinas buvo pareigingas), o Makaliukas išlindo laukan, čia 
buvo gilu, nepaprastai gilu, bet nė ženklo mėlynumo. Tik 
švelni žalia šviesa ir joje Makaliukas pamatė balto smėlio 
taką, vingiuojantį per vos įžiūrimą keistą mišką. 

- Eik tiesiai! Čia nebetoli, - tarė Vinas. 

Makaliukas nuėjo tiesiai, kiek tik leido vingiuotas ta- 
kas, ir netrukus išvydo didžiulių rūmų vartus, rodės, pa- 
statytus iš rausvo ir balto akmens, pro kurį kiaurai švietė 
balta šviesa; ji veržėsi ir per mėlynus bei žalius langus. 
Palei sieną augo didžiuliai jūrmedžiai, aukštesni netgi už 
iškilusius į aukštybės rūmų kupolus, mirguliuojančius 
tamsiame vandenyje. Milžiniški jūrmedžių stiebai siūba- 
vo ir lingavo tarsi žolės, o tarp tankių šakų lyg paukščiai 
ir šviečiančių tamsoje žuvų. Tačiau giedojo ne žuvys. Rū- 
muose dainavo undinės. Ir dar kaip dainavo! Joms pritarė 
jūrų fėjos, o šimtai vandenių grojo rageliais, dūdelėmis ir 
kriauklėmis - muzika liete liejosi per langus. 

Tamsiose medžių paūksmėse vaipėsi jūrų baubukai ir 
Makaliukas skubinosi kiek galėdamas, bet giliai po van- 
deniu judėjo lėtai ir nerangiai. O kodėl jis nenuskendo? 
Nežinau, bet, manau, čia nagus prikišo Psamatijus Psa- 
matidas (apie jūrą jis nutuokia geriau, nei kai kurie mano, 
nors ir vengia jos, kaip tik gali), taigi išsiuntęs Makaliuką 
su Klyksne pasivaikščioti, o pats atvėsęs jis atsisėdo ir ap- 
mąstė naują planą. 

Šiaip ar taip, Makaliukas nepaskendo, bet kol priėjo du- 
ris, jau troško atsidurti toli nuo čia, kad ir šlapiame ban- 
ginio pilve, nes iš purpurinių krūmų ir pinčių sąvašyno į 
ji spoksojo tokie keisti snukiai, kad jį ne juokais ėmė bai- 

mė. Pagaliau atsidūrė prie milžiniškų durų - auksinę ar- 
kos pavidalo staktą puošė koralai, o pačios durys buvo iš 
perlamutro ir apkalinėtos ryklio dantimis. Belstukas buvo 
didžiulis žiedas, inkrustuotas polipais, o šie kaišiojo savo 
siauručius raudonus liežuvėlius; šio belstuko, be abejo, 
Makaliukas pasiekti negalėjo, beje, nebūtų pajėgęs jo nė 
pajudinti. Taigi sulojo ir labai nustebo, kad lojimas buvo 
garsus. Trečią kartą amtelėjus, muzika viduje nutilo ir du- 
rys atsivėrė. 

Kaip jūs manot, kas gi jas atidarė? Nagi pats Artakserk- 
sas, pasidabinęs kažkuo panašiu į slyvų spalvos aksomo 
švarką ir žalio šilko kelnes, jis vis dar čiulpė savo ilgąją 
pypkę, tik vietoj dūmų dabar iš jos vertėsi visomis vaivo- 
rykštės spalvomis mirgantys burbulai, o skrybėlės nebe- 
turėjo. 

- Labas! - pasakė jis. Taigi pasirodei! Taip ir maniau, 
kad senis P-samatijus tau greitai įkyrės, - jis net prunkštė 
stengdamasis pabrėžti „p“. - Jis nėra visagalis. Taigi, ko 
čia atsibeldei? Pas mus kaip tik puota, o tu trukdai groti. 

- Pone Arterksaksai, tai yra pone Ertaksarksai, - pradėjo 
Makaliukas, iš visų jėgų stengdamasis kalbėti mandagiai. 

- Gali nesistengti teisingai tarti! Man vienodai rodo! - 
piktokai atšovė burtininkas. - Geriau pasiaiškink, tik kuo 
trumpiau, neturiu laiko tuštiems plepalams. - Vedęs jūrų 
karaliaus dukterį ir tapęs Ramiojo bei Atlanto vandenynų 
didžiuoju burtininku, jis ėmė elgtis labai išdidžiai (su sve- 
timais, o savi jį už akių vadindavo tiesiog Burčium, kad 
būtų trumpiau). - Ojei turi neatidėliotiną reikalą, verčiau 
užeik ir palauk prieškambaryje, gal ištaikysiu keletą minu- 
tėlių po šokių. 

Ir uždaręs duris Makaliukui už nugaros nuėjo sau. Šu- 
nelis atsidūrė didžiulėje tamsioje patalpoje po milžinišku 
blausiai apšviestu kupolu. Visose sienose žiojėjo daugybė 
arkų, uždengtų jūržolių užuolaidomis, diduma jų buvo 
tamsios, bet pro vieną spindėjo šviesa ir girdėjosi muzika, 
ji grojo ir grojo niekada nenutildama ir nepasikartodama. 

Netrukus Makaliukui nusibodo laukti, taigi jis nuėjo 
prie šviesiųjų durų ir įkišo galvą pro užuolaidą. Pamatė 
milžinišką šokių salę, kurią vainikavo septyni kupolai, 
paremti dešimčia tūkstančių koralo kolonų, nušviestą 
gryniausios magijos, pilną šilto krištolo tyrumo vandens. 
Dainuodamos šoko auksaplaukės undinės ir tamsiaplau- 
kės sirenos - ir šoko ne ant uodegų, o pynė savo kūnais 
nuostabius raštus skaidriame vandenyje po visą salės er- 
dvę, aukštyn ir žemyn, šen ir ten. 

Niekas nepastebėjo pro užuolaidą kyšančios mažojo šu- 
nelio nosies, taigi šiek tiek paspoksojęs jis įslinko vidun. 
Grindys buvo nubarstytos sidabriniu smėliu ir išpuoštos 
dvipusėmis geldelėmis, visos jos kaukšėjo judant vande- 
niui, taigi reikėjo žiūrėti, kur statai koją, kad netyčia į kurią 
nors neįliptum, ir laikytis arčiau sienos. Staiga pasigirdo 
balsas: 

- O, koks mielas mažutis šunelis! Bet juk tai ne jūrų šuo, 
o žemės. Kaip jis čia pateko, toks trupinėlis! 

Makaliukas pažvelgė viršun ir pamatė gražią undinę su 
didžiulėmis juodomis šukomis auksiniuose plaukuose, ji 
sėdėjo nelabai aukštai, nukorusi savo apgailėtiną uodegą, 
ir adė žalią Artakserkso kojinę. Be abejo, tai buvo naujoji 
ponia Artakserks (žinoma kaip princesė Pamela; jūros gy- 
ventojai ją mylėjo, ko jokiu būdu negalėjai pasakyti apie 
jos vyrą). Šią akimirką Artakserksas sėdėjo greta ir, turė- 

damas ar neturėdamas laiko tuštiems plepalams, klausėsi 
jos šnekų. Bent jau kol nepasirodė Makaliukas. Vos jį pa- 
mačiusi, ponia Artakserks liovėsi plepėjusi, metė kojinę, 
nuvinguriavo žemyn, pasiėmė šunelį ir nusinešė ant savo 
sofos. Ji, tiesa, stovėjo lango į antrą aukštą nišoje (vidinio 
lango) - nes povandeniniuose namuose nėra laiptų, kaip 
nėra ir skėčių, be to, nėra didelio skirtumo tarp langų ir 
durų. į 

Taigi vos undinė (gana apkūni) spėjo įsitaisyti ir pasi- 
tupdyti sterblėn Makaliuką, iš po sofos pasigirdo siaubin- 
gas urzgimas. 

- Gulėk, Makaliuk! Į vietą, geras šuneli! - šūktelėjo 
ponia Artakserks. Kalbėjo ji ne su mūsų Makaliuku, o su 
baltu jūros šunimi, kuris, nepaisydamas jos žodžių, išlindo 
urgzdamas ir narnėdamas, kasdamas vandenį plėvėtomis 
letenomis, vinguriuodamas plokščia uodega ir leisdamas 
burbulus iš savo smailios nosies. 

- Koks siaubingas šuniūkštis! - suamsėjo šuo. - Tik paž- 
velkit, kokia nušiurusi uodega! Ojau letenos! Koks kvailas 
kailis! 

- Į save pasižiūrėk, - atšovė Makaliukas nuo undinės 
kelių, - ir praeis noras amsėti! Kas ir pavadino tave Ma- 
kaliuku - tokį anties ir buožgalvio hibridą, kuris apsimeta 
šunimi?! - Iš šių žodžių galima buvo suprasti, kad jie pati- 
ko viens kitam iš pirmo žvilgsnio. 

Ir tikrai, netrukus jie susidraugavo, aišku, ne taip sti- 
priai kaip su mėnulio šunimi, greičiausiai todėl, kad Maka- 
liuko viešnagė jūros dugne buvo daug trumpesnė, o jūros 
gelmės mažam šuniukui ne tokia smagi vieta kaip mėnulis, 
nes čia pilna tamsių ir siaubingų užkaborių, kurių niekada 
nepasiekia joks spindulėlis. Juose tūno siaubingi padarai, 

neįsivaizduojamai seni, neįveikiami jokių kerų, neišma- 
tuojamai dideli. Artakserksui netrukus teko tai suprasti. 
Burčiaus pareigos pasirodė ne pačios maloniausios. 

- O dabar plaukit sau ir linksminkitės, kaip išmanot! - 
tarė jo žmona, kai šunys liovėsi ginčytis ir ėmė linksmai 
uostinėti vienas kitą. - Neskriauskit ugniažuvių, nekram- 
tykit aktinijų, nepakliūkit į moliuskų kriaukles ir parplau- 
kit namo vakarieniauti! 

- Aš nemoku plaukti, - nusiminė Makaliukas. 

- Varge mano! Kokie niekai! - atsakė ji. - Nagi, Bur- 
čiau! - Ji buvo vienintelė, kuri drįsdavo jį taip pavadinti į 
akis. - Štai pagaliau ir tu gali parodyti, ko esi vertas! 

- Žinoma, tuojau pat, brangioji! - atsakė burtininkas, 
patenkintas, kad gali įsiteikti jai ir parodyti, jog išties moka 
burti, o ne tuščiai trina savo krėslą (jūroje tokius vadindavo 
moliuskais). Išsitraukęs iš liemenės kišenės nedidelę burtų 
lazdelę - iš tiesų tai buvo jo automatinis plunksnakotis, bet 
rašyti juo nebegalėjo, nes jūros rašalas labai tirštas ir ne- 
tinka automatiniams plunksnakočiams, - mostelėjo ja virš 
Makaliuko. 

Kad ir ką taukštų žmonės, Artakserksas buvo savotiš- 
kai puikus burtininkas (kitaip Makaliukas nebūtų patyręs 
visų šių nuotykių) - gana išradingas, nors pritrūkstantis 
laiko pratyboms. Šiaip ar taip, jam pavyko iš pirmo kar- 
to - Makaliuko uodega ėmė virsti žuvies uodega, ant kojų 
užaugo plėvės, o kailis pasidarė neperšlampamas. Kai vis- 
kas baigėsi, jis greitai priprato prie pokyčių; plaukioti buvo 
kur kas lengviau, nei skraidyti, beveik tiek pat malonumo 
ir mažiau vargo - nebent norėjai panirti į gelmes. 

Pirmiausia jis, apiplaukęs pokylių salę, įkando jūros šu- 
niui į uodegą. Žinoma, juokais, bet juokais ar ne, jie vos 
nesusipešė, nes jūros šuo buvo gana įžeidus. Makaliukas 
išsigelbėjo tik kuo greičiau nerdamas šalin: teko panaudoti 
visą savo miklumą. Prisiekiu! Kad užvirė gaudynės - jie 
nardė pro langus ir tamsiais koridoriais, ir aplink kolonas, 
ir po kupolais, ir aplink kupolus, kol pagaliau jūros šuo 
pavargo, jo pyktis atvėso ir juodu kartu susėdo ant paties 
didžiausio kupolo, prie pat vėliavos stiebo. Ant jo plevė- 
savo jūrų karaliaus vėliava - žalias ir raudonas audeklas, 
nusagstytas perlais. 


- Kuo tu vardu? - paklausė jūros šuo, atgavęs kvapą. 

— Makaliukas. 

- Tai mano vardas, taigi tu negali taip vadintis. Aš pir- 
mas jį gavau! 

- Iš kur žinai? 

- Aišku, žinau! Tu, kaip matau, dar mažas šuniukas ir 
jūros dugne esi ne ilgiau kaip penkias minutes. Ko gero, aš 
pats pirmasis iš visų Makalų. Mano pirmasis šeimininkas 
buvo jūreivis, tikras piratas, plaukiojęs savo laivu šiaurės 
vandenyse, ilgu laivu raudonomis burėmis, jo priekį pa- 
puošė slibino galva, šeimininkas vadino jį „Raudonuoju 
slibinu“ ir labai mylėjo. O aš mylėjau jį, nors buvau tik šu- 
niukas ir jis manęs nė nepastebėdavo, nes buvau dar per 
mažas medžioklei, o į jūrą šunų jis neimdavo. Tad kartą iš- 
plaukiau be leidimo. Jis atsisveikino su žmona, pūtė vėjas, 
vyrai stūmė „Raudonąjį slibiną“ į jūrą, kišdami rąstus po 

dugnu. Putos jau sėmė priekį su slibino galva, o aš staiga 
pajutau, kad daugiau jo nebepamatysiu, ir išplaukiau su 
juo. Patyliukais įslinkau į laivą ir pasislėpiau už vandens 
statinės; mane surado tik tada, kai krantas jau buvo labai 
toli. Tada ir pavadino mane Makaliuku, kai ištraukė už uo- 
degos iš slėptuvės. „Na ir Makaliukas, net į laivą atsimaka- 
lavo!“ - pasakė vienas. O kitas, tokiomis keistomis akimis, 
pridūrė: „Keista jo lemtis - niekuomet nebegrįš namo.“ Ir 
išties aš nebesugrįžau, ir nebeužaugau, nors pasenau ir, Ži- 
noma, įgijau išminties. Kartą jūroje vyko mūšis, švilpė strė- 
lės, kardai kaukšėjo per skydus, o aš nubėgau į pirmagalį. 
Tačiau „Juodosios gulbės“ kariai užpuolė mano šeimininko 
laivą abordažu, nukovė ir paskandino vyrus. Maniškis liko 
paskutinis. Stovėjo greta slibino galvos, o tada nėrė jūron 
su visais šarvais, aš puoliau iš paskos. Jis pasiekė dugną 
greičiau už mane ir buvo sugautas undinių, aš joms pasa- 
kiau, kad greičiau plukdytų jį į žemę, nes daug kas verks, 
jeigu jis negrįš. Jos nusišypsojo, pakėlė jį ir nuplukdė; ir 
dabar kai kas tvirtina, kad nunešė iki kranto, o kai kurie 
tik kraipo galvas. Negalima pasitikėti undinėmis, jos pati- 
kimai saugo tik savo paslaptis, tada tyli lyg austrės. Dažnai 
pagalvoju, kad iš tiesų jos užkasė jį baltame smėlyje. La- 
bai toli nuo čia guli „Raudonojo slibino“, kurį paskandino 
„Juodosios gulbės“ vyrai, nuolaužos, bent jau gulėjo, kai 
paskutinį kartą plaukiau pro šalį. Aplink prižėlė jūržolių, 
jos apraizgė viską, išskyrus slibino galvą, kažkodėl ant jos 
net polipai neauga, o po ja yra balto smėlio kauburėlis. 
Jau seniai palikau tas vietas. Pamažu pavirtau jūros šuni- 
mi - kai kurios senosios undinės tomis dienomis mokėjo 
kerėti, o viena iš jų labai manimi rūpinosi. Ji mane pado- 
vanojo jūros karaliui, dabartinio valdovo seneliui, ir nuo 

tada gyvenu rūmuose. Štai ir visa mano istorija. Tai nutiko 
prieš šimtus metų, nuo to laiko aš išmaišiau tolimuosius ir 
artimuosius vandenis, nors namo niekada negrįžau. Dabar 
papasakok man apie save! Gal tu kartais atvykai iš Šiaurės 
jūros, a? Tais laikais mes vadindavome ją Anglijos jūra - o 
gal ką nors Žinai apie vietas, vadintas Orknio salomis? 

Mūsų Makaliukui teko prisipažinti, kad yra girdėjęs tik 
apie paprastą jūrą, o ir apie tą pačią ne kažin ką. 

- Bet aš buvau mėnulyje, - pasigyrė jis ir papasakojo 
naujajam draugui tiek, kiek tik tas galėjo suvokti. 

Jūros šuo labai susižavėjo Makaliuko istorija ir patikėjo 
bent jau puse jos. 

- Nuostabus pasakojimas, - sakė jis, - tokio jau seniai 
nesu girdėjęs. Kartais matau mėnulį. Išplaukiu į paviršių, 
bet net neįsivaizdavau, kad viskas gali taip būti. Prisiekiu 
savo uodega! O tas dangaus šunėkas įžūlus. Trys Makaliu- 
kai! Jau ir dviejų užtektų, o trys - visai nepakenčiama! Ir nė 
už ką nepatikėsiu, kad jis senesnis už mane, labai nusteb- 
čiau, jei būtų bent šimto metų. 

Iš dalies jis buvo teisus. Kaip jūs jau pastebėjot, mėnulio 
šuo labai mėgo girtis nebūtais dalykais. 

- Šiaip ar taip, - kalbėjo toliau jūros šuo, - jis tiesiog, 
pats pasivadino šiuo vardu, o mane juo pavadino. 

- Ir mane, - tarė mūsų mažylis. 

- Ir visai be reikalo, tuo metu dar visai nebuvai jo už- 
sitarnavęs. Man patinka Mėnulio Žmogaus mintis. Aš irgi 
vadinsiu tave Makaliuku Klajūnu ir, tavo vietoje, pripras- 
čiau taip vadinamas - juk ir pats nežinai, kur kitąkart nu- 
klysi! Na, eime vakarienės! 

Vakarienės buvo tik žuvis, bet Makaliukas Klajūnas 
netrukus prie jos priprato, be to, tai sveika plėvėtoms le- 

tenoms. Pavalgęs staiga prisiminė, ko atkeliavo į jūros dug- 
ną, ir išėjo paieškoti Artakserkso. Rado jį apsuptą undinių 
vaikų - burtininkas pūtė burbulus ir paversdavo juos ti- 
krais kamuoliukais. 

— Maloningasis pone Artakserksai, ar galėčiau jūsų pa- 
prašyti, kad atverstumėt mane... - prabilo Makaliukas Kla- 
jūnas. 

- Nešdinkis! - atšovė burtininkas. - Ar nematai, kad aš 
užimtas? Kitą kartą. - Šiuos žodžius Artakserksas perne- 
lyg dažnai kartodavo tiems, kurių nevertino. Jis gerai su- 
prato, ko nori Makaliukas, bet nesiskubino padėti. 

Taigi Makaliukas Klajūnas nuplaukė šalin ir nuėjo mie- 
goti, tiksliau, įsitaisė šakose jūrmedžio, kuris augo ant di- 
delės uolos sode. O apačioje snaudė senasis banginis. Ir jei 
jums kas nors sakys, kad banginiai nepanyra į patį dugną 
ar kad jie negali tenai nusnūsti, nesutrikite. Senasis Vinas 
buvo nepaprastas banginis. 

- Na? - paklausė jis. - Kaip sekasi? Matau, vis dar esi 
mažytis lyg žaisliukas. Ką tas Artakserksas sau mano? Ne- 
gali tavęs atversti ar nenori? 

- Turbūt gali, - atsakė Makaliukas Klajūnas. - Tik paž- 
velk, koks aš dabar! Bet kai tik paprašau sugrąžinti man 
tikrąjį ūgį, jis sako, kad yra labai užsiėmęs ir neturi kada 
kalbėtis. 

- Fui! - prunkštelėjo banginis ir taip mostelėjo uodega, 
kad vos nenuvertė nuo uolos Makaliuko. - Nemanau, kad 
jūros dugne mes labai pamėgsime šitą Burčių, bet man 
tai nerūpi. Viskas bus gerai, anksčiau ar vėliau. O kol kas 
pasidairyk aplink, čia yra į ką pažiūrėti. Labanakt! Viso 
gero! - Ir nuplaukė į tamsą. O kai papasakojo naujienas 
įlankėlėje, tai senis Psamatijus labai įpyko. 

Šviesos rūmuose užgeso. Per tamsius vandenis neprasi- 
skverbė nei mėnulio, nei žvaigždžių šviesa. Žalios sutemos 
vis tirštėjo ir darėsi vis niūresnės, kol liko vien tik juoduma 
bejokios švieselės, nebent tarp žolių praplaukdavo didžiu- 
lė švytinti žuvis. Vis dėlto tą naktį Makaliukas Klajūnas 
miegojo kietai, taip pat ir kitą naktį, ir dar keletą naktų. 
O kitą dieną ir dar kelias dienas vis dairėsi burtininko, bet 
šio niekur nesimatė. 

Vieną rytą, kai jis jau apsiprato su jūra ir netgi pradėjo 
baimintis, kad teks likti čia amžinai, jūros šuo pasakė: 

- Spjauk į tą burtininką! Palik jį šiandien ramybėje. Ge- 
riau leiskimės į išties ilgą plaukiojimą! 

Juodu išplaukė, ir šis ilgas plaukiojimas užsitęsė dienų 
dienas. Šunys nusibeldė į toliausias tolybes, nepamirškit, 
kad abu buvo užburti ir jūrose nedaug kas galėjo su jais 
suspėti. Kai pavargo nuo kalnų ir uolų pačiame dugne bei 
povandeninių srovių jūros viduryje, ėmė kilti vis aukštyn 
ir aukštyn, visą mylią ir dar truputį, o kai iškilo į vandens 
paviršių, niekur nesimatė žemės. 

Visur plytėjo lygi, pilka jūra. Staiga pūstelėjo šaltas vė- 
jas, jūra pasišiaušė, nuo bangų nusidriekė tamsūs šešėliai, 
rytuose nušvito aušra. Netrukus pro jūros kraštą iškilo sau- 
lė, visa išraudusi lyg gurkštelėjusi karšto vyno, greit šokte- 
lėjo aukštyn ir patraukė savo keliu dažydama bangų šlai- 
tus auksu, o šešėlius tarp jų - tamsia žaluma. Toli horizonte 
plaukė laivas; jis įplaukė tiesiai į saulę ir jo stiebai pajuodo. 

- Kurjis plaukia? - paklausė Makaliukas Klajūnas. 

- Gal į Japoniją ar Manilą, ar Velykų salą, ar Ketvirta- 
dienį, ar Vladivostoką, ar šen bei ten, - atsakė jūros šuo, 

kuris, nepaisant visų pagyrų, gana prastai išmanė geogra- 
fiją. - Mes tikriausiai esame Ramiajame vandenyne, bet ne- 
žinau, kur būtent, tik jaučiu, kad šiltuose kraštuose. Nema- 
žai vandenėlio. Eime, pasiieškokime ko nors paėsti. 

Kai jie po kelių dienų grįžo, Makaliukas Klajūnas iškart 
patraukė ieškoti burtininko, nes manė, kad jau ganėtinai 
ilgai buvo palikęs jį ramybėje. 

- Pone Artakserksai, ar galėčiau paprašyti... - prabilo jis 
kaip paprastai. 

- Ne! Neturiu laiko! - atšovė Artakserksas, net griež- 
čiau negu visada. Tačiau šįkart jis tikrai buvo užimtas. 
Paštu atėjo skundų. Be abejo, jūroje vis nutinka tai šis, tai 
tas negero ir nieko čia negali padaryti netgi geriausias Bur- 
čius, o dėl kai kurių dalykų jis iš viso niekuo dėtas. Kartais 
kam nors ant stogo užgriūva nuskendęs laivas, sprogimai 
jūros dugne (o taip! Pas juos išsiveržia ugnikalniai ir ištinka 
kitos nelaimės, beveik kaip ir pas mus) išblaško kieno nors 
trofėjines auksinių žuvelių bandas arba apgadina trofėjinių 
aktinijų lysves, pražudo vieną vienintelę austrę su perlu vi- 
duje arba pamėgtą uolą su koralų sodu, retkarčiais didžiu- 
lės laukinės jūržuvės susipeša ir aplamdo undinių vaikus, 
užsisvajojęs ryklys įplaukia pro langą ir sugadina pietus 
arba pašėlsta siaubingos, piktos, juodos gelmių pabaisos. 

Jūrų gyventojai visada kažkaip susidorodavo su šiomis 
bėdomis, bet vis dėlto mėgo ir pasiskųsti. Be abejo, jie ra- 
šydavo laiškus į „Jūržolynų savaitę“, „Undinę“ ir „Vande- 
nyno nuomones“, o dabar dar turėjo ir Burčių, taigi pradė- 
jo rašyti ir jam, kaltindami dėl visų savo bėdų, net jeigu į 
uodegą įžnybdavo naminis omaras. Jie sakė, kad jo magija 
neatitinka reikalavimų (kai kada taip ir būdavo), kad jam 
reikia sumažinti algą (tikra teisybė, bet vis tiek nemanda- 

gu), kad jis pernelyg riečiąs nosį (beveik tiesa, tik nosį jis 
turėjo ilgą ir nuknebusią) ir dar daugybę nemalonių Ar- 
takserksui dalykų, gadindami jam kiekvieną rytą, o ypač 
pirmadienių rytus. Tada būdavo visų prasčiausiai (ateida- 
vo.apie kelis šimtus laiškų), o buvo kaip tik pirmadienis, 
tad Artakserksas sviedė į Makaliuką Klajūną akmenį ir šis 
nėrė šalin lyg krevetė iš tinklo. 

Atsidūręs sode jis labai apsidžiaugė, kad liko nepa- 
sikeitęs, drįstu manyti, kad jei jis nebūtų mikliai išnešęs 
kudašiaus, tai burtininkas būtų pavertęs jį jūros šliužu ar 
nutrenkęs Nežinia Kur (kad ir kur tai būtų), o gal netgi pa- 
siuntęs į Katilą (kuris buvo pačios giliausios jūros dugne). 
Makaliukas Klajūnas labai nusiminė ir pasiskundė jūros 
Makaliukui. 

- Geriau duok jam ramybę, kol baigsis pirmadienis, - 
patarė jūros šuo. - O ateityje tai aš, tavim dėtas, pirmadie- 
niais visai jam į akis nelįsčiau. Eime dar paplaukioti! 

Tada Makaliukas Klajūnas taip ilgai nesirodė burti- 
ninkui akyse, kad juodu beveik pamiršo vienas apie kitą, 
bet ne visai - juk šunys taip paprastai nepamiršta sviestų 
akmenų. Atrodė, kad Makaliukas Klajūnas apsiprato rū- 
muose ir tapo nuolatiniu jų gyvūnėliu. Jis nuolat kur nors 
plaukiodavo su jūros šunimi, o dažnai su jais būdavo ir 
undinių vaikai. Makaliuko Klajūno nuomone, jie nebuvo 
tokie smagūs kaip tikri dvikojai vaikai (betgi Makaliukas 
Klajūnas ir nebuvo tikras jūros gyventojas, taigi negalėjo 
tiksliai Žinoti), bet žaisti su jais buvo malonu, tikriausiai 
ilgainiui Makaliukas Klajūnas būtų pripratęs prie jų ir pa- 
miršęs mažąjį Tju, jei ne vėliau nutikę įvykiai. Kai pradė- 
sime apie juos pasakoti, prašom nepamiršti, kad čia nagus 
galėjo prikišti ir Psamatijus. 

Šiaip ar taip, vaikų buvo daugybė. Jūros karalius turėjo 
šimtus dukterų ir tūkstančius anūkų, visi jie gyveno tuose 
pačiuose rūmuose ir mėgo abu Makaliukus, kaip ir ponia 
Artakserks. Gaila, kad Makaliukui Klajūnui niekad nešovė 
į galvą papasakoti savo istorijos jai, nes ji galėjo sutvarky- 
ti netgi labai piktą Burčių. Bet tada Makaliukas Klajūnas 
būtų greičiau grįžęs ir nepamatęs daugybės dalykų. Su 
ponia Artakserks ir keliais undinių vaikais jis nuvyko į Di- 
džiąsias Baltąsias Olas, kur saugomi visi jūrose nuskendę 
brangakmeniai, daugybė tų, kurie visada buvo jūrose, ir, 
žinoma, daugybė perlų. 

Kitą kartą jie aplankė mažąsias jūrų fėjas, gyvenančias 
savo stikliniuose namukuose gilaus duburio dugne. Jūrų 
fėjos retai plaukioja, dažniau dainuodamos vaikšto po ly- 
gumas jūros dugne arba važinėja geldelėmis pasikinkiu- 
sios pačias mažiausias žuveles, kartais jodinėja mažutėliais 
žaliais krabais ploniausių siūlų kamanomis (bet, žinoma, 
negali jų priversti vaikščioti tiesiai, jie slenka šonu, kaip ir 
visi krabai), o retkarčiais erzina jūrų baubukus, kurie yra 
kiek didesni, bet nieko daugiau neveikia, tik triukšmauja, 
pešasi, gaudo žuvis ir laksto jūrų arkliukais. Šie baubukai 
gali gana ilgai išbūti be vandens ir per audrą dažnai žai- 
džia bangų mūšoje prie kranto. Išeiti iš vandens gali ir jūrų 
fėjos, bet jos mėgsta šiltas tylias naktis ir nuošalias pakran- 
tes (taigi retai kam pavyksta jas pamatyti). 


Vieną dieną pasirodė senasis Vinas ir dėl įvairovės pavė- 
žino abu šunis. Rodėsi, lyg tave neša milžiniškas kalnas. 
Jie išplaukė labai labai toli ir atsidūrę prie pat rytinio pa- 
saulio krašto vos spėjo pasukti atgal. Ten banginis kiek 

galėdamas iškilo virš vandens ir taip aukštai išpurškė fon- 
taną, kad vanduo nuskriejo tiesiai į bedugnę už pasaulio 
krašto. 

Kitąkart jis nuplukdė juos į kitą pusę (tiek toli, kiek tik 
drįso), tai buvo dar daug ilgesnė ir nuostabesnė kelionė. 
Kaip vėliau, jau užaugęs ir tapęs išmintingu šunimi, su- 
prato Makaliukas Klajūnas, tai buvo pati nuostabiausia iš 
visų jo kelionių. Reikėtų dar vienos istorijos, norint papa- 
sakoti visus jų nuotykius vandenyse, kurių nėra jokiuose 
žemėlapiuose, ir apsakyti visas keistas žemes, kurias jie 
praplaukdami matė, kol pasiekė ir perplaukė Šešėlių Jūras 
ir Stebuklingąsias Salas, atsidūrė didžiojoje Pasakų krašto 
įlankoje (kaip mes ją vadiname), kur bangas nušvietė ste- 
buklinga šviesa, ir tolumoje pamatė Elfų pasaulio Vakari- 
nius Kalnus. Makaliukui Klajūnui pasirodė, kad ant žalios 
kalvos kalnų papėdėje jis regi elfų miestą, tasai šmėstelėjo 
tolumoje lyg balta šviesa, bet Vinas taip greit nėrė į vande- 
nį, kad gerai įsižiūrėti neliko laiko. Jei tai tiesa, tada jis - 
vienas iš nedaugelio dvikojų ar keturkojų padarų, kurie 
tebegyvendami mūsų pasaulyje gali pasakyti prabėgomis 
regėję tas kitas žemes, kad ir kaip toli jos būtų. 

- Tai gaučiau į kailį, jei kas nors sužinotų! - pasakė Vi- 
nas. - Niekas iš Išorinių Žemių negali čia ateiti, mažai kas 
ir drįsta. Kad niekam nė mur mur! 


Ką aš ten sakiau apie šunis? Kad jie negreit pamiršta 
sviestus akmenis. Ir Makaliukas Klajūnas tai vis prisi- 
mindavo, kad ir kokius nuostabius vaizdus regėtų, kad 
ir kaip toli būtų nukeliavęs. O kai tik parsirado namo, 
visai supyko. 

Pirmiausia jis pagalvojo: „Kur tas senis burtininkas? 
Kas iš tų mandagių kalbų?! Kai tik surasiu - vėl kibsiu į 
kelnes.“ 

Taip nusiteikęs jis visur ieškojo Artakserkso ir staiga 
pamatė jį važiuojant karališkuoju keliu, vedančiu iš rūmų. 
Burtininkas buvo pernelyg išdidus, taigi nenorėjo užsi- 
auginti uodegos nei pelekų ar bent jau išmokti padoriai 
plaukti. Viena, ką jis darydavo lyg žuvis, - tai gerdavo 
(netgi jūros dugne, taigi tikriausiai buvo labai ištroškęs), 
ir, užuot dirbęs savo darbą, asmeniniuose apartamentuose 
būrė sidro statines. O jei norėdavo greitai kur nors patek- 
ti - važiuodavo. Kai Makaliukas Klajūnas jį pamatė, burti- 
ninkas labai skubėjo - važiavo milžiniška plokščia kriau- 
kle, pasikinkęs į ją septynis ryklius. Visi mikliai traukėsi 
jam iš kelio, nes bijojo, kad neįkąstų ryklys. 

- Plaukiam iš paskos! - šūktelėjo Makaliukas Klajūnas 
jūros šuniui ir jie nuplaukė iš paskos; kai tik kriauklė skrie- 
davo pro uolas, abudu nenaudėliai mėtė vežiman akme- 
nis. Kaip jau sakiau, jie nardė labai greitai ir slėpdamiesi 
dumbliuose stumdė nuo uolų žemyn visa, ką tik rasdavo. 
Tai nepaprastai nervino burtininką, bet juodu saugojosi 
likti nepastebėti. 

Jau ir išplaukdamas Artakserksas buvo labai prastos 
nuotaikos, o netoli tenukeliavęs įsiuto kaip reikiant, bet 
įsiūtis buvo atmieštas nerimu. Mat jis vyko išsiaiškinti, iš 
kur žalios jūros dugne staiga atsirado keistas verpetas, ir 
dar tokioje vietoje, kuri jam visai nepatiko, nes atrodė (ir 
visai ne be reikalo), kad tenai pilna bjaurasties, su kuria ge- 
riau neprasidėti. Vargu ar būtumėt atspėję, kas ten buvo, 
o Artakserksas atspėjo. Tai budo ar bent jau ketino pabusti 
senovinė Jūrų Gyvatė. 

Daugybę metų ji buvo giliai įmigusi, o dabar ėmė judėti. 
Jei būtų išsitiesusi, ji būtų viso šimto mylių ilgumo (kai ku- 
rie žmonės tvirtina, kad siektų nuo vieno pasaulio krašto 
iki kito, bet jie gerokai perdeda), o susirangiusi žiedais su- 
tilpdavo tik į vieną vienintelį urvą visuose vandenynuose, 
neskaitant Katilo (kur kadaise ir gyveno; visi sutarė, kad 
verčiau tenai būtų ir likusi), o jis, deja, buvo mažiau nei už 
šimto mylių nuo jūros karaliaus rūmų. 

Kai ji miegodama sujudindavo vieną ar keletą žiedų, 
vanduo susiūbuodavo, imdavo griauti namus ir drumsti 
ramybę per daugelį mylių aplinkui. Bet didžiausia kvailys- 
tė buvo siųsti jos pažiūrėti Burčių, nes Jūrų Gyvatė perne- 
lyg sena, pernelyg stipri, pernelyg didelė ir niekas negali 
jos suvaldyti (kai kas ją dar vadina pirmaprade, priešisto- 
rine, legendine, fantastiška jūrų stichija ir visiška kvaiša), o 
Artakserksas pernelyg gerai visa tai žinojo. 

Netgi Mėnulio Žmogus sunkiai triūsdamas penkias- 
dešimt metų nesugebėtų išvirti pakankamai didelių ar 
pakankamai ilgai veikiančių, ar pakankamai stiprių burtų 
jai surišti. Tik vieną kartą jis pamėgino (ilgai prašytas), bet 
tepasiekė tiek, kad tuomet paskendo mažiausiai vienas že- 
mynas. 

Vargšelis senukas Artakserksas, jis nuvairavo savo veži- 
mą tiesiai prie urvo, kur miegojo Jūrų Gyvatė. Bet nespėjęs 
išlipti pamatė iš jo kyšant Jūrų Gyvatės uodegos galiuką, 
daug ilgesnį už visą eilę didžiulių vandens statinių, žalią 
ir gleivėtą. Šito jam užteko. Jis norėjo iš karto apsisukti ir 
grįžti, kol ta milžiniška Kirmėlė vėl nepasijudino - pačiu 
netinkamiausiu metu, kaip ir visos kirmėlės. 

Viską sugadino mažasis Makaliukas Klajūnas! Jis nie- 
ko nežinojo nei apie Jūrų Gyvatę, nei apie jos baisumą, 

jis tenorėjo paerzinti jau ir taip įsiutusį burtininką. Taigi 
kai tik pasitaikė proga - Artakserksas stovėjo vežime ir 
spoksojo lyg koks kvailys į Gyvatės uodegos galiuką, o jo 
ristūnai visiškai nesidairė aplink, - jis palindo po vežimu 
ir juoko dėlei įkando vienam rykliui į uodegą. Juoko dė- 
lei! Tai buvo juoko! Ryklys šoko priekin timpteldamas ir 
vežimą, o Artakserksas, kuris jau taikėsi sukti atgal, virto 
aukštielninkas. Tas ryklys kando į vienintelį dalyką, kurį 
galėjo pasiekti tą akimirką, - į kito ryklio uodegą, anas ry- 
klys įkando kitam, ir taip iki pat paskutinio, septintojo, ku- 
ris, neturėdamas kam kąsti, - tai kvailys! - puolė priekin ir 
įkando į uodegą Jūrų Gyvatei! 

O toji kad pasijudins! Abu šunys, nespėję nė apsidairy- 
ti, pateko į sūkurį, vanduo kaip išprotėjęs suko viską į vie- 
ną krūvą - apsvaigusias žuvis, išrautus jūrmedžius, smėlį, 
kriaukles, šliužus, sraiges ir visokias šiukšles. Ir buvo vis 
blogiau ir blogiau, nes Gyvatė nesiliovė judėti. Senį Artak- 
serksą, įsikibusį į vadeles, tempė verpeto pagauti rykliai, 
o jis keikė juos paskutiniais žodžiais. Aišku, ryklius. Visa 
laimė, jis taip ir nesužinojo, kieno čia darbas. 

Nežinau, kaip šuneliai parsirado namo. Šiaip ar taip, 
labai negreitai. Pirmiausia juos išmetė į krantą vienas iš di- 
džiausių potvynių, kuriuos sukėlė Jūrų Gyvatė; vėliau vi- 
sai kitame jūros krašte juos pagavo žvejai ir vos nepardavė 
į akvariumą (siaubingas likimas), vos ne vos jiems pavyko 
pasprukti ir per nuolatinį sąmyšį jūros dugne patiems par- 
sikasti į rūmus. 


O kaijie pagaliau parsirado, čia irgi rado siaubingą sambrūz- 
dį. Visi jūros dugno gyventojai susirinkę prie rūmų rėkė: 
- Atveskit mums Burčių! 

(Taip! Jie jau viešai jį pravardžiavo ir nė kiek nebe- 
gerbė.) 

- Atveskit Burčių! ATVESKIT BURCČIŲ! 

O Burčius tūnojo požemyje. Pagaliau jį čia aptiko ponia 
Artakserks ir privertė išeiti, o kai jis atsistojo prie mansar- 
dos lango, visi ėmė rėkti: 

- Baikit tas nesąmones! BAIKIT TAS NESĄMONES! 
BAIKIT TAS NESĄMONES! 

Ir sukėlė tokį-klegesį, kad net žmonės žemėje išgirdę 
pamanė, jog jūra pernelyg smarkiai siautėja. Ir iš tiesų! 
Nes Jūrų Gyvatė vis sukosi, norėdama apžioti savo uode- 
gos galiuką. Bet dėkui Dievui! Ji dar nebuvo kaip reikiant 
pabudusi, nes kitaip būtų išlindusi ir iš pasiutimo ėmusi 
kratyti uodegą, tada jau tikrai būtų paskendęs dar vienas 
žemynas. (Bet ar tai būtų didelė nelaimė, ar nelabai, pri- 
klauso nuo to, kuris žemynas būtų paskendęs ir kuriame 
gyvenate jūs.) 

Tačiau jūros gyventojai gyveno ne žemyne, o jūroje, pa- 
čioje gilumoje. O čia darėsi vis bjauriau. Ir jie reikalavo, 
kad jūros karalius priverstų Burčių imtis priemonių Jūrų 
Gyvatei nuraminti, - jie negalėjo nei ramiai pavalgyti, nei 
nosies išsišnypšti - taip siūbavo vanduo; visi trankėsi vie- 
ni į kitus, visos žuvys sirgo jūros liga, vanduo taip sūku- 
riavo ir kėlė tiek smėlio, kad visi kosėjo ir niekas nebeno- 
rėjo šokti. 

Artakserksas bambėjo panosėje, bet turėjo imtis prie- 
monių. Taigi jis nuėjo į savo dirbtuves ir užsidarė tenai 
dviem savaitėms, per tą laiką įvyko trys žemės drebėjimai, 
du povandeniniai uraganai ir keletas jūros gyventojų suki- 
limų. Tada išlindo ir kiek toliau nuo urvo išlaisvino pačius 
stipriausius savo kerus (kartu su migdančiu užkeikimu), o 

visi gyventojai išsiskirstė po namus ir užsidarė požemiuo- 
se - visi, išskyrus ponią Artakserks ir nelaimingą jos vyrą. 
Burtininkui teko pasilikti (atokiau nuo urvo, bet ir čia toli 
gražu nebuvo saugu) ir žiūrėti, kas bus; o poniai Artak- 
serks teko pasilikti ir prižiūrėti burtininką. 

Kerai tepasiekė tiek, kad Jūrų Gyvatė ėmė sapnuoti 
košmarus - pirma, kad visas kūnas apaugo polipais (labai 
bjauru ir beveik teisybė), o paskiau, kad ją lėtai troškina 
ugnikalnyje (labai skausminga ir, deja, gana vaizdinga). Ir 
ji pabudo! 

Tikriausiai Artakserkso kerai buvo geresni, negu kas 
nors tikėjosi. Šiaip ar taip, Jūrų Gyvatė neišlindo laukan - 
ir visa laimė. Ji pasidėjo galvą prie uodegos ir išsižiojusi 
sulig urvo anga nusižiovavo, o tada taip prunkštelėjo, kad 
ją išgirdo visi visų povandeninių karalysčių gyventojai, tū- 
nantys savo požemiuose. 

Ir Jūrų Gyvatė pasakė: 

- Baikit tas NESĄMONES! 

Ir pridūrė: 

- Jei tas plepys burtininkas kaipmat neišsinešdins ir jei 
dar kada nors drįs bent pasiirstyti jūroje, aš IŠLĮSIU ir pir- 
miausia suėsiu jį patį, o tada viską suskaldysiu į šipulius. 
Štai taip. Labanakt! | 

Ir ponia Artakserks parsinešė sąmonės netekusį Burčių 
namo. 

Taigi kaijis atsipeikėjo - gana greit, tuo tai jau buvo pa- 
sirūpinta, - nuėmė kerus nuo Gyvatės ir susikrovė daik- 
tus; o visi jam šaukė: 

- Tegu tas Burčius keliauja sau! Nešdinkis, iš kur atėjęs! 
Štai taip. Viso labo! 

O jūros karalius pasakė: 

- Nenorėtume tavęs atleisti, bet manome, kad turėtum 
išvykti. 

Artakserksas pasijuto labai menkas ir nežymus (o tai 
jam išėjo į naudą). Iš jo juokėsi netgi jūros šuva. 

Tik gana keista, kad jo gailėjo Makaliukas Klajūnas. Jis 
turėjo savų priežasčių neabejoti Artakserkso kerų galia. 
O be to, juk tai jis įkando rykliui į uodegą, ar ne? Ir užvi- 
rė visą šią košę, kai įsikibo burtininkui į kelnes. Jis ir pats 
buvo žemės padaras, todėl manė, kad tie jūros gyventojai 
kiek per Žiaurūs vargšui žemės burtininkui. 

Taigi jis priėjo prie senuko ir tarė: 

- Pone Artakserksai!.. 

- Klausau, - gana maloniai atsakė burtininkas (jis la- 
bai apsidžiaugė, kad jo nepavadino Burčiumi, o jau žo- 
džio „pone“ nebuvo girdėjęs keletą savaičių). - Ko norė- 
jai, šuneli? 

- Atleiskit man, pone, aš tikrai labai gailiuosi. Tai yra 
siaubingai gailiuosi. Visai neketinau griauti jūsų reputa- 
cijos. - Makaliukas Klajūnas kalbėjo apie Jūrų Gyvatę ir 
ryklio uodegą, bet (visa laimė) Artakserksas pamanė, kad 
kalbama apie jo kelnes. 

- Nagi, nagi! - atsakė jis. - Kas buvo, tas buvo. Pamirš- 
kime. Manau, mums vertėtų kartu grįžti į žemę. 

- Bet, pone Artakserksai, - maldavo Makaliukas Klajū- 
nas, - gal galėtumėt atversti mane į didelį šunį? 

- Be abejo! - atsakė burtininkas, patenkintas, kad nors 
vienas padaras dar tiki jo burtų galia. - Beabejo! Tik po van- 
deniu tau geriausia ir saugiausia likti tokiam, koks esi. Pir- 
ma iškeliaukim iš čia! Be to, dabar turiu labai daug darbo. 

Ir tikrai jis turėjo labai daug darbo. Vaikščiojo po savo 
dirbtuves ir rinko rykus, apdovanojimus, simbolius, už- 


97 


NEPAPRASTOSIOS KARALYSTĖS PASAKOS 


rašus, receptų knygas, paslaptis, prietaisus ir visokių vi- 
sokiausių burtų butelius bei maišelius. Visa, kas dega, jis 
sudegino savo vandeniui atsparioje kalvėje, o visa kita 
užkasė sodo gale. Paskui čia dėjosi keisti dalykai - visos 
gėlės kvanktelėjo, daržovės išsigimė, o jų užėdusios žuvys 
pavirto jūrų kirmėlėmis, jūrų katėmis, jūrų karvėmis, jūrų 
liūtais, jūrų tigrais, jūrų velniais, jūrų kiaulėmis, diugo- 
niais, galvakojais, lamantinais ir visokiausiomis kitomis 
nelaimėmis arba paprasčiausiai nusinuodijo; pačiame sode 
pradėjo vaidentis, rūmų gyventojai ėmė sapnuoti košma- 
rus, regėti vizijas ir haliucinacijas, galiausiai kilo tokia 
sumaištis, kad visiems teko išsikraustyti. Tiesą pasakius, 
ilgainiui jie pradėjo gerbti burtininko atminimą. Tačiau tu- 
rėjo praeiti labai daug laiko. O dabar visi triukšmingai jį 
išlydėjo. 

Kai viską sutvarkė, Artakserksas atsisveikino su jūros 
karaliumi, beje, gana šaltai; neliūdėjo netgi undinių vaikai, 
nes burbulus jis jiems pūsdavo labai retai (kaip tą kartą, 
apie kurį aš pasakojau). Kai kurios jo svainės mėgino kal- 
bėti mandagiai, ypač kol greta stovėjo ponia Artakserks, 
bet šiaip visi nekantravo greičiau jį išlydėti, kad galėtų nu- 
siųsti kuo nuolankiausią žinią Jūrų Gyvatei: 

„Tas menkysta burtininkas iškeliavo ir niekada negrįš. 
Saldžių sapnų, Jūsų Šviesybe!“ 

Be abejo, ponia Artakserks išvyko kartu. Jūros karalius 
turėjo tiek daug dukterų, kad vieną galėjo be didelio gai- 
lesčio išleisti, o ypač dešimtą vyriausiąją. Jis padovanojo jai 
maišą brangakmenių, šlapią bučinį per slenkstį ir sugrįžo į 
savo sostą. Bet visi kiti labai jos gailėjo, ypač daugybė ma- 
žųjų sūnėnų bei dukterėčių, be to, jie labai liūdėjo išvyks- 
tančio Makaliuko Klajūno. 

O labiausiai liūdėjo ir kentė jūros šuo. 

- Atsiųsk žinutę, jei kada būsi prie jūros, - kalbėjo jis, - 
ir aš atplauksiu persimesti su tavimi žodeliu kitu. | 

- Būtinai! - žadėjo Makaliukas Klajūnas. Ir jie išėjo. 

Senasis banginis jau laukė. Makaliukas Klajūnas įsitai- 
sė poniai Artakserks ant kelių, o kai visi susėdo, banginis 
pajudėjo. | | 

- Viso gero! - labai garsiai šaukė visi, o patyliukais 
murmėjo: - Nešdinkis sau ir kad tavęs čia nė kvapo ne- 
liktų, - bet nelabai tyliai. Taip pasibaigė Artakserkso, kaip 
Ramiojo ir Atlanto vandenynų didžiojo burtininko, karje- 
ra. Nežinau, kas paskiau jiems burdavo. Gal šias pareigas 
pasidalino senis Psamatijus ir Mėnulio Žmogus, juk jiems 


tai vieni juokai. 


5 


Banginis priplaukė nuošalų krantą labai toli nuo Psamati- 
jaus įlankos, Artakserksas specialiai jo paprašė. Čia ponia 
Artakserks pasiliko laukti kartu su banginiu, o tuo metu 
burtininkas (su Makaliuku Klajūnu kišenėje) nukulniavo 
į artimiausią pakrantės miestą už dviejų mylių išmainyti 
savo nuostabų aksominį kostiumą (kuris sukėlė miestelyje 
sensaciją) į seną švarką, kelnes, žalią skrybėlę ir šiek tiek 
tabako. O dar jis nupirko sėdimąją vonią poniai Artakserks 
(nepamirškime jos žuvies uodegos). 


- Pone Artakserksai, - ir vėl prabilo Makaliukas Klajūnas, 
kai jie susėdo pailsėti po kelionės tą pačią popietę. Burti- 
ninkas rūkė pypkę nugara atsirėmęs į banginį, atrodė vis- 
kuo patenkintas ir nė kiek neužimtas. - Gal galėtumėt grą- 
žinti man senąją išvaizdą? Ir mano senąjį dydį? 

- Tučtuojau! - atsakė Artakserksas. - Norėjau kiek nu- 
snūsti prieš imdamasis reikalų, bet tiek to. Prie darbo! Kur 

ma... - ir sustingo lyg stabo ištiktas. Jis staiga prisiminė, 
kad Mėlynosios Jūros Gelmėse išmetė arba sudegino visus 
savo burtus. 

Vargšas baisiausiai nusiminė. Apieškojo visas kelnių ki- 
šenes, liemenės kišenes, vidines ir išorines apsiausto kiše- 
nes ir nė vienoje nerado nė trupinėlio magijos. (Ir neturėjo 
rasti, senas kvailys! Jis taip sutriko, kad visai pamiršo šiuos 
rūbus nusipirkęs lombarde. Tiesą pasakius, eilutė priklau- 
sė pagyvenusiam liokajui, na, bent jau jis ją pardavė, o to- 
kie žmonės tai jau tikrai visų pirma kruopščiai iškrausto 
kišenes.) 

Burtininkas atsisėdo ir nusišluostė išrasojusią kaktą 
raudona nosine. Atrodė labai nelaimingas. 

- Aš labai labai atsiprašau! - kalbėjo jis. - Nenorėjau 
palikti tavęs tokio visam laikui, bet dabar nebežinau, kuo 
galėčiau tau padėti. Tegu bus tau pamoka neplėšyti kelnių 
šauniems maloniems burtininkams! 

- Kvailystės! - atšovė ponia Artakserks. - Šaunus ma- 
lonus burtininkas, kurgi ne! Nei šaunus, nei malonus, nei 
burtininkas, o jei tučtuojau nepadarysi šio mažo šuniuko 
tokio, koks buvo, aš tučtuojau keliauju atgal į Mėlynosios 
Jūros Gelmes ir niekada pas tave negrįžtu. 

Vargšas senis Artakserksas atrodė beveik taip pat gai- 
liai kaip tada, kai muistėsi Jūrų Gyvatė. | 

- Mano mieloji! - kalbėjo jis. - Aš labai labai atsiprašau, 
bet aš užbūriau šunelį pačiu stipriausiu antiatbūrėju - kai 
pradėjo kištis senis Psamatijus (kad jį kur bala!), norėjau 
parodyti jam, kad ir jis ne viską gali ir kad aš neleisiu kiek- 
vienam smėlio triušiui lįsti į mano asmeninius reikalus, 
kai tenoriu truputuką pasilinksminti. O kai viską tvarkiau 
tenai apačioje, visai pamiršau pasilikti priešburtį! Laikyda- 

vau jį mažame juodame krepšelyje, pakabintame ant durų 
dirbtuvėse. 

— O varge, varge! Tikiuosi, jūs suprantate, kad aš teno- 
rėjau truputuką pasilinksminti? - paklausė jis atsisukęs į 
Makaliuką Klajūną, ojo nosis iš liūdesio buvo visai nukne- 
busi ir paraudonavusi. 

Jis vis kartojo: „O varge, varge, vargeli vargiausias!“, 
purtė galvą ir kratė barzdą, todėl nematė, kad Makaliukas 
Klajūnas visai jo nesiklauso, o banginis merkia akį. Ponia 
Artakserks buvo atidariusi savo lagaminą ir laikė rankose 
seną juodą krepšį. 

- O dabar liaukis kraipęs barzdą ir imkis darbo! - pa- 
sakė ji. Kai Artakserksas pamatė krepšį, kurį laiką visiškai 
nieko negalėjo daryti, tiktai spoksojo išsižiojęs. 

- Greičiau! - šūktelėjo žmona. - Juk čia tavo krepšys, 
ar ne? Aš pasiėmiau jį ir dar keletą kitų man priklausan- 
čių smulkmenų iš tos bjaurios šlamšto krūvos sode. - Ji 
atidarė krepšį norėdama žvilgtelėti vidun, iš ten kaipmat 
iššoko burtų lazdelė, padaryta iš plunksnakočio, ir ėmė 
kilti retas dūmelis, iš kurio formavosi keisti pavidalai ir 
juokingi veidai. 

Tada Artakserksas atsipeikėjo. 

- Ei, atiduok! Tu švaistai magiją! - suriko jis, griebė Ma- 
kaliuką Klajūną už pakarpos ir lojantį, maskatuojantį viso- 
mis letenomis akies mirksniu įgrūdo į krepšį. Tada apsuko 
krepšį ore tris kartus, kita ranka tuo pat metu mojuodamas 
plunksnakočiu, paskui pasakė: 

- Dėkoju! Puikiausiai tiks! - ir atidarė krepšį. 

Kažkas garsiai pokštelėjo ir žiūrėkit! štai! nebeliko jokio 
krepšio, tik Makaliukas, toks, koks buvo tą rytą pievelėje 
prieš sutikdamas burtininką. Na gerai jau, gal ir ne visai 

toks pat - juk jis buvo šiek tiek paaugęs per tuos kelis mė- 
nesius. . 

Neverta nė sakyti, kaip puikiai jis pasijuto, kokie juo- 
kingai maži dabar jam atrodė daiktai aplinkui, netgi se- 
nasis banginis; koks stiprus ir narsus jis jautėsi. Valandėlę 
dar paspoksojo ilgesingai į burtininko kelnes, bet nenorėjo 
ir vėl su juo susipykti, o kai jau apibėgo ratais gerą mylią 
lodamas visa gerkle, jis netgi pasakė: 

- Dėkoju! - ir dar pridūrė: - Buvo malonu susitikti, - o 
tai iš tiesų jau pernelyg mandagu. 

- Gerai jau, gerai! - atsakė Artakserksas. - Tai buvo pa- 
skutiniai mano kerai. Išeinu į pensiją. O tu geriau keliauk 
namo. Man nebeliko jokių burtų, taigi negaliu tavęs nu- 
siųsti, turėsi pats nubėgti. Bet jaunam stipriam šuniui tai 
visai nebaisu. 


Taigi Makaliukas atsisveikino, banginis mirktelėjo, ponia 
Artakserks davė jam pyrago gabalą ir paskui jis labai ilgai 
jų nematė. Praėjus daugybei metų, kai vaikštinėjo po ne- 
pažįstamą pajūrį, jis sužinojo, kaip jiems sekasi, nes juodu 
čia gyveno. Žinoma, be banginio, tik į pensiją išėjęs burti- 
ninkas ir jo žmona. 

Buvo įsitaisę mažame miestelyje prie jūros ir čia Ar- 
takserksas, pasivadinęs ponu A. Burčium, buvo atidaręs 
cigarečių ir šokolado krautuvėlę netoli jūros. Bet jis labai, 
labai saugojosi nepaliesti vandens (netgi gėlo, ir jam vi- 
sai nebuvo sunku). Kaip buvusiam burtininkui, tai gana 
prastas darbas, bet jis bent jau mėgindavo surinkti šiukš- 
les pajūryje, kurių primėtydavo jo klientai, be to, šiek tiek 
praturtėjo pardavinėdamas rausvus ir lipnius „Burčiaus 

ledinukus“. Į juos jis tikriausiai sudėjo paskutinį savo 
kerų lašelį, nes vaikai taip juos mėgo, kad laižydavo netgi 
išvoliotus smėlyje. 

Tačiau ponia Artakserks, tikriausiai reikėtų sakyti ponia 
A. Burčė, užsidirbo dar daugiau pinigų. Ji atidarė baseiną 
su pirtimi ir norinčius mokydavo plaukti, namo važiuoda- 
vo sėdimojoje vonioje, o ją tempdavo balti poniai, vakarais 
puošdavosi jūros karaliaus brangakmeniais ir taip išgarsė- 
jo, kad niekas nedrįso badyti jai akių dėl uodegos. 


O tuo metu Makaliukas kėblino namo šalies keliais ir ke- 
liukais, visą laiką uosdamas orą nosimi, kuri, kaip visų 
šunų nosys, ir vedė jį namo. 

- Ne visi Mėnulio Žmogaus sapnai išsipildo - taip jis 
ir sakė, - galvojo Makaliukas, makaluodamas namo. - Šis 
tai jau tikrai neišsipildys. Aš net nežinau, kaip vadinasi ta 
vieta, kur stovi mažojo berniuko namai, o labai gaila. 

Netrukus jis pastebėjo, kad žemynas vienišam šuneliui 
gali būti toks pat pavojingas, kaip ir mėnulis ar jūros du- 
gnas, nors ir ne toks įdomus. Pro šalį vienas po kito dūmė 
automobiliai, visuose sėdėjo (Makaliuko nuomone) tie pa- 
tys žmonės ir spaudė visu greičiu nežinia kur (paskui save 
palikdami dulkes ir smarvę). 

- Pusė iš jų turbūt nežino, kur važiuoja, ko važiuoja, 
ir nesupras, kad jau atvažiavo, - dusdamas ir kosėdamas 
bambėjo Makaliukas. Jo kojos pavargo mindamos kietą, 
juodą, niūrų asfaltą. Taigi pasuko į laukus ir paįvairino 
kelionę vaikydamasis paukščius ir triušius, keletą kartų 
netgi smagiai pasipešė su kitais šunimis, nors nuo gerokai 
didesnių retkarčiais tekdavo sprukti. 

Ir štai pagaliau, po keleto savaičių ar mėnesių nuo pasa- 
kojimo pradžios (jis pats tikrai neprisipažino), Makaliukas 
pamatė savo sodo vartelius. O sode su geltonu kamuoliu- 
ku žaidė mažasis berniukas! Sapnas išsipildė, kai jis to vi- 
sai nesitikėjo!! 

- Makaliukas Klajūnas!!! - suriko mažasis Tju. 

Makaliukas atsitūpė ant užpakalinių kojyčių ir negalėjo 
išloti nė garso, o berniukas pabučiavo jam kaktą ir nuskuo- 
dė namo šaukdamas: 

- Grįžo mano tarnaujantis šuniukas, gyvas ir didelis!!! 


Jis viską papasakojo savo senelei. Iš kur Makaliukas galėjo 
žinoti, kad jo šeimininkė yra mažojo berniuko senelė? Juk 
prieš užbūrimą jis tepriklausė jai mėnesį ar du. Bet įdomu, 
ką apie tai žinojo Psamatijus ir Artakserksas? | 

Senelė (ji labai nustebo, kad jos šuo grįžo gyvas ir svei- 
kas, nei automobilio suvažinėtas, nei sunkvežimio priplo- 
tas) niekaip nesuprato, ką čia jai anūkėlis pasakoja, nors 
jis labai nuodugniai jai išklojo viską, ką žinojo, netgi kelis 
kartus. Tik šiaip ne taip pavyko jai išaiškinti (nes senelė, 
kaip ir pridera senelėms, šiek tiek neprigirdėjo), kad šunį 
reiktų vadinti ne tiesiog Makaliuku, o Makaliuku Klajūnu, 
nes taip pasakė Mėnulio Žmogus („Na ir keistų gi dalykų 
prisigalvoja tie vaikai“), ir kad jis priklauso visai ne jai, o 
mažajam Tju, nes mama parnešė jį krepšyje kartu su kre- 
vetėmis („Gerai, mielasis, kaip nori, bet maniau, kad man 
jį pardavė sodininko brolio sūnus' ). 

Nepasakosiu jums viso ginčo, nes jis buvo ilgas ir pai- 
nus, kaip ir visi ginčai, kai teisios abi pusės. Jums tereikia 
žinoti, kad galų gale jo vardas taip ir liko Makaliukas Kla- 

jūnas, kad jis atiteko berniukui ir iškeliavo su juo, kai atos- 
togos pas senelę baigėsi, į tuos namus, kur kitados tupėjo 
ant spintelės. Be abejo, jam daugiau neteko tenai tupėti. 
Kartais jis dar grįždavo į kaimo namelį, bet nuolat gyveno 
baltajame name prie jūros. 

Jis labai susidraugavo su senuoju Psamatijumi, tiesa, 
raidės „p“ atmesti vis dėlto nedrįsdavo, bet kai užaugo di- 
delis ir tapo solidžiu šunimi, galėdavo atbėgęs drąsiai išsi- 
kasti burtininką iš smėlio, pažadinti ir ilgai su juo plepėti. 
Tiesą sakant, Makaliukas Klajūnas tapo labai išmintingas 
ir apylinkėje įgijo didžiulį autoritetą, be to, patyrė daugybę 
kitų nuotykių (daugelyje jų dalyvavo ir berniukas). 

Tačiau tie, kuriuos čia papasakojau, buvo patys nuos- 
tabiausi ir nepaprasčiausi. Tik Tinkeris sako, kad netiki nė 
vienu žodžiu. Tai pavydus katinas! 


PABAIGA 


HAMO UŪKININKAS 
GILIS 


PRATARMĖ 


Nedaug tėra išlikę žinių apie Mažąją Karalystę, tačiau at- 
sitiktinai buvo išsaugotas pasakojimas apie jos įkūrimą. 
Išties šis pasakojimas labiau primena legendą, jis gana vė- 
lyvas, pilnas stebuklų, tai žemesniųjų sluoksnių, kuriuos 
autorius dažnai cituoja, kūrinys, ir jo nerasime rimtuose 
šaltiniuose. Autoriui jo pasakojami įvykiai jau tapę žila se- 
nove, bet gali būti, kad jis pats gyveno Mažosios Karalys- 
tės apylinkėse. Apie šią karalystę jis dar turi šiokių tokių 
geografinių žinių (kurios nėra jo stiprybė), o apie tolesnes 
teritorijas, ar jos būtų į šiaurę, ar į vakarus, ničnieko neiš- 
mano. 

Kad pateikiame šio keisto pasakojimo vertimą iš labai 
prastos lotynų kalbos į dabartinę Jungtinės Karalystės kal- 
bą, tegalime pasiteisinti tuo, kad jis vienintelis šiek tiek 
nušviečia tamsų Britanijos istorijos laikotarpį, ką jau kal- 
bėti apie tai, kad tik čia randame šiek tiek paaiškintus kai 

kuriuos neaiškius vietovardžius. Gal kai kam patiks ir pats 
pasakojimo veikėjas bei jo nuotykiai. 

Iš tokio menko liudijimo sunku spręsti, ar ilgai gyvavo 
Mažoji Karalystė ir kokio didumo ji buvo. Po Bruto atėjimo 
į Britaniją iškilo ir nugrimzdo užmarštin daugybė karalių 
ir karalysčių. Lokrino, Kambro, Albano suskirstymai tebu- 
vo pirmieji iš laikinų padalijimų: Ir kaip kitaip galėjo būti, 
jei, viena vertus, buvo labai vertinama vietinės reikšmės 
nepriklausomybė, o kita vertus, karaliai godžiai dairėsi 
į svetimas žemes, taigi karas ir taika, džiaugsmas ir siel- 
vartas nuolatos keitė vienas kitą, kaip mums praneša ka- 
raliaus Artūro istorikai: tai buvo nepastovių sienų metas, 
kai valdovai iškildavo ir vėl smukdavo, o menestreliams 
nestigo nei medžiagos dainoms, nei klausytojų. Taigi maž- 
daug tuo metu, ko gero, po karaliaus Koulo valdymo, bet 
gerokai anksčiau už karalių Artūrą bei Septynias Anglijos 
karalystes ir nutiko čia pasakojami įvykiai, veiksmo vieta 
yra Temzės slėnis, kartkartėmis veiksmas persikelia į šiau- 
rės vakarus Velso sienų link. 

Mažosios Karalystės sostinė, kaip ir mūsiškė, matyt, 
buvo jos pietrytiniame kampe, bet jos ribos neaiškios. Re- 
gis, ji ne itin plėtėsi į vakarus Temzės aukštupio link, šiau- 
rėje nesiekė Otmuro, o kur buvo rytinė siena, visai neaiš- 
ku. Yra išlikusių legendos apie Gilio sūnų Jurgį ir jo pažą 
Sovetaurilijų (Storąjį) fragmentų ir žinių, kad kadaise ties 
Fartingu stovėjo Vidurio Karalystės riboženklis. Bet tai 
neturi nieko bendro su šia istorija, kurią čia pristatome be 
pakeitimų ir tolesnių komentarų, nors, žinoma, išpūstą pa- 
vadinimą sutrumpinome iki tinkamo - „Hamo ūkininkas 
Gilis“. 


HAMO UKININKAS GILIS 


Egidijus de Hammo gyveno vidurinėje Britanijos Salos 
dalyje. Visas jo vardas buvo ŽEgidijus Ahenobarbus Julius 
Agricola de Hammo, nes tomis dienomis, kai šioje saloje 
dar laimingai gyvavo daugybė karalysčių, žmonėms ne- 
būdavo gaila vardų, dabar tos dienos nugrimzdusios gi- 
liai į praeitį. Tada dar buvo daugiau laiko, o žmonių ma- 
žiau, taigi daugeliui iš jų pavykdavo pasižymėti. Tačiau 
tos dienos praėjo, taigi pavadinsiu mūsų herojų trumpiau, 
prasčiokiškai: jis buvo ūkininkas Gilis iš Hamo su raudona 
barzda. Hamas tebuvo mažas kaimelis, bet tomis dienomis 
kaimeliai dar niekam nepriklausė ir tuo didžiavosi. 
Ūkininkas Gilis turėjo šunį. Šuo buvo vardu Garmas. 
Šunys turėdavo pasitenkinti trumpais vardais vietine tar- 
me - knyginė lotynų kalba buvo skirta kilmingiesiems. 
Garmas nemokėjo netgi šuniškos lotynų kalbos, bet susi- 
kalbėdavo prasčiokiškai (kaip ir dauguma šunų tomis die- 

nomis) - ir iškeikdavo, ir pasigirdavo, ir prisimeilindavo. 
Keiksmai būdavo skirti valkatoms ir įsibrovėliams, pagy- 
ros - kitiems šunims, o meilikavimas - šeimininkui. Gar- 
mas ir didžiavosi Giliu, ir jo bijojo, o tas net geriau už šunį 
mokėjo ir keikti, ir girtis. 

Tais laikais dar nebuvo nei skubos, nei bruzdesio. Tiesą 
sakant, skuba neturi nieko bendro su darbu. Žmonės dirb- 
davo neskubėdami, darbuodamiesi jie spėdavo ir pasikal- 
bėti. Šnekos niekada nepritrūkdavo, nes vis atsitikdavo 
kas nors įsimintina. Bet tuo metu, kai prasideda mūsų pa- 
sakojimas, Hamo kaimelyje jau seniai nebuvo nutikę nieko 
įsimintino. Ūkininkas Gilis dėl to nė kiek nesigraužė, jis 
buvo lėtokas vyrukas, nemėgo keisti įpročių ir kišti nosies į 
svetimus reikalus. Jis plušo nuo ryto iki vakaro norėdamas 
apsiginti nuo bado (pasak jo paties), tai yra gyventi taip 
pat sočiai ir patogiai, kaip ir jo tėvas. Šuo visomis išgalė- 
mis jam padėjo. Nė vienas iš jų nesuko galvos dėl Plačiojo 
Pasaulio, plytinčio už jų laukų, kaimelio ir artimiausio tur- 
gaus. 

Tačiau Platusis Pasaulis niekur nedingo. Netoliese augo 
miškas, o šiaurėje ir vakaruose bangavo Dykosios Kalvos, 
besiribojančios su įtartinu kalnų kraštu. Tarp daugybės 
kitų laukinių ten gyveno ir milžinai - šiurkštūs ir neišsi- 
lavinę padarai, kurie kartais pridarydavo nemaža nemalo- 
numų. Vienas iš jų buvo netgi didesnis ir bukesnis už visus 
kitus. Jokiuose šaltiniuose neradau paminėto jo vardo, bet 
tai ir nesvarbu. Jis buvo labai didelis, eidamas pasirem- 
davo milžiniška lyg medžio kamienas lazda, o žingsniuo- 
davo sunkiai. Guobas jis guldydavo tarsi aukštas žoles, 
gadindavo kelius ir sodus, nes įspausdavo gilias lyg šu- 
liniai pėdas, o jei kelyje pasitaikydavo namas, tai namui 

ateidavo galas. Kur tik beeidavo, pridarydavo žalos, nes 
galva jo kilo aukštai virš stogų, o po kojomis visai nežiū- 
rėjo. Jis buvo tiek trumparegis, tiek apykurtis. Visa laimė, 
kad gyveno toli Dykynėje ir retai užklysdavo į žmonių gy- 
venamas vietas, bent jau tyčia. Kalnuose jis turėjo apgriu- 
vusį namą, o draugų ne kažin kiek, nes buvo bukagalvis, 
kurčias, o ir pačių milžinų pasaulyje buvo tikrai ne gyvas 
galas. Jis dažnai vienas valkiodavosi po Dykąsias Kalvas ir 
negyvenamas sritis kalnų papėdėje. 

Vieną gražią rudens dieną šis milžinas išėjo pasivaikš- 
čioti ir pridaręs daug žalos miškuose nusigavo gana toli. 
Staiga pastebėjo, kad saulė jau leidžiasi ir metas vakarie- 
niauti. Aplinkui plytėjo nepažįstamos žemės, taigi jis su- 
prato pasiklydęs. Neteisingai nustatęs kryptį namo, jis ėjo 
ir ėjo, kol visai sutemo. Tada prisėdo ir palaukė, kol pate- 
kėjo mėnulis. Paskiau vėl ėjo toliau, žingsniavo sparčiai, 
nes norėjo kuo greičiau parsirasti namo. Buvo ant ugnies 
palikęs savo geriausią varinį katilą ir bijojo, kad pradegs 
jo dugnas. Tačiau jis žingsniavo vis tolyn nuo kalnų ir jau 
pasiekė žmonių žemes. Tiesą pasakius, jis kaip tik artino- 
si prie Egidijaus Ahenobarbaus Juliaus Agricolos ūkio ir 
kaimelio, vadinamo (prasčiokiškai) Hamu. 

Buvo graži naktis. Karvės miegojo laukuose, o ūkinin- 
ko Gilio šuo bėgiojo savais reikalais. Jį traukė mėnesiena ir 
triušiai. Aišku, jis nežinojo, kad netoliese vaikštinėja milži- 
nas. Būtų buvusi nebloga priežastis palakstyti be leidimo, 
bet dar geresnė tykiai tupėti virtuvėje. Apie antrą valandą 
milžinas įžengė į ūkininko Gilio laukus, išlaužė gyvatvorę, 
ištrypė pasėlius ir šienaujamas pievas. Per penkias minu- 
tes jis pridarė daugiau žalos, nei karališkoji lapių medžio- 
klė būtų pridariusi per penkias dienas. 

Garmas išgirdo trepsėjimą upės pakrantėje ir nubėgo į 
vakarinį ilgos kalvos, ant kurios stovėjo sodyba, šlaitą, no- 
rėdamas pasižiūrėti, kas ten darosi. Staiga jis pamatė per 
upę žengiantį milžiną, jo pėda nusileido ant Galatėjos, my- 
limiausios ūkininko karvės, ir suplojo vargšelę taip, kaip 
ūkininkas būtų suplojęs tarakoną. 

(Garmui nieko daugiau ir nereikėjo. Jis persigandęs 
viauktelėjo ir nuskuodė namo. Visai pamiršęs, kad išbėgo 
laukan be leidimo, jis lojo ir kaukė po savo šeimininko lan- 
gu. Ilgokai nebuvo girdėti jokio atsakymo. Ūkininką Gilį 
ne taip lengva būdavo prikelti. 

— Gel-bėk! Gel-bėk! - šūkavo Garmas. 

Staiga atsidarė langas ir išskrido gerai nutaikytas bu- 
telis. 

- Au! - amtelėjo šuo, mikliai, kaip buvo pratęs, šokda- 
mas šalin. - Gel-bėk! Gel-bėk! 

Išlindo ūkininko galva. 

- Po perkūnais, šunie! Ką čia darai? - paklausė jis. 

- Nieko, - atsakė šuo. 

- Tuoj parodysiu tau nieko! Ryte nudirsiu kailį, - su- 
murmėjo ūkininkas užtrenkdamas langą. 

- Gel-bėk! Gel-bėk! - toliau rėkė šuo. 

Vėl pasirodė Gilio galva. | 

- Priplosiu tave, jei dar cyptelsi, - pažadėjo jis. - Kas tau 
užėjo, kvąiša? 

- Nieko, - atsakė šuo. - Bet kai kas užėjo pas tave. 

- Ką čia paistai? - sukluso Gilis, kad ir labai supykęs. 
Dar niekada Garmas nekalbėjo su juo taip įžūliai. 

- Tavo laukuose milžinas, milžiniškas milžinas, ir jis 
eina čionai, - sulojo šuo. - Gel-bėk! Jis trypia tavo avis. Jis 
užmynė ant Galatėjos ir ji liko plokščia kaip kilimėlis prie 

durų. Gel-bėk! Jis laužo tavo gyvatvores ir mindžioja ja- 
vus. Veik drąsiai ir greitai, šeimininke, nes tuoj iš tavo tur- 
to nieko nebeliks. Gel-bėk! - sustūgo Garmas. 

- Užsičiaupk! - paliepė ūkininkas ir uždarė langą. - 
Viešpatie mieliausias! - sumurmėjo jis pats sau ir, nors 
naktis buvo šilta, sudrebėjo. 

- Nekvailiok ir grįžk į lovą! - patarė žmona. - O ryte 
paskandink tą šunį. Nėra ko paisyti jo žodžių, šunys gali 
suregzti bet ką, jei pagauni juos paslapčia lakstant ar va- 
giant. 

- Galbūt, Agota, - atsakė jis, - o gal ir ne. Bet mano lau- 
kuose kažkas yra arba Garmas - triušis. Tas šuo persigan- 
dęs. Ir ko jam kaukti po mano langais vidury nakties, jei 
gali ramiausiai įsmukti vidun pro galines duris, o ryte dar 
gauti pieno? 

- Nesiginčyk! - atšovė žmona. - Jei jau tiki tuo šunim, 
tai klausyk jo patarimo - veik drąsiai ir greitai! 

- Lengviau pasakyti, nei padaryti, - atsakė Gilis, nes ir 
pats tik pusiau tikėjo Garmo pasakojimu. Vidury nakties 
visų mažiausiai norisi tikėti milžinais. 

Tačiau turtas yra turtas, o su įsibrovėliais ūkininkas 
Gilis šnekėdavo trumpai drūtai. Nedaugelis sugebėda- 
vo paprieštarauti. Taigi apsimovė kelnes, nuėjo į virtuvę 
ir nusikabino nuo sienos pištalietą. Kai kas galbūt norėtų 
paklausti, kas gi tas pištalietas. Šis klausimas buvo kartą 
užduotas keturiems išmintingiems Oksenfordo raštinin- 
kams ir gerai pagalvoję jie atsakė: „Pištalietas - tai trum- 
pas šautuvas platėjančiu vamzdžiu, kurį galima užtaisyti 
daugybe šratų arba kulkų, juo galima padaryti žalos iš ne- 
didelio atstumo ir nesitaikant. (Dabar civilizuotose šalyse 
ji pakeitė kiti šaunamieji ginklai.)“ 

Šiaip ar taip, Gilio pištalietas turėjo tokį platų vamzdį, 
kad priminė ragą, bet šaudė ne kulkomis ir ne šratais, o bet 
kokiomis geležėlėmis, kurių tik nebūdavo gaila. Ir nedary- 
davo žalos, nes Gilis labai retai jį užtaisydavo ir dar rečiau 
šaudydavo. Paprastai užtekdavo vien tik vaizdo. Šalis, ku- 
rioje jis gyveno, dar nebuvo kaip reikiant civilizuota, nes 
pištalietų dar neišstūmė geresni šaunamieji ginklai, žmo- 
nės teturėjo vien tik juos, ir tai retas kuris. Labiau buvo 
vertinami lankai ir strėlės, o parakas dažniau naudotas 
fejerverkams. 

Taigi ūkininkas Gilis nusikabino pištalietą ir negailėda- 
mas įpylė parako, jei kartais prireiktų ypatingų priemonių, 
O į platėjantį vamzdį prigrūdo senų vinių, vielos galiukų, 
katilo nuolaužų, kaulų, akmenukų ir kitokio šlamšto. Pas- 
kui įsispyrė į aulinius batus, užsimetė apsiaustą ir per vir- 
tuvę išėjo į sodą. 

Mėnulis kabėjo žemai, jam už nugaros, taigi Gilis įžiū- 
rėjo tik ilgus juodus medžių ir krūmų šešėlius, bet aiškiai 
girdėjo siaubingą trepsėjimą: garsas sklido iš kalvos papė- 
dės. Kad ir ką kalbėtų Agota, jis nesijautė nei drąsus, nei 
greitas; bet labiau drebėjo dėl savo nuosavybės, negu dėl 
kailio. Taigi jausdamas, kaip nemaloniai suka pilvą, jis nu- 
ėjo kalvos viršūnės link. 

Staiga viršum jos pasirodė milžino veidas, baltas mėnu- 
lio šviesoje, kuri atsispindėjo didžiulėse apskritose akyse. 
Jo kojos buvo dar dauboje ir maitojo laukus. Mėnulio švie- 
sa žilpino milžinui akis ir jis nematė ūkininko, bet Gilis jį 
matė gerai ir kone paklaiko iš baimės. Nespėjęs nė pagal- 
voti, jis nuspaudė gaiduką ir pasigirdo baisingas pokštelė- 
jimas. Laimė, buvo daugmaž nusitaikyta į didžiulį šlykštų 
milžino veidą. Pasipylė visas šlamštas, akmenukai, kaulai, 

puodo šukės, vielos galiukai ir pusė tuzino vinių. O ka- 
dangi atstumas visai be jokios ūkininko valios tikrai buvo 
nedidelis, dauguma tų nuolaužų pataikė į milžiną - katilo 
skeveldra pakliuvo į akį, o didelė vinis įsmigo į nosį. 

- Po velnių! - prasčiokiškai susikeikė milžinas. - Mane 
sugėlė! - Triukšmas jam nepadarė jokio įspūdžio (juk buvo 
apykurtis), bet vinis nepatiko visai. Jau seniai joks vabzdys 
nebuvo jam įgėlęs, tačiau jis buvo girdėjęs, kad rytuose, 
Pelkynuose, yra labai aršių uodų, kandančių tarsi įkaitin- 
tos replės. Taigi pagalvojo, kad jį užpuolė šie ar į juos pa- 
našūs padarai. 

- Kokios bjaurios, nesveikos vietos, - murmėjo jis. - To- 
liau šiąnakt nebeįmanoma eiti. 

Taigi pasigriebė porą avių nuo kalvos šlaito, kad turėtų 
ką valgyti, kai grįš, pasuko atgal per upę ir spėriai nužings- 
niavo į šiaurės vakarus. Galiausiai jis rado kelią namo, nes 
dabar ėjo teisinga kryptimi, bet varinio katilo dugnas jau 
buvo pradegęs. 

O ūkininkas Gilis po šūvio nuo atatrankos griuvo aukš- 
tielninkas; gulėjo žiūrėdamas į dangų ir svarstydamas, ar 
milžino pėda pataikys ant jo, ar kur nors greta. Bet nieko 
neatsitiko, trepsėjimas ėmė tolti ir nutilo. Taigi jis atsikė- 
lė, pasitrynė petį ir pakėlė savo pištalietą. Staiga išgirdo 
džiaugsmo šūksmus. | 

Nemažai Hamo žmonių viską stebėjo pro langus, keli 
apsirengė ir išėjo laukan (po to, kai nutolo milžinas). Kai 
kurie šūkaudami bėgo kalvos šlaitu. 

Kaimelio gyventojai išgirdo siaubingą milžino trepsė- 
jimą ir dauguma tučtuojau palindo po antklodėmis, o kai 
kurie ir po lovomis. Tačiau Garmas bijojo dėl savo šeimi- 
ninko ir juo didžiavosi. Šuns nuomone, supykęs jis tap- 


117 


NEPAPRASTOSIOS KARALYSTĖS PASAKOS 


davo nuostabiai siaubingas, taigi, savaime suprantama, 
manė, kad milžinas turėtų galvoti panašiai. Todėl kai tik 
Gilis pasičiupo savo pištalietą (didžiulės rūstybės ženklas), 
Garmas pasileido per kaimą lodamas ir rėkdamas: 

- Eikit šen! Eikit šen! Eikit šen! Kelkitės! Kelkitės! At- 
eikit ir pažiūrėkit į mano šeimininką! Jis drąsus ir greitas! 
Jis tuoj nušaus milžiną už tai, kad įsibrovė į mūsų valdas. 
Eikit šen! 

Kalvos viršūnė buvo matoma iš daugumos kaimelio 
namų. Kai žmonės ir šuo pamatė iš už jos išnyrant milžino 
galvą, visiems užgniaužė kvapą ir visi, išskyrus šunį, pa- 
galvojo, kad Giliui tai bus pernelyg kietas riešutėlis. Pas- 
kiau iššovė pištalietas, milžinas staiga nusisuko ir dingo, o 
žmonės pradėjo džiaugsmingai šūkauti ir ploti, ir Garmas 
skalijo iš visos gerklės. 

- Valio! - rėkė jie. - Gavo, ko norėjo! Ponas ŽEgidijus jį 
pamokė. Dabar jis grįš iš kur atėjęs ir pastips tenai, taip 
jam ir reikia! - džiūgavo visi iki vieno. Bet netgi ir džiū- 
gaudami gerai įsidėmėjo, kad tas pištalietas iš tiesų šaudo. 
Kartkartėmis kaimelio užeigoje šis klausimas vis būdavo 
apsvarstomas. Dabar viskas stojo į savo vietas. Nuo to lai- 
ko retai kas drįsdavo brautis į ūkininko Gilio valdas. 

Kai pavojus praėjo, keli drąsesni kaimelio gyventojai 
užkopė ant kalvos paspausti Giliui rankos. Kai kurie - kle- 
bonas, kalvis, malūnininkas ir dar keletas svarbesnių as- 
menų - patapšnojo jam per nugarą. Giliui tai nepatiko (nes 
vis dar skaudėjo), bet teko kviesti juos į vidų. Jie susėdo 
virtuvėje aplink stalą, gėrė į jo sveikatą ir šlovino jo drą- 
są. Jis nė nebandė sulaikyti žiovulio, bet kol buvo ką gerti, 
niekas nekreipė dėmesio. Kai visi nusižiovavo po vieną du 
kartus (o ūkininkas - du ar tris), jis pasijuto daug drąsiau, o 

kai jie jau buvo nusižiovavę du tris kartus (o jis pats - pen- 
kis ar šešis), jau laikė save tokiu pat narsiu, kokiu jį laikė 
šuo. Visi išsiskirstė kuo geriausios nuotaikos, o ūkininkas 
iš peties paplojo kiekvienam per nugarą. Jo rankos buvo 
didžiulės, raudonos ir kietos, taigi kerštas pavyko. 

Rytojaus dieną naujienos, gerokai pagražintos, pasklido 
plačiau, ir Gilis pasijuto vietinės reikšmės didvyriu. Savai- 
tės viduryje jos pasiekė visus kaimelius dvidešimties my- 
lių spinduliu. Gilis tapo apylinkės didvyriu. Tai jam labai 
patiko. Kitą turgaus dieną buvo tiek privaišintas, kad vos 
nesprogo ir parėjo namo visa gerkle plėšdamas senovines 
dainas apie didvyriškus žygius. 

Galų gale apie tai išgirdo ir karalius. Karalystės sostinė 
tomis laimingomis dienomis tebuvo už dvidešimties lygų* 
nuo Hamo, taigi karaliaus dvaras maža tekreipė dėmesio 
į provincijos įvykius. Vis dėlto toks greitas susidorojimas 
su milžinišku kenkėju padarė įspūdį, taigi buvo nuspręs- 
ta parodyti šiek tiek mandagumo. Tinkamu metu - tai yra 
maždaug po trijų mėnesių, Šventojo Mykolo dieną, kara- 
lius atsiuntė įspūdingą laišką. Jis buvo parašytas raudo- 
nu rašalu baltame pergamente ir išreiškė jo didenybės pa- 
lankumą „mūsų ištikimam valdiniui, mylimam Ašgidijui 
Ahenobarbui Juliui Agricolai de Hammo“.. 

Vietoj parašo buvo raudonas kleckas, bet dvaro rašti- 
ninkas buvo prirašęs: 


Ego Augustus Bonifacius Ambrosius Aurelianus Antoninus Pius et Ma- 
gnificus, dux rex, tyrannus, et Basileus Mediterranearum Partium, 


subscribo; 


* Lyga -3 mylios, arba 4,8 km (vert. past.). 

ir prikabinęs didžiulį raudoną antspaudą. Tad dokumen- 
tas aiškiai nesuklastotas. Giliui jis suteikė didžiulį pasi- 
tenkinimą, kaimynai vienas po kito ėjo pasigrožėti, ypač 
kai pasklido žinia, kad kiekvienas, paprašęs žvilgtelti į tą 
pergamentą, kviečiamas prisėsti prie ūkininko židinio ir 
išgerti. 

Dar puikesnė už laišką buvo kartu su juo gauta dovana. 
Karalius atsiuntė diržą ir ilgą kardą. Tiesą pasakius, to kar- 
do karalius niekad pats nenaudojo. Jis priklausė karališka- 
jai šeimai ir nuo neatmenamų laikų kabėjo jo ginklų sandė- 
lyje. Ginklininkas negalėjo pasakyti nei iš kur jis atsirado, 
nei kur jį dėti. Tuo metu ilgi tiesūs kardai dvare buvo išėję 
iš mados, taigi karalius nutarė, kad tai bus pati ta dovana 
kaimiečiui. Giliui nuo jos apsalo širdis, o autoritetas apy- 
linkėse išaugo neišmatuojamai. | 

Taip pakrypę įvykiai labai džiugino Gilį. Taip pat ir jo 
šunį. Kailio jam taip ir nenudyrė. Gilis laikė save teisingu 
žmogumi ir širdyje pripažino, kad dalį savo garbės sko- 
lingas šuniui, nors niekada apie tai neužsiminė. Ir toliau 
jį keikdavo, mėtydavo į jį, kas po ranka pakliuvo, bet daž- 
niausiai užmerkdavo akis į jo lakstymą be leidimo. Gar- 
mas priprato bėgti toli į laukus. Visi gerbė ūkininką, jam 
šypsojo sėkmė. Rudens ir žiemos pradžios darbai puikiai 
ėjosi. Viskas buvo gerai - kol nepasirodė slibinas. 


Tais laikais slibinų saloje jau buvo ne kažin kiek. Daugybę 
metų Augusto Bonifacijaus valdomoje Vidurio Karalystėje 
niekas nebuvo matęs slibino. Aišku, įtartinuose pasieniuo- 
se ir negyvenamuose vakarų bei šiaurės kalnuose jų dar 
buvo, bet juk tai labai toli. Kažkada tuose kraštuose vei- 

sėsi ne vienos rūšies slibinai, jie puldinėdavo aplinkines 
žemes. Bet tuo metu Vidurio Karalystė garsėjo savo rite- 
rių drąsa, kadaise jie buvo išžudę daug slibinų, dar keletas 
sunkiai sužeisti grįžo atgal, taigi visi kiti liovėsi skraidę ton 
pusėn. 

Išliko paprotys per Kalėdų puotą patiekti į karaliaus 
stalą slibino uodegą, kiekvienais metais būdavo išrenka- 
mas riteris slibinui sumedžioti. Jis turėdavo išvykti apie 
Šventojo Mykolo dieną ir sugrįžti su slibino uodega ne vė- 
liau kaip Kūčių vakarą. Bet jau daugybę metų karališkasis 
virėjas gamindavo saldumyną, vadinamą Tariama Slibino 
Uodega, iš torto tešlos ir migdolų kremo, papuoštą neti- 
krais cukraus glajaus žvynais. Išrinktasis riteris Kūčių va- 
karą paprasčiausiai įnešdavo šį saldumyną į puotos menę 
aidint trimitams ir griežiant smuikams. Tariama Slibino 
Uodega būdavo suvalgoma po Kalėdų pietų, ir visi kalbė- 
davo (virėjui pamaloninti), kad ji skanesnė už tikrąją. 

Štai kaip klostėsi reikalai, kai pasirodė tikras slibinas. 
Dėl to kaltas milžinas. Po savo nuotykio jis ėmė lankytis 
pas savo giminaičius kalnuose dažniau nei paprastai ir daž- 
niau, negu jie būtų norėję, - mėgindavo pasiskolinti didelį 
varinį katilą. Ar skolindavo jam kas nors, ar ne, jis atsisės- 
davo ir imdavo nuobodžiai, kaip pratęs, postringauti apie 
puikų kraštą rytuose ir visus Plačiojo Pasaulio stebuklus. 
Jis įsikalė makaulėn, kad yra didis ir drąsus keliautojas. 

- Puiki žemė, - kalbėdavo jis, - gana lygi, minkšta ir pil- 
na maisto: karvių ir avių, kur tik bepažvelgsi, gana lengva 

- Bet negi nėra Žmonių? - klausdavo tie. 

- Nemačiau nė vieno. Nė vieno riterio, mano mielieji. 
Tik keletas aršių uodų palei upę. 

- Tai ko negrįžti ir neapsigyveni tenai? 

- Na, sakoma, visur gerai, o namuose geriausia, - atsa- 
kydavo jis. - Bet vieną dieną gal ir nueisiu, jei norėsiu. Aš 
jau bent nuėjau kartelį, o tuo nedaugelis gali pasigirti. Tai 
kaip dėl to varinio puodo? 

- O tos turtingos žemės, - skubėdavo paklausti šeimi- 
ninkai, - tos žavios apylinkės, pilnos nesaugomų galvijų, 
kur jos? Ar labai toli? 

- Hm, - atsakydavo jis, - į rytus ir pietryčius. Bet labai 
toli. 

Ir kai jis taip pagražindamas imdavo pasakoti apie nu- 
keliautą atstumą, apie pereitus miškus, kalvas ir lygumas, 
nė vienas milžinas, kurio kojos ne tokios ilgos, taip ir neiš- 
siruošė pasidairyti. Tačiau gandai pasklido. 

Šiltą vasarą pakeitė atšiauri žiema. Kalnuose žvėriškai 
spaudė šaltis, o ir maisto trūko. Kalbos pagyvėjo. Dažnai 
būdavo kalbama apie žemumų avis ir karves ganyklose. 
Slibinai pastatė ausis. Jie buvo išalkę, o gandai skambėjo 
patraukliai. 

- Taigi riteriai tėra mitas! - nusprendė jaunesni nepaty- 
rę slibinai. - Mes visada taip manėme. 

- Galbūt jų mažiau liko, - mąstė senesni ir išmintin- 
gesni. - Nebedaug ir toli, nėra ko baimintis. 


Ypač šios kalbos paveikė vieną slibiną. Jį vadino Chrizo- 
filaksu Turtinguoju, nes buvo kilęs iš žymios giminės ir 
išties labai turtingas. Jis turėjo gerus šarvus, buvo suk- 
tas, smalsus, godus, bet ne itin drąsus. Šiaip ar taip, ke- 
letas uodų tikrai jo nebaugino, be to, buvo alkanas kaip 
vilkas. 

Taigi vieną gražią žiemos dieną, likus savaitei iki Kalė- 
dų, Chrizofilaksas išskleidė sparnus ir pakilo. Vidurnaktį 
jis tykiai nusileido pačioje Augusto Bonifacijaus, rex et ba- 
sileus, karalystės širdyje. Netrukus jis išdegino ir sumaitojo 
didelius plotus ir prarijo daugybę avių, galvijų bei arklių. 

Tos vietos buvo tolokai nuo Hamo, bet Garmas vis dėlto 
turėjo baimės. Naudodamasis šeimininko palankumu, jis 
buvo visai nakčiai ar dviem nubėgęs labai toli nuo namų. 
Tyrinėjo vieną malonų kvapą miške, kai staiga pajuto visai 
kitokį, bauginantį dvoką; tiesą pasakius, jis kone kaktomu- 
ša susidūrė su Chrizofilakso Turtingojo, kuris buvo ką tik 
nusileidęs, uodega. Dar niekad joks šuo, atsukęs savo pa- 
ties uodegą, nemovė namo taip greitai, kaip Garmas. Išgir- 
dęs jo viauktelėjimą slibinas atsisuko ir prunkštelėjo, bet 
Garmo jau ir pėdos buvo ataušusios. Jis skuodė visą naktį 
ir grįžo namo apie pusryčius. 

- Gel-bėk! Gel-bėk! - ėmė rėkti jis prie galinių durų. 

Kai Gilis išgirdo, jam visai nepatiko šuns balsas. Jis pri- 
minė, kad gali nutikti nenumatytų dalykų net tuomet, kai 
viskas, rodos, klostosi puikiai. 

- Žmon, įleisk tą prakeiktą šunį, - paliepė jis, - ir išva- 
nok lazda! 

Garmas, išsprogusiomis iš baimės akimis ir karančiu 
liežuviu, nėrė vidun. 

- Gel-bėk! - suriko jis. 

- Na ir ko šįkart prisidirbai, a? - paklausė Gilis, svies- 
damas į šunį dešrą. 

- Nieko, - gaudydamas kvapą atsakė šuo, taip sugniu- 
žęs, kad nė dešros nepastebėjo. 

- Tai liaukis kvailiojęs arba nudirsiu tau kailį, - pažadė- 
jo ūkininkas. 

- Nieko nepadariau. Nenorėjau nieko blogo, - sumur- 
mėjo šuo. - Bet atsitiktinai užšokau ant slibino ir persi- 
gandau. 

Ūkininkas paspringo alumi. 

- Slibino? - paklausė jis. - Trauk devynios tave ir tą 
tavo ilgą nosį! Ką sau galvoji, tokiu metų laiku ieškodamas 
slibinų, kai aš ir be jų turiu gana darbo? Kur jis? 

- O! Už kalvų šiaurės link, labai toli, už Stovinčių Akme- 
nų ir dar toliau, - atsakė šuo. 

- Ak tenai! - lengviau atsikvėpė Gilis. - Girdėjau, kad 
tenai gyvena keistoki žmonės, nieko nuostabaus, kad jiems 
nutinka visokių keistenybių. Tegu patys ir tvarkosi! Ne- 
kvaršink man galvos savo plepalais. Nešdinkis! 

Garmas išsinešdino ir paskleidė naujieną kaimelyje. Jis 
nepamiršo paminėti, kad jo šeimininkas nė per nago juo- 
dymą neišsigando. 

- Elgėsi lyg niekur nieko ir toliau valgė pusryčius. 

Žmonės su malonumu visa tai aptarė. 

- Kaip senais gerais laikais! - kalbėjo jie. - Kaip tik prieš 
Kalėdas. Labai tinkamu metu. Kaip tai patiks karaliui! Per 
šias Kalėdas jis galės pasigardžiuoti tikra slibino uodega. 

Kitą dieną atėjo daugiau naujienų. Slibinas pasirodė 
esąs ypač didelis ir nuožmus. Jis-niokojo kraštą. 

- Ką galvoja karaliaus riteriai? - pradėjo kalbėti 
žmonės. | 


Šis klausimas kilo ir kitiems. Tiesą pasakius, pasiuntiniai iš 
labiausiai Chrizofilakso nuniokotų kaimelių kaip tik pasie- 
kė karaliaus dvarą ir rėkavo taip garsiai, kaip tik drįso: 

- Valdove, kur tavo riteriai? 

Bet riteriai nieko nedarė, nes apie slibiną kol kas buvo 
girdėję tik iš neoficialių šaltinių. Taigi karalius sukvietė 
juos ir visiškai oficialiai paskelbęs naujieną paprašė kuo 
greičiau imtis priemonių. Jis visai nenudžiugo pamatęs, 
kad riteriai nė trupučio neskuba, netgi priešingai - diena 
iš dienos atidėlioja išvykimą. 

Jie turėjo svarių priežasčių. Pirmiausia karališkasis vi- 
rėjas šioms Kalėdoms jau buvo iškepęs slibino uodegą, nes 
mėgo visa daryti iš anksto. Netiktų jį įžeisti paskutinę mi- 
nutę atnešant tikrąją. Jis pernelyg vertingas tarnas. 

- Pamirškit tą uodegą! Nukirskit jam galvą, ir baigta! - 
rėkė labiausiai nusiaubtų kaimelių pasiuntiniai. 

Bet atėjo Kalėdos, o Šventojo Jono dieną buvo surengtas 
iš anksto paskelbtas didžiulis turnyras: iš aplinkinių kara- 
lysčių daugybė riterių suvažiavo varžytis dėl labai vertin- 
go prizo. Aišku, nebuvo galima išsiųsti geriausių Vidurio 
Karalystės riterių medžioti slibino ir taip pabloginti liku- 
siųjų galimybės laimėti. 

O paskui prasidėjo Naujųjų metų atostogos. 

Tačiau slibinas kiekvieną naktį vis pakeliaudavo ir at- 
sidurdavo vis arčiau Hamo. Naujųjų metų naktį žmonės 
pastebėjo tolimą pašvaistę. Slibinas buvo įsitaisęs miške 
gal už dešimties mylių, ir šis smagiai degė. Būdamas geros 
nuotaikos, slibinas kaip reikiant įkaisdavo. 

Tada žmonės pradėjo žvalgytis į ūkininką Gilį ir šnabž- 
dėtis jam už nugaros. Šis pasijuto labai nesmagiai, bet ap- 
simetė nieko nepastebįs. Kitą dieną slibinas priartėjo dar 
per keletą mylių. Tada Gilis ir pats pradėjo garsiai piktintis 
karaliaus riteriais. 

- Norėčiau žinoti, už ką jie algą gauna, - šūkavo jis. 

- Ir mes taip pat, - atsakydavo žmonės. 

Tačiau malūnininkas pridūrė: 

- Girdėjau, kad kai kuriems riterystė suteikiama už nuo- 
pelnus. Galų gale juk mūsų gerasis Egidijus ir taip jau be- 
veik riteris, argi karalius neatsiuntė jam laiško bei kardo? 

- Kad taptum riteriu, vien kardo neužtenka, - atšovė 
Gilis. - Kiek suprantu, juos dar įšventina ir visa kita. O be 
to, turiu ką veikti. 

- Ak! Betgi neabejoju, kad karalius tave įšventintų, jei 
būtų paprašyta, - tarė malūnininkas. - Tik liepk ir mes pa- 
prašysime, kol dar nevėlu. 

— Ne! Įšventinimai manęs nedomina. Esu ūkininkas ir 
tuo didžiuojuosi, esu paprastas, sąžiningas žmogus, 0 to- 
kiems, sakoma, dvare nesiseka. Va tamsta tai tenai pritap- 
tum, pone malūnininke. 

Klebonas nusišypsojo, bet ne vien iš Gilio atsikirtimo, 
mat tuodu su malūnininku nuolatos apsišaudydavo žo- 
džiais, nes, kaip sakoma Hame, širdingai nemėgo vienas 
kito. Klebonui staiga šovė viena mintis, kuri jam patiko, 
bet jis kol kas patylėjo. Malūnininkui patiko ne itin, ir jis 
susiraukė. 

- Be abejo, paprastas, o galbūt ir sąžiningas, - burbtelė- 
jojis. - Bet negi būtinai reikia vykti į dvarą ir tapti riteriu, 
kad nukautum slibiną. Dar vakar girdėjau poną Žūgidijų 
kalbant, kad tam reikia tik drąsos. Juk jis drąsus kaip rite- 
ris, tiesa? 

Aplinkui stovėję žmonės pradėjo rėkti: 

- Žinoma, ne! 

O kiti: | 

- Taip, tikrai! Triskart valio Hamo didvyriui! 

Ūkininkas Gilis parėjo namo labai nesmagus. Jis pra- 
dėjo suprasti, kad turbūt reputaciją teks apginti, o tai gali 

būti labai keblu. Jis įspyrė šuniui ir paslėpė kardą virtuvės 
spintoje. Iki tol šis nuolatos kabėjo virš židinio. 


Kitą dieną slibinas pasiekė gretimą Kverceto (prasčiokų 
kalba - Ąžuolų Giraitės) kaimelį. Ten jis suėdė ne tik avis 
bei karves, keletą jaunesnių asmenų, bet ir kleboną. Šis la- 
bai neapdairiai mėgino sugėdinti slibiną. Kilo siaubingas 
sambrūzdis. Visi Hamo gyventojai, vedami savo klebono, 
užkopė ant kalvos ir palaukė ūkininko Gilio. 

- Mes laukiam tavo žodžio! - pasakė jie ir stovėjo žiūrė- 
dami į jį, kol Gilio veidas pasidarė raudonesnis už barzdą. 

- Kada ketini imtis šio reikalo? - klausinėjo jie. 

- Ką gi, šiandien dar negaliu, nieko nepadarysi, - at- 
šovė jis. - Mano piemuo susirgo, taigi darbo iki kaklo. Aš 
pagalvosiu. 

Visi išsiskirstė, bet vakare pasklido žinia, kad slibinas 
atšliaužė dar arčiau, tad jie sugrįžo. 

- Mes laukiam tavo žodžio, pone Ašgidijau, - pasakė jie. 

- Ką gi, - atsakė jis, - dabar aš tikrai turiu daug darbo. 
Kumelė apšlubo, avys pradėjo ėriuotis. Imsiuos šio reikalo, 
kai tik būsiu kiek laisvesnis. 

Taigi jie ir vėl išsiskirstė, kai kurie murmėjo ir šnabž- 
dėjosi. Malūnininkas prunkštė. Tačiau klebonas pasiliko ir 
niekaip nepavyko jo nusikratyti. Nekviestas užėjo į vidų 
ir liko vakarieniauti, be to, pasakė keletą aštrių pastabų. 
Netgi ėmė klausinėti, kur dingo kardas, ir užsimanė jį ap- 
žiūrėti. 

Kardas buvo įspraustas į šiek tiek jam per trumpą spin- 
tos lentyną, ir vos tik ūkininkas Gilis jį ištraukė, iššoko iš 
dėklo, kurį Gilis paleido iš rankų, lyg šis būtų įkaitęs. Kle- 

bonas pašoko išlaistydamas savo alų. Jis atsargiai pakėlė 
kardą ir pamėgino įkišti atgal į dėklą, bet šis nesidavė įki- 
šamas giliau kaip pėdą ir vos paleidus rankeną tuoj pat vėl 
iššoko. 

- Ajajai! Tai keistumėlis! - aiktelėjo klebonas ir atidžiai 
apžiūrėjo ir dėklą, ir kardo geležtę. Jis buvo mokytas žmo- 
gus, o ūkininkas vargiai atpažindavo didžiąsias raides ir 
net savo vardo gerai perskaityti nemokėjo. Štai kodėl jis 
nekreipė jokio dėmesio į vos įžiūrimas keistas raides ant 
dėklo ir paties kardo. O karaliaus ginklininkas buvo taip 
pripratęs prie runų, vardų ir kitokių galios ženklų ant kar- 
dų ir jų dėklų, kad visai nesuko sau dėl jų galvos, šiaip ar 
taip, manė, kad visa tai beviltiškai pasenę. 

Tačiau klebonas suraukęs kaktą žiūrėjo ilgai ir įdėmiai. 
Jis ir tikėjosi rasti užrašą ant kardo bei jo dėklo, ši mintis 
jam ir šovė vakar; bet dabar jis labai nustebo, nes raides ir 
ženklus matė, tik suprasti nieko negalėjo. 

- Ant šio dėklo yra užrašas ir, e-e, ant kardo irgi galima 
įžiūrėti keletą epigrafinių ženklų, - pasakė jis. 

- Tikrai? - paklausė Gilis. - Ir ką tai galėtų reikšti? 

- Raidės senoviškos, o kalba barbariška, - atsakė kle- 
bonas, norėdamas išlošti laiko. - Man reikėtų atidžiau ap- 
žiūrėti. - Ir paprašė paskolinti jam kardą vienai nakčiai, o 
ūkininkas mielai sutiko. 


Parėjęs namo klebonas išsitraukė iš lentynų daugybę 
mokslinių knygų ir prasėdėjo beveik iki ryto. Ryte visi 
pamatė, kad slibinas atslinkęs dar arčiau. Hamo žmonės 
užsisklendė namuose ir užsidarinėjo langines, o tie, kurie 

turėjo įsirengę rūsius, nusileido į juos ir sėdėjo drebėdami 
žvakių šviesoje. 

Tačiau klebonas tykino nuo durų prie durų ir pro ply- 
šelį ar rakto skylutę pašnibždom pasakojo tai, ką sužinojo 
per naktį. 

- Mūsų gerasis Žgidijus iš karaliaus malonės dabar turi 
įžymųjį kardą Kaudimordaksą, prasčiokiškai dar vadina- 
mą Uodegų Siaubu. 

Išgirdę šį vardą žmonės paprastai praverdavo duris. 

Uodegų Siaubo šlovė buvo plačiai pasklidusi, nes kadai- 
se jis priklausė Belomarijui, daugiausia slibinų nužudžiu- 
siam karalystės riteriui. Pasak gandų, jis buvo dabartinio 
karaliaus proprosenelis. Sklandė daugybė dainų ir pasako- 
jimų apie jo žygius, kuriuos karaliaus dvaras užmiršo, bet 
kaimuose dar labai gerai prisiminė. 

- Šis kardas iššoka iš dėklo, jei per penketą mylių nuo 
jo yra slibinas, taigi jei jį laikys drąsaus vyro rankos, joks 
slibinas negalės pasipriešinti. 

Žmonės vėl pradrąsėjo, kai kurie pravėrė langines ir iš- 
kišo galvas. Galų gale klebonas keletą priprašė eiti su juo, 
bet tik malūnininkui patiko ši mintis. Jam atrodė, kad, no- 
rint pamatyti į kampą įspaustą Gilį, verta rizikuoti. 

Neramiai dairydamiesi anapus upės, šiaurės link, jie 
užkopė į kalvą. Slibino niekur nebuvo matyti. Galbūt jis 
užmigo, juk Kalėdų laikotarpiu labai gerai maitinosi. 

Klebonas (ir malūnininkas) ėmė baladotis į Gilio duris. 
Niekas neatsiliepė, taigi jie ėmė baladotis garsiau. Pagaliau 
pasirodė Gilis. Jo veidas buvo kaip reikiant įraudęs. Jis irgi 
ilgai negalėjo užmigti, nes iki vėlumos gėrė alų, o vos pa- 
budęs gėrė toliau. 

Jie susibūrė aplink, vadino ŽEgidijumi Geruoju, Ahe- 
nobarbu Drąsiuoju, Juliumi Didžiuoju, Agricola Tvirtuo- 
ju, Hamo pasididžiavimu, apylinkių didvyriu. Jie kalbėjo 
apie Kaudimordaksą, Uodegų Siaubą, kardą, kuris nenori 
likti dėkle, apie mirtį ir pergalę. Apie kariuomenės pasidi- 
džiavimą ir krašto tvirtybę, ir malonųjį kaimyną, kol Giliui 
visiškai apsisuko galva. 

- Palaukit! Kalbėkit po vieną! - įsiterpė jis, kai tik rado 
kur. - Kas čia dabar, kas čia dabar? Šįryt aš labai užimtas. 

Taigi jie leido viską paaiškinti klebonui. O tada malūni- 
ninkas galėjo iki soties pasigrožėti į kampą įspaustu ūkinin- 
ku Giliu. Tačiau ne viskas klostėsi taip, kaip malūnininkas 
tikėjosi. Viena vertus, Gilis išgėrė kiek per daug stipraus 
alaus. Kita vertus, išgirdęs, kad jo kardas yra garsusis Uo- 
degų Siaubas, jis pajuto keistą pasididžiavimą. Vaikystėje 
jam labai patiko pasakojimai apie Belomarijų, kol dar ne- 
buvo atėjęs į protą, kartais pasvajodavo, kaip būtų puiku 
pačiam turėti stebuklingą didvyrio kardą. Staiga jam šovė 
į galvą, kad štai jis paims Uodegų Siaubą ir išeis kovoti 
su slibinu. Tačiau, visą gyvenimą pratęs derėtis, dar kartą 
pamėgino išsisukti: 

- Ką? Kad aš eičiau kovoti su slibinu? Pasidabinęs se- 
nomis blauzdinėmis ir liemene? Girdėjau, kad kovojant su 
slibinais praverstų šiokie tokie šarvai. O šiuose namuose 
šarvų nė kvapo ir nieko čia nepadarysi, - pareiškė jis. 

Visi sutiko, kad tai negerai, ir nusiuntė pakviesti kalvio. 
Kalvis papurtė galvą. Tai buvo lėto būdo niūrus žmogus, 
prasčiokiškai vadinamas Linksmuoju Semu, nors tikrasis 
jo vardas buvo Fabricijus Kunktatorijus. Dirbdamas jis nie- 
kuomet nešvilpaudavo, nebent išsipildydavo kuri nors jo 

pranašystė apie kokią nors bėdą (pavyzdžiui, tokią kaip 
šalnos gegužės mėnesį). O kadangi kasdien pranašaudavo 
visokias nelaimes, tai retai kuri nutikdavo neišpranašau- 
ta, todėl kaime jis buvo gerbiamas. Pranašauti jam buvo 
didžiausias malonumas, taigi jis labai nenoriai darydavo 
ką nors, norėdamas šių nelaimių išvengti. Tad vėl papurtė 
galvą. 

- Negaliu iš niekur nieko pagaminti šarvų, - pareiškė 
jis. - Ne mano specializacija. Geriau paprašyk, kad dailidė 
sukaltų medinį skydą. Bet vargu ar jis padės. Juk tai karš- 
tasis slibinas. 

Visi nukabino nosis, bet malūnininkas nenorėjo taip len- 
gvai atsisakyti malonumo išvyti Gilį kautis su slibinu arba 
sugriauti jo autoritetą, jei šis galiausiai nesutiktų kautis. 

- O grandininiai šarvai? - paklausė jis. - Juk būtų ne- 
menka paspirtis, ir nebūtinai turi būti itin dailūs. Iš bėdos 
tiks bet kokie, juk ne dvare su jais rodysies. Kur ta tavo 
odinė liemenė, mielasis ŽEgidijau? O kalvėje guli visa krū- 
va grandinių ir žiedų. Ponas Fabricijus turbūt ir pats neži- 
no, ką tenai turi. 

- Pats nežinai, ką šneki, - atšovė pralinksmėjęs kalvis. - 
Jei kalbi apie tikrus grandininius šarvus, tai negaliu jų 
padaryti. Reikia nykštukų sugebėjimų į kiekvieną žiedelį 
įtalpinti kitus keturis ir taip toliau. Net jei mokėčiau, tektų 
dirbti kelias savaites. O iki to laiko mes visi atsidursime 
kapuose ar bent jau slibino pilve. 

Visi ėmė grąžyti rankas, o kalvis šypsotis. Bet dabar jau 
buvo tiek įsibaiminę, kad neketino taip lengvai atsisakyti 
malūnininko plano ir atsigręžė į jį patarimo. 

- Na, - prabilo tas, - girdėjau, kad senovėje tie, kurie 
neišgali nusipirkti grandininių šarvų pietuose, apsisiū- 

davo geležėlėmis odinį švarką, ir tiek. Gal pamėginkim 
ir mes? 

Taigi Giliui teko atnešti savo seną odinę liemenę, o kal- 
vį žmonės palydėjo į kalvę. Čia jie išvertė visus kampus ir 
perkraustė visas seno griozdo krūvas, kurių niekas nelie- 
tė jau daugybę metų. Pačiame dugne ant grindų jie rado 
daugybę nedidelių surūdijusių žiedų, matyt, iškritusių 
sudūlėjus tokiam odiniam švarkui, apie kokį ką tik kal- 
bėjo malūnininkas. Žmonės pristatė staiga surūgusį kalvį 
rinkti, rūšiuoti ir valyti žiedų, o kai jis (kiek pralinksmėjęs) 
pareiškė, kad jų tikrai neužteks tokių plačių pečių žmogui 
kaip ponas Žgidijus, jie privertė jį ardyti senas grandines 
ir kaip išmano kalti iš grandžių žiedus. 

Mažesnius plieninius žiedelius žmonės siuvo prie lie- 
menės priekio, o didesnius ir negražius susiuvo nugaroje, 
o kai prispaustas kalvis prikalė dar daugiau žiedų, žmonės 
apsiuvo jais ir ūkininko kelnes. Pačiame tamsiausiame kal- 
vės kampe ant lentynos malūnininkas rado seną geležinį 
šalmo karkasą ir priprašė kurpiaus, kad tas kuo gražiau 
apsiūtų jį oda. 

Jie dirbo visą tą ir kitą dieną, o šioji buvo Trijų Karalių 
išvakarės, bet niekas nekreipė dėmesio į šventes. Ūkinin- 
kas Gilis tokia proga išgėrė daugiau nei paprastai alaus, 
laimė, slibinas maloningai miegojo, trumpam pamiršęs ir 
alkį, ir kardus. 

Ankstyvą Trijų Karalių rytą kaimelio žmonės užkopė 
ant kalvos nešini keistokais savo triūso vaisiais. Gilis jų 
jau laukė. Priežasčių atsikalbinėti nebeliko, taigi apsivilko 
šarvinę liemenę ir kelnes. Malūnininkas prunkštelėjo. Gi- 
lis apsiavė savo aulinius batus ir prisisegė senus pentinus, 
o tada užsivožė šalmą. Bet paskutinę akimirką ant šalmo 

dar užsidėjo seną veltinę skrybėlę, o ant šarvų apsivilko 
didžiulį pilką apsiaustą. 

- Kam jums tai, pone? - paklausė žmonės. 

- Na, - atsakė Gilis, - gal jūs ir manot, kad kautis su 
slibinu reikia eiti tilindžiuojant kaip Kalėdų eglutei, bet aš 
manau kitaip. Visai nebūtina slibinui išgirsti mane ateinant 
anksčiau, nei reikia. O šalmas yra šalmas, tai visada iššūkis 
mūšiui. Tegu tas kirminas mato tik seną mano skrybėlę ir 
galbūt galėsiu prieiti arčiau, kol neprasidėjo bėdos. 

Jie tikrai buvo prisiuvę žiedų tik vienoje vietoje, viršuje, 
ir šie laisvai kabaliavo gana garsiai dzinguliuodami viens 
į kitą. Apsiaustas kiek prislopino šį triukšmą, bet Gilis at- 
rodė išties keistai. Niekas apie tai jam nepasakė nė žodžio. 
Šiaip taip užveržė jam diržą ir prikabino prie jo dėklą, bet 
kardą teko neštis rankoje, nes dėkle jį išlaikyti būtum galė- 
jęs nebent įtempęs visas jėgas. 


Gilis šūktelėjo Garmą. Jis laikė save teisinigu žmogumi. 

- Šunie, - pareiškė jis, - tu eini su manim. 

- Gel-bė-kit! - suriko tas. 

- Tučtuojau liaukis! - įsakė Gilis. - Arba taip išvanosiu, 
kad nė slibino nereikės. Tu pažįsti to kirmino kvapą, taigi 
gal nors kartą būsi naudingas. 

Paskui ūkininkas Gilis pasišaukė savo pilkąją kumelę. Ši 
nužvelgė jį keistu žvilgsniu ir suprunkštė pamačiusi pen- 
tinus. Bet leido jam užsėsti, ir visi trys pajudėjo iš kiemo, 
nė vienas neturėdamas kuo džiaugtis. Kumelei risnojant 
per kaimą žmonės džiūgavo ir plojo, dauguma pro langus. 
Ūkininkas ir jo kumelė kaip išmanydami dėjosi drąsūs, bet 
Garmas nė kiek nesigėdino spūdinti pabrukęs uodegą. 

Kaimo gale perjojo tiltą per upę. Kai pagaliau iš kaimo 
jų niekas nebegalėjo matyti, kumelė sulėtino žingsnį. Vis 
dėlto ūkininko Gilio ir kitų Hamo žmonių laukai pernelyg 
greitai baigėsi ir prasidėjo slibino jau aplankytos vietos. 
Čia gulėjo išlaužyti medžiai, styrojo sudegintos gyvatvo- 
rės ir pajuodusi žolė, tvyrojo bjauri, nejauki tyla. 

Skaisčiai šviečiant saulei ūkininkas Gilis ėmė gailėtis 
tiek prisirengęs, bet nusimesti nedrįso nieko. Ir pradė- 
jo galvoti, ar tik nebus išgėręs viena kita pinta per daug. 
„Nieko sau gera Kalėdų pabaiga, - mąstė jis. - Dar gerai, 
jeigu ir man kartu pabaiga neateis.“ Jis nusišluostė veidą 
didžiule nosine - ne raudona, o žalia, nes kalbama, kad 
raudoni skudurai siutina slibinus. 

Tačiau slibino niekur nebuvo. Jie jojo tai vienu, tai kitu 
keliuku, ir siauresniu, ir platesniu, perkirto daugybę ap- 
leistų kitų ūkininkų laukų, o slibino vis nerado. Iš Garmo, 
aišku, nebuvo jokios naudos. Jis bidzeno paskui kumelę ir 
nė už ką nenorėjo uostinėti. 

Pagaliau jie prijojo vingiuotą kelią, kuris buvo nedaug 
tenukentėjęs ir atrodė gana taikiai. Nujojęs juo apie pusę 
mylios Gilis pradėjo svarstyti, gal jau bus atlikęs savo pa- 
reigą ir padaręs viską, kas būtina, reputacijai apginti. Jis 
nusprendė, kad ieškojo pakankamai ilgai ir nujojo gana 
toli, tad jau būtų galima apsisukti ir grįžti pietauti, pasa- 
kius kaimynams, kad slibinas turbūt paprasčiausiai nu- 
skrido, o tada kelias staiga vėl pasisuko. 

Ten gulėjo slibinas, išsidrėbęs ant sulaužytos gyvatvo- 
rės ir pasidėjęs savo siaubingą galvą vidury kelio. 

- Gelb! - kiauktelėjo Garmas ir dėjo į kojas. Pilkoji ku- 
melė iš netikėtumo pritūpė, o ūkininkas Gilis nuvirto į 

griovį. Kai iškišo iš tenai galvą, į jį plačiai atmerkęs akis 
žiūrėjo slibinas. 

- Labas rytas! - pasisveikino slibinas. - Atrodai nu- 
stebęs. 

- Labas rytas! - atsakė Gilis. - Taip ir yra. 

- Prašau atleisti, - tarė slibinas. Jis įtariai pastatė ausis, 
kai ūkininkui virstant pasigirdo plieninių žiedų dzingsė- 
jimas. - Prašau atleisti už smalsumą, bet gal kartais ieškai 
manęs? 

- Ne, ką tu! - atsakė ūkininkas. - Kas galėjo pagalvoti, 
kad tu čia guli? Paprasčiausiai jodinėjau. 

Jis paskubom išsikrapštė iš griovio ir atbulas nuėjo prie 
savo kumelės. Dabar ji vėl stovėjo ant kojų ir tarsi niekuo 
dėta rupšnojo pakelės žolę. 

- Tai pasisekė, kad susitikom, - tarė slibinas. - Ypač 
man. Ar čia tavo išeiginiai drabužiai? Gal nauja mada? 

Ūkininko Gilio skrybėlė buvo nukritusi, o pilkasis ap- 
siaustas prasiskyręs, bet jis ir toliau įžūliai melavo: 

- Tataigi, ką tik iš siuvėjo. Bet man reikia ieškoti to šuns. 
Neabejoju, kad nuskuodė paskui triušį. 

- Nesistebiu, - atsakė laižydamasis Chrizofilaksas (tai 
ženklas, kad jam buvo linksma). - Tikiuosi, jis grįš namo 
gerokai anksčiau už tave. Bet keliauk toliau savo keliais, 
pone, nemanau, kad man žinomas tavo vardas? 

- Nė man tavasis, tegu geriau taip ir lieka. 

- Tavo valia, - atsakė Chrizofilaksas vėl apsilaižydamas 
ir apsimesdamas, kad užsimerkia. Jis buvo suktas (kaip ir 
visi slibinai), bet ne itin drąsus (taip pat gana dažnai pasi- 
taikantis reiškinys). Jam labiau patiko maistas, dėl kurio 
nereikia kautis, bet gerai pamiegojus vėl prabudo apeti- 

tas. Ąžuolų Giraitės klebonas buvo labai gyslotas, o tokio 
stambaus storulio slibinas jau daugybę metų nebuvo ra- 
gavęs. Dabar jis apsisprendė griebti tą lengvai prieinamą 
mėsą, kai tik senas kvailys nusisuks. 

Tačiau senas kvailys nebuvo toks kvailas, kaip atrodė, ir 
nenuleido akių nuo slibino netgi mėgindamas užsėsti ant 
kumelės. Tačiau kumelė mąstė savaip, ji baidėsi ir spardė- 
si. Slibinas neteko kantrybės ir pasiruošė griebti. 

- Prašau atleisti! - pasakė jis. - Ar nieko nepametei? 

Tai sena gudrybė, bet dabar ji pavyko, nes Gilis išties 
buvo kai ką pametęs. Krisdamas jis pametė Kaudimordak- 
są (prasčiokiškai - Uodegų Siaubą) ir dabar šis gulėjo pa- 
kelėje. Kai pasilenkė jo paimti, slibinas šoko. Bet ne taip 
greit kaip Uodegų Siaubas. Kai tik atsidūrė ūkininko ran- 
koje, jis iškart metėsi priekin žybteldamas tiesiai slibinui 
prieš akis. 

- Ė-hė! - Slibinas sustingo kaip įkastas. - Ką jūs čia tu- 
rite? 

- Nieko tokio, tik Uodegų Siaubą, kurį man padovanojo 
karalius. 

- Kaltas, pone! Labai atsiprašau jūsų, pone, - nusilenkė 
slibinas net priguldamas, ir ūkininkas Gilis pasijuto ge- 
riau. - Ko gero, elgėtės su manimi ne itin sąžiningai. 

- Kaip tai? - atšovė Gilis. - Ir kodėl turėčiau? 

- Jūs nuslėpėt savo garbingą vardą ir apsimetėt, kad 
susitikom atsitiktinai; o juk esate labai garbingos kilmės 
riteris. Juk įprasta, kad riteriai tokiais atvejais pirmiausia 
deramai prisistato, pateikia rekomendacijas, o paskui meta 
iššūkį. 

- Gal jiems ir įprasta, - atšovė Gilis, kuris jautėsi vis 
smagiau. Galima suprasti, kad kiekvienas pasijustų pana- 

šiai, jei prieš jį lankstytųsi slibinas. - Bet padarei ne šią vie- 
ną klaidą, senas kirmine. Aš visai ne riteris. Esu ūkininkas 
ŽEgidijus iš Hamo, štai kas, ir negaliu pakęsti įsibrovėlių. Iš 
savo pištalieto esu nušovęs ir milžinų, kurie pridarydavo 
mažiau žalos už tave. Ir nė vienam nemečiau iššūkio. 

Slibinas sutriko. „Kad jį kur, tą melagį milžiną! - pagal- 
vojo jis. - Kokia apmaudi klaida! O dabar ką, po velnių, 
daryti su tuo narsiu ūkininku ir jo švytinčiu, pasiutusiu 
kardu?“ Apie tokius nutikimus jis nieko nebuvo girdėjęs. 

- Mano vardas Chrizofilaksas, - tarė jis, - Chri-zofi-lak- 
sas Turtingasis. Kuo galėčiau jums pasitarnauti? - čiulbėjo 
slibinas, viena akimi šnairuodamas į kardą ir tikėdamasis 
išvengti mūšio. 

- Gali nešdintis, iš kur atėjęs, raguotas nenaudėli, - at- 
šovė Gilis, irgi tikėdamasis išvengti mūšio. - Tenoriu tavęs 
atsikratyti. Nešdinkis iš čia ir grįžk į savo purviną skylę! 

Ir mojuodamas rankomis, lyg baidytų karvę, jis žengte- 
lėjo pirmyn. 

Uodegų Siaubui to užteko. Jis žėrėdamas nubrėžė lan- 
ką ore ir įsmigo slibinui į dešiniojo sparno sąnarį, puikus 
smūgis, apstulbinęs patį ūkininką. Be abejo, Gilis nieko ne- 
išmanė apie kovos su slibinais metodus, kitaip kardas būtų 
galėjęs įsmigti ir į jautresnę vietą, tačiau ir nepatyrusioje 
rankoje Uodegų Siaubas padarė, ką galėjo. Chrizofilaksui 
užteko ir tiek - sparnu jis dar ilgai negalės naudotis. Slibi- 
nas pašoko ir mėgino skristi, bet nieko neišėjo. Ūkininkas 
šoko ant kumelės. Slibinas leidosi bėgti. Kumelė iš paskos. 
Slibinas skuodė per laukus šnarpšdamas ir rūkdamas dū- 
mais. Kumelė iš paskos. Ūkininkas šūkaliojo lyg per žirgų 
lenktynes ir visą laiką mojavo Uodegų Siaubu. Kuo grei- 

čiau bėgo slibinas, tuo baisiau jam darėsi, o pilkoji kumelė 
neatsiliko nė per plauką. 

Taip jie ir lakstė po keliukus, pro išlaužytas gyvatvores, 
perbėgo daugybę laukų ir perbrido nemažai upeliūkščių. 
Slibinas leido dūmus, baubė ir visai nežiūrėjo, kur bėga. 
Galiausiai jie pribėgo Hamo tiltą, nubildėjo juo ir vienas 
kaukdamas, kitas rėkaudamas nuskuodė kaimo gatve. 
Garmas nepasigėdijo išlįsti iš skersgatvio ir prisidėti prie 
gaudynių. 

Visi žmonės žiūrėjo pro langus, kai kurie buvo užsikorę 
ant stogų. 

Kai kurie juokėsi, kiti džiaugsmingai šūkavo; vieni 
barškino skardomis, keptuvėmis ir katilais, antri pūtė ra- 
gus, dūdas ir švilpynes, o klebonas skambino bažnyčios 
varpais. Tokio lalesio Hamo kaimelyje nebuvo kilę gal 
šimtą metų. 

Pribėgęs bažnyčią slibinas pasidavė. Jis lekuodamas iš- 
sitiesė paslikas kelio viduryje. Garmas priėjęs apuostė jo 
uodegą, bet Chrizofilaksas nė nesusigėdo. 

- Gerieji žmonės ir narsusis karžygy, - prašvokštė jis, 
kai prijojo Gilis, o kaimiečiai su šakėmis, kuolais ir žars- 
tekliais rankose pradėjo rinktis aplink (bet stengėsi lai- 
kytis atokiai). - Gerieji žmonės, nežudykite manęs! Aš 
labai turtingas. Galiu sumokėti už visą pridarytą žalą. 
Apmokėsiu laidotuves visų, kuriuos nužudžiau, ypač 
Ąžuolų Giraitės klebono, pastatysiu jam puikų pamin- 
klą - nors ir buvo liesokas. Kiekvieną iš jūsų tikrai dos- 
niai apdovanosiu, jei tik leisite man pareiti namo ir visa 
tai atnešti. 

- Kiek duosi? - paklausė Gilis. 

- Na... - nutęsė slibinas, mikliai skaičiuodamas minty- 
se. Jis pastebėjo, kad minia nemaža. - Trylika ir aštuonpen- 
sis kiekvienam? 

- Niekai! - atšovė Gilis. 

- Šlamštas! - atrėžė žmonės. 

- Nesąmonė! - viauktelėjo šuva. 

- Kiekvienam po dvi auksines ginėjas, o vaikams pusė 
to? - paklausė slibinas. 

- O šunims? - paklausė Garmas. 

- Kalbėk, - paragino ūkininkas. - Mes klausom. 

- Dešimt svarų aukso ir kapšas sidabro kiekvienam, o 
šunims po auksinį antkaklį? - viltingai pasiteiravo Chrizo- 
filaksas. 

- Užmuškit jį! - neteko kantrybės žmonės. 

- Kiekvienam po krepšį aukso, o damoms deimantai? - 
susizgribo Chrizofilaksas. 

- Na va, čia jau kita kalba, bet dar nepakankamai, - pa- 
sakė ūkininkas Gilis. 

- Tu ir vėl pamiršai šunis, - sulojo Garmas. 

- Kokio didumo krepšiai? - paklausė vyrai. 

- Po kiek deimantų? - susidomėjo žmonos. 

- O varge, varge! - sudejavo slibinas. - Liksiu plikas 
kaip tilvikas. 

- Pats prisiprašei, - atsakė Gilis. - Gali rinktis - arba lie- 
ki plikas kaip tilvikas, arba tuojau pat tave užmušam. - Jis 
pamojavo Uodegų Siaubu ir slibinas susigūžė. 

- Apsispręsk pagaliau! - šūkavo žmonės ir padrąsėję 
priėjo arčiau. 

Chrizofilaksas sumirksėjo, bet širdyje juokėsi ir niekas 
nepastebėjo be garso kretančio pilvo. Derybos pradėjo jį 

linksminti. Tie žmogeliūkščiai, matyt, tikisi praturtėti. Jie 
labai menkai teišmanė, koks žiaurus ir negailestingas Pla- 
tusis Pasaulis - tiesą pasakius, visoje karalystėje nebūtų at- 
siradę žmogaus, žinančio visas slibinų gudrybes. Chrizofi- 
laksas atsigavo, jo galva vėl dirbo puikiai. Jis apsilaižė. 

- Sakykit savo sąlygas! - paragino jis. 

Tadajie visi prabilo iš karto. Chrizofilaksas susidomėjęs 
klausėsi. Nerimą jam kėlė tik vienas balsas - kalvio. 

- Nieko gero iš to nebus, paminėsit mano žodį, - burbė- 
jo jis. - Sakykit, ką norit, bet tas kirminas negrįš. Ir nieko 
gero nebus. 

- Gali nedalyvauti sandėryje, jei nenori, - atšovė jam 
žmonės ir toliau derėjosi, nekreipdami į kalvį dėmesio. 

Chrizofilaksas pakėlė galvą, bet jei norėjo pašokti ir 
pabėgti, jam teko nusivilti. Greta, kramtydamas šiaudą, 
stovėjo ūkininkas Gilis, jis atrodė susimąstęs, bet rankoje 
žibėjo Uodegų Siaubas, o akys sekė kiekvieną slibino krus- 
telėjimą. 

- Gulėk, kur guli! - šūktelėjo jis. - Kitaip gausi, ko nusi- 
pelnęs, nė auksas nepadės. 

Slibinas prisiplojo prie žemės. Pagaliau Žmonės nutarė, 
kad kalbės klebonas, ir šis žengė į priekį. 

- Klastingasis kirmine! - prabilo jis. - Turi čionai atnešti 
visą savo prisiplėštą turtą, ir kai mes atlyginsime visą tavo 
pridarytą žalą, likučius sąžiningai pasidalysime tarpusa- 
vyje. Tada tu iškilmingai prisieksi daugiau nedrumsti ra- 
mybės šiose žemėse ir galėsi su visa galva ir uodega skristi 
namo. O dabar duosi pačią stipriausią priesaiką, kokios 
nedrįstų sulaužyti net toks kirminas kaip tu, ir pažadėsi 
sugrįžti (su mūsų išpirka). 

Chrizofilaksas surengė įtikinamą spektaklį, norėdamas 
parodyti, kaip jam sunku apsispręsti, ir pagaliau priėmė 
sąlygas. Jis netgi liejo karštas ašaras, kol ant kelio ėmė ga- 
ruoti balutės, bet tai nieko nesujaudino. Slibinas davė dau- 
gybę priesaikų, baisių ir iškilmingų, kad nešinas visu savo 
turtu grįš per Šventųjų Felikso ir Hilarijaus šventę. Iki jos 
dar buvo likusios aštuonios dienos, ir jų tikrai nebūtų pa- 
kakę tokiai kelionei, tai galėjo suvokti netgi tokie geogra- 
fijos neišmanantys kaimiečiai. Bet jie paleido jį ir palydėjo 
iki tilto. 

- Iki kito karto! - atsisveikino slibinas perėjęs upę. - Ti- 
kiuosi, jūs manęs lauksite. 

- Tikrai lauksime, - atsakė žmonės. Be abejo, tai buvo 
labai kvaila. Tiesa, tokios priesaikos turėjo slėgti sąžinę ne- 
laimės nuojauta, deja, slibinas jokios sąžinės neturėjo. Gai- 
la, kad tarp šių naivių žmogelių nebuvo nė vieno aukštos 
kilmės asmens, nors vis dėlto bent jau mokytasis klebonas 
galėjo kai ką įtarti. Jis greičiausiai ir įtarė. Buvo studijavęs 
gramatiką ir tikrai išmanė daugiau už paprastus žmonės. 

Kalvis purtydamas galvą grįžo į savo kalvę. 

- Grėsmingi vardai, - murmėjo jis. - Hilarijus ir Felik- 
sas! Manjie nepatinka. 

Be abejo, naujienas tuojau pat išgirdo karalius. Kalbos 
plito karalystėje lyg ugnis per sausus lapus, ir nė viena 
smulkmena nebuvo pamiršta. Dėl įvairių priežasčių jis 
labai susidomėjo, ne paskutinį vaidmenį čia suvaidino ir 
finansinis klausimas, tad jis nusprendė tuojau pat asmeniš- 
kai vykti į Hamą, kur dedasi tokie keisti dalykai. 

Jis atvyko praėjus keturioms dienoms po slibino išvy- 
kimo, ant savo balto žirgo perjojo tiltą, o paskui jį sekė 

trimitininkai, riteriai ir, didžiulis bagažo vežimas. Visi 
žmonės pasipuošė išeiginiais drabužiais ir sveikindami jį 
išsirikiavo gatvėje. Eisena sustojo aikštėje priešais bažny- 
čios vartus. Ūkininkas Gilis pristatomas priklaupė priešais 
karalių, bet šis liepė jam stotis ir paplekšnojo per nugarą. 
Riteriai apsimetė nepastebėję šio familiarumo. 

Karalius liepė visiems susirinkti į didžiulę ūkininko Gi- 
lio ganyklą prie upės ir kai visi suėjo (netgi Garmas, kuris 
irgi laikė save suinteresuotu asmeniu), Augustas Bonifaci- 
jus, rex et basileus, pareiškė, kad labai džiaugiasi juos ma- 
tydamas. 

Jis labai mandagiai paaiškino, kad visas niekšingojo 
Chrizofilakso turtas priklauso jam, kaip šių žemių valdo- 
vui. Neaiškiai užsiminė, kad jam priklauso netgi kalnų 
kraštas (labai abejotinas teiginys). 

- Mes neabejojame, - toliau kalbėjo jis, - kad visas to 
kirmino turtas pavogtas iš mūsų protėvių. Bet, kaip jūs 
žinote, esame teisingi ir kilnūs, tad mūsų gerasis vasalas 
ŽEgidijus bus tinkamai apdovanotas; be to, kiekvienas čia 
esantis ištikimas mūsų valdinys gaus mūsų palankumo 
ženklą, nuo klebono iki paties mažiausio vaiko. Nes mes 
labai patenkinti Hamo gyventojais. Jie išsaugojo mūsų 
protėvių tvirtumą ir dorą. 

Riteriai tarpusavyje kalbėjosi apie naujausias skrybėlių 
madas. 

Žmonės lankstėsi ir nuolankiai dėkojo. Bet širdyse gai- 
lėjosi nesutikę su slibino pasiūlymu kiekvienam duoti po 
dešimt svarų aukso ir nelaikę liežuvių už dantų. Jie pui- 
kiai suprato, kad karaliaus palankumas vargu ar pasieks 
šią sumą. Garmas atkreipė dėmesį, kad apie šunis nė neuž- 
siminta. Džiaugėsi tik ūkininkas Gilis. Jis tikėjosi gero at- 

lygio ir buvo labai patenkintas, kad išsipainiojo iš bjaurios 
padėties ir išsaugojo gerą vardą. 


Karalius neišvyko. Pasistatė palapines ūkininko Gilio lau- 
kuose ir ėmė laukti sausio keturioliktosios. Jis su savo svi- 
ta kėlė puotas, nes ką gi daugiau .veikti atsidūrus šiame 
menkame kaimiūkštyje, taip toli nuo sostinės. Per tris die- 
nas jie suvalgė beveik visą kaimelio žmonių turėtą duoną, 
sviestą, kiaušinius, vištas, kiaulieną ir avieną, be to, iki pa- 
skutinio lašo išgėrė visas senojo alaus atsargas. Tada kai- 
miečiai pradėjo bambėti, kad ištekliai ne begaliniai. Tačiau 
karalius dosniai už viską mokėjo (žymėtomis lazdelėmis, 
kurias tikėjosi apmokėti vėliau iš papildyto iždo), taigi 
Hamo žmonės, nežinodami tikrosios iždo būklės, buvo vi- 
sai patenkinti. 

Atėjo sausio keturioliktoji, Šventųjų Hilarijaus ir Fe- 
likso diena, ir kaimas sukilo labai anksti. Riteriai užsidėjo 
šarvus. Ūkininkas apsivilko savuosius, ir jie ėmė atvirai 
šaipytis, kol karalius nenudelbė jų piktu žvilgsniu. Gilis 
prisisegė ir Uodegų Siaubą, jis lengvų lengviausiai įsmuko 
į dėklą ir liko tenai. Klebonas įsmeigė akis į kardą ir palin- 
gavo galvą. Kalvis nusijuokė. 

Atėjo vidurdienis. Žmonės taip jaudinosi, kad nė val- 
gyti nenorėjo. Diena lėtai persirito į antrą pusę. Uodegų 
Siaubas nė nemanė šokti iš dėklo. Nei kalvos viršūnėje 
stovintys žmonės, nei į medžius susikorę berniūkščiai ore 
anei žemėje nepastebėjo jokių slibino grįžimo ženklų. 

Kalvis vaikščiojo aplink švilpaudamas, bet kiti kaime- 
lio gyventojai tik atėjus vakarui ir pradėjus žiebtis žvaigž- 
dėms pradėjo įtarti kažką negera. Vis dėlto prisimindami 

siaubingas ir didingas slibino priesaikas jie neprarado vil- 
ties. Tačiau atėjus vidurnakčiui, kai baigėsi sutarta diena, 
pasijuto giliai nusivylę. Kalvis džiūgavo. 

- Juk aš sakiau, - kartojo jis. Bet jie nesidavė įtikinami. 

- Juk jis buvo siaubingai sužeistas, - kalbėjo vieni. 

- Mes davėm jam per mažai laiko, - sakė kiti. - Juk kal- 
nai taip toli, o jam reikia tempti sunkią naštą. Galbūt jis 
netgi turėjo kviestis pagalbą. 

Bet praėjo dar viena diena ir dar viena. Tada visi prara- 
do viltį. Karalius buvo net raudonas iš pasiutimo. Gėrimai 
ir maistas baigėsi, riteriai garsiai murmėjo. Jie troško grįžti 
linksmintis į dvarą. Tačiau karalius norėjo pinigų. 

Jam teko palikti savo ištikimuosius valdinius, bet išjo- 
damas elgėsi griežtai ir atžariai. Perpus nuvertino savo žy- 
mėtas lazdeles. Su ūkininku Giliu atsisveikino šaltai link- 
telėdamas. 

- Vėliau atsiųsiu tau žinią, - pasakė karalius ir išjojo su 
visais savo riteriais bei trimitininkais. 


Naivesni žmonės tikėjosi, kad ponas ŽEgidijus netrukus 
bus pakviestas į karaliaus dvarą ir pagaliau pakeltas į ri- 
terius. Žinia atėjo dar savaitei nepasibaigus, tik visiškai ne 
tokia, kokios tikėtasi. Buvo parašyti ir pasirašyti trys laiško 
egzemplioriai: vienas Giliui, vienas klebonui ir dar vienas 
prikalti prie bažnyčios durų. Naudos tebuvo iš to, kurį 
gavo klebonas, nes dvaro rašymo stilius Hamo gyvento- 
jams buvo toks pat nesuprantamas kaip ir knyginė lotynų 
kalba. Tačiau klebonas išvertė laišką į prasčiokišką šnektą 
ir perskaitė iš sakyklos. Jis buvo trumpas ir be išvedžio- 

jimų (palyginti su kitais karališkais laiškais), nes karalius 
labai skubėjo. 


Mes, Augustus B. A. A. D. and M., rex et cetera, pranešame, kad dėl savo 
karalystės saugumo ir siekdami apginti garbę nusprendėme surasti 
ir deramai nubausti kirminą, tiksliau, slibiną, vadinantį save Chrizo- 
filaksu Turtinguoju, už jo nusižengimus, teisės pažeidimus, sunkius 
nusikaltimus ir melagingas priesaikas. Visiems mūsų karališkojo dvaro 
riteriams įsakyta pasiruošti ir vykti į paiešką, kai tik į rūmus prisista- 
tys ponas Žgidijus A. J. Agricola. Kadangi, kaip jau sakyta, minėtasis 
Agidijus įrodė savo drąsą kovodamas su milžinais, slibinais ir kitokiais 
karaliaus priešais, dabar mes jam įsakome tučtuojau atvykti į rūmus ir 
kuo greičiau prisidėti prie kitų riterių. 


Žmonės kalbėjo, kad tai didžiulė garbė ir belikęs vienas 
žingsnis iki pakėlimo į riterius. Malūnininkas pavydėjo. 

- Mūsų draugas Egidijus kyla karjeros laiptais, - kalbė- 
jojis. - Tikiuosi, sugrįžęs jis dar atpažins mus. 

- Gal jis nebegrįš, - pridūrė kalvis. 

- Patylėtum, arkliasnuki! - atrėžė kaip reikiant suner- 
vintas Gilis. - Garbė, kad ją kur kemsynai! Jei kada nors 
grįšiu, tai apsidžiaugsiu pamatęs net malūnininką. Bet 
galiu pasiguosti bent jau tuo, kad kurį laiką nematysiu nė 
vieno iš judviejų. - Ir apsisukęs nuėjo. 

Prieš karalių negalima taip atsikalbinėti kaip prieš kai- 
mynus, taigi ar avys ėriuojasi, ar žemė nearta, ar piemuo 
serga, teko balnoti pilkąją kumelę ir joti. Išlydėti atėjo kle- 
bonas. | 

- Tikiuosi, pasiėmei gerą virvę? - paklausė jis. 

- O kam? - burbtelėjo Gilis. - Pasikarti? 

- Anaiptol! Nenusimink, pone ŽEgidijau! - nuramino 
klebonas. - Man rodos, tave lydi sėkmė, kuria gali pasi- 
tikėti. Bet pasiimk ilgą virvę, nes gali jos prireikti, nebent 
mano įžvalgumas mane apgauna. O dabar laimingo kelio! 
Grįžk saugiai namo! 

- Tataigi! Ir grįžus rasti šuniui ant uodegos nuėjusį ūkį. 
Kad juos kur, tuos slibinus! - nusikeikė Gilis. Paskui įsi- 
grūdo į balnakrepšį visą ringę virvės, užsiropštė ant ku- 
melės ir išjojo. 

Šuns nepasiėmė, nes tas visą rytą saugojosi nepakliūti 
Giliui po akių. Tačiau kai jis išjojo, Garmas parslinko namo 
ir kaukė kiaurą naktį, gavo už tai lupti, bet kaukė toliau. 

- Gelbėkit, oi gelbėkit! - staugė jis. - Jau niekada nebe- 
pamatysiu savo mielojo šeimininko, o jis buvo toks siau- 
bingai nuostabus. Kaip norėčiau keliauti su juo, kaip no- 
rėčiau! 

- Užtilk! - atrėžė ūkininko žmona, - nes galą gausi nė 
nesužinojęs, grįžo jis ar ne. 

Šuns kaukimą išgirdo kalvis. 

- Blogas ženklas, - linksmai pasakė jis. 

Praėjo daugybė dienų, bet žinių nebuvo. 

— Kai nėra žinių, tai jau bloga žinia, - pasakė jis ir už- 
dainavo. 


Kol nusigavo į dvarą, Gilis išvargo ir apdulkėjo. Tačiau 
riteriai žėrinčiais šarvais ir spindinčiais šalmais jau laukė 
prie savo žirgų. Jie visai nesidžiaugė karaliaus įsakymu 
dėl ūkininko dalyvavimo, tad iš pykčio laikėsi nurody- 
mo pažodžiui ir skubinosi iškeliauti, vos tik jis pasirodys. 

Vargšas vos spėjo praryti vyne pamirkytą duonos kąsnį, o 
jau vėl teko keliauti. Kumelė buvo visai pamiršta. Gerai, 
kad ji nepasakė, ką galvoja apie karalių, nes tos mintys toli 
gražu nedvelkė ištikimybe. 

Diena jau ėjo vakarop. „Gal kiek vėloka pradėti me- 
džioti slibinus“, - mintijo Gilis. Bet jie ir nejojo toli. Kai 
jau pajudėjo nuo rūmų, riteriai niekur nebeskubėjo. Jojo 
pamažėliais, pakriku būriu, - riteriai, eskvairai, tarnai ir 
ryšuliais apkrauti poniai, o pačiame gale ant savo pavar- 
gusios kumelės vilkosi Gilis. 

Kai atėjo vakaras, būrys sustojo ir pasistatė palapines. 
Ūkininkui Giliui nebuvo paruošta maisto atsargų, taigi 
jam teko suktis, kaip pats išmano. Kumelė labai pasipikti- 
no ir išsižadėjo ištikimybės Augustui Bonifacijui. 

Kitą dieną jie jojo pirmyn, ir dar kitą. Trečią dieną to- 
lumoje išvydo neryškius ir nesvetingus kalnus. Jau seniai 
jie buvo palikę tuos kraštus, kurie pripažino Augusto Bo- 
nifacijaus valdžią, tad susispietė glaudžiau ir pasidarė at- 
sargesni. 

Ketvirtą dieną pasiekė Dykąsias Kalvas ir pasienius įtar- 
tinų žemių, kuriose, kaip buvo kalbama, gyveno neregėtos 
būtybės. Staiga jojantieji priekyje pastebėjo grėsmingus 
pėdsakus smėlyje prie šaltinio. Jie pasišaukė ūkininką. 

- Kas tai galėtų būti, pone ŽEgidijau? - paklausė jie. 

- Slibino pėdos, - atsakė tas. 

- Vesk mus! | 

Taigi dabar jie jojo į vakarus, pačiame priekyje ūkinin- 
kas Gilis, o jo odinė liemenė skambėjo žvangėjo. Bet tai 
buvo menka bėda, nes visi riteriai juokėsi ir kalbėjosi, o su 
jais jojo menestrelis ir dainavo dainą. Kartkartėmis prie- 
dainį iš visos gerklės plėšdavo visas pulkas. Taip jie jau- 

tėsi drąsiau, nes daina buvo gera, sukurta dar tais laikais, 
kai mūšių pasitaikydavo dažniau nei turnyrų, bet vis tiek 
taip elgtis nebuvo išmintinga. Dabar apie jų atvykimą jau 
žinojo visas kraštas ir visuose vakariniuose urvuose slibi- 
nai pastatė ausis. Nebeliko jokios galimybės užklupti senį 
Chrizofilaksą snaudžiantį. 

Laimė (galbūt prie to prisidėjo ir pati pilkoji kumelė), 
prijojus tamsiųjų kalnų šešėlį pilkoji ūkininko Gilio ku- 
melė apšlubo. Dabar teko joti stačiais akmenuotais takais, 
ropštis aukštyn buvo vis sunkiau, nerimas augo. Žingsnis 
po žingsnio ji ėmė atsilikinėti, klupo ir vilko koją, bet ėjo 
taip nuolankiai ir liūdnai, kad ūkininkas Gilis suspausta 
širdimi nulipo ir toliau ėjo pats. Netrukus jie atsidūrė pa- 
čiame gale, tarp nešulinių ponių, bet niekas nekreipė į tai 
dėmesio. Riteriai ginčijosi dėl pirmumo teisės ir etiketo, jų 
dėmesys pakriko. Kitaip būtų pastebėję, kad slibino pėdų 
vis daugiau. 

Tiesą sakant, jie priėjo vietas, kur Chrizofilaksas daž- 
nai bastydavosi arba neretai nusileisdavo žemėn po kas- 
dienių skraidymo pratybų. Kalvų šlaitai aplinkui taką 
atrodė apsvilę ir nutrempti. Žolės beveik nebuvo, tik tarp 
plačių išdegusios žemės ir pelenų dryžių styrojo apan- 
glėję viržiai ir dygliuoti krūmai. Šioje vietoje nuo neat- 
menamų laikų slibinai mėgo žaisti. Priešais iškilo tamsi 
akmens siena. 

Ūkininkas Gilis nerimavo dėl savo kumelės, bet džiau- 
gėsi, kad nebekrenta į akis. Jam visai nepatiko joti pačia- 
me šitokio būrio priešakyje tokiomis bjauriomis ir įtar- 
tinomis vietomis. O vėliau jis dar labiau apsidžiaugė ir 
turėjo už ką padėkoti deivei Fortūnai (ir kumelei). Kaip 
tik apie vidurdienį, per pačias Grabnyčias, septintąją jų 

kelionės dieną, Uodegų Siaubas iššoko iš dėklo, o slibi- 
nas - iš savo urvo. 

Nė neperspėjęs, be jokių formalumų, jis puolė į mūšį. 
Riaumodamas smigo į juos iš viršaus. Toli nuo namų, ne- 
paisydamas aukštos savo kilmės, jis elgėsi ne ypač drąsiai. 
Bet dabar išties siaubingai įsiuto, nes kovėsi prie savo durų 
ir gynė savo turtus. Lyg perkūnas iš giedro dangaus jis pa- 
sirodė iš už posūkio ir tarsi audra su žaibais užgriuvo ri- 
terius. 

Ginčas apie pirmumo teisę staiga užtilo. Vieni žirgai 
metėsi į vieną pusę, kiti - į kitą, kai kurie riteriai nupuolė 
žemėn. Nešuliniai poniai ir tarnai apsisukę parodė kulnis. 
Jie nesuko sau galvos dėl pirmumo teisių. 

Pasklido dusinantys dūmai, apsisiautęs jais slibinas rė- 
žėsi į eisenos priekį. Keli riteriai žuvo net nespėję oficia- 
liai mesti iššūkio, o kai kurie buvo ištaškyti į šalis su visais 
žirgais. Dar kitais pasirūpino jų ristūnai - jie apsisuko ir 
davė į kojas, nešdami savo šeimininkus, norėjo šie to ar ne. 
Dauguma, tiesą sakant, norėjo. 

Tačiau pilkoji kumelė nepasijudino iš vietos. Gal ji bi- 
jojo susilaužyti kojas tame akmenuotame take. Gal buvo 
pernelyg pavargusi bėgti. Ji visa širdimi jautė, kad spar- 
nuotas slibinas už nugaros nepalyginti baisiau nei iš prie- 
kio ir kad norint pasprukti reikės lėkti lyg lenktynių žir- 
gui. O be to, ji jau kartą buvo mačiusi šitą Chrizofilaksą ir 
prisiminė, kaip vaikėsi jį laukais, kol tas ramus lyg avinė- 
lis išsitiesė kaimelio aikštėje. Todėl plačiai įsispyrė viso- 
mis keturiomis ir suprunkštė. Ūkininkas Gilis išbalo, kiek 
tik galėjo išbalti jo veidas, bet stovėjo greta, nes daugiau 
nebuvo ką daryti. 

+++ 


Taigi slibinas, taškydamas rikiuotę, staiga pamatė savo 
priešą su Uodegų Siaubu rankoje. Šito jis nesitikėjo. Pa- 
suko į šalį lyg milžiniškas šikšnosparnis ir nusileido ant 
kalvos šlaito greta tako. Pilkoji kumelė, visiškai pamiršusi 
šlubuoti, pribėgo artyn. Pradrąsėjęs ūkininkas Gilis užsi- 
ropštė ant jos. 

- Atsiprašau, - tarė jis, - ar kartais ne manęs ieškojai? 

- Ne, kąjjūs! - atsakė Chrizofilaksas. - Kas galėjo pagal- 
voti, kad jus čia sutiksiu? Tiesiog skraidžiojau. 

- Tai pasisekė, kad susitikom, - tarė Gilis, - ypač man, 
nes, po teisybei, tai aš ieškojau tavęs. Reikia aptarti vieną 
klausimą, net keletą klausimų. 

Slibinas prunkštelėjo. Ūkininkas Gilis sumosavo ranka, 
norėdamas prasklaidyti svilėsių kvapą, ir Uodegų Siaubas 
blykstelėjo pavojingai arti slibino snukio. 

- Ė-ė! - šūktelėjo jis nustojęs prunkšti. Sudrebėjęs pasi- 
traukė atbulas, o ugnis viduje prigeso. - Tikiuosi, ne ma- 
nęs nužudyti atvykote, gerasis pone? - suinkštė jis. 

- Ne! Ne! - atsakė ūkininkas. - Nė žodžio nesakiau apie 
žudymą. 

Dabar prunkštelėjo kumelė. 

- Tai leiskite paklausti, ką čia veikiate su tais riteriais? Ri- 
teriai visada žudo slibinus, jei tie nespėja jų pirmi nužudyti. 

- Neturiu su jais nieko bendro, - atsakė Gilis. - Man jie 
nerūpi. Beje, dabar jie visi negyvi arba išsilakstę. O kaip tie 
tavo pažadai, duoti per Tris Karalius? 

- O ką? - sunerimo slibinas. 

- Tu gerokai vėluoji sumokėti. Atėjau išreikalauti skolos. 
Teks atsiprašyti už visus rūpesčius, kurių per tave turėjau. 

- Išties atsiprašau! Nenorėjau nieko blogo. 

- Šįkart pasidalinsi savo turtais, ir jokių apgavysčių, 
arba nužudysiu tave, o odą pakabinsiu ant bažnyčios var- 
pinės kaip perspėjimą. 

- Tai labai žiauru! 

- Sandėris yra sandėris, - atšovė Gilis. 

- Gal galėčiau pasilikti keletą žiedelių ir truputėlį auk- 
so, jei mokėsiu grynais? 

- Nė varinės sagos! - nenusileido Gilis. Jie ilgokai de- 
rėjosi ir ginčijosi lyg turguje. Tačiau baigėsi taip, kaip ir 
reikėjo tikėtis, nes, kad ir ką sakytum, mažai kas galėjo nu- 
rungti Gilį derybose. 

Slibinui teko pėdinti atgal į savo urvą, nes greta, visai 
arti laikydamas Uodegų Siaubą, ėjo Gilis. Į kalną sukda- 
masis kilo toks siauras takas, kad juodu vos išsiteko. 

Kumelė sekė iš paskos ir, rodės, kažką galvojo. 

Šiuo siauru stačiu taku jie kopė gal penkias mylias, ūki- 
ninkas stenėjo ir pūkštė, bet nenuleido akių nuo slibino. 
Galų gale jie priėjo urvo angą vakariniame kalno šlaite. Ji 
atrodė didžiulė, juoda ir nesvetinga, ant milžiniškų gele- 
žinių kolonų sūpavosi bronziniai vartai. Seniai pamirštais 
laikais tai buvo didinga įtvirtinta pilis. Slibinai nestato, ne- 
apdirba metalų ir nekasa rūdos, kur tik galėdami jie apsi- 
gyvena galingų senovės žmonių arba milžinų kapinynuose 
ir lobynuose. Pilies vartai buvo plačiai atidaryti, taigi prie 
jų būrelis ir stabtelėjo. Iki šiol Chrizofilaksui vis nepasitai- 
kė galimybės pasprukti, bet priėjęs savo namų vartus jis 
šoko į priekį ketindamas nerti vidun. 

Gilis pliaukštelėjo jam kardo plokštuma. 

- Ei! - šūktelėjo jis. - Kol neįlindai vidun, noriu kai ką 
pasakyti. Jei greitai neišlįsi laukan, nešinas šiuo tuo ver- 

tingu, pats pas tave užeisiu ir pirmai pradžiai nukirsiu 
uodegą. 

Kumelė prunkštelėjo. Jos nuomone, Gilio už jokius pa- 
saulio turtus nebūtum įvijęs į slibino irštvą. Tačiau Chrizo- 
filaksas beveik patikėjo, nes skaisčiai žėrėjo aštrusis Uode- 
gų Siaubas. Ir jis greičiausiai neklydo, o kumelė, nepaisant 
visos savo išminties, dar nebuvo supratusi, kaip pasikeitė 
jos šeimininkas. Ūkininkas Gilis rizikavo savo sėkme ir po 
dviejų susirėmimų pradėjo vaizduotis, kad prieš jį neatsi- 
laikys joks slibinas. 

Šiaip ar taip, Chrizofilaksas pasirodė gana grėitai neši- 
nas dvidešimčia svarų aukso ir sidabro bei skrynele, pilna 
žiedų, vėrinių ir kitokių grožybių. 

- Štai! - pasakė jis. 

- Kas? - atšovė Gilis. - Čia nėra nė pusės, jei tai norėjai 
pasakyti. Galvą guldau, kad čia ne viskas. 

- Na žinoma, kad ne! - atsakė sunerimęs slibinas, nes 
ūkininkas po tos atmintinos dienos kaimelyje, rodės, pro- 
tauja daug guviau. - Žinoma, ne! Betgi visko iš karto aš 
nepakelčiau. 

- Nemanau, kad pakeltum ir per du kartus. Sukis dvi- 
gubai greičiau, nes paragausi Uodegų Siaubo! 

- One! - sušuko slibinas ir nėręs į vidų išlindo dvigubai 
greičiau. - Štai! - pasakė pažerdamas didžiulę krūvą auk- 
so ir dvi briliantų skryneles. 

- Dar kartą! Ir vikriau! 

- Kaip siaubingai sunku, - atsiduso slibinas ir vėl nėrė 
vidun. 

Dabar pradėjo nerimauti pilkoji kumelė. „Kažin, kam 
teks tempti šią sunkenybę?" - pagalvojo ji ir taip liūdnai 

pasižiūrėjo į visus maišus ir skrynias, kad ūkininkas su- 
prato jos nerimą. 

- Nesirūpink, geroji! - pasakė jis. - Mes priversime neš- 
ti tą seną kirminą. 

- Pasigailėkite! - suinkštė slibinas, išgirdęs paskuti- 
nius žodžius. Jis išlindo iš urvo su visų didžiausia našta 
bei daugybe stambių brangakmenių, degančių žalia ir 
raudona ugnimi. - Pasigailėkite! Aš visa tai nunešiu, kad 
ir dvėsdamas, bet nepakelsiu nė krepšio daugiau, net jei 
mane nužudytumėte. 

- Tai turi ten ir daugiau? - paklausė ūkininkas. 

- Taip, - atsakė slibinas, - dar pakaks padoriam pragy- 
venimui. - Jis beveik nemelavo, o tai jau tikrai retas stebu- 
klas ir gana išmintingas poelgis. - Jei paliksit man tai, kas 
liko, - suktai kalbėjo jis, - būsiu jūsų draugas per amžius. 
Ir visa tai nunešiu jūsų prakilnybei į jūsų namus, o ne į 
karaliaus. Ir padėsiu apginti šį turtą, o tai dar didesnė pa- 
slauga. 

Ūkininkas kairiąja ranka išsiėmė dantų krapštuką ir mi- 
nutėlę labai susikaupęs mąstė. Paskui pasakė: 

- Sutarta! - tuo parodydamas labai pagirtiną taktą. Ri- 
teris būtų užsispyręs gauti visą lobį ir prakeikimą kartu 
su juo. O dar galėjo atsitikti ir taip, kad į kampą įspaus- 
tas kirminas būtų šokęs kautis nepaisydamas nė Uodegų 
Siaubo. Bet kuriuo atveju, jei tik nebūtų žuvęs pats, Gilis 
būtų priverstas nužudyti savo nešulinį gyvulį ir didžiumą 
užkariauto turto palikti kalnuose. 

Taip ir sutarė. Gilis dėl viso pikto prisikimšo kišenes 
brangakmenių, truputį uždėjo nešti ir pilkajai kumelei. 
Visas kitas dėžes ir maišus pririšo Chrizofilaksui ant nu- 

garos. Šis dabar atrodė kaip karaliaus mantos vežimas. 
Skristi nebūtų pajėgęs, nes našta buvo pernelyg sunki, be 
to, Gilis pririšo sparnus. 

„Toji virvė išties labai pravertė!“ - galvojo jis, su dėkin- 
gumu prisimindamas kleboną. 

Taigi dabar pūkšdamas ir stenėdamas žemyn risnojo 
slibinas, paskui jį - pilkoji kumelė, nešina ūkininku, lai- 
kančiu iškeltą švytintį baisųjį Kaudimordaksą. Chrizofi- 
laksas nedrįso aikštytis. 

Nors ir sunkiai apkrauti, slibinas ir kumelė grįžo daug 
greičiau, negu riterių būrys keliavo į priekį. Ūkininkas 
Gilis skubėjo - viena iš priežasčių, ir ne pati menkiausia, 
buvo besibaigiantis maistas krepšiuose. Be to, jis nepasiti- 
kėjo Chrizofilaksu, sulaužusiu tokias iškilmingas priesai- 
kas, ir su nerimu laukė nakties, bijodamas prarasti gyvybę 
ar turtą. Bet vakarui dar neatėjus jam ir vėl nusišypsojo 
sėkmė, nes pasivijo gal pusę tuzino tarnų su nešuliniais 
poniais, kurie, skubiai palikę kovos lauką, dabar klaidžio- 
jo Dykosiose Kalvose. Apstulbę ir išsigandę, jie jau ketino 
išsilakstyti, bet Gilis šūktelėjo: 

- Ei, vaikinai! Grįžkite! Turiu jums darbo ir siūlau gerą 
užmokestį. 

Taigi jie stojo jam tarnauti tikėdamiesi, kad tikrai gaus 
pastovesnį užmokestį, negu buvo pratę. Taip ir jojo į priekį 
septyni vyrai, šeši poniai, viena kumelė ir slibinas; Gilis 
pasijuto valdovu ir išpūtė krūtinę. Ilsėtis sustodavo kuo 
rečiau. Naktį jis rišdavo slibiną prie keturių kuolų, atski- 
rai kiekvieną koją, ir skirdavo tris vyrus jo saugoti. Pilkoji 
kumelė irgi stebėdavo jį puse akies, jei kartais tie žmogėnai 
sumanytų sukčiauti. 

Po trijų dienų jie peržengė savo krašto sienas ir visur 
pradėjo kelti tiek nuostabos ir tokį triukšmą, kokio dar ne- 
buvo regėta tarp dviejų jūrų. Pirmame kaimelyje, kuria- 
me nusprendė apsistoti, buvo už dyka apipilti maistu bei 
gėrimais, o pusė kaimelio jaunuolių panoro prisidėti prie 
eisenos. Gilis išsirinko tuziną žvitrių vaikinų. Jis pažadėjo 
jiems gerą atlyginimą ir parūpino jojamus gyvulius, kokius 
tik galėjo gauti. Jam ėmė kilti minčių. 

Dieną pailsėjęs jis jojo toliau, įkandin traukė naujoji pa- 
lyda. Jie dainavo dainas jo garbei, gana šiurkščiai, bet jam 
patiko. Vieni žmonės džiūgavo, kiti juokėsi. Tai buvo ir 
nuostabus, ir kartu linksmas vaizdas. 

Netrukus ūkininkas Gilis pasuko į pietus ir patraukė 
namų link, karaliaus rūmus jis aplenkė iš tolo ir nė žinios 
nenusiuntė. Vis dėlto naujienos apie pono Egidijaus sugrį- 
žimą plito lyg ugnis per sausus lapus, keldamos didžiulę 
nuostabą ir sujudimą. Nes jis pasirodė netrukus po karališ- 
kojo įsako visuose kaimuose ir miestuose gedėti narsiųjų 
riterių, padėjusių savo galvas kalnuose. 

Tačiau kur tik pasirodydavo Gilis, gedulas baigdavosi, 
skambėdavo bažnyčių varpai, pakelėse mojuodami ir mė- 
tydami viršun kepures bei kaklaskares būriavosi žmonės. 
Ir visi švilpė vargšui slibinui, kol šis ėmė karčiai gailėtis 
sudaręs šį sandėrį. Tai labai žemino tokį senos ir garbingos 
giminės padarą. Kai pasiekė Hamą, ant jo puolė loti visi 
šunys. Visi, išskyrus Garmą: šis žvelgė vien tik į savo šei- 
mininką, vien jį uostė, vien jo klausėsi. Tiesą pasakius, jis 
visai pakvaišo ir visą kelią vartėsi kūlio. 

Hamas, žinoma, nuostabiai sutiko ūkininką, bet niekas 
taip nepakėlė jam ūpo, kaip žado netekęs malūnininkas ir 
surūgęs kalvio veidas. 

- Tai dar ne galas, paminėsit mano žodžius! - bambėjo 
kalvis, bet negalėjo sugalvoti jokios bėdos ir niūriai nuka- 
bino nosį. Ūkininkas Gilis su savo šešiais tarnais, tuzinu 
žvitrių vaikinų ir slibinu užkopė ant kalvos pailsėti. Užeiti 
į vidų buvo pakviestas tik klebonas. 

Naujienos netruko pasiekti sostinę. Pamiršę valstybinį 
gedulą ir visus savo reikalus gatvėse būriavosi žmonės. Jie 
šūkavo ir kitaip triukšmavo. 

Karalius sėdėjo savo pilyje grauždamas nagus ir rau- 
damasis barzdą. Niūrus jis gedėjo ir siuto (o dar skaičiavo 
nuostolius), tad niekas nedrįso su juo kalbėtis. Bet paga- 
liau miesto triukšmas pasiekė ir jo ausis, o tai buvo visai 
nepanašu į raudas. 

- Koks ten triukšmas? - pareikalavo pasiaiškinti jis. - 
Liepkit žmonėms eiti namo ir gedėti padoriai! Čia pasidarė 
kažkoks žąsų turgus. 

- Slibinas sugrįžo, valdove, - buvo atsakyta jam. 

- Ką? - suriko karalius. - Pakvieskit riterius ar tai, kas 
iš jų liko! 

- Visai nebūtina, valdove. Kai su juo ponas ŽEgidijus, jis 
paklusnus lyg avinėlis. Bent jau mums taip pranešta. Ži- 
nios atėjo visai neseniai ir kol kas prieštaringos. 

- Dievaži! - sušuko didžiai nudžiugęs karalius. - Tik 
pamanykit, o mes užsakėme jam laidotuvių giesmę, ir ją 
turės giedoti poryt! Atšaukit! O kaip lobiai? 

- Mums pranešta, kad jų visas kalnas. . 

- O kada jis atvyks? - nekantriai klausinėjo karalius. - 
Geras vyras tas ŽEgidijus - atsiųskite jį pas mus, kai tik pa- 
sirodys! 

Dvariškiai į tai atsakydami kiek sumišo. Galų gale kaž- 
kas išdrįso pasakyti: 

- Atleiskit, valdove, bet mes girdėjom, kad ūkininkas 
pasuko į savo paties namus. Neabejojame, kad tinkamai 
apsitaisęs jis pasirodys čia pačia pirmutine proga. 

- Be abejo, - atsakė karalius. - Kad juos kur galas, tuos 
jo apdarus! Jis neturėjo teisės neatsiskaitęs keliauti namo. 
Mes labai nepatenkinti! 


Pirmutinė proga atėjo ir praėjo, o po jos dar daugybė kitų. 
Tiesą pasakius, ūkininkas Gilis buvo grįžęs jau daugiau 
kaip savaitė, o dvare iš jo nebuvo jokių žinių. 

Dešimtą dieną karalius pratrūko: 

- Pasiųskit jo atvesti! - įsakė jis, ir pasiuntinys buvo pa- 
siųstas. Juk iki Hamo - tik diena greito jojimo. 

- Jis nenori atvykti, valdove! - virpėdamas iš baimės 
pranešė pasiuntinys po dviejų dienų. 

- Žaibai ir perkūnai! - nusikeikė karalius. - Įsakykit jam 
atvykti vėliausiai iki kito antradienio, arba įmesiu į kalėji- 
mą iki gyvos galvos! 

- Atleiskite valdove, bet jis vis tiek nenori, - pranešė ne- 
laimingasis pasiuntinys, kai kitą antradienį grįžo vienas. 

- Dešimt tūkstančių perkūnų! - rėkė karalius. - Įgrūskit 
tą kvailį į kalėjimą! Tučtuojau nusiųskit vyrų, kad atvestų 
tą prasčioką sukaustytą grandinėm! - subliuvo jis stovin- 
tiems aplink. 

- Kiek vyrų pasiųsti? - išgąstingai klausė jie. - Tenai gi 
slibinas ir... ir Uodegų Siaubas, ir... 

- Kad jį kur seni šluotkočiai! - pyko karalius. Paskiau 
pareikalavo savo baltojo žirgo, susikvietė riterius (ar tai, 
kas iš jų liko), karius ir didžiai įsiutęs išvyko. Visi žmonės 
nustebę pasipylė į gatves. 

Bet ūkininkas Gilis jau buvo tapęs daug svarbesniu as- 
meniu nei apylinkių didvyris - jis buvo krašto numylėti- 
nis. Todėl žmonės, pamatę prajojant riterius ir karius, visai 
nedžiūgavo, tik vis dar nukeldavo kepures prieš karalių. 
Kuo arčiau Hamo, tuo niūresni darėsi žvilgsniai, o kai ku- 
riuose kaimeliuose žmonės uždarydavo duris ir nė nosies 
nekišdavo. 

Karalių sukaustė ledinis įsiūtis. Jodamas prie upės, už 
kurios plytėjo Hamas ir ūkininko namai, jis atrodė niūrus. 
Jis galvojo, kad kaimą reikėtų sudeginti. Bet ant tilto buvo 
ūkininkas Gilis, raitas ant pilkosios kumelės, ir rankoje lai- 
kė Uodegų Siaubą. Daugiau nieko nesimatė, tik Garmas 
gulėjo ant kelio. 


- Labas rytas, valdove! - linksmai lyg vyturėlis pasisveiki- 
no Gilis, nelaukdamas, kol bus užkalbintas. 

Karalius šaltai jį nužvalgė. 

- Tavo elgesys netinkamas mūsų didenybei, - pareiškė 
jis, - bet tai neatleidžia tavęs nuo pareigos atvykti, kai esi 
šaukiamas. 

- Visai išgaravo iš galvos, valdove, nieko čia nepada- 
rysi, - atšovė Gilis. - Turėjau savų reikalų, be to, lakstyda- 
mas su jūsų pavedimais ir taip praradau nemažai laiko. 

- Dešimt tūkstančių perkūnų! - vėl įkaito karalius. - 
Velniop tave ir tavo įžūlumą! Nesulauksi jokio atlygio ir 
dar džiaugsies, kad išvengei kartuvių. Ir aš tave pakar- 
siu, nebent tuojau pat pulsi maldauti atleidimo ir grąžinsi 
kardą. 

- A? - pakraipė galvą Gilis. - Savo atlygį, kaip man ro- 
dos, aš jau gavau. Ką radau, tas mano, kaip čia sakoma, o 

Uodegų Siaubas mano rankoj naudingesnis nei pas jūsų 
tarnus. O ką čia veikia visi tie riteriai ir kiti vyrai? - paklau- 
sė jis. - Jei atvykote manęs aplankyti, galėjot ir mažesniu 
būriu. O jei norit mane išsivesti - praverstų dar daugiau 
žmonių. 

Karalius prarado žadą, o išraudę riteriai nuleido galvas. 
Kai kurie kariai išsišiepė, nes stovėjo karaliui už nugaros. 

- Atiduok mano kardą! - atgavo žadą karalius, visai pa- 
miršęs daugiskaitą. 

- Atiduok mums karūną! - atšovė Gilis. Tokio pareiški- 
mo niekas negirdėjo nuo pat Vidurio Karalystės įkūrimo. 

- Žaibai ir perkūnai! Čiupkit jį ir suriškit! - visiškai tei- 
sėtai pasipiktino karalius. - Ko čia trypčiojat? Čiupkit jį 
arba nušaukit! 

Kariai žengė pirmyn. 

- Gel-bėk! Gel-bėk! - riktelėjo Gaimas. 


Tą akimirką iš po tilto išniro slibinas. Jis tyliai gulėjo upė- 
je, pasislėpęs prie tolimesniojo kranto. Dabar jis paleido 
garų srovę, nes buvo išgėręs nemažai vandens. Tučtuojau 
visus apgaubė tirštas rūkas, vien raudonos slibino akys 
pro jį žėrėjo. | 

- Eikit namo, kvailiai! - subliuvo jis. - Arba sudrasky- 
siu jus į skutelius. Kalnuose pilna riterių lavonų, o netru- 
kus upėje jų bus dar daugiau. Visi karaliaus arkliai ir žmo- 
nės! - riaumojo jis. 

Šokęs priekin, jis suleido nagus į baltąjį karaliaus žirgą 
ir šis nubildėjo tolyn lyg tie dešimt tūkstančių perkūnų, 
kuriuos taip dažnai minėjo karalius. Kiti Žirgai tuojau pat 
metėsi iš paskos - kai kurie jau pažinojo šį slibiną ir neno- 

rėjo to prisiminti. Kariai kuo skubiausiai išsilakstė į visas 
puses, išskyrus Hamo. 

Baltasis žirgas tebuvo apdraskytas ir toli nenubėgo. Po 
kurio laiko karalius privertė jį grįžti. Juk buvo savo žirgo 
šeimininkas, taigi niekas nesakys, kad jis išsigando kokio 
nors žmogaus ar slibino. Kai grįžo, rūkas jau buvo išsi- 
sklaidęs, bet kartu su juo ir jo riteriai bei kariai. Dabar buvo 
visai kita kalba, kai jis vienas stovėjo priešais stambų ūki- 
ninką su Uodegų Siaubu rankoje ir dar slibinu prie šono. 

Bet iš kalbų nebuvo jokios naudos. Ūkininkas Gilis lai- 
kėsi savo. Jis nepasidavė ir nestojo į kovą, nors karalius 
kelis kartus metė jam iššūkį. 

- Najau ne, valdove! - juokėsi jis. - Keliauk namo ir at- 
vėsk! Nenoriu tavęs sužeisti, bet geriau keliauk iš čia, nes 
už kirminą neatsakau. Geros dienos! 

Taip ir baigėsi mūšis prie Hamo tilto. Karalius negavo 
nė penso iš viso lobio. O Gilis, kuris vis labiau patiko pats 
sau, jo taip ir neatsiprašė. Maža to, turėdama tokį kaimy- 
ną Vidurio Karalystė netrukus visai sumenko. Daugybė 
aplinkinių žemių pripažino Gilį savo valdovu. Karalius, 
nepaisant visų jo titulų, negalėjo rasti nė vieno žmogaus, 
galinčio susidoroti su tuo maištininku ŽEgidijum, nes jis 
buvo krašto numylėtinis, dainų herojus. Nelengva būtų 
sutramdyti visus tuos, kurie šventė jo pergales. Vienu iš 
mėgstamiausių tapo pasakojimas apie susidūrimą ant til- 
to, tas įvykis įkvėpė sukurti daugybę juokingų kupletų. 

Chrizofilaksas dar ilgai gyveno Hamo kaime ir atnešė 
Giliui nemažai naudos, nes žmogus, kuris turi prijaukintą 
slibiną, jau savaime yra gerbtinas. Jis, leidus klebonui, buvo 
laikomas bažnyčios klojime ir saugomas dvylikos žvitrių 
vaikinų. Taip atsirado pirmasis Gilio titulas - Dominus de 

Domito Serpente, prasčiokiškai tariant, Naminio Slibino val- 
dovas, arba Tamas*. Šiuo vardu jis tapo labai plačiai žino- 
mas ir gerbiamas, tačiau nepamiršdavo kiekvienais metais 
Šventojo Mato dieną, per susitikimo ant tilto metines, nu- 
siųsti karaliui duoklės - šešias karvių uodegas ir pintą kar- 
čiojo. Netrukus valdovas buvo pervadintas Grafu, o Tamo 
Grafo rankos išties buvo ilgos. 

Po kelerių metų jis tapo princu Julijumi Žšgidijumi ir 
liovėsi mokėjęs duoklę. Mat būdamas pasakiškai turtingas 
Gilis pasistatė didingus rūmus ir surinko stiprią kariuo- 
menę. Tai buvo smagūs, puikiai ginkluoti vyrai, nes turėjo 
geriausius, kokius tik įmanoma nupirkti, ginklus ir kovinę 
aprangą. 

Visi dvylika žvitrių vaikinų tapo kapitonais. Garmas 
gavo auksinį antkaklį ir iki gyvenimo pabaigos išdidus 
ir linksmas lakstė kur panorėjęs, tik kiti šunys negalėjo jo 
pakęsti, nes jis reikalavo ir sau tokios pat pagarbos, kokia 
buvo rodoma jo šeimininkui. Pilkoji kumelė ramiai baigė 
savo dienas niekam neaiškindama, ką galvoja. 

Gilis, žinoma, pagaliau tapo karaliumi, Mažosios Kara- 
lystės valdovu: Jį karūnavo Hamo kaime ŽEgidijaus Dra- 
konarijaus titulu, bet dar dažniau vadindavo Slibinų Giliu. 
Nes jo dvare įsigalėjo prasčiokiška šneka, mat jis nė vienos 
prakalbos nepasakė knygine lotynų kalba. Jo žmona tapo 
stambia jos didenybe ir griežtai tvarkė dvaro sąskaitas. 
Niekas negalėjo apeiti karalienės Agotos, nes būtų tekę 
sukti labai didelį lanką. 

Gilis pamažu suseno, balta jo barzda pasiekė kelius, jis 
subūrė labai padorų dvarą (kur nuopelnai nelikdavo be at- 


* Tame (angl.) - prijaukintas, naminis (vert. past.). 

sako) ir įkūrė visiškai kitokią riterystę. Jie vadinosi Slibino 
Saugotojais, vėliavoje puikavosi slibinas, o garbingiausiais 
nariais buvo dvylika žvitrių vaikinų. 

Reikia paminėti, kad už savo iškilimą Gilis turėtų dau- 
giausia būti dėkingas sėkmei, nors išnaudodamas ją pa- 
rodė ir sumanumo. Ir sėkmė, ir sumanumas jo neapleido 
iki pat dienų galo ir atnešė daug naudos jo draugams bei 
kaimynams. Jis labai dosniai apdovanojo kleboną, šiek 
tiek kliuvo netgi kalviui su malūnininku. Gilis mokėjo būti 
kilnus. Tačiau tapęs karaliumi uždraudė nemalonias pra- 
našystes ir paskelbė visus malūnus valstybės monopolija. 
Kalvis pakeitė profesiją ir įsteigė laidojimo biurą, o malū- 
nininkas liko ištikimu karūnos tarnu. Klebonas tapo vys- 
kupu ir valdė vyskupystę iš Hamo bažnyčios, kurią atitin- 
kamai perstatė. 

Dabar tie, kurie gyvena Mažosios Karalystės žemėse, 
žinodami jos istoriją gali suprasti kai kuriuos šiomis die- 
nomis vartojamus vietovardžius. Nes mokslo vyrai teigia, 
kad Hamas, kuris tapo naujosios karalystės sostine, būda- 
vo vadinamas tai Hamu, tai Tamu, o vėliau viršų paėmė 
antrasis pavadinimas, nors mėginimai pastaruoju metu jį 
vadinti Tamzu yra visiška kvailystė. Slibino, kuriam jie 
skolingi už sėkmę, atminimui Drakonarijų dinastija pa- 
sistatė rūmus per keturias mylias į šiaurės vakarus nuo 
Tamo, toje vietoje, kur ūkininkas Gilis pirmą kartą susitiko 
su Chrizofilaksu. Toji vieta išgarsėjo visoje karalystėje kaip 
Aula Drakonaria, arba, prasčiokiškai tariant, Slibinynas, jei 
laikysimės karaliaus įvestų papročių. 

Žemės nuo to meto pasikeitė, karalystės kilo ir vėl žlu- 
go, miškai išnyko, upės pakeitė vagą, liko tik kalvos, bet ir 
šias naikina lietūs ir vėjai. Tačiau vardai išliko, nors vėliau 

žmonės tas žemes ėmė vadinti Sibliu, dar vėliau - Vibliu 
ir (kaip man pasakojo) galiausiai Vonliu, nes kaimeliai jau 
nebe tokie išdidūs. Tačiau laikais, apie kuriuos pasakoju, 
ten buvo Slibinynas, karaliaus sostas, visi lygiavosi į sli- 
biną ir viskas klojosi puikiai, kol Uodegų Siaubas saugojo 
karalystę. 


UŽBAIGA 


Chrizofilaksas dažnai maldaudavo grąžinti jam laisvę, 
be to, jį buvo brangu išlaikyti, nes jis nuolatos augo lyg 
medis, kaip kad visi slibinai, kol tik gyvi. Taigi kai po ke- 
lerių metų Gilis įsitikino, kad jo valdžia jau pakankamai 
įtvirtinta, jis išleido vargšą kirminą namo. Juodu išsiskyrė 
pareiškę viens kitam galybę abipusės pagarbos ženklų ir 
apsikeitę pasižadėjimais laikytis taikos. Giliai savo suk- 
toje širdyje slibinas jautė tokį palankumą Giliui, kokį tik 
gali kam nors pajusti slibinas. Juk vis dėlto ūkininkas tu- 
rėjo Uodegų Siaubą ir slibinas galėjo lengvai atsisveikinti 
su gyvybe bei visais turtais. O jis tikrai turėjo dar nemažai 
turto savo urve (kaip Gilis ir įtarė). 

Sunkiai ir lėtai jis skrido į kalnus, nes sparnai buvo at- 
pratę nuo darbo, o kūnas ir šarvai gerokai pasunkėję. Par- 
skridęs iškart užpuolė jauną slibinuką, kuris išdrįso apsi- 
gyventi Chrizofilakso rezidencijoje, kol šio nebuvo namie. 
Kalbama, kad mūšio triukšmas girdėjosi net Venedocijo- 
je. Kai labai patenkintas suėdė savo nugalėtą priešininką, 
Chrizofilaksas pasijuto daug geriau, tarsi nusiplovęs ilgus 
pažeminimo metus. Tada ilgam užmigo. O kai pagaliau 

pabudo, išsiruošė ieškoti to paties didžiausio ir kvailiausio 
milžino, kuris ir užvirė visą šią košę vieną gražią vasaros 
naktį. Slibinas išklojo jam viską, ką apie jį galvoja, ir varg- 
šelis visai sugniužo. 

- Tai ten buvo pištalietas? - paklausė jis krapštydama- 
sis pakaušį. - O aš maniau, širšės! 


finis, 
arba, prasčiokiškai tariant, 

PRATARMĖ 


„Raudonojoje knygoje“ yra užrašyta nemažai eilių. Tik 
nedaugelis iš jų pateko į „Žiedų Valdovo žlugimą“, su 
juo susijusius pasakojimus ir kronikas; o dar daugiau yra 
palaiduose lapeliuose, kai kurios nerūpestingai pakever- 
zotos paraštėse ar ten, kur buvo likę vietos. Dauguma 
pastarųjų - tiesiog nesąmonės, nors parašytos įskaitomai. 
Jos neturi jokios prasmės, o kai kurios yra paprasčiausios 
minčių nuotrupos. Tokie paraštėse užrašytų eilių pavyz- 
džiai yra Nr. 4, Nr. 12 ir Nr. 13, nors turbūt geriausiai jas 
atspindėtų Bilbo keverzonė, pavadinta „Kai spusteli pir- 
mas šaltukas“: 


Vėjas vėtrungę taip supo, 
Kad net galvą jai apsuko, 
Šaltis strazdą taip suspaudė, 
Tas nė sraigių nesugaudė. 

„Ak koks gyvenimas sunkus“ 
Ir „Viskas veltui, viskas žus“, - 
Dejavo draugiškai abu. 


Čia pateikiami senesni eilėraščiai, daugiausia Trečiojo 
amžiaus pabaigos Grafystės legendos ir pokštai, sukurti 
hobitų, daugiausia Bilbo ar jo draugų ir tiesioginių jų pa- 
likuonių. Tačiau kiekvieno konkretaus eilėraščio autorių 
nelengva nustatyti. Nesusiję su pasakojimu eiliuoti tekstai 
dažniausiai yra užrašyta senesnė, iš lūpų į lūpas perduo- 
dama hobitų tautosaka. 

„Raudonojoje knygoje“ užrašyta, kad eilėraštį Nr. 5 su- 
kūrė Bilbas, o Nr. 7 - Semas Gemdžis. Prie Nr. 8 yra inicia- 
lai „S. G.“, ir nėra priežasčių netikėti šiuo įrašu. Nr. 11 irgi 
pažymėtas „S. G.“ inicialais, nors Semas daugių daugiau- 
sia galėjo užrašyti senas eiles apie pabaisas, kurias, pasiro- 
do, hobitai labai mėgo. „Žiedų Valdove“ Semas tvirtina, 
kad Nr. 10 yra Grafystėje gerai žinomas eilėraštis. 

Nr. 3 yra jau visai kitokių, hobitų pamėgtų eilių pa- 
vyzdys - tai eilėraštis ar pasakojimas be galo, kurį galima 
kartoti, kol klausytojams nusibosta. „Raudonojoje kny- 
goje“ yra ir daugiau pavyzdžių, bet jie gana primityvūs. 
Nr. 3 yra ilgiausias ir sudėtingiausias iš jų visų. Be abejo, 
jis sukurtas Bilbo. Tai rodo akivaizdus eilėraštuko pana- 
šumas į tas savo kūrybos eiles, kurias Bilbas deklamavo 
Elrondo namuose. Šioje Rivendeilo versijoje „žaismingas 
rimavimas“ kažkaip negrabiai pritaikytas aukštųjų elfų ir 
Numenoro legendai apie Earendilą. Tikriausiai todėl, kad 
šį rimą sugalvojo pats Bilbas ir labai juo didžiavosi. Dau- 
giau „Raudonojoje knygoje“ tokio rimavimo niekur neap- 

tinkame. Čia pateikiamą senesnį variantą Bilbas tikriausiai 
parašė gana anksti, grįžęs iš savo kelionės. Ir nors jame 
juntama elfų tradicija, į ją nežiūrima rimtai, o panaudoti 
vietovardžiai (tokie kaip Derilin ir Belmarija) yra papras- 
čiausiai išgalvoti, jie tik panašūs į elfiškus, bet iš tiesų tokie 
nėra. 

Kitų eilėraščių fone galima pajusti Trečiojo amžiaus 
pabaigos įvykių atgarsius ir tai, kaip bendraujant su Ri- 
vendeilu ir Gondoru plėtėsi Grafystės gyventojų akiratis. 
Eilėraštis Nr. 6, nors ir įdėtas greta Bilbo sukūrto eilėraščio 
apie Mėnulėną, ir paskutinis kūrinys Nr. 16, be jokios abe- 
jonės, atėję iš Gondoro. Jie sukurti remiantis tradicijomis 
žmonių, gyvenančių pajūry ir prie upių, tekančių į jūrą. 
Nr. 6 eilėraštyje kalbama apie Belfalasą (Belio įlanką), o 
paminėtas Bokštas, ko gero, yra vadinamasis Jūros Bokš- 
tas - Dol Amroto Tirit Ajaras. Nr. 16 eilėraštyje minimos 
Septynios upės“, įtekančios į jūrą Pietinėje Karalystėje, taip 
pat pavartotas gondorietiškas vardas aukštųjų elfų kalba - 
Firielė, kas reiškia mirtingą moterį**. Dol Amroto Ilgajame 
Krante galėjo būti daug senų elfų gyvenviečių, iš kurių 
Mortondu „vakaruose pradingdavo“ elfų laivai iki pat An- 
trojo amžiaus pabaigos. Šie du eilėraščiai tėra perdarytos 
pietų poezijos pavyzdžiai, Bilbas juos galėjo išgirsti Riven- 
deile. Nr. 14 taip pat kilęs iš Rivendeilo, jo šaknys siekia 
Pirmąjį amžių, tai gali būti ir elfų, ir Numenoro tautosakos 


* Lefnujis, Mortondas, Kirilas, Ringlas, Gilrainas, Sernujis ir Andui- 
nas (aut. past.). 

** Šiuo vardu buvo pavadinta viena iš Gondoro princesių, kurios pa- 
likuonimi save laikė ir Aragornas. Tokiu pat vardu buvo ir Semo 
dukters Elanoros dukra, tačiau jis negalėjo būti kilęs iš Vakarinių 
Žemių (aut. past.). 

likučiai, kuriuose atsispindi didvyriškos Pirmojo amžiaus 
pabaigos dienos; rodos, jame galima aptikti Numenoro le- 
gendos apie Turiną ir nykštuką Mimą užuominas. 

Eilėraščiai Nr.1 ir Nr. 2, be abejo, sukurti Žemgalo- 
je. Juose daug žinių apie tą kraštą ir miškingą Karklynės 
klonį*, kokių negalėjo turėti į vakarus nuo Marių gyvenę 
hobitai. Šios eilės parodo, kad žemgaliečiai pažinojo Tomą 
Bombadilą**, nors ir neįtarė apie jo galias taip pat, kaip Gra- 
fystės hobitai neįtarė apie Gendalfo galias: juos abu laikė 
geranoriškais keistuoliais, galbūt paslaptingais ir nenuspė- 
jamais, bet juokingais. Nr. 1 yra daug senesnis, jis sudurs- 
tytas iš daugybės eiliuotų hobitų legendų apie Bombadilą. 
Nr. 2 labai į jį panašus, nors Tomo pasierzinimai juokina 
jo draugus (kurie vis dėlto pajunta baimės dvelktelėjimą), 
tačiau tikriausiai buvo sukurtas jau po Frodo ir jo bendra- 
keleivių apsilankymo Bombadilo namuose. 

Čia pateiktai hobitų kūrybai būdingos dvi pagrindi- 
nės savybės. Tai itin mėgstami keisti žodžiai ir rimavimo 
įmantrybės - naivūs hobitai manė, kad tai yra poezijos 
puošmena, nors iš tiesų tebuvo negrabus elfų eilėdaros 
pamėgdžiojimas. Taip pat kai kam pasirodys, kad eilės 
paviršutiniškos ir lengvabūdiškos, nors kartais galima 
nuspėti, kad norima pasakyti šis tas daugiau. Nors neabe- 


* Grindvalis buvo nedidelis uostas šiauriniame Karklynės krante; jis 
buvo anapus Šieninės tvoros, taigi akylai saugomas. Breredonas 
(Brerės kalva) buvo mažutis kaimelis už uosto, įsikūręs siaurame 
žemės ruoželyje tarp Šieninės tvoros ir Brendivyno. Prie Mitės, 
mažo upeliūkščio, įtekančio į Grafribės upę, buvo prieplauka, nuo 
kurios į Gildaubę vedė keliukas, toliau bėgęs per Nendrius ir Rąs- 
tus (aut. past.). 

** Tiesą sakant, jie tikriausiai ir davė jam šį vardą (jis skamba labai jau 
žemgalietiškai) prie visų kitų daug senesnių vardų (aut. past.). 

jotinai sukurtas hobito, Nr. 15 yra išimtis iš šios taisyklės. 
Tai pats vėliausias kūrinys, priklausantis Ketvirtajam am- 
žiui, bet čia pateikiamas, nes jo pradžioje yra įrašas „Frodo 
sapnas“. Tai gana netikėta, nes vargu ar pats Frodas pa- 
rašė šį eilėraštį, bet pavadinimas nurodo, kad eilės buvo 
siejamos su beviltiškais Frodo sapnais, kurie lankydavo jį 
paskutinius trejus metus kovo ir spalio mėnesiais. Tačiau 
jame atsispindi ir kitos hobitų tradicijos aprašyti „kvaiš- 
telėjusius keliautojus“, kurie, net jeigu ir grįždavo, visam 
laikui likdavo keisti ir neperprantami. Mintis apie jūrą vi- 
sada slėpėsi hobitų vaizduotės užkaboriuose, bet Trečiojo 
amžiaus pabaigoje vyravo nepasitikėjimas elfų išmintimi 
ir jos baiminimasis, ir šios nuotaikos iki galo neišsklaidė 
netgi šį amžių pabaigę įvykiai. 


kin 

Senas Tomas Bombadilas - vyras ne begalvis, 
Puikūs jo geltoni batai, švarkas žydraspalvis*. 
Smagios kelnės jo odinės, gulbės plunksna moja 
Skrybėlėj aukštoj, o diržas lyg žolė žaliuoja. 

Jis gyveno ant Kalvos, kur srauni Karklynė 

Pro šaknis ir pro šakas kelią prasiskynė. 


Vasarai atėjus Tomas sau po pievas braidė 
Ir smagus vėdrynus skynė, ir šešėlius sklaidė, 


Bitutes kutendavo, kur dūzgė tarp žiedų, 
Ir sėdėdavo prie upės daugel valandų. 


* Dvieilis verstas Jono Strielkūno. 

Barzdą sūkurys pagavo ir kaipmat suvėlė. 
Jį pamatė Auksauogė, upės dukružėlė; 
Griebė Tomą už barzdos išdykusi gražuolė, 
Tas per galvą keberiokšt - vandenin įpuolė. 


„Na, kaip sekas? - Auksauogei vien iš jo juokai, - 
Kaip tu garsiai burbuliuoji, vandenį taškai, 
Išbaidei visas žuvis, antis iš nendryno, 


41 

Seną žiurkę iš pakrantės, varlę iš dumblyno 


Tomas metė į gražuolę savo žvilgsnį rūstų: 
„Jei juokai tai, upinuke, tai tegu nebus jų. 
Greitai viską sutvarkyk ir keliauk miegoti, 


( 


Po gluosnyno šaknimis sau saldžiai sapnuoti 


Į namus padauža ta greitai parkurnėjo, 
Betgi sekti paskui ją Tomas nenorėjo; 
Atsisėdo jis ramiai sau gluosniui ant šaknų 
Skrybėlės prasidžiovint ir batų geltonų. 


Tuoj pabudo Senis Gluosnis ir dainuoti ėmė, 
Užliūliavo mūsų Tomą, lapais jį apsėmęs, 

O tada tik spąstai - kaukšt, ir Tomas nelaimingai 
Su visu švarku ir batais drevėje pradingo: 


„Najau, Tomai Bombadilai, negi tu toks paikas, 
Kad į tau paspęstus spąstus pakliuvai kaip vaikas? 
Su šlapiu švarku dabar čia dar ilgai sėdėsi 

Ir mane kutensi plunksna, niekur nesidėsi.“ 


174 


TOMO BOMBADILO NUOTYKIAI 


„Ei Senasis Gluosni, greit tu mane paleiski, 

O, kaip trokštu pabėgiot aš po pievą vaiskią! 
Per kieta drevė tavoji - man jinai nerūpi, 

Marš miegot tuojau, kaip miega dukros upės!“ 


Tučtuojau Senasis Gluosnis pasidarė geras 

Ir girgždėdamas po nosim drevę atidarė. 
Tomas iš drevės bemat išsikepurnėjo 

Ir tolyn palei Karklynę linksmas nūskubėjo. 
Įsitaisė jis miškely, kur nebuvo vėjo, 

Tik klausydamas, kaip paukščiai šakose ulbėjo. 
Iki vakaro gėrėjos, kaip plaštakės skraido, 

Kol į pilką debesėlį saulė nusileido. 


Lyti ėmė. Tomas šičia ilgai neužtruko, 
Bežiūrėdamas, kaip mirga vandeny ratukai. 
Tuoj atšalo, ir lapiją ėmė plėšyt vėjas, 
Tomas urvą susiradęs pailsėt norėjo. 


O Barsukas baltažandis, šiaip jau baisiai lėtas, 
Akys kaip sagutės, letenos žemėtos, 

Urvo gilumoj gyvenęs su šeima nuo seno, 
Griebė Tomą už skvernų ir tamson gabeno. 


Gilumoj slaptų urvų jie barė Tomą uoliai: 
„Ko reikėjo tau taip brautis į mūsiškę olą? 
Amžinoj tamsoj pas mus tu visad sėdėsi 
Ir jau niekad niekados saulės neregėsi.“ 

„Ei nenaudėliai, tuojau jūs mane paleiskit, 
Liaukitės kaipmat kvailiot, su manim nežaiskit. 
Greit parodykit duris, kur laukinės rožės, 
ĮJėjimą šion olon visiškai užgožia! 

O tada greit marš miegot, sapnuose sau guostis 
Kaip ir upinukė mūs, kaip Senasis Gluosnis!“ 


Tad barsukų šeimynėlė mikliai susiprato 
Ir slaptas duris į sodą tučtuojau surado, 
Išlydėjo mandagiai šie barsukai Tomą, 
Užvertė po to ant durų visą žemių toną. 


Lyt nustojo. Tuoj ir šiltas vakaras atslinko, 

O sutemus žvaigždės žiebės danguje aplinkui. 
Tomas, droždamas namo, sau skaniai kvatojo, 
Greitai kambary tamsiam lempos suliepsojo, 
Aplink jas tuoj mašaliukai ėmė sukinėtis, 
Atsisėdo jis prie lango vakaru gėrėtis. 


Jau vėlu. Pavargęs Tomas užsimanė miego 

Ir palėpėn savo laiptais girgždančiais užbėgo, 
Uždegė prie lango žvakę, rankeną užsuko. 
„Ū-ū-ū! - kažkas jam šiurpiai iš tamsos sušuko. - 
Pamiršai mane be reikalo, nes aš už durų 

Tik ir tykau nusitempt tave į kapą niūrų, 
Pilkapių baisioji šmėkla - štai kas aš esu! 

Tu tuojau, vargšeli, dingsi iš akių visų!“ 

„Nešdinkis! Tu mano namą tučtuojau paliki, 
Nebarškėki savo kaulais, nesijuok taip nykiai! 
Nežybsėki akimis, bet gali sau guostis, 

Kad užmigsi kaip barsukai ar Senasis Gluosnis, 
Netjaunoji Auksauogė upėje nurimo! 

Grįžki aukso savo saugot ir jo užkeikimo!“ 


Nėrė šmėkla tuoj pro langą, žodžių neatlaikė, 
Ir į pilkapius nukūrė, nes ją taip užkeikė, 
Visą ilgą kelią skriejo ir barškėjo kaulais, 

Kad tik pilkapį pasiektų, kol nėra dar saulės. 


Tomas lovon įsirito ir į sapną smigo 

Daug saldžiau nei Auksauogė, ėmė ir užmigo, 
Daug jaukiau negu barsukai ar kapų pabaisos 
Mūsų senis Tomas knarkė, lovoj įsitaisęs. 


Kitąryt lyg vieversėlis jis žvalus pabudo, 

„Deri dol ir meri dol“, - padainuot panūdo. 
Skrybėlę su plunksna griebė, štai ant kojų batai, 
Platų langą atidarė - ryto aromatui. 


Tomas tapo išmintingas - vyras ne begalvis, 
Blizga jo geltoni batai, švarkas žydraspalvis, 
Nuo to laiko nieks daugiau Tomo nepagavo, 
Ar Karklynės slėniu jis, ar kalvom keliavo, 
Sietuva gilia praplaukt tarp vandens lelijų - 
Pamanykit, mūsų Tomas net ir to nebijo. 

O kai kartą sugalvojo jis nubėgt prie upės, 
Auksauogė buvus ten jam labai parūpo. 

Nulėkė pas ją smagiai, greitas tartum vėjas, 

Kai sučiupo, apkabino, net širdis virpėjo. 
Pakuždėjo Tomas jai: „Nagi, Auksauoge, 

Gal gyvenkime nuo šiolei manoje pastogėj? 
Stalas puotai ten apkrautas, čirpauja paukšteliai, 
O pro langą svyra rožių nuostabūs žiedeliai. 
Paklausyk, miela, manęs, nagi einam drąsiai, 

Tu jaunikio ten, dugne upės, nesurasi.“ 


Tai smagias sau vestuves kėlė Bombadilas, 
Šoko trypė lig aušros visas margas šilas! 
Pats išsipuošė vėdrynais, Auksauogę savo 
Išdabino jis lelijom, plaukus išbučiavo, 
Skrybėlę ant žemės sviedė ir žmonelę jauną 
Uždainavęs apkabino kaip nendrelę liauną. 


Lempos švelnią šviesą liejo, patalas baltavo, 
Net barsukų šeimynėlė šokti atkulniavo. 
Senas Gluosnis šakomis beldė į palangę, 
Šmėklos pilkapių klyksmai lakstė po padangę. 
Upė slėny vieniša dūsavo, liūdėjo, 

Bet jaunavedžiai miegojo, nieko negirdėjo. 


Nei šauksmų anei klyksmų, anei trypsmo kojų, 
Nei jokių garsų nakties, nieks jų neieškojo. 

O ryte žvalus pabudęs Tomas uždainavo: 

„Ak, brangioji, deri dol, meri dol!“ - niūniavo, 
Ir po kiemą vaikštinėjo išdidus kaip ponas, 

Kol šukavo Auksauogė garbanas geltonas. 


BOMBADILAS PLAUKIA VALTELE 


Metai ritos rudeniop, mišką gaubė rūkas, 
Tomas sugriebė lauke rudą lapą buko. 
„Laimę krentant sugavau palydėtą vėjo, 
Vysiuos ją toliau, kam laukt, jei dar neatėjo? 
Seną valtį susilopęs leisiuos į kelionę, 
Mosiu irklais iš peties, vysiuosi svajonę.“ 


„Sveikas, Tomai, štai kut tu! - ėmė čirkšt paukštelis, - 
Oi žinau aš, oi žinau, kur nuves šis kelias. 

Ar nunešti nuo tavęs žinią jam brangiausią?“ 
„Ak, nenaudėli, tuoj pat aš tave pagausiu 

Ir po mišką paskalų tu man nenešiosi, 

"Ojei Gluosniui išplepėsi, plunksnas išpešiosiu! 
Karetaitė tik pakraipė uodegėlę savo: 

„Jei gudrus toks, tai sugauk, nieks dar nesugavo. 
Tuoj nutūpsiu prie ausies jo ir pranešiu žinią, 
Kol nespėjo nusileisti saulė deimantinė, 
Pasroviui Mite vairuoja Tomas savo valtį, 
Paskubėki! Paskubėki! Teks man įsivelti!“ 


Tomas juokiasi panosėj: „Gal galiu paguosti? 
Nors ir daug kelių yra, eisiu aš pas Gluosnį.“ 
Nusivalė irklus jis, valtį išsitraukė 

Iš karklyno ir smagus pasroviui sau plaukė. 
Uždainavo: „Kur esi, kriošena tu senas, 

Aš per sietuvas plaukiu, o kas tau vaidenas?“ 


„Tomas Bombadilas! Žiū! Apie ką dainuoji? 
Kur ta kiužena sena pro mane irkluoji?“ 


„Gal Karklynės upeliu ten, link Brendivyno, 
Ten, už Šiengalio, žinau keletą kaimynų, 

Tai pas juos apsilankyt ketinu seniai, 

Gal man laužą jie uždegs, pavaišins skaniai.“ 


„Perduok giminei manai tu labų dienų, 
Kai nuvyksi upeliu prie krantų senų.“ 


„Aš ne paštininkas tau, - Bombadilas sako, - 
Noriu pakeliaut laisvai, kol dar veda takas.“ 


„Chi chi chi! Koks išdidus, geldoj sėdi, suokia! 
Kai dugnu aukštyn apvirsi, bus tada man juoko.“ 

„E! Tulžy, užčiaupk srėbtuvę ir mažiau plepėki! 
Plunksnas ašaka žuvies geriau pavalinėki! 
Pasipuošęs tarsi ponas savo giesmę varo, 
Raudongurklis, įžūlus, o namai - nešvarūs. 
Šiukšlių, purvo lig ausų - nėr tvarkos visai, 

Tuoj ant vėtrungės pamausiu, baigsis tau juokai!“ 


Tik nusijuokė tulžys, rūbą pakedeno, 

Purpt! - viena plunksnelė jo žemėn nupleveno. 
Tomas pasigavo tuoj - oi, koksai gražumas: 
„Bus nuo tulžio dovana - nuostabus dosnumas.“ 
Ir pasipuošė nauja plunksna jo galva - 

Ak, kaip tinka Tomui ši mėlyna spalva! 


Žiūri Tomas: valtis supas, burbulai tik verda, 
Prisitaikęs savo irklą smeigė tartum kardą. 

„Ar ne Tomas Bombadilas? Svečias netikėtas! 

Aš matau, kad mano upėj tau per maža vietos.“ 
„Ką! Galiu aš ir tave prisirišt prie luoto, 
Kepurnėsies, valtį tempsi - man nereiks irkluoti!“ 


„Nieko neišdegs iš to, pasakysiu mamai, 
Viską giminei išklosiu, bus tau greitai amen: 
Mūsų Tomas visiškai kvaištelėjo, senis, - 
Gelda plaukioja sena kaip koksai vandenis!“ 


„Ei ūdriūkšti, patylėk, pilkapių vaiduoklį 
Pasikviesiu ir tavim atiduosiu duoklę, 
Pataršytų kailį taip, kad mama tikroji 
Atpažinti negalėtų, kur galva, kur kojos! 

Nėr ko tyčiotis iš Tomo, jei esi tam striukas 
„Pamanyk tiktai!“- narsiu dėjos dar ūdriukas. 
Pasinėrė vandenin, valtis sulingavo, 

Ir išlįst nedrįso, kol Tomas sau dainavo. 


Senis gulbinas tarp meldų pamažu sau yrės, 

Ir žvilgsniu savuoju kiaurai Tomo kailį dyrė, 
Nusišaipė sau panosėj, vyptelėjo tyliai, 

Kad užklaustų neištvėręs Tomas Bombadilas: 
„Ei tu, žąsine senasis, ko akis badai? 

Gal gaili, kad kažkada plunksną praradai? 

Tai gali dar vieną duot, nes ana prapuolė, 
Žodžio negali išspausti, nors toksai puikuolis!“ 
Senis gulbinas pro Tomą paskubėjo plaukti, 
Nežinia, ko iš to šelmio dar gali sulaukti. 


Užtvanką pasiekęs Tomas už akmens užkliuvo, 
Valtis šitaip įsisupo, kad jis vos nežuvo, 
Šokčiojo jinai kaip kamštis, sukos kaip vilkelis, 
Vos pavyko į Grindvalio uostą rasti jam kelią. 


„Ei! Tik pažiūrėkite, kokia klaiki kaliausė! 

Pats miškinis Tomas mūs su barzda ilgiausia!“ 
Šiengalis ir Breredonas juokės, kol paspringo. 
„Pasisaugok! Miško šmėklos mums nereikalingos! 
Į šią pusę Brendivyno mes neįsileisim 

Anei valties, anei plausto, nei kapų pabaisų 

„Paklausykit, kaip sujudo storuliukų pulkas, 
Piktą ožką vos pamato - slėptis tuoj nudulka. 
Net šešėlio savo bijo, panika ištinka, - 

Ot pakviesiu pulką orkų - bus ko drebint kinkas!“ 
„Cha! Skrybėlėje trys strėlės styro kaip ežiai! 
Nieks tavęs čionai nebijo, elkis tad gražiai! 

Kur dabar žadi keliauti, ar labai toli? 

Gal alučio mūsų nori, o gal negali?“ 


„Gal žemyn Brendivynu man dar plaukt norėtųs, 
Tik bijau, kad mano gelda skęsti nepradėtų. | 
Čia srovė tokia stipri, teks lipt lauk, brolyčiai, 

O gal valtį kas paskolins - dėkui pasakyčiau!“ 


Į Grafystę jau netrukus vakaras atslinko 

Ir pradėjo savo ratą saulė sukt aplinkui, 

Tuoj dangus užsiliepsnojo, o paskui nublanko, 
Tuščias kelias pievom bėga - nieks čia nesilanko. 


Tomas pėdino keliu tuo, sutemos jį supo. 

„Kas tu toks?“ - Matyt, čionai jis kažkam parūpo. 
Ponio pasagos nutyla, ir vežimas stoja, 

Na, o Tomui - nors tu ką, sau toliau kulniuoja. 


„Ei tu, valkata, iš kur čia atsiradai? 

Skrybėlė pilna strėlių! Ką tu čia darai? 

Ar įspėjo jau tave, čia tokių nemėgsta, 

Greit prisipažink, ko ieškai, nes kitaip bus riesta! 
Gal alučio mūsų nori? Tik kišenės kiauros, 

Tau negalima daug gert, kelnės bus per siauros!“ 


183 


NEPAPRASTOSIOS KARALYSTĖS PASAKOS 


„Sveikas, mielas Kurmrausi, jau vakaras vėlyvas, 
Neturėtumei raukytis - malonu, kad gyvas! 
Išsidrėbęs vežime tarsi maišas kėpsai, 

Gal uždust bijai? Ir ko į mane taip dėbsai? 


Storas tarsi statinaitė! Šonus pragulėsi, 

Kai prišauksiu kokią bėdą, tai pasigailėsi. 
Nors apsimeti gudrus, bet varai pro šalį, 

Tad nuo šiol esi skolingas man alaus kaušelį!“ 


Toliau su Kurmrausiu abu ratais jie dardėjo, 
Visą kelią sau smagiai juokės ir plepėjo. 
Pravažiavo Nendrių kaimą, smuklėn neužsuko, 
Nors labai norėjos bent mažo bokaliuko. 

Štai ir Puplaukio langai iš toli jau šviečia, 
Kelias baigtas pagaliau, vakarienė kviečia. 


Sūnūs Kurmrausio mandagūs, lenkiasi žemai, 
Dukros tūpčioja prie durų, sveikinas linksmai, 
Atnešė žmona alučio, vaišės prasidėjo, 

Gale stalo šeimininkas išdidus sėdėjo, 
Įsilinksmino iš karto, nieko nebelaukė 

Šoko trypė ir dainavo, Tomas pypkę traukė. 


Nors šeimyna jau seniai pataluos ilsėjos, 
Kurmrausiui vis su Tomu ilgos kalbos liejos, 
Kol Grafystės reikalų ir karštų naujienų 

Jie neaptarė, miegot nėjo anei vienas. 

Jie plepėjo apie orą: vėją, sniegą, lietų, 

Apie paskalas iš Bryliaus, derliaus brandą lėtą, 
Apie medžių šakose švilpaujančius vėjus 
Prie brastų sargybos bokštų jie ilgai kalbėjo. 


Senas hobitas kėdėj supamoj užmigo, 
Tomas dar prieš aušrą jį snaudžiantį paliko, 
Tarsi sapnas paryčių žingsniai jo nutilo, 

O lietučiui palynojus pėdsakai išdilo. 

Anei pokštų, nei dainų nebesigirdėjo: 
Tomas iš kraštų anų amžinai išėjo. 


Tik stovėjo valtis dar prie šio kranto pliko, 

Kol galiausiai vienąryt ji kažkur išnyko, 

Kad tai ūdrų šeimynėlė, - sklinda tokios kalbos, - 
Ją nusitempė sulaukus iš draugų pagalbos. 


Prieky valties gulbinas plaukė išdidžiai, 

O aplinkui purpčiojo mėlyni tulžiai, 

Karetaitė ant šakos uodegėlę kraipė, 

Ūdros stūmė, ūdros traukė, visą kelią šaipės. 
Taip linksmai visi gabeno seną Tomo valtį, 

Bet staiga visi sujudo: „Negi viskas veltui?“ 
„Akjūs, tuščios ūdrų galvos, kas jums atsitiko, 
Paėmėt šią seną geldą, o irklus palikot!“ 

Irklai tie Grindvalio uoste dar ilgai gulėjo, 
Betgi niekas jų ieškoti taip ir neatėjo. 


= 


AM 


Klajojo kartą riteris, 
Jūreivis, žinią nešantis, 
Gondoloje auksinėje 
Dalios klajūno prašantis, 
Apelsinus beveždamas 
Ir košę kaip proviziją, 
Levandomis kvepėjo jis, 
Kardamonu ir vizija. 


Jis vėjus kartą kvietėsi 
Vietovėn vežti krovinius, 
Už upių septyniolikos 


Per seklumas jų brovėsi. 


* Vertė Tautvyda Marcinkevičiūtė. 

Jisai išlipo vienišas 

Ant žvirgždo upės Derilin, 
Kurios linksmieji vandenys 
Per amžius veda vis tolyn. 
Paskui keliavo pievomis 
Nykios šalies šešėliuose 

Ir kovėsi su nuovargiu 
Širdis jo įsišėlusi. 


Niūniavo jis melodiją, 
Net riteriaut nespėdamas, 
Ir į plaštakę gražiąją 
Gręžiojos vest norėdamas, 
Bet ji iš jo tik tyčiojos 

Ir darė tai be gailesčio, 
Todėl kerų jis ėmėsi 

Ir amato iš meilės šios. 


Prisiviliot norėdamas, 

Ore jai spąstus spęsdamas, 
Pritaisęs sparną vabalo 

Ir kregždės sparną rasdamas. 
Pagavo ją nustebusią, 
Voratinkliu surišdamas, 


Paviljonus statydamas, 
Namus lelijom grįsdamas. 
Ir guolį jai vedybinį 
Usnies pūkais išklodamas, 

Ją mėnesiena aprengė, 
Drabužių neieškodamas. 


Brangakmenius ir vėrinius 
Beprotiškai iššvaisčiusi, 

Ji įnirtingai kovėsi, 

Ojis stebėjo vaizdą tą; 

Galų gale ją vystančią 

Jau amžinai palikdamas, 
Nelaukė vėjo lydinčio 

Ant kregždės sparno skrisdamas. 


Archipelagą matė jis, 
Medetkom geltonuojantį, 
Kaip ir fontaną trykštantį 
Bei sidabru žėruojantį. 
Bet jam kariaut norėjosi, 
Todėl po jūras tąsėsi, 
Kur klesti sau Belmarija 
Ir žiebiasi Fantazija. 


Iš dramblio kaulo skydas jo 
Ir kardas jo sšmaragdinis, 
Koralais šalmas papuoštas, 
Tačiau varžovai randa vis | 
Jį šalyje puikiojoje, 

Kur puola elfų riteriai, 
Akim žaibus besvaidantys, 
Kai iššūkį jie įtaria. 

Jėga, šarvuos beslypinti, 
Chalcedonu bežėrinčioj 
Makšty jo kardo švitriojo, 
Kuriuo visi taip gėrisi, 
Tokia pati, kaip ietyje, 
Išdrožtoje iš juodmedžio, 
Tiek slibinų pribaigusioj, 
Nes nuolat nugalėdavo. 


Su laumžirgiais, sparnuotžirgiais 
Ir bitėm besitrankiusio 

Namai jo laukė grįžtančio 

Ir Aukso Korio rankose, 

Kurį laimėjęs, jūromis 

Sau plaukė spindulingomis 

Bure iš žiedo baltojo 

Su šarvais stebuklingais jis. 


Kas kartą laiką gaišdamas 
Vienišose salelėse, 

Iš gyvasties atrasdamas 
Žoles, kurios tik veliasi, 
Namų kryptim pasuko jis. 
Auksinį Korį stverdamas, 
Ir ėmė aimanuoti vėl, 

Už išdavystę bardamas, 
Kad prigimtį turnyruose 
Pamiršo jis klajodamas. 

Todėl išvykt privalo vėl, 
Gondolą sau vairuodamas, 
Pasiuntinukas amžinas 
Kelionėje vėluodamas, 
Kaip šapas, vėjo blaškomas, 
P "Erdve besigaluodamas. 


PRINCESĖ AŠAI 


Princesė Ašai 
Nuostabi tikrai 
Tarsi iš elfų dainos, 
Perlai skaisčiausi, 
Patys balčiausi 
Mirguliuoja plaukuos. 
Nosinaitė lengva 
 Auksu atausta, 


Ant kaklo juostelė žvaigždžių, 
Mėnulio šviesos, 

Baltos ir lengvos, 
Apsiaustas jai ant pečių. 

Diržas neregėtas, 

Deimantėliais sėtas, 
Laibą juosmenį juosė. 


Lietaus pilkumo, 
Mėlyno dūmo 

Dieną apsiaustas puošė, 
Tačiau naktį ji 
Lyg žvaigždė šviesi 

Mirgėdama vaikštinėjo, 
Ojos bateliai, 

Žvynų žuvelės, 

Ant kojelių blyksėjo, 
Kai bėgdavo ji 
Smagiai pašokti 

Prie vandens sidabrinio, 
Sukdavos tada 
Lyg šviesos migla 

Ant ežero veidrodinio. 
Kur žengė kojelės 
Žvynų bateliais 

Šokant vanduo žiburiavo. 


Ji pažvelgė į 
Dangų bedugnį, 

Į šešėliuose skendintį krantą, 
Kai sukos aplink, 
Pažvelgė žemyn 

Ir štai ežero gelmėse 

Pamatė Ašai - 
Princesę Antai 
Šokant vien pėdos jų liečias! 


Tokia pat šviesi 
Kaip Ašai skaisti, 

Bet Antai - nejaugi ne šelmė? 
Žemyn jos galva 
Žvaigždžių karūna 

Į ežero mėlyną gelmę! 
Tuomet Antai 
Nustebus labai 

Regi, kas dar neregėta - 

Juk šoka tenai 
Keistuolė Ašai 
Žemyn galva į dangų žvaigždėtą! 


Ir tik pėdos jų 
Susiliečia kartu 

Jeigu jos kada nors susitinka. 
Jei yra šalis, 
Kurjos abi 

Viena kitą galės apkabinti, 
Tai kurgi jinai, 
Anei apžavai, 

Anei elfų išminčiai nežino. 
Štai ir vėl ji Čia - 
Elfė vieniša — 


Ir vėl virš vandens veidrodinio; 
Spindi dirželis, 

APIE TAI, KAIP MĖNULĖNAS 
UŽSISĖDĖJO* 


Senutė smuklė tarp kalvų 
Pakelėje stovėjo, 

Alum putojo linksmos dienos, 

Net iš mėnulio Mėnulėnas 
Ten vienąkart užėjo. 


Ten sėdi katinas smagus, 
Smuikelį jis džyruoja: 

Kai strykas leidžiasi ir kyla, 

Tai spiegia smuikas, tai prityla, 
Tai lygiai vėl dainuoja. 


* Vertė Jonas Strielkūnas. 

Šunelis šeimininko ten, 
Kurs nuolat linksmas šoka 
Ar tarp svečių, tarp nuotaikingų 
Ausis pastato palaimingai, 
Uždusdamas nuo juoko. 


Raguota karvė vejoje 
Puiki kaip karalienė, 
Nuo muzikos nelyg nuo elio 
Apsvaigus, uodegą ji kelia 
Ir strykčioja tarp pienių. 


Sidabro lėkštės ant stalų 
Ir šaukštai sidabriniai! 
Sekmadienį juos suporuoja, 
O lig šeštadienio žėruoja 
Jie spintoj ąžuolinėj. 


Štai Mėnulėnas girtas jau, 

Ir katinas jau kniaukia, 
Lėkštė su šaukštu šokti ėmė, 
Ir karvė strykčioja po kiemą, 

Ir šuo iš džiaugsmo staugia. 


Dar Mėnulėnas su taure, 
Bet jo kėdė paslydo 

Ir krito ant kietų grindų jis, 

Miegojo nuo alaus apdujęs, 
Kol danguje prašvito. 

Ir tarė katinui kažkas: 

„Balti žirgai mėnulio 
Sidabrinius žąslus jau kramto, 
Nes ponas jų neatsiranda, 


Lyg pėdas girtas guli!“ 


Užgrojo katinas smuiku, 
Net mirusį prikeltų 
Toks džigas, - purtė Mėnulėną 
Pats šeimininkas, auštant dienai: 
„Pabusk! Keliauk atgal tu!“ 


Nugrūdo svečią ant kalvos 
Ir į mėnulį sviedė, - 

Ir jo žirgai atgal šuoliavo, 

Ir karvė vėl įsismarkavo, 
Lėkštė su šaukštu žviegė. 


Ir smuikas grojo vis greičiau, 
Ir šuo staiga prajuko, | 

O karvė ant galvos stovėjo, 

Svečiai miegaliai bust pradėjo, 
Iš lovų spėriai spruko. 


Bet smuiko stygos trūko greit! 
Mėnulin karvė šoko, 

Lėkštė ir šaukštas sidabrinis 

Nubėgo slėptis už puodynės, 
Šuo raitėsi iš juoko. i 

Mėnulis dingo už kalvos. 
Kai saulė pasirodė, 

Savom akim nepatikėjo: 

Kas per diena - ir vėl nuėjo 


Visi saldžiai miegoti! 


———— 


e Porrorrpeoro-— 


APIE TAI, KAIP MĖNULĖNAS 


PER ANKSTI ATĖJO 


Mėnulio Žmogus sidabro batus 
"Ir diržą sidabro turėjo, 
Opalais puošta sidabro barzda 
Ir perlai rūbuos žėrėjo. 
Apsiaustu pilku prie durų slaptų 
Nutykino jis, ką darys, 
Rakino keistu krištoliniu raktu 
Puikias dramblio kaulo duris. | 


Ir laiptais lengvais tarytum gyvais 
Žemyn nusileist troško jis, 
Palikti turtus ir lobius retus, 
Į nuotykius leistis dar vis. 
Pabodo balti jo perlai šalti 

Ir aukštas juos slepiantis bokštas 
Iš balto akmens ant stogo šelmens, 
Kur nieks užeiti netroško. 


Nebūtų bijojęs didžiausių pavojų, 
Jei mėgstami rūbai balti 

Ne perlais retais, tikrais ir keistais, 
Bet deimantais būtų puošti. 

Toks vienišas jis dienas ir naktis 
Liūdėdamas žvelgė į žemę 

Ir klausės garsų, labai nedrąsių, 
Mąstydamas, ką jie jam lemia. 


"Pabodo tvankus jam pasaulis blankus, 
Jis troško aistringos ugnies, 

Liežuvių liepsnos, karštos dyvinos, 
Kuri gali šildyt išties, 

Žarų raudonų tolimų, pazarų, 
Angliukų jaukiam židiny, 

Dar troško juokų, linksmybių paikų - 
Jauti, kad tuomet gyveni. 


Sidabro miškai jam pabodo labai, 
Norėjosi jūros melsvos, 
Bekraščių tikrų upių, pievų, miškų, 
Kad bokštas nesuktų galvos. 
Norėjos mėsos, ant laužo keptos, 
Ir vyno raudono brangaus, 
Mėnulio anga jam pabodo staiga, 
Tad leidosi jis iš dangaus. 

Jis varė pirmyn - tiesiai laiptais žemyn, - 
Svajodamas apie mėsytę, 

Pakopom stačiom, kreivom, neplačiom, 
Ir koja staiga jam paslydo. 

Pleveno skvernai ir graibstės delnai 
Ko nors įsitvert - bent šešėlio, 

Tarytum žvaigždė nenustojo riedėt, 
Nuskriejo į įlanką Belio. 


Sušlapo rūbus šis nelaimėlis mūs, 
Barzda ir plaukai susivėlė, 

Bet laivas žvejų pagavo tinklu 
Ir drebantį denin įkėlė. 

Čia tokio veikėjo dar nieks neregėjo - 
Jis buvo sidabro spalvos, 

Žėrėjo žalsvai, mirguliavo melsvai, 
Spindėjo kaip perlas vos vos. 


Kai ryto aušra nušvito tyra, 
Krantant nuskubėjo žvejai - 

„Tu smuklėn pašok ir išsimiegok“ — 
Ten bus Mėnulėnui gerai. 

Bet niekas brangaus nesutiko žmogaus 
Mėnuliškai keisto likimo, 

Tik bokšte varpai skambėjo savaip, 
Kai paskelbė jo atvykimą. 

Nekūrė ugnies, ir pusryčių nieks, 
Nesiūlė ir nepasitiko. 
Nei pievų žalių, nei miškų gaivalų, 
Nė vieno žmogaus nebeliko. 
Be saulės diena, tik lempa sena 
Ant stulpo pradvisusi rūksta. 
Nė vieno Žmogaus niūraus, nei smagaus - 
Dar miego visiems jiems taip trūksta! 


Jis beldė, maldavo, tuščiai aimanavo, 
Bet niekur nebuvo jam vietos, 

Kol smuklę priėjo, kur langas žibėjo - 
Lempelė viena ryškiai švietė. 

Mieguistas virėjas šnairai nužiūrėjo 
Keleivį pro plyšį langinių, 

Paklausė: „Ko nori?“, o šis tarė oriai: 
„Linksmos ir geros užkandinės!“ 


Virėjas suktai nusišaipė tiktai: 
„Įleisiu, jei man užmokėsi, 

Tau smuklė šita bus tikrai atverta - 
Vaišinsiu, ko tik panorėsi. 

Už perlų akis atrakino duris, 
Už deimantus sėstis jam leido, 

Opalas vaiskus pripildė stiklus, 
Prarado sidabrą jis veido. 

Už didelį juodą senos košės puodą 
Prarado vargšelis karūną, 

O šaukštas medinis šitos užkandinės 
Be rūbų apnuogino kūną. 

Taip baigės kelionė, sena jo svajonė, 
Nes košė šalta, neskani. 

Kalėdų pyrago ragauti neteko, 


Nebuvo ugnies židiny. 
Anksti Mėnulėnas atėjo čia vienas - 
Kalėdos dar buvo toli. 


AKMENINIS TROLIS 


Toks trolis sėdėjo, tolin žiūrėjo 
Ir graužė, ir čiulpė, ir netgi čepsėjo 
Jisai kaulą kietą per vėją ir lietų, 
Nes rasti mėsytės sunku. 
Baisu! Klaiku! 
: Toks vienišas liūdnas trolis sėdėjo, 
Nes rasti mėsytės sunku. 


Jį Tomas pamatė ir kumštį pakratė 
Ir sakė, kad to dar pasaulis nematė: 
„Šis kaulas sutinęs yra dėdės Timo, 
Kurs turi ilsėtis kapuos. 
Senuos! Klaikiuos! 
Kas drįsta ramybę nelaimėlio drumsti, gyvate, 
Mes manėm, jis ilsis kapuos.“ 

„Tai kas, - sako trolis, - tą kaulą iš molio, 
Išsikasiau, ne iš numirėlio guolio, 
Tas Timas pastiręs seniai buvo miręs, 
Kai aš tą kaulą radau. 
Čiupau! Griebiau! 
Nejau jisai kaulo neskolintų troliui; 
Aš pats šitą kaulą radau.“ 
| 
Kumščiu Tomas moja! „Jisai dėdės koją 
Apžiojęs kaip niekšas sau vienas maumoja, 
Išsikasė Timą jisai be leidimo, 
Bet teks atiduot tučtuojau! 
Mikliau! Tuojau! 
Štai šitą koją, kurią maumoja, 
Jam teks atiduot tučtuojau!“ 


Išsišiepė trolis: „Esi tu mitruolis 
Tikriausiai garduolis, skanus kaip raguolis, 
Pati čia mėsytė iš ryto atvyko, 
Bematant suleisiu dantis! 
Lai rys! Kramtys! 
Ak, kaip pabodo tie kaulai be odos, 
Į mėsą suleisiu dantis.“ 


Taip trolis sušuko ir Tomą tuoj čiupo, 
Bet šis lyg vijurkas paspruko, neklupo 
Ir troliui mėlynę įstaisė sėdynėj. 

Pamokyt reik jį. 
Griebt jį! Čiupt jį! 
Įspirt niekšui troliui jėgų nepritrūko, 
Norėjo pamokyti jį. 

Bet lyg akmeninė to trolio sėdynė, 
Neverta juk spardyt daiktų akmeninių, 
Taip trolis juokavo, kol Tomas dejavo, 
Nes buvo sėdynė kieta! | 
Šalta! Tvirta! 
Kaip juokėsi trolis, kai Tomas parpuolė, 
Nes buvo sėdynė kieta! | 


Ši Tomo kelionė - nevykus kvailionė, 
Nes lūžo jo koja ir liko dejonė, 
O trolis vėl vienas sau sėdi per dieną 
Ir vogtą kaulą žiaumoja. 
Maumoja! Riaumoja! 
Nes kol Tomui lūžusi koja, 


Vogtą kaulą trolis čiaumoja! 


ŽIOPLIUKAS PERIS 


Sėdėjo trolis ant akmens 

Kur Toliai Tolimi: 
„Kodėl kalvoj šioj negyvens 

Niekas su manimi? 

Nuo jūros lig Orų Viršūnės 
Aš vienišas čionai 

Liūdėdamas vis tebetūnau, 
Nejaugi amžinai? 


Aš nevogiau, girtaut nemėgau, 
Visai nevalgau mėsos. (A 

Bet žmonės nuo manęs pabėga 
Tarsi nuo šmėklos baisios. 

O kaip norėčiau turėt dailias 
Aš rankeles kaip visi! 

Bet moku kepti skanias bandeles 
Ir mano širdelė tiesi. 


Užteks liūdėt, - pamanė jis, - 
Ieškosiu verčiau draugų, 

Grafystėn vyksiu kartus kelis, 
Jų rast bus taip smagu.“ 

Nuo kelmo kilo, į kelią leidos - 
Į didelį žygį jisai, 

O auštant jau regėjo jų veidus 
Ir kalbint juos bandė patsai. 


Jis apsidairęs išvydo ponią 
Artėjančią su skėčiu, 

Ji krepšį nešas ir šypsos maloniai, 
Atsako jis jai tuo pačiu. 

„O, labas rytas!“ - tarė trolis, 
Bet kai ji priėjo arčiau, 

Pametus krepšį ir skėtį, puolė 
Kudašių nešt greičiau. 


Senasis Didpuodis, ten vaikštinėjęs, 
Išgirdo klyksmą jos, 

Į triušio olą mikliai nėrė 
Paraudęs nuo skubos. 

Nuliūdęs trolis jų maldavo: 
„Manęs nebijokit, ne“, 

Bet lyg išdegus akis nušuoliavo 
Slėptis po lova ponia. 

Pasuko trolis į turgų drąsiai, 
Vos spėjo atkeliaut - 

Gagenti ėmė riebios žąsys, 
O avys gailiai bliaut. 

Išliejo alų Paršėnas bailiai, 
Sustūgo jo šuva, 

O mėsininkui Biliui peilis 
Iškrito - guli, va. 


Vos tik vartus visi užvėrė 
Nelaimėliui mūs troliui, 

Pravirko šis, tik vienas Peris 
Jį guosti ėmė uoliai. 

„Ar tau, kerėplai dideliam, 
Negėda verkt,' - pragydo, 

Makaulėn švelniai plojo jam 
Ir šypseną išvydo. 


„Vaikeli, Peri, mielas tu, 
Gal nori arbatėlės?“ 

Ir ant pečių savų aukštų 
Jis Perį užsikėlė. 

Namo sugrįžo jiedu du, 
Prie pilno valgių stalo, 

Ir kimšo Peris už žandų, - 
Atrodė, kad be galo. 


Čia buvo visko, patikėk: 
Skrebučių, torto, sūrio, 

Ir Peris prisikimšo tiek, 
Kad trūko švarko siūlės. 

Ugnis spragsėjo židiny 
Ir virė katiliukas, | 

Puikavos stalo vidury 
Gražus arbatinukas. 


Kai nebetilpo jau daugiau, 
Atsilošė jie krėsluos, 

Ir tarė trolis: „Aš baigiau, 
Bet mokslo tau įkrėsiu, 

Kaip duoną plutele skania, 
Pyragą kept gardžiausią, 

Nakvot galėsi pas mane, 
Rytoj - namo keliausi.“ 


„Ak, Peri, - tardo jį kaimynai, - 
Dingai kur, kad tave...“ 
„Pyrago valgiau aš su kmynais 
Ir duonos traškia plutele!“ 
„Bet kurgi vaišes tas radai? 
Gal Bryliuj, o gal šičia?“ 
Bet Peris markstos išdidžiai: 
„Nepasakysiu tyčia!“ 


Čia Pasalūnas Džekas sušuko: 
„Aš viską, o viską seku! 

Ant trolio pečių Periukas nurūko 
Link Tolių Tolimų!“ 

Leidos hobitai, kaip kas galėjo, 
Trolio namų ieškot, 

Kiek įkabindami lėkė skubėjo 
Kas eit, kas važiuot, kas jot. 

Ir puolė jie belst į trolio duris, 
Vos jas pamatė šlaite: 

„Prašom, maldaujam, iškept turi 
Mums duonos traškia plutele!“ 
„Namo, - šaukia trolis, - gana niekų, 

Esu aš pavargęs labai, 
Tik ketvirtadieniais duoną kepu 
Ir tai ne visiems, tikrai! 


Namo, namo! Įvyko klaida. 
Nėra čia nieko seniai, 
Nebus pyragų čia niekada, - 
Peris juos šlamštė skaniai: 
Keliaukit namo, ak, ponai mielieji, 
Aš jūsų nenoriu matyt, 
Vien Peris žiopliukas manęs pagailėjo, 


41 
! 


"Vien jį aš vaišinsiu kasryt 


Užaugo Periui dailus pilvukas, 
Pūtės nuo duonos žandai, 
Nes lankės dažnai pas trolį žiopliukas 
Ir jį pamilo labai. 
Kasdien skanesnis pyragas draugo, 
Ir duona skalsesnė išvien, 
Atrodė Periui, kad ne jis auga, 
O trolis mažėja kasdien. 

Pavirto Peris puikiu kepėju 
Ir apie jo skanias bandeles 

Nuo jūros lig Bryliaus žmonės kalbėjo, 
Sudėjo net daineles, 

Tačiau net jis iškept neišmoko 
Duonos traškia plutele, 

Kokia senas trolis savo pastogėj 

 Vaišindavo jį vakare. 


MAUMAI 


Miškai, kur veisiasi Maumai, - 
Ir tamsūs, ir šalti, 

Varpeliai suskamba ūmai, 
Kada dumblan klimpsti. 


Klimpsti dumblan tu, jei drįsti 
Pabelst į jų duris, 

Kur snukiai šiepias prikalti 
Ir blizgina dantis. 


Krante ten gluosniai verkia vis 
Prie pūvančio vandens; 

Ir, ruošdamies išlest akis, 
Varnai pasivaidens. 

Ves per Marliūzės kalnus niūrus ir ilgas takas, 
Suks per pelėsių slėnį, kur pilkos šakos plakas, 
Prie užmiršto pelkyno, kur nešviečia visai 
Nei Saulė anei Mėnuo - ten tūno vien Maumai. 


Rūsiai, kur sėdi sau Maumai, - 
Ir gilūs, ir šalti, 

Skaičiuoja auksą amžinai 
Jie žvakių apšviesti. 


Nuo lubų varva ten lašai 
Ir teškias į grindis; 

Girdi šliurpt šliurpt, šlep šliop tiktai, 
Jiems slenkant pro duris. 


Pro plyšį pažvelgia suktai 
Ir pasičiumpa jus, 

O puotą baigdami piktai 
Kiš kaulus į maišus. 


Ten, už kalnų Marliūzės, pro kartuvių stulpus 
Jūs neprasibrausit pro voratinklių raizgus, 
Jeigu jums parūpo kartais, kaip laikosi Maumai, 

Tai nė neabejokit - Maumai pietaus skaniai. 


10 


DRAMBILAS* 


Pilkas kaip pelė, 
Didelis kaip namas, 
Nosis lyg gyvatė, - 
Drebinu aš žemę. 
Kai einu per mišką, 
Medžiai aimanuoja. 
Baltos iltys kyšo, 

| Ausys lapatuoja - 
Pietuose aš gimęs, 
Jau daugybę metų 
Vaikšto nepavargsta 
Mano kojos senos. 
Drambilas esu - 


* Vertė Vaidas Šeferis. 

FASTITOKALONAS* 


Fastitokalonas tenai, 
Ir toj saloj tau būtinai 
Dangus bus giedras. 
Išbrisk iš jūros! Bėk krantu, 
Pasiauski su manim kartu! 
Štai ir žuvėdros! 
Jos ėdrios! 
Bangom risčia 
Jos gali mirktelt paslapčia 
Ar išdidžiai krypuoti čia, 
Jei tik kas nors išdrįs 
Atvykt apsigyvent čionai 
Ilsėtis, arba nuo ligos 


* Vertė Tautvyda Marcinkevičiūtė. ; 

Pabėgt, kuri tikrai neguos, 
Saloj sugraužus mirtinai: 
Kokie žiopli veidai jų bus, 
Kai šitaip trokšdami pabust, 
Kavos puoduko, 
Jie atsidurs čia! Nes nebėga 
Jis, apsimesdamas, kad miega, 
Nors lyg padūkęs 
Klastūnas, 
Tapsėjimą išgirdęs kojų, 
Labai gerai užsimaskuoja 
Ir tūno. 
Giliai 
Jis neria jūros vandenin, 
Apsiverčia pilvu aukštyn, 
Kad žūtų tie kvailiai 
Po vandeniu giliai. 
Kvailiai! 
Nors jūroje gausu pabaisų, 
Tačiau jūreiviai jo tepaiso, - 
Raguotos vėžlio padermės, - 
Kitų nepamatysim mes, 
Įsikūnija jis vienas gentį. 
Tad, jeigu nori tu gyventi, 
Sakau tau tiesiai: 
Tikėk jūreivių mokslais tu 
Ir venk neištirtų kraštų, 
Nes būsi dingęs! 
Viduržemy leisk dieneles 
Tylias 
Džiaugsmingai! 


17 


KATINAS 


Storas tas katinas 
Gal sapnuoja, 
Pelę ar zylę 
Kad doroja; 
O gal prisimena 
Savo sapne 
Didingą giminę, 
Kur laksto miške, 
Jie staugia, riaumoja 
* Grakštūs, laisvi 
Ir mano, kad žmonės - 
Mėsytė skani. 

Didžiulis toks liūtas, 
Nagai jo riesti, 
Užaštrintos iltys, 
Nasrai kruvini, 
Arba dar gepardas 
Žolėj baisus 
Žvėriuką pamatęs 
Tuoj sprandą nusuks. 
Driekiasi ten džiunglės, 
Miškai tolimi, 
Draugai jo visi 
Ten laksto laisvi. 
Ir nors naminis | 
Storas katinas šis, 
Viską pamena jis. 


NUOTAKA, VIRTUSI ŠEŠĖLIU 


Sėdėjo liūdnas ten toksai | 
Žmogus labai ramus, | 
Šešėlio nemetė visai | 
Tas vienišas žmogus. | 
Po žvaigždžių mėlynu skliautu 
Sėdėjo nebylus, 
Jam paukščiai tūpė ant pečių 
Ir valėsi snapus. 


Aplankė moteris jį čia 
Iš prieblandos melsvos, 


Pilka lyg vakaras suknia, 4 
Gėlių žiedais plaukuos. 

Pašoko nuo akmens staiga, 
| Blaškydamas kerus, 
Ir lyg skraiste jos pilkuma 
Apsisiautė žmogus. 


Jau nebevaikščios ji viena | ( 
Po ryto žvaigždėmis, 
| Tamsoj gyvens - ten, kur diena i 
Nesiekia, nei naktis. 


Ir tiktai kartą per metus, - 
Tik naktį paslapties, - 

Jie šoks ligi aušros kartu, 
Šešėliai susilies. 


LOBYNAS 


Kada dar pasaulis jaunyste alsavo, 
Dievai apie auksą dainuodavo savo, 

Į upę pripildavo jie aukso gryno, 
Sidabro prisėdavo tarpe žolynų. 

Dar pragaras juodas neprasižiojo, . 
Nykštukai akmens pataluos dar miegojo, 
Tamsa slibinų dar nepriperėjo, 

Kai rankose elfų tas auksas žėrėjo, 

Jie daiktus puikiausius dirbo linksmai 
Ir saulėj spindėjo jų šviesūs namai. 

Bet džiaugsmas išblėso ir dainos nutilo, 
Tamsus debesis virš galvų jų pakibo, 
Godumas lėtai juos užvaldė visus, 

Kai krovė jie požemiuos savo turtus, 

Sidabrą raižytą ir auksą godojo, 
Kol jų karalystę šešėlis užklojo. 


Senolis nykštukas lobyne sėdėjo, 
Darbavosi sunkiai, jėgų negailėjo, 
Plaktukas dainavo ir priekalas gaudė, 
Nei dieną, nei naktį nykštukas nesnaudė, 
Žiedai ir monetos vis krito šalia, 
Karaliams jis troško prilygti galia. 
Aptemo jam akys, pakaušis prapliko, 
Nusilpo klausa ir jėgų nebeliko, 

O akmenys žvilgantys slydo iš rankų, 

Ir liovėsi kalęs jisai auksą brangų. 

Ir nebeišgirdo, nors žemė dundėjo,. 

Kaip slibinas jaunas į urvą atėjo, 

Drėgmė išgaravo nuo karščio ant mūrų, 
Ir dūmų prirūko tuoj tuneliai niūrūs, 
Išspjovė pabaisa ugninį liežuvį, 
Nykštukas vienišius liepsnoj toj pražuvo. 


Paseno ir slibinas, vienas tūnojo, 
Jaunystę praėjusią liūdnas godojo, 
Betysant ant aukso jo metai gražiausi 
Prabėgo kaip viesulas - nebesugausi. 
Ugnis jo išvėso ir dantys išbiro, 

Oda nuo senatvės raukšlėta pastiro. 
Vis uostė ir laižė jis savo lobyną, 

Ir vartės voliojosi po auksą gryną, 

Ir lankė mintim jis kiekvieną daiktelį, 
Nors ir nuošaliausioj gulėtų kertelėj. 

Ir vis prisimindavo žioplus vagis, 
Kaip vieną po kito dorojo juos jis, 
Apie saldžią mėsą jų užsisvajojęs 
Ant savojo lobio kietai jis miegojo, 

Ir šarvai sužvango. Bet jis negirdėjo, 
Kaip riteris jaunas į urvą atėjo, 

Kaip kardą iškėlė ir garsiai suriko, 
Kai aidas niūriu jo urvu nusirito. 

Ir slibinas senas daugiau neprabudo, 
Jį miegantį žėrintis kardas nužudė. 


Pasenęs karalius sau soste sėdėjo, 

Pražilus barzda jo ant kelių gulėjo, 
Nedžiugino sielos nei valgiai skaniausi, 
Klausos nebeglostė nei dainos gražiausios. 
Viena tik mintis dar kuteno ir šildė, - 

Kad rūsį sidabras ir auksas užpildė, 

Jis saugojo lobį už durų slaptų, 

Tvirtai užrakintų, plienu apkaltų. 


Kardai jo didikų iš lėto rūdijo, 

Išblėso šlovė, ir garbė supelijo, 
Prispaudė jo žmones vargai, neteisybės, 
Neliko nė ženklo būtosios galybės. 
Širdis nepajuto menkiausio pavojaus, 
Nei priešo kariaunos per lauką atjojant, 
Tik priglaudė kapas šaltasis karalių 

Ir dulkės paliko iš buvusių galių. 

Po žemėm giliai tas senasis lobynas, A 

Tik durų jo niekas jau neatrakina, 

Viršum jo sodriausi žolynai žaliuoja 

Ir ganosi avys, ragelis raliuoja, 

O medžiuose gieda smagiai vieversėliai, 
-Šiurena lapus jūros vėjai pašėlę. 

Nežinoma niekam ši paslaptis, 


Nes saugo seną lobyną naktis. 


15 


JŪROS VARPAS 


Lyg spindulį baltą, bangelių iškeltą, 
Jūros pakrantėj ant šlapio smėlio, 
Radau kriauklelę lyg jūros varpelį - 
Mano drėgnam delne ji virpėjo. 
Papurčiau aš ją ir sutrūko tyla, 
Lengvas ir giedras suskambo garsas, 
Virš jūros audringos, pakrantėje dingęs 
Tarytum tylus ir tolimas balsas. 


Aš laivą gražuolį išvydau toly, 
Švytėjo jis sutemoj dyvinai, 
„Mums erdvės moja, o mes vėluojam.“ 


411 

„Ak, ir mane pasiimkit tenai 

Nuplukdė laivelis pėr jūrą žalią, 
Rūbai sudrėko, plaukiau sapne 
Į pamirštą krantą, kurį vis suranda. 
Vakaro prieblandoj varpo daina 
Visur lydėjo, virš jūros skambėjo, 
Gaudė ir gaudė bangų ūžesy, 
Virš pavojingų rifų siaubingų 
Vienišo kranto žvaigždžių spindesy. 
Stnėlis čia baltas, o mėnuo šaltas 
Viską sidabro šviesa užlies, 
Svaigūs uolynai smenga, žvaigždyno 
Papėdėj baltos putos mirgės. 
Žibėjo smėlis tarp pirštų meiliai - 
Perlų skeveldros, deimantų dulkės, . 
Grožis opalų ir rožės koralų, 
Ir ametisto grūdeliai smulkūs. 


Kur uola žiloji, grotos ten žioji, 
Slepia jas jūržolių šydas antai, 

Pabūgęs vėjo šalto skubėjau, 
Šviesa nežemiška nyko lėtai. 


Upokšniu nėriau, iš jo atsigėriau, 

Kad atsigautų mano širdis, 
Jo srovės žalios vedė į kelią 

Ten, kur į prieblandą grimzta šalis, 
Toli nuo jūros pievos užbūrė 

Gėlių pribirę tartum žvaigždžių. 

Sietuvos tylios vandens lelijom 
Pasidabinę tarp lapų žalių. 

Čia alksniai rymojo, gluosniai ašarojo, 
Gaubės tyla prie upės krantų, 

Meldai nebylūs lyg sargybiniai tylūs 
Saugo ramybę gelmių šventų. 


O iš tolių daina, giesmė dyvina 
Nesiliovė man vis dar skambėt, 

Padarėliai maži žolėje, dievaži, 
Sušmėžavę vis bandė pabėgt, 

Ir triušeliai balti, ir drugiai nekalti, 
Barsukai rimti iš urvų 

Į mane žvelgė vis, išsproginę akis, 
Kažkas šoko žolėj už kalvų. 

Bet čionai vos tiktai pasirodau ašai, 
Ta pati atsitinka bėda: 

Išsilaksto visi - ir nuogi, ir basi, 
Ir pradingsta kažkur visada. 


Aš sau rūbą nupyniau iš upės žolynų 
Lyg smaragdai skaisčių ir žalių, 
Skeptrą ajero rankoj iškėliau į dangų 
Tartum vėliavą aukso žolių. 
Vainikuotas lelijom lyg deimantų gijom 
Išdidžiai ant kalvos užlipau 
Ir balsu taip skardžiu surikau ties skardžiu: 

„Pasirodyt visiems įsakau: 
Aš karalius esu didis žemių visų, 
Ir privalot manęs jūs klausyt. 
Atsiliepkit tuojau! Atskubėkit tuojau! 
Noriu tuoj jus visus pamatyt!“ 


Ir sutemo naktis, ir tamsus debesis 
Atskubėjo tamsa juoda, 

Visas sulinkau, visas sustirau, 
Suklupau aš ant kelių tada. 

Nurėpliojau miškan, apsistojau aš ten - 
Išprotėjęs, visai nebylus. 

Anei lapų jokių ant šakų, ant plikų, 
Vien tik riksmas pelėdos gūdus.. 

Plaukuose man vorai tinklą mezgė dorai, 
Pulkas kirvarpų graužė medžius. 

Puvo grybų pulkai, vos užaugę tiktai - 
Taip sėdėjau aš dieną, metus. 


Pagaliau šioj nakty man švieselė blausi 
Palytėjo nedrąsiai pečius. 

„Užsidegt reik ryžtu, aš namo sugrįžtu, 
Pamiršau tik, pražilęs, kelius. 

Ar išleisit kada?“ - nuaidėjo rauda, 
Kada aš atsistot mėginau, 

O šešėlis tamsos sekė man iš paskos. 
Kaip jo atsikratyt, nežinau. 

Keliavau aš ilgai, bet man sekės blogai, 
Po tiek metų pradingo jėga. 

Ir štai kvapą jūros kaip vėją sūrų 
Pajutau aš ant lūpų staiga. 


Klykė dejavo, spiegė rypavo 
Žuvėdros viršum bangų, 
Stūgavo vėjas, piktai narnėjo 
Balsai, ir buvo baugu. 
Siuto šaltas šiaurys lyg piktadarys, 
Plaukus šerkšno pribėrė žiema, 
O kai aš pagaliau jūrą pasiekiau jau, 
Krantą dengė gūdi tamsuma. 


Nesvetinga, nuoga pasitiko banga, 
Tik laivelis tas pats laukė vis. 
Lyg negyvas kritau, dugną jo pajutau, 
Jis nuplukdė mane bangomis. 
Mačiau, kaip niūrūs krantai sugūra, 
Seklumos riogso. Šviesos nutvieksti 
Skrieja pašėlę laivų šešėliai, 
Tylūs lyg sniegas skęsta nakty. 


Keliai tik tušti ir langai užkalti 
Šiame krante pasitiko mane, 

Rankas aš nuleidau ir iš jų paleidau 
Visa tai, ką laikiau dar delne: 

Keletą lapelių ir smėlio grūdelių, 
Kriauklę negyvą ir tylią, 

Supratau aš tada, kad jau niekada 
Negirdėsiu, kaip varpas prabyla. | 

Ir pakrantės anos jau nieks neatstos, 


Nebegrįš jau dienos malonios, 
Pėdinu keliu, su savim kalbu, 
Nes praeinantys nekalba žmonės. 


16 


PASKUTINIS LAIVAS 


Firielė auštant rytui 
Pažvelgė pro langą, 
Pilkos miglos tyliai ritos, 
Žaros dažė dangų. 
Vėjas, lengvas ir vėsus, 
Mišką glamonėjo, 
Virpino tamsius lapus, 
Paukščių giesmės liejos. 


Auksino medžius šviesa, 
Rūkas pievą vilgė, 
Tarsi žiburiai rasa 
Žolėje sužvilgo. 
Ji lyg šokdama į pievas 

Pro duris išbėgo, 
Baltos Firielės pėdos 
Nuo rasos sudrėko. 


Išpuošė maži lašeliai 

Jos suknelės kraštą 
Žėrinčiais šviesos grūdeliais 

Deimantiniais raštais. 
Upė kelią jai pastojo, 

Pilkos vilnys plaukė, 
Meldai krantuose svajojo 

Ir nurimę laukė. 


Saulė ugnimi žėrėjo, 
Plaukuose pažaidus, 
O tulžys į vilnį nėrė, 
Mėlynas lyg žaibas. 
Plukdė oru šviesią tyrą 
Dainą ryto vėjas, 
Fleitos pritarė jai tyliai 
Ir varpai skambėjo. 


Iš miglos išniro burės, 
Stiebas auksu švyti, 
Baltos gulbės plaukia jūra, 

Baltą laivą lydi. 
Deny trys valdovai sėdi, 
Vėjas plaukus draiko, 
Ugnimis karūnos rėdos, 
Elfai irklus laiko. 

Arfos tarp karalių rankų, 
Lūpose daina: 

„Aušros čia taip puošia dangų, 
Čia žolė jauna, 

Saulė dar ne vieną kartą 
Žais čia spinduliais, 

Lenksis vėjui rugio varpa, 
Gėlės išsiskleis.“ 


„Kurgi vėjas neša jus, 
Šviesūs dainininkai? 

Gal į vienišus krantus, 
Kur nepasitinka? 

Gal į prieblandas baugias, 
Šiaurinius salynus, 

Per nežinomas bangas, 
Kur šalti žvaigždynai?“ 


„Ne, - atsakė, - šaukia mus 
Paskutinis kelias, 

Mes paliekam šiuos krantus 
Ir šią žemę žalią, 

Grįžtame atgal, kur žydi 
Liaunas medis baltas, 

Ten, kur elfų kraštas plyti - 
Ant kalvų iškeltas. 


Mes krantus Viduržemio, 
Liūdesį paliekam! 

Bokšto varpas kviečia mus, 
Nebegaila nieko. 

Čia žalia žolė nuvysta, 
Saulė, mėnuo gęsta, 

Lapai krenta, dienos nyksta, 
Sielvarte paskęsta.“ 


Jie staiga pristabdė laivą, 
Savo irklus kėlė: 
„Ar girdi šio šauksmo aidą, 
Žemės dukružėle? 
Firiele, Firiele, 
Džiaugsmui pažadėta, 
Šiam laive mes tiktai vieną, 
Tau palikom vietą.“ 


Vieną žingsnį žengė ji, 
Pėdos klimpo moly, 

Ir kažkur giliai širdy 
Abejonės puolė. 

Tolin išplaukė liūdnai 
Baltas elfų laivas 

„Negaliu keliaut tenai, - 
Aš juk - žemės vaikas!“ 


Deimantėliais jos suknia 
Jau nebežėrėjo, 
Kai per pievas ji viena 
Į namus parėjo, 
Pakeitė rudu rūbu, 
Suknią savo brangią, 
Ėmėsi dienos darbų, 
Ryto žaros blanko. 

Metai vejasi metus, 
O septynios upės 
Meldus saugoja retus, 
Vėjas gluosnį supa. 
Bet nėra daugiau laivų, 
Vakaruos pradingo, 
Nebegirdi jų dainų 


Žemė ši mirtinga. 


DIDŽIOJO VUTONO 
KALVIS 


DIDŽIOJO VUTONO KALVIS 


Kadaise buvo kaimas, nelabai seniai tiems, kurie turi gerą 
atmintį, ir nelabai toli tiems, kurie turi eiklias kojas. Jį vadi- 
no Didžiuoju Vutonu, nes buvo gerokai didesnis už Mažąjį 
Vutoną, nutolusį nuo jo per keletą mylių giliai miške, bet 
nebuvo kažin kokio didumo, nors tais laikais ten klestėjo 
ir gyveno nemažai žmonių - gerų, blogų ir nei šiokių, nei 
tokių - kaip ir visur. 

Tai buvo gana žymus kaimas, gerai žinomas šalyje dėl 
įvairių sričių amatininkų meistriškumo, bet labiausiai dėl 
savo virėjų. Kaimo tarybai priklausė didžiulė virtuvė, o 
vyriausiasis virėjas, Meistras, buvo labai svarbus asmuo. 
Jo namai ir virtuvė glaudėsi tame pačiame pastate, kur ir 
Didžioji Menė, - o tai buvo. pats seniausias ir didžiausias 
viso kaimo pastatas, be to, pats gražiausias. Buvo pastaty- 
tas iš gero akmens ir gero ąžuolo, gerai prižiūrimas, nors 
jau nebedažomas kaip kadaise ir paauksinimai nusitrynę. 

Menėje kaimo gyventojai rengdavo susirinkimus, tardavo- 
si ir ginčydavosi, švęsdavo visuotines ir šeimyninės šven- 
tes. Taigi virėjas turėjo nemažai darbo, nes visomis šiomis 
progomis turėdavo patiekti tinkamas vaišes. O šventėse, 
kurių per metus netrūkdavo, būdavo tikimasi gausiai ir 
skaniai nukrauto stalo. 

Tačiau vienos šventės visi laukdavo ypač nekantriai, 
nes žiemą kitų nebūdavo. Ji trukdavo visą savaitę, o pa- 
skutinę dieną, leidžiantis saulei, vykdavo pasilinksmini- 
mas, vadinamas Gerųjų Vaikų Puota, į kurią ne kiekvieną 
pakviesdavo. Žinoma, kai kurie verti tenai patekti būdavo 
užmiršti, o kai kurie neverti - pakviečiami per klaidą, nes 
taip visada nutinka, kad ir kaip stengtųsi tie, kurie tokias 
šventes ruošia. Šiaip ar taip, patekdavo dažniausiai tie, ku- 
rių gimtadienis būdavo maždaug tuo metu, nes ši puota 
vykdavo tik kas dvidešimt ketverius metus ir kviečiami 
būdavo tik dvidešimt keturi vaikai. Šia proga Meistras tu- 
rėdavo parodyti visus savo sugebėjimus ir šalia kitų šven- 
tės patiekalų kepdavo Didįjį Tortą. Jei pavykdavo puikiai 
(arba nepavykdavo), virėjo vardas ilgai būdavo prisimena- 
mas, nes nedaug virėjų gyvendavo tiek metų, kad suspėtų 
iškepti antrą Didįjį Tortą. 


Kartą išaušo tokia diena, kai tuo metu viešpatavęs vyriau- 
siasis virėjas, visus nustebindamas, nes nieko panašaus 
niekad nebuvo nutikę, pareiškė, kad jam reikia atostogų, 
ir iškeliavo nežinia kur, o kai po kelių mėnesių sugrįžo, 
atrodė pasikeitęs. Jis visada elgdavosi maloniai, mėgo ste- 
bėti besilinksminančius žmones, bet pats išlikdavo rimtas 
ir kalbėdavo mažai. Dabar jis elgėsi laisviau, dažnai krės- 

davo juokus, o per šventes dainuodavo dainuškas, nors 
vyriausiajam virėjui tai visiškai nepritinka. Be to, nuste- 
bindamas visą kaimą, jis parsivedė mokinį. 

Nieko nuostabaus, kad vyriausiasis virėjas įsitaisė mo- 
kinį. Tai įprasta. Atėjus laikui kiekvienas Meistras pasirink- 
davo mokinį ir perteikdavo jam visas savo amato paslap- 
tis, o virėjui senstant mokinys vis dažniau jį pavaduodavo, 
taigi kai Meistras nusendavo ar numirdavo, mokinys jau 
būdavo pasiruošęs užimti jo vietą ir savo ruožtu tapti vy- 
riausiuoju virėju. Bet šis Meistras mokinio vis nesirinkda- 
vo. Sakydavo: „Dar ne laikas“ arba „Aš stebiu ir kai tik 
pamatysiu tinkamą, iškart pasirinksiu.“ Bet dabar jis par- 
sivedė dar visai berniūkštį, o be to, svetimą. Jis buvo lanks- 
tesnis ir miklesnis už Vutono vaikinus, kalbėjo švelniai ir 
nepaprastai mandagiai, bet atrodė pernelyg jaunas šiam 
darbui, sprendžiant iš išvaizdos, dar tik paauglys. Tačiau 
rinktis mokinį buvo Meistro privilegija ir niekas neturėjo 
teisės kištis, taigi vaikis liko, o kol suaugs ir galės susirasti 
sau būstą, apsigyveno pas vyriausiąjį virėją. Žmonės prie 
jo priprato, jis netgi susirado keletą draugų. Jie ir virėjas 
vadino jį Alfu, bet visi kiti jį taip ir šaukė Pameistriu. 


Kitas netikėtumas ištiko kaimą vos po trejų metų. Vieną 
pavasario rytą vyriausiasis virėjas nusiėmė aukštą bal- 
tą kepurę, tvarkingai sudėjo švarias prijuostes, pakabino 
baltą švarką, pasiėmė tvirtą uosinę lazdą, nedidelį krepšį 
ir iškeliavo. Atsisveikino tik su mokiniu. Nieko daugiau 
nebuvo. 

- O dabar sudie, Alfai, - pasakė jis. - Palieku viską tau, 
tvarkykis, kaip sugebi, o sugebi tu išties puikiai. Tikiuosi, 

viskas bus gerai. Jei dar kada susitiktume, norėsiu viską 
apie tai išgirsti. Pasakyk jiems, kad vėl išvykau atostogų, 
bet šįkart nebegrįšiu. 

Kai atėję į virtuvę Žmonės išgirdo šią naujieną, kaime 
kilo nemažas sujudimas. 

- Ir kas jam į galvą šovė! - kalbėjo jie. - Nei perspėjo, 
nei atsisveikino! Ir ką mes dabar darysime be vyriausiojo 
virėjo? Jis nieko nepaliko į savo vietą. 

Nė vienas nepagalvojo paskirti vyriausiuoju virėju jau- 
nąjį Pameistrį. Jis šiek tiek ūgtelėjo, bet vis tiek atrodė ber- 
niūkštis, o ir prasimokęs tebuvo tik trejus metus. 

 Neberasdami kitos išeities, jie galiausiai paskyrė virėju 
vieną kaimelio gyventoją, kuris mokėjo neblogai virti. Bū- 
damas jaunesnis, jis kelis kartus padėjo Meistrui tvarkytis 
darbymečiu, bet šis jo taip ir nepasirinko mokiniu. Dabar 
jis jau buvo subrendęs vyras, turėjo žmoną, vaikų ir mokė- 
jo elgtis su pinigais. 

- Jis bent jau niekur nedings neperspėjęs, - kalbėjo žmo- 
nės, - O prastas virėjas vis geriau negu jokio. Iki Didžiojo 
Torto dienos dar septyneri metai, iki to laiko jis ko nors 
pramoks. 

To žmogaus vardas buvo Nouksas ir jam labai patiko 
taip pakrypę įvykiai. Jis visada troško tapti vyriausiuoju 
virėju ir niekada neabejojo, kad jam puikiai pavyktų. Ka- 
daise, likęs virtuvėje vienas, užsidėdavo aukštą baltą ke- 
purę ir staipydavosi priešais nušveistą keptuvę, šnekėda- 
mas pats su savimi: 

- Sveiki, pone Meistre. Jums labai tinka ši kepuraitė, 
tartum jums siūta. Tikiuosi, jums puikiai klojasi. 

Klojosi gana neblogai, nors iš pradžių Nouksui ir teko pa- 
sistengti, be to, jam padėdavo Pameistrys. Tiesą sakant, 
jis nemažai iš to Pameistrio išmoko slapčia jį stebėdamas, 
nors niekada nebūtų šito prisipažinęs. Šiaip ar taip, priar- 
tėjo dvidešimt ketvirtieji metai ir Nouksas pradėjo galvoti 
apie Didįjį Tortą. Širdies gilumoje jis šiek tiek nerimavo, 
nes nors ir išmoko per tuos septynerius metus kepti visai 
neblogus tortus ir pyragaičius, suprato, kad Didžiojo Torto 
visi labai nekantriai laukia ir jis turės patenkinti reikliau- 
sius kritikus. Ir ne vien tik vaikus. Kiek mažesnis to paties 
kepimo tortas iš tų pačių produktų turės būti patiektas 
tiems, kurie ateis padėti ruošti puotą. Be to, visi tikisi, kad 
Meistras juos kuo nors nustebins, iškeps ką nors nauja, ne- 
regėta. 

Nouksas buvo įsitikinęs, kad tortas turėtų būti labai 
saldus ir riebus, o dar nusprendė visą jį padengti cukraus 
glajumi (su šiuo darbu labai mikliai susidorodavo Pameis- 
trys). „Atrodys dailiai, pasakiškai“,- mąstė jis. Jis manė, 
kad vaikams labiausiai patinka pasakos ir saldumynai. 
Tiesa, pasakoms jis pats laikė save jau per senu, bet saldu- 
mynus tebemėgo. 

- Ak, pasakiška! - murmėjo jis sau panosėje. - Kai ką 
sugalvojau. 

Ir taip jam į galvą šovė mintis pačioje torto viršūnėje 
pastatyti mažą lėlytę balta suknele, rankoje laikančią burtų 
lazdelę, kurios gale būtų blizganti žvaigždė, o aplink pė- 
das rausvu glajumi užrašyti: „Fėjų Karalienė“. 

Tačiau kai pradėjo ruošti produktus kepimui, staiga su- 
vokė, kad nelabai išmano, iš ko tą tortą kepti, taigi pradėjo 

vartyti senas receptų knygas, paliktas ankstesnių virėjų. 
Naudos turėjo nedaug, nes netgi kai sugebėdavo įskaityti 
jų raštą, suminėti produktai būdavo visai negirdėti arba 
tokie, kurių jis skubėdamas pamiršo nusipirkti, o dabar jau 
buvo vėlu ieškoti, tik pamanė, kad būtų neblogai įdėti kai 
kurių knygose suminėtų prieskonių. Pasikasęs pakaušį jis 
prisiminė seną juodą dėžutę su keletu atskirų skyrelių, ku- 
rioje ankstesnis virėjas laikydavo prieskonius ypatingiems 
tortams. Visus septynerius metus jis nė nežvilgtelėjo į ją, 
bet gerai paieškojęs surado sandėliuke ant pačios viršuti- 
nės lentynos. 

Nukėlė ją, nupūtė nuo dangtelio dulkes, o atidaręs pa- 
matė, kad prieskonių tenai likę ne kažin kiek, o ir tie patys 
sudžiūvę ar supeliję. Tačiau viename kampiniame skyrelyje 
išvydo nedidelę žvaigždę, ne ką didesnę už šešių pensų mo- 
netą, ji atrodė lyg ir sidabrinė, bet nuo laiko patamsėjusi. 

- Keistas daiktas! - sumurmėjo atsinešęs arčiau šviesos. 

- Nė kiek nekeistas! - pasigirdo balsas jam už nugaros, 
ir dar taip netikėtai, kad Nouksas net šoktelėjo. Tai buvo 
Pameistrio balsas ir tokiu tonu jis niekad anksčiau su Meis- 
tru nebuvo kalbėjęs. Tiesą sakant, jis išvis labai retai kalbė- 
davo su Nouksu, nebent atsakydavo šio užkalbintas. Kaip 
ir pridera jaunuoliui. Gal jis ir mikliai susitvarko su glaju- 
mi, bet vis tiek turi dar labai daug ko išmokti - štai kaip 
galvojo Nouksas. 

- Ką nori pasakyti, jaunuoli? - nepatenkintas paklausė 
jis. - Jeigu ne keistas, tai koks tada? 

- Pasakiškas, - atsakė Pameistrys. - Tai fėjų žvaigždė. 

Tada virėjas prapliupo juoktis: 

- Gerai jau, gerai. Tai vienas ir tas pats, bet vadink, kaip 
nori: Kada nors suaugsi. O dabar eik išiminėti kauliukų 

iš razinų. Jei pastebėsi kokią keistą ar pasakišką, būtinai 
parodyk man. 

- Kąjūs ketinate su šia žvaigžde daryti, pone Meistre? - 
paklausė Pameistrys. 

- Įkepti į tortą, ką gi dar, - atsakė virėjas. - Pats tas, 
ypačjei ji pasakiška, - prunkštelėjo jis. - Turbūt ir pats ne- 
seniai dalyvaudavai vaikų šventėse, tad žinai, kad į tortus 
įkepama monetų ar kitų mažų niekučių. Bent jau mes savo 
kaime taip darome, vaikams patinka. 

- Betgi čia ne niekutis, Meistre, tai fėjų žvaigždė. 

- Šitą jau sakei, - atšovė virėjas. - Puiku, taip ir pasaky- 
siu vaikams. Galės pasijuokti. 

- Nemanau, kad jie juoksis, Meistre. Bet jūs nusprendėt 
teisingai, visai teisingai. 

- Kaip manai, su kuo kalbi? 

Pagaliau Tortas buvo iškeptas, aplietas glajumi ir pa- 
ruoštas, didžiumą darbo atliko Pameistrys. 

- Kad tu taip myli fėjas, leisiu tau padaryti Fėjų Karalie- 
nę, - pasakė jam Nouksas. 

- Gerai, Meistre, - atsakė šis. - Padarysiu, jei jūs neturit 
laiko. Bet čia jūsų mintis, ne mano. 

- Galvoti - mano darbas, ne tavo. 


Per puotą Tortas stovėjo pačiame ilgo stalo viduryje, ap- 
suptas dvidešimt keturių raudonų žvakių. Jo viršūnė buvo 
panaši į mažą sniego kalną, jo šlaituose augo mažutėliai 
balti, lyg apšerkšniję, medžiai, o pačioje viršūnėje ant vie- 
nos kojos tarsi šokanti snieguolė stovėjo mažutė balta figū- 
rėlė ir laikė rankoje žibančią lyg ledinė burtų lazdelę. 

Vaikai žiūrėjo į ją išplėtę akis, kai kurie netgi plojo ran- 
komis ir šūkčiojo: 

- Ak, kokia nuostabi! Kaip tikra fėja! 

Virėją šie šauksmai labai džiugino, bet Pameistrys ne- 
atrodė patenkintas. Jie abu čia dalyvavo: Meistras turėjo 
pjaustyti Tortą, o Pameistrys - galąsti ir paduoti peilį. 

Pagaliau virėjas paėmė peilį ir žengė prie stalo. 

- Noriu jums pasakyti, mano mielieji, - prabilo jis, - 
kad po šiuo nuostabiu glajumi slepiasi labai skanus pyra- 
gas, bet į tešlą įmaišyta ir mažučių nevalgomų dovanėlių, 
monetų ir kitokių niekučių, o aš esu girdėjęs, kad jei.savo 
gabale rasite tokį niekutį, tai sėkmės ženklas. Į šį Tortą 
įkeptos dvidešimt keturios dovanėlės ir jei Fėjų Karalienė 
dalytų teisingai, kiekvienam tektų po vieną. Tik ji ne visa- 
da taip daro, dažnai mėgsta pagudrauti. Paklauskite pono 
Pameistrio. 

Pameistrys nusisuko ir ėmė tyrinėti vaikų veidus. 

- O ne! Vos nepamiršau, - susigriebė virėjas. - Šiame 
torte yra dvidešimt penkios dovanėlės. Yra dar ir sidabrinė 
žvaigždė, ypač stebuklinga, nes taip tvirtina ponas Pameis- 
trys. Taigi būkit atsargūs! Jei kąsdami išsilaušit priekinį 
dantį, jokia stebuklinga žvaigždė jo nepataisys. Nepaisant 
to, ji atneš ypatingą sėkmę. 

Tai buvo geras tortas, niekas nieko jam negalėjo prikišti, 
nebent kad nebuvo didesnis nei būtina. Kai jį supjaustė, 
kiekvienas vaikas gavo po didelį gabalą, bet daugiau neli- 
ko, pakartoti neteko niekam. Netrukus tie gabalai išnyko, 
tai vienas, tai kitas vaikas vis rasdavo kokį niekutį ar pini- 
gėlį. Kai kurie rado vieną, kai kurie du, o kai kurie ir visai 
nieko, nes taip visada būna, nesvarbu, ar stovi ant torto 


248 


DIDŽIOJO VUTONO KALVIS 


lėlė su lazdele, ar ne. Bet niekas nerado stebuklingosios 
žvaigždės. 

- Dievaži! - šūktelėjo virėjas. - Ji visai ne sidabrinė, 
nes turbūt ištirpo. O gal ponas Pameistrys buvo teisus ir 
ji tikrai stebuklinga, tad tiesiog išnyko ir grįžo pas fėjas. 
Ne itin malonus pokštas. - Ir kvailai išsišiepęs pažvelgė į 
Pameistrį, bet šis įbedė į jį savo tamsias akis ir nenusišyp- 
sojo. 


Tačiau toji sidabrinė žvaigždė išties buvo fėjų darbo - Pa- 
meistrys apie tuos dalykus išmanė. O nutiko štai kas - vie- 
nas berniukas per puotą prarijo ją nė nepastebėjęs. Dar jis 
rado sidabrinę monetą ir atidavė ją mažai greta sėdinčiai 
mergaitei - toji labai nusiminė savo gabale nieko nesura- 
dusi. Kartais ir jis pagalvodavo, kas nutiko tai žvaigždei, 
bet nežinojo, kad ji nuolat yra su juo, užsiglaudusi tokioje 
vietoje, kur negalėjai jos pastebėti, nes juk tam ir buvo skir- 
ta. Čia ji laukė gana ilgai, kol atėjo jos valanda. 


Puota buvo žiemos viduryje, o dabar atėjo birželis ir nak- 
timis beveik nesutemdavo. Berniukas pakilo prieš aušrą, 
nes nenorėjo miego - tai buvo jo dešimtasis gimtadienis. 
Jis žvelgė pro langą, pasaulis atrodė nutilęs ir kupinas lau- 
kimo. Lengvas, vėsus ir kvapnus vėjelis judino bundan- 
čius medžius. Dangus nušvito ir jis išgirdo, kaip tolumoje 
pamažu pradėjo čiulbėti paukščiai, giesmė vis artėjo ir da- 
rėsi vis garsesnė, kol užliejo jį visą, pripildė visus laukus 
aplink ir tarsi banga nuplaukė vakarų link, kai iš už pasau- 
lio krašto išniro saulė. 

- Tai man primena Pasakų kraštą, - išgirdo save kal- 
bant, - bet tenai gieda ir žmonės. 

Ir jis uždainavo, skambiai ir gražiai, keisti žodžiai ver- 
žėsi patys, lyg jis žinotų juos atmintinai, ir tą akimirką 
žvaigždė iškrito iš burnos ir jis ją sugavo. Dabar ji spindėjo 
lyg sidabras, be to, suvirpėjo ir pakilo nuo delno lyg norė- 
dama nuskristi. Nieko negalvodamas jis pliaukštelėjo sau 
delnu per kaktą ir žvaigždė liko tenai, pačiame viduryje, ir 
jis nešiojosi ją daugelį metų. 

Kaimelyje tik keletas žmonių ją pastebėjo, nors atidžiam 
žvilgsniui tai nebuvo sunku, tačiau ji tapo tarsi veido dali- 
mi ir nedažnai šviesdavo. Jos šviesa atsispindėjo berniuko 
akyse ir balse, kuris nuo tos dienos darėsi vis gražesnis, o 
kai vaikas suaugo, tapo tiesiog nuostabus. Žmonės mėgo 
klausytis, kaip jis kalba, net jei neišgirsdavo nieko daugiau 
kaip „labas rytas“. 

Savo meistriškumu jis išgarsėjo ne tik savame kaime, 
betir užjo ribų. Berniuko tėvas buvo kalvis, taigi jis pasekė 
tėvo pėdomis ir pralenkė jį. Kol tėvas buvo gyvas, jį va- 
dindavo Kalvio Sūnumi, o paskiau tiesiog Kalviu. Mat tuo 
metu jis jau buvo geriausias kalvis nuo Tolimojo Rytų iki 
Vakarinių miškų kaimo ir savo kalvėje galėjo nukalti, ką 
tik panorėjęs. Dažniausiai tai būdavo paprasti kasdienio 
naudojimo daiktai: ūkio įrankiai, dailidės įrankiai, virtu- 
vės rykai, katilai ir keptuvės, skląsčiai, sklendės ir vyriai, 
kabliai katilui virš ugnies kabinti ir židinio grotelės, pasa- 
gos ir panašūs dalykai. Tai buvo gerai padaryti ir ilgaam- 
žiai daiktai, o kartu dailūs, įvairių formų, patogūs naudoti 
ir gražūs pažiūrėti. 

Tačiau turėdamas laiko jis mėgdavo kalti ką nors savo 
malonumui, o tai būdavo išties puikūs daikčiukai, nes ge- 


250 


DIDŽIOJO VUTONO KALVIS 


ležį jis sugebėdavo iškalti nuostabiausiomis formomis, jos 
rodėsi lengvos ir grakščios, tarsi žydinčio medžio šakos, 
bet neprarasdavo geležies tvirtumo, netgi būdavo dar tvir- 
tesnės. Retai kas praeidavo pro jo darbo vartelius ar pinu- 
čius nesustojęs pasigėrėti; niekas negalėdavo pro juos už- 
rakintus įsibrauti. Tuos daiktus kaldamas jis dainuodavo, 
o kai Kalvis imdavo dainuoti, visi aplink mesdavo darbus 
ir susirinkdavo prie kalvės pasiklausyti. 


Maždaug tiek apie jį žinojo dauguma žmonių. Nemažai, 
tiesą sakant, jis pasiekė gerokai daugiau nei daugelis kai- 
melio gyventojų, vyrų ar moterų, netgi pačių darbščiausių 
ir gabiausių. Tačiau tai buvo ne viskas. Mat Kalvis ėmė 
lankytis pas fėjas Pasakų šalyje ir kai kurias to krašto sritis 
pažino taip gerai, kaip tik galėjo pažinti mirtingasis; ir nors 
daugybė žmonių buvo panašūs į Nouksą, jis vis dėlto galė- 
jo su kai kuriais apie tai pasikalbėti, kad ir su savo žmona 
bei vaikais. Jo žmona buvo Nelė, ta pati mergytė, kuriai 
jis kadaise atidavė savo sidabrinį pinigėlį, dukra Nenė, o 
sūnus Nedas. Nuo jų jis: negalėjo nuslėpti paslapties, nes 
kartais, kai grįždavo iš savo kelionių ar pasivaikščiojimų 
vakarais, jie matydavo jo kaktoje spindinčią žvaigždę. 
Kartkartėmis jis vis išvykdavo, tai pėsčiomis, tai raitas, 
ir visi manydavo, kad jis vyksta su reikalais; kartais jie bū- 
davo teisūs, o kartais ne. Atsitikdavo taip, kad jis išvyk- 
davo ne tartis dėl užsakymo, pirkti ketaus, anglių ar kitų 
darbui reikalingų dalykų, nors visus tuos darbus jis atlik- 
davo rūpestingai ir mokėjo, kaip sakoma, dorai užsidirbti. 
Tačiau Fėjų krašte jis turėjo savų reikalų ir būdavo tenai 
laukiamas, kaktoje spindinti žvaigždė saugojo jį nuo visų 

to nepaprasto krašto pavojų. Menkesnės blogio jėgos ven- 
gė žvaigždės, o nuo didesniųjų jis buvo saugomas. 

Už tai jautėsi dėkingas, nes netrukus įgijo išminties ir 
pradėjo suprasti, kad Fėjų krašto stebuklai pavojingi mir- 
tingam žmogui ir kad jų neįmanoma nugalėti be ginklų, 
kurių neįstengtų valdyti joks mirtingasis. Jis mokėsi ir ty- 
rinėjo, bet nekariavo, ir nors laikui bėgant būtų galėjęs nu- 
kalti ginklų, kurie jo paties pasaulyje būtų verti didžiausių 
lobių ir tapę legendomis, suprato, kad Fėjų krašte iš jų ne- 
būtų daug naudos. Taigi tarp daugybės jo nukaltų daiktų 
nebuvo nė vieno kardo, ieties ar strėlės antgalio. 

Iš pradžių Fėjų krašte jis tykiai keliaudavo tarp men- 
kesnių tautų ir romesnių padarų, po miškus, pievas ir mie- 
lus slėnius, palei žibančius vandenis, kuriuose naktimis 
atsispindėdavo keistos žvaigždės, o rytais - tolimos kalnų 
viršūnės. Kartais atėjęs trumpam jis apžiūrėdavo tik vie- 
ną medį ar gėlę; bet vėliau, kai atvykdavo ilgesniam lai- 
kui, matydavo tokių nuostabių ir kartu baisių dalykų, kad 
vėliau negalėdavo jų nei gerai prisiminti, nei papasakoti 
draugams, nors tie paveikslai būdavo įstrigę į pačias sielos 
gelmes. Tačiau pamiršdavo ne viską ir dažnai mąstydavo 
apie regėtus stebuklus ir paslaptis. 


Kai pirmąkart be palydovo leidosi į tolimesnę kelionę, ma- 
nėsi rasiąs tolimesnę krašto ribą, bet kelią užtvėrė aukšti 
kalnai, o patraukęs toli aplinkui atsidūrė prie negyvenamo 
kranto. Jis stovėjo prie Bevėjės Audros Jūros, o iš Tamsu- 
mos į ilgą pakrantę ritosi mėlynos bangos, panašios į snie- 
gu padabintas kalvas, jos nešė baltus laivus, grįžtančius iš 
mūšių Tamsos Pasieniuose, apie kuriuos joks žmogus nie- 

ko nežino. Jis pamatė didžiulį laivą, bangos užnešė jį toli į 
krantą ir tylomis pasitraukė. Elfų kariai buvo aukšti ir rūs- 
tūs, jų kardai žėrėjo, strėlės žybčiojo, o akys vėrė kiaurai. 
Staiga jie užtraukė triumfo giesmę ir jo širdis suvirpėjo iš 
baimės, jis krito kniūbsčias, o jie praėjo pro jį ir dingo tarp 
aidinčių kalvų. 


Įtą pakrantę jis niekad nesugrįžo, nes manė atsidūręs salo- 
je, kurią supa jūra, tad nukreipė savo mintis į kalnus, trokš- 
damas surasti karalystės širdį. Kartą keliaujant jį apsupo 
rūkas ir jis ilgai klaidžiojo nesusivokdamas, o rūkui išsi- 
sklaidžius pasijuto bestovįs bekraštėje lygumoje. Tolumoje 
stūksojo tamsus šešėlis lyg didžiulė kalva, o iš to šešėlio 
tarsi iš šaknų augo Karaliaus Medis, jis kilo vis aukštyn 
į dangų ir švietė lyg saulė vidurdienį, o ant jo šakų vienu 
metu augo ir lapai, ir žiedai, ir nesuskaičiuojama galybė 
vaisių, ir nebuvo dviejų vienodų visame Medyje. 
t 


Daugiau to Medžio jis niekada nematė, nors dažnai ieš- 
kodavo. Per vieną kelionę kopdamas į kalnus aptiko gilų 
slėnį, jame buvo ramus ežerėlis, vanduo nė neribuliavo, 
nors lengvas vėjelis šiaušė aplinkinių medžių lapus. Slėnį 
nušvietė raudona lyg saulėlydis šviesa, bet ji sklido nuo 
ežerėlio. Atsigulęs ant neaukštos uolos, kabančios virš 
vandens, Kalvis pažvelgė žemyn ir jam pasirodė, kad gali 
įžvelgti giliausias gelmes, tenai dugne tarsi milžiniškos 
jūržolės rangėsi ir šakojosi keistos ugnies liežuviai, o tarp 
jų tarsi liepsnelės šmižinėjo kažkokie padarai. Apstulbęs 
jis nusileido žemyn ir priėjęs prie vandens pamėgino įbris- 

ti, bet tai buvo visai ne vanduo - paviršius pasirodė besąs 
kietesnis už akmenį ir slidesnis už stiklą. Jis žengė ant jo ir 
parkrito, dunkstelėjimas garsiai nuaidėjo per ežerą ir atsi- 
mušė į krantus. 

Tučtuojau lengvas vėjelis pavirto vėtra, kuri riaumojo 
lyg laukinis žvėris, nupūtė jį ant kranto ir nunešė tolyn 
sukdama ir vartaliodama lyg nuplėštą lapą. Jis įsikibo į 
jauno berželio kamieną, o vėjas iš visų jėgų stengėsi jį nu- 
traukti, tačiau berželis pasilenkė iki pat žemės ir apgaubė 
jį savo šakomis. Kai vėjas pagaliau nurimo, Kalvis atsistojo 
ir pamatė, kad ant berželio šakų nebeliko nė vieno lapo. 
Apnuogintas medelis verkė, nuo šakelių tarsi lietus lašėjo 
ašaros. Kalvis palietė vieną baltą šaką ir tarė: 

- Būk palaimintas, berželi! Kaip galėčiau tau atsidėko- 
ti? - ir ranka pajuto medžio atsakymą: 1 

— Niekaip. Tik išeik! Vėjas ieško tavęs. Tau čia ne vieta. 
Išeik ir niekada nebegrįžk! 

Kopdamas iš to slėnio jis jautė ant savo veido ir lūpų 
karčias medelio ašaras. Nuliūdęs grįžo keliu atgal ir ilgai 
nėjo į Fėjų kraštą. Vis dėlto negalėjo jo atsižadėti, o kai su- 
grįžo, pajuto dar stipresnį troškimą patraukti į jo gilumą. 


Pagaliau jis surado kelią per Išorinius kalnus ir juo atėjo iki 
Vidinių kalnų, o šie buvo aukšti, statūs ir bauginantys. Bet 
rado ir perėją, kuria įstengė kopti, ir po daugybės dienų, 
kurios pareikalavo visos jo drąsos, atėjo prie siauro plyšio, 
pro kurį, pats to nežinodamas, pažvelgė į Amžinojo Ryto 
slėnį, kur žolė žaliuoja taip ryškiai, kad pranoksta visų 
kitų Fėjų krašto pievų žalumą. O oras čia toks vaiskus, kad 
gali įžvelgti raudonus anapus pievų medžiuose giedančių 

paukščių liežuvėlius, nors slėnis toks platus, kad tie paukš- 
čiai rodosi ne didesni už karetaites. 

Kalnai, pilni almančių krioklių, leidosi į slėnį nuožul- 
niais šlaitais, ir jis džiugesio kupina širdimi nuskubėjo to- 
lyn. Kai žengė ant žaliosios slėnio žolės, išgirdo dainuojant 
elfus ir pievelėje prie upės, pilnos baltų lelijų, pamatė šo- 
kančias mergeles. Jį užbūrė šokio raštai ir greitis, grakštu- 
mas ir niekada nesikartojantys judesiai, tad jis žengė rate- 
lio link. Staiga šokėjos sustingo, ir jauna mergina palaidais 
plaukais ir pakaišytu sijonu atėjo jo pasitikti. 

Ji juokdamasi tarė: 

- Drąsus tapai, Žvaigždžiaveidi, ar ne? Negi nesibaimi- 
ni, ką tau pasakys Karalienė, jeigu sužinos? Nebent ji pati 
davė savo sutikimą. ( 

Jis susigėdo supratęs, Kad ji perskaitė jo mintis - jis 
manė, kad žvaigždė kaktoje yra leidimas įžengti bet kur, 
o dabar suvokė, kad nieko panašaus. Tačiau ji nusišypsojo 
ir vėl prabilo: 

- Eikš! Jei jau esi čia, turi su manimi pašokti, - ir paėmu- 
si jį už rankos įsivedė į ratelio vidurį. 

Jie šoko, o jis pajautė, kad šokti su ja - tai didžiulis 
džiaugsmas, ir gyvybė, ir stiprybė. Vieną akimirką. Tačiau 
netrukus jie išsiskyrė, ji sustojo, nuskynė baltą gėlę iš pie- 
vos sau po kojų ir įsmeigė į plaukus. 

- O dabar lik sveikas! - pasakė. - Galbūt Karalienei lei- 
dus vėl susitiksim. 


Po šio susitikimo jis neprisiminė, kaip parsirado namo, 
atsipeikėjo tik jodamas savo krašto laukais, o kai kurių 
kaimelių žmonės su nuostaba žvelgė jam pavymui, kol jis 

pradingdavo tolumoje. Kai sugrįžo į savo namus, jo pasi- 
tikti džiūgaudama atbėgo dukrelė - jis grįžo anksčiau, nei 
buvo žadėjęs, bet laukiantiems tas laikas vis tiek prailgo. 

- Tėveli! - sušuko ji. - Kur tu buvai? Kaip ryškiai švie- 
čia tavo žvaigždė! 

Peržengus slenkstį žvaigždė vėl nublanko, o Nelė paė- 
musi už rankos atvedė jį prie židinio, apsuko ir pažvelgė 
į veidą. 

- Brangusis, - paklausė ji, - kur tu buvai ir ką matei? 
Tavo plaukuose gėlė. 

Ji švelniai išėmė ją iš plaukų ir pasidėjo ant delno. Ro- 
dės, ji šviečia iš toliausių tolybių ir dar taip ryškiai, kad 
daiktai ant sienų metė tamsius šešėlius. Vyro šešėlis su pa- 
lenkta virš jos galva atrodė milžiniškas. 

- Tu atrodai kaip milžinas, tėveli, - prabilo sūnus, kuris 
iki tol dar nekalbėjo. 

Gėlė nenuvyto ir švietė vis taip pat ryškiai, jie laikė ją 
tarsi paslaptį ar lobį. Kalvis nukalė nedidelę skrynelę su 
raktu ir įdėjo gėlę, o vėliau ją paveldėjo daugybė jo giminės 
kartų, ir tie, kurie paveldėdavo raktą, kartais atidarydavo 
skrynelę ir ilgai grožėdavosi Gyvąja Gėle, kol skrynelė pati 
užsiverdavo: ne žmonės rinkosi laiką. 


O kaimelyje metai nestovėjo vietoje. Dabar jau daug jų 
buvo prabėgę. Vaikų Puotoje, kai gavo žvaigždę, Kalviui 
tebuvo dešimt metų. Po dvidešimt ketverių metų atėjo kita 
šventė, tuo metu Alfas jau buvo vyriausiasis virėjas ir tu- 
rėjo pasirinkęs mokinį, Arfą. Dar po dvylikos metų Kalvis 
grįžo namo su Gyvąja Gėle; o šią žiemą turėjo įvykti jau 
kita Gerųjų Vaikų Puota. Vieną tų metų dieną Kalvis klajo- 

jo po Fėjų krašto miškus šiapus kalnų. Buvo ruduo, raudo- 
ni lapai gulėjo nukloję žemę, auksiniai dar suposi ant šakų. 
Už nugaros pasigirdo žingsniai, bet jis buvo užsisvajojęs ir 
nekreipė dėmesio. 

Tąkart jis buvo gavęs užduotį ir nukeliavo labai toli, 
taip toli, kad, jam rodės, toliau dar niekad nebuvo nuėjęs. 
Jį globojo ir vedė, bet jis menkai tai nutuokė, nes dažnai per 
šešėlius arba miglas nė nematydavo, kur žengia, kol paga- 
liau užkopė į aukšto kalno viršūnę po gausybe žvaigždžių. 
Čia jis stojo prieš pačią Karalienę. Ji neturėjo karūnos, ne- 
sėdėjo soste. Stovėjo spinduliuodama šlove ir didybe, o 
visi aplink irgi žibėjo ir mirguliavo lyg žvaigždės danguje. 
Tačiau ji buvo aukštesnė už ilgiausių iečių antgalius, o gal- 
vą vainikavo balta liepsna. Ji davė jam ženklą prisiartinti ir 
jis drebėdamas žengė artyn. Nuaidėjo tyras trimito garsas 
ir štai juodu liko vieni. 

Jis stovėjo priešais ją ir nei nusilenkė, nei priklaupė, nes 
pasijuto toks menkas, kad nebūtų padėję jokie mandagu- 
mo gestai. Tada pakėlė akis ir pažvelgė jai į veidą, o jos 
akys rimtai žvelgė į jį. Jis sutriko ir apstulbo, nes tą aki- 
mirką ją pažino - mergelę iš Žaliojo slėnio, po kurios kojo- 
mis pražysdavo gėlės. Pamačiusi tai ji nusišypsojo ir priėjo 
arčiau; juodu ilgai šnekėjosi, daugiausia be žodžių, iš jos 
minčių jis sužinojo nemažai dalykų, vieni buvo džiugūs, 
o kiti pripildė širdį sielvarto. Jo mintys nukrypo į praeitį, 
sugrįžo iki pat Vaikų Puotos, kai pas jį pateko žvaigždė. 
Staiga susigėdo prisiminęs mažą šokančią figūrėlę su bur- 
tų lazdele ir nebedrįso pažvelgti į Karalienės grožį. Tačiau 
ji ir vėl nusijuokė, kaip tada, Amžinojo Ryto slėnyje. 

- Neliūdėk dėl manęs, Žvaigždžiaveidi, - tarė ji. - Ir ne- 
sigėdyk savo tautos žmonių. Geriau maža lėlytė nei išvis 

jokių prisiminimų-apie Fėjų kraštą. Vieniems vienintelis 
žvilgsnis. Kitiems prabudimas. Nuo pat tos dienos tu troš- 
kai mane pamatyti ir aš išpildžiau tavo troškimą. Tačiau 
negaliu duoti nieko daugiau. O dabar, atsisveikindama, 
skirsiu tau užduotį. Jei sutiksi Karalių, pasakyk jam: „Lai- 
kas atėjo. Tegu jis renkasi.“ 

- Betgi, Fėjų krašto valdove, - sumikčiojo jis, - kur yra 
Karalius? 

Jis jau daugybę kartų šito klausė Fėjų krašto gyventojų, 
ojie visada atsakydavo: „Jis mums nesakė, kur išvyksta.“ 

O Karalienė atsakė: 

- Jei jis pats tau nepasakė, Žvaigždžiaveidi, tai ir aš ne- 
sakysiu. Bet jis daug kur keliauja, gali jį sutikti pačiose ne- 
tikėčiausiose vietose. O dabar priklaupk. 

Jis priklaupė, o ji pasilenkė ir palietė ranka jam galvą. 
Jį užplūdo didžiulė ramybė, rodėsi, kad jis yra kartu ir pa- 
saulyje, ir Fėjų krašte, bet kažkaip iškilęs virš jų abiejų, kad 
gali viską aprėpti vienu žvilgsniu, vienu metu jaučia ir pri- 
klausąs jiems, ir netenkąs jų, o kartu didžiulę ramybę. Kai 
ši ramybė praėjo, jis pakėlė galvą ir atsistojo. Švito, danguje 
blanko žvaigždės, o Karalienės nebesimatė. Toli kalnuose 
nuaidėjo trimito aidas. Aukštumoje, kur stovėjo jis, buvo 
tylu ir tuščia. Jis suprato, kad jau niekados čia nebesugrįš. 


Toji vieta buvo likusi toli, o jis žingsniavo rudens lapų ki- 
limu apmąstydamas tai, ką pamatė ir sužinojo. Žingsniai 
priartėjo. Nelauktai visai greta pasigirdo balsas: 

- Ar mums pakeliui, Žvaigždžiaveidi? 

Kalvis krūptelėjęs prabudo iš savo minčių ir pamatė 
žmogų. Jis buvo aukštas, ėjo lengvai ir greitai, buvo ap- 

sisiautęs tamsiai žaliu apsiaustu, o veidą slėpė gobtuvas. 
Kalvis nustebo, nes vien tik Fėjų krašto gyventojai vadino 
jį Žvaigždžiaveidžiu, o to žmogaus Fėjų krašte jis niekad 
nebuvo sutikęs, tačiau neapleido neaiškus jausmas, kad 
vis dėlto iš kažkur jį pažįsta. 

- O kur tu eini? - paklausė jis. 

- Dabar grįžtu į tavo kaimą, - atsakė žmogus, - turbūt 
ir tu tenai grįžti. 

- Taip, - atsakė Kalvis. - Eime drauge. Tik aš kai ką 
prisiminiau. Prieš einant namo Karalienė man pavedė per- 
duoti žinią, o mes netrukus peržengsime sieną, ir manau, 
kad jau niekada čia nebesugrįšiu. O tu? 

- Taip, aš grįšiu. Gali perduoti žinią man. 

- Tačiau ši žinia Karaliui. Ar tu jį rasi? 

- Taip. Kokia tai žinia? 

- Valdovė prašė jam perduoti: „Laikas atėjo. Tegu jis 
renkasi.“ 

- Supratau. Gali nebesirūpinti. 


Toliau jie ėjo greta tylėdami, tik po kojomis šlamėjo lapai, 
tačiau dar nepriėjus Fėjų krašto sienų Žmogus sustojo. Jis 
atsisuko į kalvį ir nusmaukė gobtuvą. Tada kalvis jį atpaži- 
no. Tai buvo Alfas Pameistrys, kaip kalvis tebevadindavo jį 
mintyse, jis niekada nepamiršo tos dienos, kai jaunutis Al- 
fas stovėjo Menėje laikydamas rankoje paruoštą peilį tortui 
pjauti, ojo akys žėrėjo žvakių šviesoje. Dabar jis turėtų būti 
senas žmogus, nes jau daugybę metų buvo vyriausiuoju vi- 
rėju, bet stovėdamas čia, po Fėjų krašto pasienio medžiais, 
tebeatrodė kaip anų laikų pameistrys, tik kiek valdinges- 

nis; jo plaukuose nebuvo žilų sruogų, veide - raukšlių, o 
akys žėrėjo lyg atspindėdamos šviesą. 

- Prieš grįžtant į tavo kraštą, turiu su tavimi pasikalbėti, 
Kalvi, Kalvio Sūnau, - pasakė jis. Kalvis nustebo, nes jis 
jau seniai troško pasikalbėti su Alfu, tik vis nepavykdavo. 
Alfas visada maloniai sveikindavosi ir draugiškai elgėsi, 
bet, regis, vengė kalbėtis akis į akį. Ir dabar jis žvelgė į kal- 
vį draugiškai, bet pakėlė ranką ir palietė pirštu žvaigždę 
šiam ant kaktos. Tuoj pat jo akių spindėjimas nublanko ir 
kalvis suprato, kad tai žvaigždės spinduliuose jos žėrėjo, 
ko gero, ji švietė labai ryškiai, o dabar nublanko. Jis nustė- 
ro ir piktokai pasitraukė. 

- Ar nemanai, pone Kalvi, - paklausė Alfas, - kad jau 
laikas būtų atiduoti šį daiktą? 

- O koks tavo reikalas, pone virėjau? - atšovė tas. - Ir 
kodėl turėčiau tai daryti? Argi ji ne mano? Argi neatite- 
ko man ir argi negaliu pasilaikyti jos bent jau kaip pri- 
siminimo? 

- Kai kuriuos daiktus galima. Tarkim, dovanas, kurios 
skirtos atminimui. Tačiau yra ir kitokių daiktų. Jie negali 
priklausyti žmogui amžinai, negali būti perduodami pa- 
likimu nei saugomi tarp lobių. Jie tik paskolinami. Galbūt 
tau ir nekilo mintis, kad šio daikto gali prireikti kam nors 
kitam. Tačiau taip yra. Jau laikas. 

Tada kalvis sutriko, nes buvo kilnus žmogus ir su dė- 
kingumu priėmė visas žvaigždės dovanas. 

- Tai ką man daryti? - paklausė jis. - Ar turėčiau ati- 
duoti ją kam nors iš Fėjų krašto didžiūnų? - ir tai pasakius 
širdyje atgijo viltis, kad su šiuo reikalu galės dar kartelį 
sugrįžti į Fėjų kraštą. 

- Gali atiduoti ją man, - tarė Alfas. - Tačiau tau gali būti 
pernelyg sunku. Gal geriau ateik į mano podėlį ir padėk ją 
atgal į dėžutę, kur ją buvo padėjęs tavo senelis. 

- Aš šito nežinojau, - sumurmėjo kalvis. 

- Niekas to nežinojo, išskyrus mane. Tik aš vienas bu- 
vau su juo. 

- Tada tikriausiai žinai ir tai, kaip pas jį atsidūrė žvaigž- 
dė ir kodėl jis padėjo ją į dėžutę? 

- Jis parsinešė ją iš Fėjų krašto, šitai turbūt ir pats su- 
vokei, - atsakė Alfas. - Ir paliko ją tikėdamasis, kad ji ati- 
teks tau, jo vieninteliam anūkui. Taip jis man pasakė, nes 
tikėjo, kad galiu visa tai surengti. Jis buvo tavo motinos 
tėvas. Nežinau, ar daug ji tau apie jį pasakojo, jei tik pati ką 
nors žinojo. Jis buvo Raitelis, didis keliautojas: prieš tap- 
damas Vyriausiuoju Virėju pamatė daug kraštų ir nuveikė 
nemažai darbų. Tačiau jis išvyko, kai tau tebuvo dveji me- 
tukai - ojie nesurado jam pakeisti nieko geriau už vargšelį 
Nouksą. Tačiau laikui bėgant aš tapau Meistru, kaip mes ir 
tikėjomės. Šiais metais kepsiu dar vieną Didįjį Tortą, būsiu 
vienintelis virėjas, kiek siekia žmonių atmintis, iškepęs an- 
trąjį. Noriu įkepti į jį žvaigždę. 

- Gerai, tu ją gausi, - atsiliepė kalvis. Jis atidžiai pažvel- 
gė į Alfą, tarsi norėdamas perskaityti šio mintis. - Ar jau 
žinai, kas ją ras? 

- Nejau tau rūpi, pone Kalvi? 

- Norėčiau žinoti, Meistre. Galbūt taip man bus len- 
gviau išsiskirti su tokiu brangiu širdžiai daiktu. Mano 
dukters vaikelis dar per mažas. 

- Gal žinau, o gal ir ne. Pamatysim, - atsakė Alfas. 

Netarę daugiau nė žodžio, jie išėjo iš Fėjų krašto, pasiekė 
savo kaimą ir nuėjo į Menę. Kaip tik leidosi saulė ir langai 
spindėjo raudoniu. Ant drožinėtų durų blizgėjo paauk- 
sinimai, o pastogėje nuo laštakų spoksojo keisti įvairias- 
palviai snukiai. Visai neseniai Didžiosios Menės pastatas 
buvo perdažytas ir nulakuotas, kaimo taryba dėl to ilgai 
ginčijosi. Kai kuriems tai nepatiko, jie vadino perdažymus 
„naujoviškais“, nors tie, kurie išmanė daugiau, žinojo, kad 
tai tik seno papročio atgaivinimas. Bet kadangi visa tai nie- 
kam nekainavo nė penso, nes Vyriausiasis Virėjas viską 
apmokėjo pats, jam buvo leista daryti, ką nori. Bet kalvis 
dar nebuvo matęs Menės pastato tokioje šviesoje ir žiūrėjo 
užmiršęs net savo pavedimą. 

Alfas palietė jo ranką ir nusivedė aplinkui prie mažų 
galinių durų. Atidaręs jas nulydėjo kalvį tamsiu korido- 
riumi į podėlį. Čia uždegė aukštą žvakę, atrakino spintelę 
ir nukėlė nuo lentynos juodą dėžutę. Dabar ji buvo nubliz- 
ginta ir papuošta sidabriniais apkaustais. 

Jis pakėlė dangtelį ir parodė kalviui vidų. Ten buvo vie- 
nas tuščias skyrelis, visi kiti buvo pilni šviežių prieskonių, 
nuo aštraus jų kvapo kalviui net akys ėmė ašaroti. Jis palie- 
tė ranka kaktą ir žvaigždė paklusniai atgulė į delną, tačiau 
sielą pervėrė aštrus skausmas, skruostais pasruvo ašaros. 
Gulėdama delne žvaigždė vėl pradėjo ryškiai šviesti, bet 
jis tegalėjo įžiūrėti tolimą išsklidusį spindesį. 

— Nieko nematau, - tarė jis. - Įdėk ją už mane. 

Jis ištiesė ranką, o Alfas paėmė žvaigždę ir padėjo į vie- 
tą, šioji iškart užgeso. Neištaręs nė žodžio, kalvis apsisuko 
ir apgraibom nuėjo prie durų. Žengiant per slenkstį regė- 

jimas vėl nuskaidrėjo. Buvo vakaras, švytinčiame danguje 
netoli mėnulio spindėjo Vakarė žvaigždė. Jis stabtelėjo pa- 
sigėrėti šiuo grožiu ir pajuto ranką ant peties. Atsisuko. 

- Tu laisva valia atidavei žvaigždę, - tarė Alfas. - Jei vis 
dar nori, pasakysiu, kuriam vaikui ji atiteks. 

- Noriu. 

- Tam, kurį tu nurodysi. 

Kalvis taip apstulbo, kad iš karto nieko neatsakė. 

- Na, - dvejodamas ištarė pagaliau, - nežinau, ar tau 
patiks mano pasirinkimas. Tikriausiai neturi už ką mylėti 
Noukso šeimos, bet mažasis jo proanūkis, Noukso Tausen- 
do Timas, ateis į puotą. Nouksas Tausendas - visai kitoks 
žmogus. 

- Pastebėjau, - atsakė Alfas. - Jo motina labai išmintinga. 

- Taip, manosios Nelės sesuo. Bet ne vien dėl giminys- 
tės myliu mažąjį Timą. Nors kažin ar jis tinkamas vaikas. 

- Ir tu buvai ne kitoks, - atsakė Alfas. - Bet sutinku su 
tavim. Tiesą sakant, ir pats buvau pasirinkęs Timą. 

- Tai kodėl dar klausei manęs? 

- Taip norėjo Karalienė. Jei būtum pasirinkęs ką nors 
kitą, būčiau turėjęs nusileisti. 

Kalvis ilgai žvelgė į Alfą. Ir staiga žemai nusilenkė: 

- Pagaliau supratau, valdove, - pasakė jis. - Jūs suteikėt 
mums pernelyg daug garbės. 

— Man buvo atlyginta, - atsiliepė Alfas. - Grįžk namo 
ramybėje! 


Kai kalvis pasiekė savo namus vakariniame kaimo pakraš- 
tyje, prie kalvės jį pasitiko sūnus. Jis kaip tik užrakino du- 
ris po dienos darbų ir stovėjo žvelgdamas į vieškelį, kuriuo 

iš savo kelionių grįždavo tėvas. Išgirdęs žingsnius jis nu- 
stebęs atsisuko ir, pamatęs tėvą pareinant iš kaimo, nusku- 
bėjo jo pasitikti. Meiliai apkabino jį sveikindamas. 

- Laukiu tavęs nuo vakar, tėti, - pasakė sūnus. Bet nu- 
žvelgęs tėvo veidą susirūpinęs ištarė: - Tu atrodai labai 
pavargęs! Turbūt toli keliavai? 

- Labai toli, sūnau. Visą kelią nuo aušros iki saulėlydžio. 


Kartu jie sugrįžo namo, čia buvo tamsu, tik židinyje plaz- 
dėjo ugnis. Sūnus uždegė žvakes ir juodu truputį pasėdėjo 
nieko nekalbėdami, nes Kalvio širdį slėgė nuovargis ir pra- 
radimo jausmas. Pagaliau jis apsidairė tarsi atsitokėdamas 
ir paklausė: 

- Kodėl mes vieni? 

Sūnus griežtai pažvelgė į jį. 

- Kodėl? Mama išvyko į Mažąjį, pas Nenę. Juk antrasis 
mažylio gimtadienis. Jos tikėjosi, kad ir tu būsi. 

- Ak, taip. Turėjau grįžti. Man reikėjo grįžti, Nedai, bet 
užgaišau, turėjau apmąstyti tiek daug dalykų, kad visa 
kita kuriam laikui visai išgaravo iš galvos. Bet aš nepamir- 
šau mažojo Tomuko. 

Įkišęs ranką užantin ištraukė iš ten nedidelį minkštos 
odos dėklą. 

- Kai ką jam parnešiau. Gal senis Nouksas pavadintų tai 
niekučiu - bet tai padaryta Fėjų krašte, Nedai. - Iš dėklo jis 
ištraukė mažutį sidabrinį dirbinį. Atrodė kaip liaunas leli- 
jos stiebelis, nuo kurio tarsi varpeliai sviro trys subtilaus 
darbo žiedeliai. Ir tai išties buvo varpeliai, nes kalviui pa- 
purčius jie švelniai suskambo. Nuo šio tyro garso žvakių 
liepsnelės suplazdėjo ir vieną akimirką nušvito baltai. 

Nedo akys išsiplėtė iš nuostabos. 

- Ar galiu apžiūrėti, tėveli? - paklausė jis. Atsargiai pa- 
ėmęs žaisliuką ėmė apžiūrinėti gėles. - Kaip nuostabiai pa- 
daryta! - pasakė jis. - Ir, tėti, šios gėlytės kvepia, šis kvapas 
primena man... primena... na kažką, ko negaliu prisiminti. 

- Taip, praėjus šiek tiek laiko po skambėjimo jie pa- 
kvimpa. Bet nebijok jo laikyti, Nedai. Šis žaisliukas pada- 
rytas kūdikiui. Jis negalės jo sulaužyti, o žaisliukas negalės 
jam pakenkti. 

Kalvis įdėjo dovaną į dėklą ir paslėpė. 

- Rytoj pats nunešiu ją į Mažąjį Vutoną, - pasakė jis. - 
Galbūt Nenė, jos Tomas ir mama man atleis. Tomukas dar 
neskaičiuoja dienų... nei savaičių, nei mėnesių, nei metų. 

- Gerai. Tu keliauk, tėti. Norėčiau vykti kartu su tavimi, 
bet dar negreitai galėsiu keliauti į Mažąjį. Šiandien nebū- 
čiau galėjęs vykti net jei nebūčiau laukęs tavęs. Yra labai 
daug darbo, o netrukus bus dar daugiau. 

- Ne, ne, Kalvio sūnau! Truputį pailsėk! Tapęs seneliu 
aš dar nepraradau jėgų. Tegu darbas palaukia! Jam nu- 
dirbti dabar nuolat bus dar dvi laisvos rankos. Aš daugiau 
nebekeliausiu, Nedai, nebesileisiu į ilgąsias keliones, jei tik 
supranti, ką noriu pasakyti. 

- Tai štai kaip, tėveli? Aš jau klausiau savęs, kur dingo 
žvaigždė. Tau nelengva. - Jis paėmė tėvo ranką. - Liūdžiu 
kartu su tavimi, bet šiems namams iš to bus ir nemaža 
gero. Ar žinai, Meistre, kad dar nemažai galėtum mane iš- 
mokyti, jei tik turėsi laiko? Ir kalbu ne vien apie geležies 
kalimą. 

Juodu kartu pavalgė vakarienę, o baigę dar ilgai sėdėjo 
prie stalo, kalvis pasakojo sūnui apie savo paskutinę kelio- 


265 


NEPAPRASTOSIOS KARALYSTĖS PASAKOS 


nę į Fėjų kraštą ir dar daugybę kitų dalykų - nors nepasakė 
nė žodžio apie tai, kaip rinkosi kitą žvaigždės nešėją. 

Pagaliau sūnus pažvelgė į jį ir paklausė: 

- Tėve, ar pameni tą dieną, kai sugrįžai namo su Gėle? 
Pamatęs tavo šešėlį aš pasakiau, kad atrodai lyg milžinas. 
Tas šešėlis išties toks buvo. Taigi tu šokai su pačia Karalie- 
ne. Tačiau vis dėlto atidavei žvaigždę. Tikiuosi, tas vaikas 
bus jos vertas. Jis turėtų būti dėkingas. 

- Jis nieko nežinos, - atsakė kalvis. - Tokios jau yra šios 
dovanos. Ką gi. Aš ją atidaviau ir grįžtu prie savo kūjo bei 
replių. 


Keistas dalykas, bet senasis N ouksas, kuris mėgo pasišai- 
pytiiš savo pameistrio, nors jau buvo praėję daugybė metų, 
taip ir negalėjo pamiršti iš Torto dingusios žvaigždės. Jis 
sustorėjo ir aptingo, o sulaukęs šešiasdešimties (kaimelyje 
toks amžius nieko nestebino) atsisakė savo pareigų. Da- 
bar jam jau buvo netoli devyniasdešimties, visas išpurtęs 
kaip statinė, nes mėgo gerai pavalgyti, o saldumynus dar 
labiau. Didžiąją dalį dienos, kai nevalgydavo ir būdavo 
gražus oras, jis sėdėdavo didžiuliame krėsle prie lango 
arba lauke prie durų. Jis mėgo pakalbėti, apie viską turėjo 
savo nuomonę, bet pastaruoju metu visos jo kalbos sukosi 
apie Didįjį Tortą, kurį pats buvo iškepęs (dabar jis buvo 
tuo tvirtai įsitikinęs), nes sapnuodavo jį, kada beužmigtų. 
Kartais eidamas pro šalį minutėlei stabteldavo Pameistrys. 
Senasis virėjas jį vis dar taip vadino, o pats tikėjosi būti 
pavadintas Meistru. Pameistrys stengdavosi to nepamiršti, 
tai viena iš jo dorybių, nors kai kurie kiti žmonės senajam 
Nouksui patiko labiau. 

Vieną popietę Nouksas snūduriavo savo krėsle prie 
durų po sočių pietų. Staiga jis krūptelėjęs pabudo ir pama- 
tė greta stovintį Pameistrį. 

- Labas! - pasisveikino senis. - Malonu tave matyti, nes 
ir vėl galvojau apie tą tortą. Tiesą pasakius, kaip tik dabar jį 
prisiminiau. Tai buvo geriausias mano iškeptas tortas, o tai 
jau šį tą reiškia. Bet galbūt tu jį jau seniai pamiršai. 

- Ne, Meistre. Labai gerai jį prisimenu. Tačiau kas jums 
neduoda ramybės? Geras tortas, jį visi skaniai suvalgė ir 
pagyrė. 

- Na, žinoma. Aš jį padariau. Bet ne tai neduoda man ra- 
mybės, o tas mažas niekutis, žvaigždė. Niekaip nesupran- 
tu, kas jai nutiko. Be abejo, ji negalėjo ištirpti. Pasakiau taip 
tik norėdamas nuraminti vaikus, kad neišsigąstų. Vis neri- 
mauju, ar tik kuris nors jos neprarijo. Ar taip galėjo būti? 
Galima nepastebėjus praryti nedidelę monetą, bet tik ne tą 
žvaigždę. Ji buvo nedidelė, bet aštriomis briaunomis. 

- Taip, Meistre. Bet ar jūs tikrai žinote, iš ko buvo pa- 
daryta toji žvaigždė? Nebegalvokite apie tai. Tikrai žinau, 
kad ją prarijo vienas iš vaikų. 

- Tai kuris? Na, mano atmintis gera, o toji diena giliai 
įstrigo. Vis dar prisimenu visų vaikų vardus. Leisk pagal- 
voti. Turbūt tai Malūnininko Molė! Ji buvo godi ir rydavo 
stačiais kąsniais. Dabar stora lyg maišas. 

- Taip, kai kurie žmonės labai sustorėja, Meistre. Bet 
Molė nerijo savo torto. Savo gabale ji surado du niekučius. 

- O, nejaugi? Tai tada Kubiliaus Haris. Storas kaip stati- 
nė, o burna lyg varlės žabtai. 

- O aš pasakyčiau, kad tai mielas berniukas plačia šyp- 
sena, Meistre. Betgi jis labai rūpestingai sutrupino savo 
torto gabalą prieš jį suvalgydamas. Tik nieko nerado. 

- Tai tuomet ta išblyškusi mergiotė, Pirklio Lilė. Vaikys- 
tėje ji rydavo smeigtukus ir nieko jai nenutikdavo. 

- Ne Lilė, Meistre. Ji suvalgė tik cukrų ir kremą, o visa 
kita atidavė greta sėdinčiam berniukui. 

- Tada pasiduodu. Kuris? Kaip matau, tu labai atidžiai 
stebėjai. Jei tik nemaustai manęs. 

- Tai Kalvio sūnus, Meistre, ir jam tai išėjo į gera. 

- Na jau! - nusijuokė senis Nouksas. - Turėjau susi- 
prasti, kad žaidi sa manim. Nejuokink manęs! Kalvis tada 
buvo ramus, tykus berniukas. Dabar jis triukšmauja labiau, 
girdėjau, mėgsta dainuoti, betgi jis atsargus. Niekada neri- 
zikuoja. Dukart sukramto prieš nurydamas, ir jei supranti, 
ką noriu pasakyti, tai visada toks buvo. 

- Suprantu, Meistre. Ką gi, jei netikite, kad tai buvo Kal- 
vis, tai aš nieko negaliu padaryti. Tikriausiai jau ir nebe- 
svarbu. Gal jums palengvės, jei pasakysiu, kad dabar ji vėl 
čia, savo dėžutėje? Štai ji! 

Pameistrys buvo apsisiautęs žaliu apsiaustu, kurį Nouk- 
sas matė pirmą kartą. Iš jo klosčių ištraukęs juodą dėžutę 
Pameistrys atidarė ją priešais senojo virėjo nosį. 

- Štai toji žvaigždė, Meistre, šiame kamputyje. 

Senis Nouksas nusičiaudėjo ir užsikosėjo, bet vis dėlto 
pažvelgė į dėžutę. 

- Štai kur ji! Bent jau atrodo taip pat. 

- Tai ta pati žvaigždė, Meistre. Prieš kelias dienas pats 
ją čia padėjau. Įkepsiu į Didįjį Tortą šią žiemą. 

- Aha! - klastingai pašnairavo į Pameistrį Nouksas ir 
taip įsikvatojo, kad pilvas kretėjo lyg drebučiai. - Dabar 
suprantu! Dvidešimt keturi vaikai, dvidešimt keturi sėkmę 
nešantys niekučiai, o žvaigždė turėjo būti viena viršaus. 
Taigi iškrapštei ją prieš kepant tortą ir pasidėjai iki kito kar- 


268 


DIDŽIOJO VUTONO KALVIS 


to. Visada buvai sukčius, be to, labai miklus. Ir dar smul- 
kmeniškas, tau nė kruopelė sviesto vėjais nenueidavo. Cha 
cha cha! Tai štai kaip viskas buvo. Turėjau susigaudyti. 
Na, dabar jau viskas aišku. Galiu ramiai sau snausti. - Jis 
patogiau įsitaisė krėsle. - Žiūrėk, kad tas tavo pameistrys 
tavęs paties neapmautų! Kiekvienam sukčiui atsiranda dar 
gudresnis sukčius. 

Ir užsimerkė. 

- Sudiev, Meistre! - tarė Pameistrys ir uždarydamas 
dėžutę taip garsiai taukštelėjo dangteliu, kad virėjas neno- 
rom vėl atsimerkė. - Nouksai, - pasakė jis, - tu tiek daug 
žinai, kad nedrįstu jokios žinios pakartoti daugiau kaip du 
kartus. Sakiau, kad tai Fėjų žvaigždė, ir sakiau, kad ji atite- 
ko Kalviui. Tu tik juokeisi. Dabar, prieš atsisveikindamas, 
pasakysiu tau dar vieną dalyką. Nedrįsk ir vėl juoktis! Tu 
esi niekam tikęs senas sukčius, storas, tingus ir klastin- 
gas. Visus darbus už tave nudirbdavau aš. Nė nepadėko- 
jęs išmokai iš manęs, ko tik galėjai, - išskyrus pagarbą fė- 
joms ir šiek tiek mandagumo. Patingėjai net atsisveikinti 
su manimi. | 

- Jei jau prakalbom apie mandagumą, - atšovė Nouk- 
sas, - tai visai nemandagu vadinti vyresniuosius tik var- 
dais. Nešdinkis su savo fėjomis ir kitomis nesąmonėmis 
kur nors kitur! Viso gero, jei tai norėjai išgirsti. O dabar ke- 
liauk savo keliais! - ir šaipydamasis pamojo ranka. - Ojei 
turi savo virtuvėje paslėpęs keletą fėjų, tai siųsk jas čia, kad 
galėčiau apžiūrėti. Jeigu kuri iš jų pamojuos savo stebu- 
klingąja lazdele ir vėl padarys mane liekną, tai galvosiu 
apie jas geriau, - nusijuokė jis. 

- Gal skirtum keletą minutėlių Fėjų krašto karaliui? - at- 
sakydamas paklausė anas. Ir sunerimęs Nouksas pamatė, 

kad kalbėdamas jis tarsi išaugo. Nubloškė savo apsiaustą. 
Buvo apsirengęs kaip Meistras per puotą, bet balti jo dra- 
bužiai švytėjo ir mirguliavo, o ant kaktos tarsi žvaigždė 
spindėjo didžiulis brangakmenis. Veidas buvo jaunas, bet 
rūstus. 

- Paklausyk, seni, - kalbėjo jis, - nesi už mane vyresnis. 
Ir geresnis nesi - dažnai šaipydavaisi man už nugaros. Ar 
dabar nori mesti man atvirą iššūkį? 

Jis žengė pirmyn, o Nouksas drebėdamas atšlijo. Mėgi- 
no šauktis pagalbos, tačiau tepasigirdo šnabždesys. 

- Ne, pone! - sukvarkė jis. - Neskriauskite manęs! Aš 
tik vargšas senukas. 

Karaliaus veidas sušvelnėjo. 

- Deja, taip! Tu sakai tiesą. Nebijok! Nurimk! Tik ne- 
manyk, kad Fėjų krašto karalius išeis nieko tau nepalikęs. 
Išpildysiu tavo norą. Viso labo! O dabar miegok. 

Jis vėl įsisupo į savo apsiaustą ir nuėjo Menės link, bet 
nespėjus jam pradingti išvirtusios senojo virėjo akys užsi- 
merkė ir jis užknarkė. 


Kai senasis virėjas pabudo, saulė jau leidosi. Jis pasitrynė 
akis ir pasipurtė, nes rudens oras buvo vėsus. 

- Fui! Na ir sapnas, - sumurmėjo jis. - Turbūt persival- 
giau kiaulienos. 

Nuo tos dienos jis saugojosi apsiryti, kad vėl nesusap- 
nuotų ko nors panašaus, pradėjo valgyti paprastą maistą 
ir po nedaug. Netrukus jis taip sulyso, kad ir oda, ir dra- 
panos kabėjo ant jo kūno klostėmis. Vaikai pravardžiuo- 
davo jį Skudurine Kaliause. Netrukus jis pastebėjo, kad 
gali vaikščioti be jokios pagalbos, tik lazda pasiramsčiuo- 

damas, ir gyveno dar gana ilgai. Kalbama, kad jis perkopė 
šimtą metų - vienintelis įsimintinas dalykas, kurį jis suge- 
bėjo padaryti. Bet iki pat dienų galo jis nesiliovė kartojęs, 
jei tik atsirasdavo klausančių: 

- Gal tai ir baugokas, bet, tiesą sakant, visiškai kvailas 
sapnas. Fėjų krašto karalius! Net burtų lazdelės neturėjo. 
O liovęsis persivalgyti žmogus sulieknėja. Tai natūralu. 
Logiška. Čia jokios magijos nereikia. 


Atėjo metas žiemos puotai. Kalvis joje dalyvavo - dainavo 
dainas, o jo žmona padėjo vaikams. Stebėdamas dainuojan- 
čius ir šokančius vaikus Kalvis galvojo, kad jie daug gražes- 
ni ir gyvesni už jo vaikystės draugus. Šmėstelėjo mintis, ką 
gi Alfas galėtų veikti laisvalaikiu. Kiekvienas iš jų atrodė 
vertas žvaigždės. Tačiau Kalvis nenuleido akių nuo Timo - 
kiek apkūnaus berniuko, nerangaus šokti, bet švelniu ma- 
loniu balsu. Prie stalo jis tylomis stebėjo, kaip galandamas 
peilis ir pjaustomas Tortas. Netikėtai paprašė: 

- Pone virėjau, prašom atpjauti man mažesnį gabaliuką. 
Ašjau tiek daug valgiau, kad, rodos, niekas nebetilps. 

- Gerai, Timai, - atsakė Alfas. - Atpjausiu tau ypatingą 
gabaliuką. Matysi, visai lengvai jį suvalgysi. 

Kalvis stebėjo Timą, lėtai, bet su malonumu valgantį 
tortą, tik berniukas truputį nusiminė nieko jame neradęs. 
Tačiau netrukus jo akys suspindo, jis pralinksmėjo, ėmė 
juoktis ir tylutėliai sau dainuoti. Paskui pakilo ir pradėjo 
šokti vienas pats, bet taip grakščiai, kaip dar niekad nebu- 
vo šokęs. Vaikai plojo ir juokėsi. 

„Taigi viskas gerai, - galvojo Kalvis. - Tu esi mano pa- 
veldėtojas. Į kokius keistus tolius tave nuves ši žvaigždė? 

Vargšas senis Nouksas. Tikriausiai jis niekada nesužinos, 
koks nuostabus įvykis nutiko jo šeimoje.“ 


Jis ir nesužinojo. Bet per tą šventę atsitiko vienas jį labai 
nudžiuginęs dalykas. Dar jai nepasibaigus, Vyriausiasis 
Virėjas atsisveikino su vaikais ir visais kitais, kurie daly- 
vavo puotoje. 

- Dabar sakau jums sudie, - kalbėjo jis, - o po dienos ki- 
tos iškeliausiu. Ponas Arfas jau pasirengęs mane pavaduo- 
ti. Jis labai geras virėjas ir, kaip jūs visi žinote, kilęs iš jūsų 
kaimo. O aš grįšiu namo. Nemanau, kad manęs pasiilgsit. 

Vaikai linksmai atsisveikino ir padėkojo už nuostabų 
Tortą. Tik mažasis Timas ištiesė jam ranką ir tarė: 

- Gaila. 

Keletui žmonių kaime išties ilgai trūko Alfo. Jo draugai, 
ypač Kalvis ir Arfas, labai sielvartavo, jie ir toliau dažė ir 
auksavo Menę jam atminti. Tačiau dauguma žmonių buvo 
patenkinti. Jis gyveno tarp jų jau labai ilgai ir jie džiaugėsi ' 
permaina. O senis Nouksas energingai trenkė lazda į grin- 
dis ir pareiškė: | 

- Pagaliau išvyko! Ir aš tuo patenkintas. Niekada jo ne- 
mėgau. Kažkoks suktas. Pernelyg jau miklus. 


KNIBLIAUS PIEŠTAS 
LAPAS 


"KNIBLIAUS PIEŠTAS LAPAS 


Kadaise gyveno žmogelis vardu Kniblius, jo laukė tolima 
kelionė. Jis nenorėjo keliauti, tiesą pasakius, mielai būtų 
išsisukęs, tik nežinojo kaip. Žinojo, kad vieną kartą teks 
pradėti ruoštis, bet visai neskubėjo to daryti. 

Kniblius buvo dailininkas. Nelabai garsus, nes piešti 
jam vis sutrukdydavo kokie nors kiti darbai. Tie trukdy- 
mai jam nepatiko, bet kai nebegalėdavo išvengti, visus 
darbus atlikdavo sąžiningai, tik kad (jo paties manymu) tai 
nutikdavo pernelyg dažnai. Šalies, kur jis gyveno, įstaty- 
mai buvo gana griežti. Atsirasdavo ir kitų kliūčių. Kartais 
jis tiesiog tingėdavo ir išvis nieko nedarydavo. Be to, buvo 
gana minkštos širdies. Jūs turbūt pažįstate tokių žmonių, 
jie jaučiasi nesmagiai, bet dažniausiai nieko nesiima, o jei 
ir prisiruošia, tai netenka kantrybės, murma ir keikiasi 
panosėje. Šiaip ar taip, jis neretai pagelbėdavo savo kai- 
mynui, ponui Parapijui, šlubuojančiam viena koja. Kartais 

padėdavo ir kitiems, toliau gyvenantiems žmonėms, jei 
tie ateidavo ir paprašydavo. O kartkartėmis prisimindavo 
laukiančią kelionę ir pradėdavo skubotai krautis daiktus, 
tada irgi nedaug tapydavo. | 

Turėjo pradėjęs keletą jam per didelių ir pernelyg am- 
bicingų paveikslų. Buvo iš tų dailininkų, kurie geriau 
nupiešia lapus, o ne medžius. Kartais jis dienų dienomis 
piešdavo vieną lapą, mėgindamas išgauti jo formą, žvil- 
gesį ar rasos lašelių žibėjimą pakraščiuose. Tačiau troško 
nupiešti medį, kurio lapai būtų labai kruopščiai nutapyti 
ir skirtingi. 

Vienas paveikslas ypač nedavė jam ramybės. Jis prasi- 
dėjo nuo vėjo nešamo lapo ir pamažu tapo medžiu, tas me- 
dis vis augo, šakojosi, kėtojo savo gumbuotas šaknis. Ant 
šakelių vis nutūpdavo keistų paukščių, kurių irgi nederėjo 
pamiršti. Paskui aplinkui medį pradėjo formuotis krašto- 
vaizdis, lapijos-plyšiuose ir.tarp šakų šmėsteldavo miškais 
apaugę kalvų šlaitai ir snieguotos kalnų viršūnės. Kniblius 
užmetė visus kitus paveikslus arba pritvirtindavo juos di- 
džiojo paveikslo pakraščiuose. Netrukus drobė jau buvo 
tokia didžiulė, kad jam prireikė kopėčių, jis laipiodavo jo- 
mis aukštyn žemyn, vienur brūkšteldamas teptuku, kitur 
šį tą ištrindamas. Kai ateidavo žmonės, jis gana mandagiai 
su jais kalbėdavosi, nors visą laiką žaisdavo su pieštukais 
ant stalo. Jis klausydavosi, ką jie kalba, bet nesiliaudavo 
galvojęs apie savo didžiąją drobę, kuriai buvo surentęs 
aukštą stoginę sode (ten, kur kadaise augino bulves). 

Kniblius negalėjo išsivaduoti iš savo gerumo. „Geriau 
būčiau kiek ryžtingesnis“, - kartais sakydavo jis pats sau, 
norėdamas abejingiau žiūrėti į kitų Žmonių vargus. Tačiau 
gana ilgai jo ramybės niekas nedrumstė. „Turiu žūtbūt 

užbaigti šį paveikslą, kol neišvykau į tą nelemtą kelio- 
nę“, - kartodavo jis. Tačiau vis aiškiau suprato, kad nega- 
lės atidėlioti amžinai. Reikia liautis tobulinus paveikslą ir 
užbaigti jį. 

Vieną dieną Kniblius stovėjo priešais savo paveikslą ir 
atidžiai jį apžiūrinėjo. Niekaip negalėjo nuspręsti, ką apie 
jį manyti, ir troško, kad kuris nors draugas atėjęs jam tai 
pasakytų. Paveikslas jam atrodė nevykęs, bet kartu nuos- 
tabus, vienintelis išties gražus paveikslas visame pasauly- 
je. Tą akimirką jam norėjosi pačiam prieiti ir paplojus sau 
per petį (visiškai nuoširdžiai) pasakyti: 

- Didinga! Aiškiai matau, ką norėjai išreikšti. Tapyk to- 
liau ir dėl nieko nesuk sau galvos! Parūpinsime tau valsty- 
binę pensiją, kad nereikėtų vargti. 

Tačiau valstybinės pensijos nebuvo. Ir viena darėsi vi- 
siškai aišku - norint pabaigti paveikslą, netgi jo daugiau 
nebedidinant, reikės susikaupti ir padirbėti, sunkiai pa- 
dirbėti niekieno netrukdomam. Jis pasiraitojo rankoves ir 
pamėgino susikaupti. Keletą dienų mėgino daugiau nie- 
kuo nesirūpinti. Tačiau trukdymai pasipylė lyg iš gausy- 
bės rago. Pašlijo reikalai namuose; teko važiuoti į miestą 
pabūti teisme prisiekusiuoju; susirgo toli gyvenęs drau- 
gas; ponas Parapijus atgulė su strėnų gėla; nesiliovė plūdę 
lankytojai. Buvo pavasaris, jie norėjo išgerti arbatos kaimo 
aplinkoje - Kniblius gyveno mielame namelyje toli nuo 
miesto. Širdyje jis keikdavo tuos lankytojus, bet negalėjo 
nuneigti pats juos ir pasikvietęs, dar žiemą, kai nelaikė 
trukdymais nei arbatėlės su pažįstamais mieste, nei vaikš- 
čiojimo po parduotuves. Jis mėgino elgtis atšiauriau, bet 
nepavyko. Pernelyg dažnai jis tiesiog nedrįsdavo pasakyti 
„ne“, nesvarbu, ar laikydavo savo pareiga tą dalyką, ar ne, 

o kai kuriuos darbus tiesiog privalėjo nudirbti, kad ir ką 
apie tai manė. Kai kurie lankytojai užsiminė, kad jo sodas 
gana apleistas ir netrukus gali prisistatyti Inspektorius. Ži- 
noma, tik labai nedaugelis žinojo apie jo paveikslą, bet jei 
kiti ir būtų žinoję, nebūtų kitaip elgęsi. Abejoju, ar jiems 
tas paveikslas būtų pasirodęs svarbus. Drįstu pasakyti, 
kad vargu ar tas paveikslas buvo geras, nors galbūt kai kas 
ir neblogai pavyko. Šiaip ar taip, Medis buvo įdomus. Sa- 
votiškai netgi unikalus. Kaip ir pats Kniblius, nors kartu jis 
buvo pats paprasčiausias, nelabai protingas žmogelis. 

Galų gale Knibliui išties pradėjo trūkti laiko. Jo pažįs- 
tami tolimame mieste prisiminė, kad žmogelio laukia var- 
ginanti kelionė, ir pradėjo svarstyti, kada gi jis išsiruoš. 
Nesutarė, kam atiteks jo namelis ir kodėl taip apleistas 
sodas. 

Atėjo ruduo, vėjuotas ir šlapias. Dailininkas knibinėjosi 
savo pašiūrėje. Užsilipęs ant kopėčių jis mėgino sugauti va- 
karo žaros atšvaitą snieguotoje kalno viršūnėje, kaip tik už 
vienos lapuotos šakos. Žinojo, kad netrukus teks keliauti, 
galbūt pačioje kitų metų pradžioje. Iki to laiko vos pavyks 
užbaigti, ir tai kažin, o buvo dar nemažai tokių kampelių, 
kur jis tik keliais potėpiais apmetė tai, ką norėjo nutapyti. 

Pasigirdo beldimas į duris. 

- Užeikite! - garsiai šūktelėjo Kniblius lipdamas kopė- 
čiomis žemyn. Ir sukinėdamas teptuką sustojo ant grindų. 
Įėjo kaimynas Parapijus, vienintelis tikras jo kaimynas, nes 
visi kiti gyveno labai toli. Tačiau jis vis tiek ne itin jį mėgo, 
galbūt todėl, kad šiam nuolat reikėjo kokios nors pagalbos, 
o gal todėl, kad šis visai nesidomėjo tapyba, užtat nuolat 
kritikavo jo sodą. Kai Parapijus pažvelgdavo į Knibliaus 
sodą (tai nutikdavo gana dažnai), matydavo vien tik pikt- 


278 


KNIBLIAUS PIEŠTAS LAPAS 


žoles, o pažvelgęs į Knibliaus paveikslus (tai nutikdavo 
labai retai) matydavo tik žalias ir pilkas dėmes bei juodas 
linijas, jam visa tai atrodė nesąmonės. Kaimynas nesivar- 
žydamas kritikuodavo prižėlusį sodą (su geriausiais ketini- 
mais), bet vengdavo sakyti savo nuomonę apie paveikslus. 
Manė, kad elgiasi maloniai, bet nesuprato, kad net jei tai ir 
malonus elgesys, tai kažin ar labai. Daug geriau būtų buvę 
padėti atsikratyti piktžolių (ir galbūt pagirti paveikslus). 

- Na, ko norėjai, Parapijau? - paklausė Kniblius. 

- Žinau, kad neturėčiau tau trukdyti, - atsakė Parapijus 
(nė nepažvelgęs į paveikslą). - Juk tu toks užsiėmęs. 

Kniblius ir pats ketino sakyti kažką panašaus, bet pra- 
leido progą. Todėl tepasakė: 

- Taip. 

- Bet aš nežinau, į ką dar galėčiau kreiptis. 

- Tai jau, - atsidusęs atsiliepė Kniblius. Tokie atodūsiai 
yra tarsi kritinės pastabos, bet jie vos girdimi. - Kuo galė- 
čiau padėti? 

- Mano žmona jau keletą dienų serga ir man nera- 
mu, - pradėjo dėstyti Parapijus. - O vėjas nupūtė nuo sto- 
go pusę čerpių ir į miegamąjį liejasi vanduo. Tikriausiai 
reikia pakviesti daktarą. Ir stogdengjus, tik jie ne taip grei- 
tai atvyksta. Gal tu turi paskolinti kokių lentų ar brezento, 
kad galėčiau laikinai uždengti skylę? - Dabar jis pažvelgė 
į paveikslą. 

- Varge, varge! - atsakė Kniblius. - Tai nesiseka. Ti- 
kiuosi, tavo žmona tik peršalo. Netrukus ateisiu ir padėsiu 
tau ją perkelti į apatinį aukštą. 

- Dėkoju, - šaltokai atsakė Parapijus. - Bet tai ne per- 
šalimas, ji karščiuoja. Dėl peršalimo nebūčiau tavęs truk- 
dęs. Be to, ji jau pirmo aukšto lovoje. Juk negalėčiau nešioti 

padėklo į antrą aukštą, tik ne su tokia koja. Bet, matau, tu 
užimtas. Atsiprašau, kad sutrukdžiau. Tikėjausi, kad suži- 
nojęs, kokia mano padėtis, galėsi paaukoti šiek tiek laiko 
ir pakviesti daktarą, ir dar stogdengį, jei jau tikrai neturi 
brezento paskolinti. 

- Na žinoma, - atsakė Kniblius, nors širdyje kunkuliavo 
visai kitokie jausmai, gerumo ten nebuvo likę nė lašo, tik 
neryžtingumas. - Galiu pakviesti. Jei taip labai nerimauji, 
aš nuvyksiu. 

- Nerimauju, labai nerimauju. Norėčiau, kad neskaudė- 
tų kojos, - atsakė Parapijus. 

Taigi Kniblius išvažiavo. Juk tokia kebli situacija. Pa- 
rapijus - jo kaimynas ir visa kita. Kniblius turėjo dviratį, 
o Parapijus neturėjo, beje, nebūtų galėjęs juo važiuoti. Jo 
koja buvo nesveika nuo gimimo, tikrai luoša ir dažnai 
skaudėdavo, šito negalima pamiršti, kaip ir surūgusio jo 
veido bei inkščiančio balso. Be abejo, Knibliui reikėjo baigti 
paveikslą, o laiko nebuvo. Parapijus turėtų į tai atsižvelgti. 
Bet paveikslai Parapijui nerūpėjo ir Kniblius negalėjo šito 
pakeisti. 

- Prakeikimas! - sumurmėjo jis traukdamas laukan dvi- 
ratį. 

Buvo vėjuota ir drėgna, dienos šviesa geso. „Šiandien 
jau nieko nebepadarysiu!“ - pyko Kniblius mindamas pe- 
dalus, jis arba keikėsi panosėje, arba įsivaizdavo potėpius 
ant kalno viršūnės ir lapų žalumą apačioje, apie kurią pir- 
mąkart pagalvojo pavasarį. Pirštai spausdami rankenas 
trūkčiojo. Dabar, kai prieš akis nebebuvo paveikslo, jis 
labai aiškiai matė, kaip reiktų tapyti tą švytėjimą, kuris 
vainikuos tolimą kalno viršūnės viziją. Bet širdin įsivogė 
baimė, kad jau niekada nebepavyks išbandyti tų potėpių. 

Kniblius surado daktarą ir paliko raštelį stogdengiui. 
Šio kontora buvo uždaryta, o jis pats išėjęs namo, prie šil- 
to židinio. Kniblius permirko iki siūlo galo ir pats peršalo. 
Daktaras nepuolė tučtuojau ruoštis kaip kad Kniblius. Jis 
atvyko kitą dieną, ir visai gerai, nes tuo metu kaimynystėje 
jau buvo atsiradęs dar vienas ligonis. Knibliui pakilo tem- 
peratūra, jis gulėjo lovoje, o jo mintyse margindami lubas 
pynėsi lapų ir šakelių raštai. Nė kiek neguodė netgi žinia, 
kad ponia Parapijus tik peršalusi ir jau sveiksta. Jis nusisu- 
ko į sieną ir pasinėrė į lapų raštus. 

Lovoje teko gulėti ilgokai. Vėjas vis nerimo. Jis nuplėšė 
dar nemažai Parapijaus stogo čerpių, o dar ir Knibliaus, 
pradėjo lašėti per jo paties stogą. Stogdengys nepasirodė. 
Knibliui tai nerūpėjo dar kelias dienas. Paskui teko ropštis 
iš lovos pasiieškoti maisto (Kniblius buvo nevedęs). Pa- 
rapijus nesirodė, nuo drėgmės jam labai skaudėjo koją, o 
jo žmona šluostė klanus namuose bambėdama, kad kažin 
ar „tas Kniblius“ nepamiršo užsukti pas stogdengį. Jeigu 
jai būtų prireikę pasiskolinti kokį daiktą, ji, nekreipdama 
dėmesio į koją, būtų nusiuntusi ten Parapijų, bet jai nieko 
neprireikė, taigi Knibliui teko manytis pačiam. 

Maždaug po savaitės Kniblius vėl nusvirduliavo į savo 
pašiūrę. Pamėgino užkopti kopėčiomis, bet apsisuko gal- 
va. Jis atsisėdo ir nužvelgė paveikslą, tačiau šį kartą prieš 
akis nesumirgėjo lapų raštai, o ir kalnų vizija neaplankė. 
Galėjo tapyti tolimą smėlio dykumą, bet neturėjo jėgų. 

Kitą dieną jautėsi daug geriau. Tad užkopė kopėčiomis 
ir pradėjo tapyti. Vos spėjus įsitraukti į darbą, pasigirdo 
beldimas. 

- Prakeikimas! - sumurmėjo Kniblius. Tačiau durys 
vis tiek atsidarė, lyg jis būtų kuo mandagiausiai pakvie- 

tęs užeiti. Šįkart įėjo labai aukštas visiškai nepažįstamas 
žmogus. 

- Tai asmeninės dirbtuvės, - pasakė Kniblius.- Aš 
užimtas. Išeikite! 

- Aš esu namų priežiūros Inspektorius, - prisistatė 
žmogus, tiesdamas savo pažymėjimą, kad Kniblius galėtų 
pamatyti jį nuo savo kopėčių. 

- Ak! - teištarė šis. 

- Jūsų kaimyno namas visiškai netinkamos būklės, - 
pasakė Inspektorius. 

- Žinau, - atsakė Kniblius. - Jau seniai palikau raštelį 
stogdengio kontoroje, bet niekas nepasirodė. O paskui aš 
susirgau. 

- Suprantu. Bet dabar jūs sveikas. 

- Tačiau aš ne stogdengys. Parapijus turėtų pasiskųsti 
municipalitetui, kad pasiųstų gelbėjimo tarnybas. 

- Jie turi ką veikti ir be to. Slėnyje potvynis, daug šeimų 
liko be pastogės. Jūs privalėjote padėti kaimynui laikinai 
užlopyti skylę stoge, kad nebūtų pridaryta daugiau žalos. 
Tai įstatymas. Čia pilna medžiagų - brezento, lentų, van- 
deniui atsparių dažų. 

- Kur? - pasipiktino Kniblius. 

- Štai čia! - atšovė Inspektorius rodydamas į paveikslą. 

- Mano paveikslas! - šūktelėjo Kniblius. 

- Na ir kas? Namai svarbiau. Tai įstatymas. 

- Bet aš negaliu... - ir nutilo, nes tą akimirką pro duris 
įėjo dar vienas žmogus. Labai panašus į Inspektorių, tarsi 
jo antrininkas - aukštas ir juodai apsirengęs. 

- Eime! - paragino jis. - Aš Vežėjas. 

Kniblius nusikeberiojo nuo kopėčių. Turbūt jis ir vėl 
karščiavo, akyse viskas plaukė, krėtė šaltis. 

- Vežėjas? Vežėjas? - vapėjo jis. - Koks Vežėjas? 

- Jūsų ir jūsų karietos, - atsakė žmogus. - Karieta užsa- 
kyta jau labai seniai. Pagaliau ji atvyko. Laukia jūsų. Jūsų 
kelionė prasideda jau šiandien. 

- Štai kaip! - prabilo Inspektorius. - Jūs turite išvykti, 
nors negerai iškeliauti palikus nebaigtus darbus. Na, bet 
dabar mes bent jau galėsime panaudoti šį brezentą savo 
nuožiūra. 

- Varge mano! - sudejavo Kniblius ir apsiašarojo. - Juk 
paveikslas netgi nebaigtas! 

- Nebaigtas! - atšovė Vežėjas. - Ką gi, jums jau viskas 
baigta. Eime! 

Ir Kniblius tylėdamas išėjo su juo. Vežėjas neleido jam 
nė daiktų susidėti, sakydamas, kad tai turėjo būti seniai 
padaryta ir jeigu jie užgaiš, nespės į traukinį, taigi Kniblius 
tik pasičiupo nedidelį krepšį iš prieškambario. Paaiškėjo, 
kad jame tik dėžutė dažų ir jo eskizų sąsiuvinis, bet nėra 
nei maisto, nei drabužių. Į traukinį jie suspėjo. Kniblius 
jautėsi mieguistas ir išvargęs, kai jį grūdo į kupė, vos besu- 
vokė, kas čia vyksta. Jam ir nerūpėjo, buvo pamiršęs, kur ir 
ko važiuoja. Traukinys tuoj pat nėrė į tamsų tunelį. 

Kniblius atsibudo didžiulėje, blankiai apšviestoje stoty- 
je. Po platformą šūkaudamas vaikščiojo Durininkas, bet jis 
šaukė ne stoties ar kaimo pavadinimą, jis šaukė: 

- Knibliau! 

Pamiršęs savo krepšelį, Kniblius šoko iš traukinio. Kai 
atsisuko ketindamas grįžti, traukinys jau važiavo toliau. 

- Ak, štai kur jūs! - šūktelėjo Durininkas. - Jums štai 
čia! Ką?! Neturite bagažo? Tada teks eiti į prieglaudą. 

Kniblius buvo toks nusilpęs, kad nualpo platformoje. 
Jie iškvietė jam greitąją pagalbą ir nuvežė į prieglaudos li- 
goninę. 

Gydymas jam visai nepatiko. Vaistai buvo kartūs. Pa- 
reigūnai ir slaugytojai elgėsi nedraugiškai, kalbėjo mažai 
ir griežtai, jį aplankydavo vien tik rūstus gydytojas, ir tas 
pats nedažnai. Visa tai labiau priminė kalėjimą, o ne ligo- 
ninę. Nustatytomis valandomis jį siųsdavo dirbti - kas- 
ti žemės, atlikti remonto ir dažyti lentų viena nuobodžia 
spalva. Niekad neišleisdavo pasivaikščioti, o visi langai iš- 
ėjo į vidinį kiemą. Ilgam uždarydavo tamsiame kambaryje, 
sakydami: „Kad gerai pagalvotum.“ Jis pametė dienų skai- 
čių. Nesijautė nė kiek geriau, bent jau sprendžiant iš to, 
kad darbas neteikė malonumo. Nedžiugino netgi poilsis. 

Per pirmąjį šimtmetį (aš tik pateikiu jo įspūdžius) jis 
nuolat tuščiai graužėsi dėl praeities. Vis kartodavo sau 
gulėdamas tamsoje: „Kaip negerai, kad nenuėjau pas Pa- 
rapijų, kai tik prasidėjo vėjuotos dienos. Juk norėjau. Būtų 
buvę visai nesunku pritvirtinti pirmąsias palaidas čerpes. 
Gal tada ponia Parapijus nebūtų susirgusi. Nebūčiau per- 
šalęs ir aš pats. Būčiau turėjęs dar visą savaitę.“ Bet laikui 
bėgant pamiršo, kam jam reikėjo tos savaitės. Jaudinosi 
tik dėl darbų ligoninėje. Planuodavo juos, svarstydavo, ar 
greitai pavyks pakeisti tą girgždančią lentą, perkabinti du- 
ris arba sutaisyti lūžusią stalo koją. Jis išties pasidarė nau- 
dingas, nors niekas niekada jam to nesakė. Bet juk ne dėl 
to jis taip ilgai buvo laikomas ligoninėje, galbūt jie laukė, 
kol jis „pasveiks“, bent jau kol pasveiks taip, kaip jie tai 
supranta. 

Šiaip ar taip, vargšelis Kniblius visai nejautė gyvenimo 
džiaugsmo ar bent jau to, ką buvo pratęs taip vadinti. Jam 
nebuvo linksma. Tačiau, galima sakyti, po kurio laiko atsi- 
rado lyg koks pasitenkinimas - duonąjis ėmė vertinti labiau 
už pyragą. Galėdavo imtis darbo vos suskambus varpeliui 

ir nedelsdamas viską palikti, kai varpelis pakviesdavo ki- 
tur; palikdavo viską tvarkingai, kad atėjus laikui negaišda- 
mas galėtų pratęsti. Dabar per dieną jis padarydavo daug 
daugiau, kruopščiai atlikdavo net menkiausias užduotis. 
Niekada neturėjo laisvalaikio (nebent kai likdavo vienas 
savo lovoje); bet tapo savo laiko šeimininku ir pradėjo su- 
vokti, kaip jį tvarkyti. Skubėti niekada neprireikdavo. Šir- 
dis nurimo ir atsigulęs miegoti jis išties pailsėdavo. 

Staiga jie visiškai pakeitė jam dienotvarkę, beveik ne- 
beleisdavo pailsėti, nebeskirdavo remonto darbų, diena 
po dienos siųsdavo tik kasti žemės. Jis nesiginčijo. Ir dar 
ilgai nemėgino ieškoti atminty keiksmažodžių, kuriuos jau 
buvo užmiršęs. Jis kasė ir kasė, kol įskaudo nugarą, rankos 
nuėjo pūslėmis ir nebepajėgė pakelti kastuvo. Niekas ne- 
padėkojo. Tačiau jo apžiūrėti atėjo gydytojas. 

- Užteks! - pasakė jis. - Visiškas poilsis - tamsoje. 


Kniblius gulėjo tamsoje ir ilsėjosi, nieko nejuto, nieko ne- 
galvojo, tikriausiai pragulėjo taip valandų valandas ar 
metų metus. Bet staiga išgirdo Balsus - niekada negirdėtus 
Balsus. Visai netoli, tikriausiai gretimoje patalpoje, į kurią 
turbūt buvo paliktos atviros durys, nors nesimatė jokios 
šviesos, vyko gydytojų posėdis ar dirbo tardymo komisija. 

- O dabar Knibliaus atvejis, - pasakė Balsas, netgi griež- 
tesnis už gydytojo. 

- Kas gi jam yra? - atsiliepė Antrasis Balsas, tokį balsą 
būtum galėjęs pavadinti švelniu, nors minkštumo jame ne- 
buvo nė ženklo - tai buvo valdingas balsas, kuriame skam- 
bėjo ir viltis, ir liūdesys. - Kas nutiko Knibliui? Jo širdis 
gera. 

- Taip, bet veikia netinkamai, - atsakė Pirmasis Balsas. - 
O įr galva ne kažin kokia - jis beveik niekada negalvoja. 
Tik pažvelk, kiek laiko prarado, net malonumo nepajuto! 
Ir kelionei nepasiruošė. Buvo gana pasiturintis, o atvyko 
tuščiomis rankomis, turėjome netgi apgyvendinti vargšų 
flygelyje. Bijau, kad nieko gero. Reiktų jį čia dar šiek tiek 
palikti. 

- Tikriausiai nepakenktų, - atsiliepė Antrasis Balsas. - 
Bet jis tik menkas žmogelis. Jam ir nebuvo skirta tapti di- 
džiam, o ir stiprumo ne kažin kiek turėjo. Pažvelkim į už- 
rašus. Taip. Yra ir palankių aspektų. 

- Galbūt, bet nedaug tokių, kurie atlaikytų patikri- 
nimą. 

- Na, galime pakalbėti apie šiuos. Jis buvo dailininkas 
iš prigimties. Kad ir ne kažin koks, Knibliaus pieštas la- 
pas savotiškai žavus. Jis ilgai krapštydavosi prie kiekvieno 
lapo vien dėl jo grožio. Tačiau niekada nemanė, kad dėl to 
yra koks nors ypatingas. Užrašuose nėra nė žodžio apie di- 
džiavimąsi ar tai, kad dėl tapybos jis manytų galįs niekinti 
įstatymą. 

- Tai galėjo ir neišsisukinėti, - atšovė Pirmasis Balsas. 

- Tačiau jis atsiliepė į tiek daug prašymų. 

- Į nedidelį procentą, dažniausiai į lengvesnius, ir dar 
vadino juos trukdymais. Tuose užrašuose pilna jo skundų 
ir kvailų keiksmų. 

- Tiesa, betgi tam vargšeliui tai ir atrodė kaip trukdy- 
mai. Ir dar štai kas - jis niekada nesitikėjo atlygio, kaip tai 
vadina dauguma tokio tipo žmonių. Yra dar ir Parapijaus 
atvejis, vienas iš vėlesnių. Jis buvo Knibliaus kaimynas, bet 
nė piršto dėl jo nepajudino, o ir dėkingumo beveik neparo- 
dydavo. O užrašuose nėra nė žodžio apie tai, kad Kniblius 

būtų tikėjęsis Parapijaus dėkingumo, rodos, apie tai jis nė 
negalvojo. 

- Taip, tai svarbu, - sutiko Pirmasis Balsas. - Bet ne itin. 
Manau, patyrinėję pamatytume, kad Kniblius paprasčiau- 
siai pamiršdavo tai. Vos padaręs paslaugą Parapijui, jis iš- 
mesdavo viską iš galvos kaip apmaudžius niekus. 

- Vis dėlto dar yra ir paskutinis pranešimas, tas važia- 
vimas dviračiu per lietų. Norėčiau tai ypač pabrėžti. Juk 
aišku, kad tai didžiulė auka, Kniblius jautė, kad praranda 
paskutinę galimybę tapyti, ir įtarė, kad Parapijus būgštau- 
ja be jokio reikalo. 

- Regis, tai ne kažin kas. Bet sprendi tu. Ir faktus tu in- 
terpretuoji. Kai kada pavyksta. Ką pasiūlytum? 

- Man rodos, kad jau atėjo laikas kiek švelnesniam gy- 
dymui, - tarė Antrasis Balsas. 

Knibliui pasirodė, kad nėra girdėjęs nieko kilnesnio už 
šį Balsą. Švelnesnis gydymas jam pasirodė lyg nuostabiau- 
sia dovana, kvietimas į Karaliaus Puotą. Staiga Kniblius 
susigėdo. Jį taip pribloškė švelnesnio gydymo paskyrimas, 
kad net žandai nukaito. Tai buvo lyg viešas pagyrimas, 
kai ir jis pats, ir visi girdėjusieji puikiai suprato, kad jokio 
pagyrimo jis nėra nusipelnęs. Kniblius paslėpė veidą po 
šiurkščia antklode. 

Stojo tyla. Paskiau Pirmasis Balsas suskambo visai arti, 
jis užkalbino Kniblių. 

- Tu viską girdėjai, - pasakė jis Knibliui. 

- Taip, - atsakė tas. 

- Ką gali pasakyti? 

- Ar galėtumėt man daugiau papasakoti apie Parapi- 
jų? - paprašė Kniblius. - Norėčiau vėl su juo susitikti. Kaip 
jo sveikata? Ar galėtumėt išgydyti jo koją? Ji jam prida- 

rė nemažai bėdos. Ir prašom nepykti ant jo dėl manęs. Jis 
buvo labai geras kaimynas ir pigiai parduodavo man pui- 
kių bulvių, taigi sutaupydavau nemažai laiko. 

- Nejaugi? - paklausė Pirmasis Balsas. - Malonu girdėti. 

Vėl stojo tyla. Balsai nutolo. 

- Gerai, sutinku, - kalbėjo Pirmasis Balsas. - Tegu vyks- 
ta į kitą stotį. Kad ir rytoj. 


Pabudęs Kniblius pamatė atviras langines ir savo mažąjį 
kambarėlį, nužertą saulės šviesos. Jis atsikėlė, greta gulė- 
jo patogūs drabužiai, o ne ligoninės pižama. Po pusryčių 
gydytojas kažkokiu tepalu patepė jo pūslėtas rankas ir šios 
bematant sūgijo. Jis davė Knibliui keletą gerų patarimų ir 
stiprinančių vaistų buteliuką (jei prireiktų). Paskiau Kni- 
blius gavo bandelę, taurę vyno, o galiausiai bilietą. 

- Dabar jau gali eiti į stotį, - pasakė daktaras. - Tave 
pasitiks Durininkas. Sudie. 


Kniblius, stengdamasis niekam nekristi į akis, išėjo pro 
pagrindines duris ir prisimerkė. Skaisčiai švietė saulė. Jis 
tikėjosi pamatyti didelį miestą, kuris pritiktų tokiai didžiu- 
lei stočiai, bet nieko panašaus čia nebuvo. Jis stovėjo žalios 
kalvos viršūnėje, pūtė stiprus, gaivus vėjas. Aplink nieko 
nesimatė. Tik kalvos papėdėje spindėjo saulėje blizgantis 
stoties stogas. 

Jis spėriai, bet nesiskubindamas nužingsniavo žemyn. 
Durininkas jį iškart pamatė. 

- Jums čionai, - pasakė ir nuvedė Kniblių į platformą. 
Čia stovėjo mielas mažutis traukinukas - vienas vagonas ir 

garvežiukas, - abu ką tik išdažyti, švarutėliai ir spindintys. 
Atrodė naujut naujutėliai. Netgi bėgiai priešais garvežiuką 
atrodė nauji: jie spindėjo saulėje, pabėgiai buvo nudažyti 
žaliai ir maloniai kvepėjo šviežiu gudronu. Vagone buvo 
tuščia. 

- Kur veža šis traukinukas? - paklausė Kniblius. 

- Toji vieta tikriausiai dar neturi pavadinimo, - atsakė 
Durininkas. - Bet nesijaudinkite, nepaklysit. - Ir uždarė 
duris. 

Traukinukas iškart pajudėjo. Kniblius atsilošė krėsle. 
Garvežiukas pūškavo ilgu giliu slėniu tarp žalių kalvų, 
viršuje mėlynavo dangus. Rodės, visai netrukus garvežiu- 
kas sušvilpė ir ėmė stabdyti. Čia nebuvo jokios stoties, nė 
lentelės su užrašu, tik žalias pylimas ir į jį vedantys laipte- 
liai. Pačiame viršuje žaliavo tvarkingai apkirpta gyvatvorė 
su varteliais. Prie vartų stovėjo jo dviratis, bent jau atrodė 
visiškai toks pat; ant skersinio puikavosi geltona lentelė, 
kurioje didelėmis juodomis raidėmis buvo parašyta KNI- 
BLIUS. 

Kniblius pastūmė vartelius, šoko ant dviračio ir nužer- 
tas pavasario saulės nuriedėjo pakalnėn. Po kurio laiko pa- 
stebėjo, kad takelis išnyko ir dabar dviratis rieda nuostabia 
pieva. Ji buvo ryškiai žalia ir tanki, bet aiškiai matėsi kiek- 
viena žolelė. Rodėsi, jis jau kažkur kažkada buvo matęs ar 
sapnavęs šią žole apaugusią vietą. Tos kalvos atrodė labai 
pažįstamos. Taip, dabar, kaip ir turi būti, lygi aikštelė, o 
už jos, žinoma, vėl kyla šlaitas. Saulę užstojo milžiniškas 
žalias šešėlis. Kniblius pakėlė galvą ir parvirto su visu dvi- 
račiu. 

Priešais stovėjo Medis, jo Medis, visiškai baigtas. Jei tik 
galima taip pasakyti apie gyvą Medį su šlamančiais lapais 

ir vėjyje linguojančiomis šakomis, tai buvo tas pats vėjas, 
kurį Kniblius taip dažnai pajusdavo ar mėgindavo pajus- 
ti ir kurio niekaip nepavykdavo pavaizduoti. Jis žiūrėjo į 
Medį lyg užburtas, paskiau plačiai išskėtė rankas. 

- Kokia dovana! - pasakė jis. Jis galvojo apie savo meną 
ir galutinį rezultatą, bet žodį pavartojo tiesiogine prasme. 

Vis negalėjo atsižiūrėti į Medį. Čia buvo visi lapai, prie 
kurių jis kadaise darbavosi, bet greičiau tokie, kokius matė 
savo vaizduotėje, nei tokie, kokius išties nutapė; buvo ir 
tie, kurie dar tik skleidėsi mintyse, ir dar daugybė kitų, ku- 
rie būtų galėję išsiskleisti, jei tik jis būtų turėjęs daugiau 
laiko. Ant jų nieko nebuvo parašyta, tai buvo tiesiog dai- 
lūs lapai, tačiau vis dėlto sudatuoti jie buvo tiksliau už bet 
kokį kalendorių. Kai kurie patys gražiausi - būdingiausi, 
tobuliausi Knibliaus stiliaus pavyzdžiai, - rodės, buvo su- 
kurti bendradarbiaujant su ponu Parapijumi, niekaip ki- 
taip nebūtum galėjęs paaiškinti. 

Medyje buvo įsikūrę paukščiai. Nuostabūs paukščiai, 
o kaip jie giedojo! Jie meilinosi vieni kitiems, perėjo kiau- 
šinius, išskleisdavo sparnus ir skrisdavo į girią. Dabar jis 
pamatė ir girią, nusidriekusią į abi puses ir nykstančią to- 
lumoje. O dar toliau mirguliavo kalnai. 

Po kurio laiko Kniblius įsižiūrėjo į girią. Ne todėl, kad 
jam nusibodo Medis, bet jis jau jį pamatė, žinojo, kad tasai 
čia stovi, kad niekur nedings, net jeigu jis nežiūrės. Eida- 
mas tolyn pastebėjo keistą dalyką: giria, žinoma, dūlavo 
tolumoje, bet galėjai prie jos priartėti, netgi įžengti į ją, o 
ji neprarasdavo savo žavesio. Anksčiau jis niekada nega- 
lėdavo prisiartinti prie tolumoje dūluojančio peizažo, kad 
jis nepavirstų pačiu paprasčiausiu kelių ar mišku, pieva ar 
krūmu. Po šį kraštą vaikštinėti buvo neįtikėtinai gera, nes 

priartėjus atsiverdavo vis naujos ir naujos tolumos, pers- 
pektyva dvejinosi, trejinosi ir vis stipriau užburdavo. Galė- 
jai eiti vis tolyn ir tolyn, visas kraštas tilpo tavo sode ar pa- 
veiksle (jei norėjosi jį taip pavadinti). Galėjai eiti vis tolyn 
ir tolyn, bet turbūt ne amžinai. Horizonte stūksojo kalnai. 
Jie artėjo labai lėtai. Rodės, jie netgi nepriklauso paveiks- 
lui, o yra tarsi nuoroda į kažką kita, šmėžavo pro medžių 
viršūnes lyg kito pasaulio, kito paveikslo užuomina. 

Kniblius vaikštinėjo šen bei ten, bet tai nebuvo tiesiog 
dykinėjimas. Jis labai atidžiai dairėsi. Medis buvo baigtas, 
nors ir nežinia kaip. „Viskas atvirkščiai, nei mes esam įpra- 
tę“, - pagalvojo jis. Vis dėlto girioje buvo neišbaigtų kam- 
pelių, kur dar reikėjo pagalvoti ir padirbėti. Nieko nebe- 
reikėjo keisti nei taisyti, bet tiesiog įdėti šiek tiek pastangų, 
kad grožis geriau išsiskleistų. Kniblius kiekvienoje tokioje 
vietoje aiškiai matė, ką reikia daryti ir kaip viskas turėtų 
atrodyti. | 

Jis prisėdo po labai gražiu medžiu tolumoje - panašiu 
į Didįjį Medį, o kartu savitu. Tiksliau, jis galėjo tapti la- 
bai savitas, jei skirtum jam šiek tiek laiko. Pradėjo planuoti 
darbus ir svarstyti, kiek tai užtruktų. Tačiau rodėsi, kad vis 
kažko trūksta, kad kažkas ne taip. 

- Na, žinoma! - šūktelėjo jis. - Man reikia Parapijaus. 
Juk jis tiek daug žino apie žemės darbus, apie augalus ir 
medžius, ko aš visai neišmanau. Ši vieta negali būti tik 
mano parkas. Man prireiks pagalbos ir patarimo, jau seniai 
reikėjo susiprasti. 

Jis atsistojo ir nuėjo ten, kur ketino padirbėti pirmiau- 
sia. Nusivilko apsiaustą. Ir tada nedidelėje, krūmais ap- 
augusioje daubelėje pamatė žmogų, kuris sutrikęs dairėsi 
aplink. Jis stovėjo pasirėmęs į kastuvą, bet aiškiai nežinojo, 
ką su juo veikti. 

- Parapijau! - šūktelėjo jam Kniblius. | 

Parapijus numetė kastuvą ir priėjo. Jis vis dar truputėlį 
šlubavo. Juodu netarė nė žodžio, tik linktelėjo vienas ki- 
tam, kaip buvo pratę, ir toliau ėjo kartu, greta viens kito. 
Be žodžių abu susitarė, kur statys namelį ir užveis sodą, be 
kurių, rodės, neįmanoma apsieiti. 

Dirbant kartu paaiškėjo, kad dabar jau Kniblius moka 
geriau planuoti savo darbus ir laiką. Kad ir kaip būtų keis- 
ta, statė ir sodino dažniausiai Kniblius, o tuo metu Parapi- 
jus klajodavo apžiūrinėdamas medžius, o ypač Medį. 

Vieną dieną Kniblius sodino gyvatvorę; o Parapijus gu- 
lėjo netoliese ir atidžiai apžiūrinėjo mažutę dailią geltoną 
gėlytę, augančią žalioje žolėje. Kadaise Kniblius daug jų 
pripiešė tarp Medžio šaknų. Staiga Parapijus šypsodamas 
pakėlė galvą - jo veidas spindėjo saulėje. 

 - Nuostabu! - pareiškė jis. - Man nederėtų čia būti. Dė- 
kui, kad užtarei žodelį. 

- Niekai, - atsakė Kniblius. - Nebepamenu, ką pasa- 
kiau, bet to nė iš tolo nebūtų užtekę. 

- O taip, užteko. Mane išleido daug anksčiau. Tai An- 
trasis Balsas, jis mane čionai atsiuntė ir pasakė, kad tu pa- 
prašei. Lieku tau skolingas. 

- Ne. Tu skolingas Antrajam Balsui, kaip ir aš. 

Jie toliau gyveno ir dirbo kartu, nežinau, kiek ilgai. Nėra 
prasmės slėpti, kad iš pradžių jie kai kada nesutardavo, 
ypač pavargę. Netrukus pastebėjo, kad vaistų buteliukus 
įdavė abiem. Ir ant abiejų buvo vienodos etiketės: „Keletą 
lašų į šaltinio vandenį prieš miegą.“ 

Šaltinį jie rado girios tankumyne, tik kartą, labai seniai, 
Kniblius buvo apie jį pagalvojęs, bet taip ir nenutapė. Šis 
šaltinis maitino tolumoje mirgantį ežerą ir visa, kas augo 


292 


KNIBLIAUS PIEŠTAS LAPAS 


aplink. Nuo kelių lašų vanduo pasidarydavo kartokas, bet 
labai gaivus ir atvėsindavo galvas. Išgėrę juodu pailsėda- 
vo katras sau ir grįždavo prie darbo, o tada viskas kloda- 
vosi kuo puikiausiai. Tokiu metu Kniblius galvodavo apie 
nuostabias naujas gėles ir augalus, o Parapijus, rodės, kuo 
puikiausiai žinodavo, kur jas sodinti ir kaip prižiūrėti. 
Vaistų prireikdavo vis rečiau, o kai nebereikėjo visai, jų 
dar buvo gerokai likę. Parapijus nustojo šlubuoti. 

Kai darbai priartėjo prie pabaigos, jie vis dažniau vaikš- 
tinėdavo gėrėdamiesi medžiais ir gėlėmis, šviesa ir šešė- 
liais, ir banguojančiomis kalvomis. Kartais juodu dainuo- 
davo, bet vis dažniau Knibliaus akys krypdavo į kalnus. 

Atėjo metas, kai namelis dauboje, sodas, pieva, miškas, 
ežeras ir visas kraštas buvo beveik baigtas, beveik toks, 
koks ir turėjo būti. Didysis Medis apsipylė žiedais. 

- Šįvakar užbaigsime, - vieną dieną pasakė Parapijus. - 
O tada galėsime leistis į tikrai ilgą kelionę. 

Kitą rytą juodu iškeliavo ir ėjo, kol atsidūrė pačiame 
pasienyje. Jokios sienos anei užtvaros, aišku, nebuvo, bet 
jie žinojo, kad tai jų krašto pabaiga. Prie jų artėjo žmogus, 
panašus į piemenį, jis leidosi žole apaugusiu šlaitu, vedan- 
čiu į kalnus. 

- Gal jums reikia vadovo? - paklausė jis. - Norėtumėt 
keliauti toliau? 

Akimirką tarp Knibliaus ir Parapijaus dvelktelėjo šaltu- 
kas, nes Kniblius suprato, kad norėtų ir (tam tikra prasme) 
netgi privalo keliauti, o Parapijus nenorėjo ir nebuvo tam 
pasirengęs. 

- Turiu palaukti žmonos, - pasakė jis Knibliui. - Ji jausis 
vieniša. Manau, kad ją anksčiau ar vėliau atsiųs pas mane, 
kai tik bus galima ir kai aš viską parengsiu jos atvykimui. 

Namelis jau baigtas, padarėm, kaip sugebėjom, bet norė- 
čiau jai viską aprodyti. Gal ji galės jį papuošti, padaryti 
jaukesnį. Tikiuosi, jai irgi patiks šis kraštas. - Jis pasisuko į 
piemenį. - Ar jūs esate vadovas? - paklausė. - Gal galėtu- 
mėt pasakyti, kaip vadinasi ši šalis? 

- Nejau nežinai? - paklausė žmogus. - Tai Knibliaus ša- 
lis. Knibliaus paveikslas, bent jau didžioji jos dalis, o maža 
dalelė dabar jau yra ir Parapijaus sodas. 

- Knibliaus paveikslas! - apstulbęs ištarė Parapijus. - 
Negi viską čia sugalvojai tu? Nemaniau, kad esi toks pro- 
tingas. Kodėl niekada nepasakojai? 

- Jis jau seniai bandė tau pasakyti, - atsakė žmogus, - bet 
tu nenorėjai žiūrėti. Tais laikais jis teturėjo dažų ir drobės, 
o tu panorai ja užsidengti stogą. Judu su žmona vadinda- 
vote tai Knibliaus nesąmonėmis arba tomis teplionėmis. 

- Bet tada tai neatrodė taip, kaip dabar, ne taip tikro- 
viška. | 

- Tiesa, tai tebuvo užuomina. Tačiau galėjai ją suprasti, 
jei būtum bent pamėginęs. 

- Aš pats nesuteikiau tau progos, - įsiterpė Kniblius. - 
Niekad nė nemėginau paaiškinti. Pravardžiuodavau tave 
Žemės Kurmiu. Bet negi tai svarbu? Mes gyvenom ir dir- 
bom kartu. Galėjo būti ir kitaip, bet negalėjo būti geriau. 
Šiaip ar taip, dabar turbūt jau turiu keliauti. Tikiuosi, dar 
susitiksim, tikriausiai dar daug ką galėtume kartu nuveik- 
ti. Viso gero! - Jis šiltai paspaudė Parapijui ranką, tvirtą są- 
žiningo žmogaus ranką. Trumpam dar atsigręžė. Didžiojo 
Medžio žiedai švytėjo lyg liepsnos. Visi paukščiai skrajojo 
giedodami. Tada nusišypsojęs linktelėjo Parapijui ir nuėjo 
su piemeniu. 

Jis troško viską sužinoti apie avis, apie ganyklas aukš- 
tumose, pažvelgti į atšiauresnį dangų, kopti vis aukščiau ir 

aukščiau, iki pačių Kalnų. Nežinau, kas tenai jam nutiko. 
Vargšelis Kniblius, dar būdamas namuose, pajuto tolumo- 
je Kalnus ir nutapė juos savo paveikslo gilumoje, bet tik tie, 
kurie ten įkopė, žino, kokie jie iš tikro yra ir kas yra už jų. 


- Mano nuomone, jis buvo kvaišas žmogelis, - kalbėjo mu- 
nicipaliteto narys Tompkinsas. - Iš jo nebuvo jokios nau- 
dos visuomenei. 

- Na, nežinau, - atsakė Atkinsas, jis toli gražu nebuvo 
svarbus asmuo, tik paprasčiausias mokytojas. - Man ro- 
dos, tai priklauso nuo to, ką jūs laikote nauda. 

- Jokios ekonominės nei praktinės naudos, - paaiškino 
Tompkinsas. - Drįstu manyti, kad jei jūs, mokytojai, išma- 
nytumėt savo darbą, tai tokie žmonės būtų priversti kaip 
nors pasitarnauti. Bet jūs neišmanote, taigi atsiranda tokių 
beverčių žmonių. Jei šią šalį valdyčiau aš, priversčiau juos 
dirbti kokį nors naudingą darbą, plauti indus miesto virtu- 
vėje ar panašiai, ir prižiūrėčiau, kad jie nedykinėtų. Arba 
išvaryčiau juos. Bent jau jį būčiau išvaręs labai seniai. 

- Išvaręs? Norite pasakyti - anksčiau išsiuntęs į kelionę? 

- Taip, jei tik jums patinka tie beprasmiai senoviniai po- 
sakiai. Būčiau pasiuntęs jį per tunelį į Šiukšlyną, ten jam ir 
vieta. 

- Tai jūs nelaikote tapybos doru amatu, jos neverta nei 
saugoti, nei kur nors panaudoti? 

- Žinoma, tapybą galima panaudoti. Tik ne jo tapybą. 
Jauni žmonės turi užmojų, nebijo naujų idėjų ir metodų. Jie 
nepiešia senamadiško šlamšto. Tai jo asmeniniai svaičioji- 
mai. Jis nebūtų sugebėjęs nupiešti nė reklaminio skelbimo. 
Vis krapštinėjosi su gėlėmis ir medžiais. Kartą paklausiau 
jo - kodėl? Jis atsakė - todėl, kad tai gražu! Ar gali pati- 

kėti? Gražu! „Ką? - paklausiau aš jo, - juk tai tik augalų 
virškinimo ir dauginimosi organai.“ Ir jis nesumojo, ką at- 
sakyti. Kvailys. 

- Kvailys, - atsiduso Atkinsas. - Taip, vargšelis taip ir 
nepabaigė nė vieno paveikslo. Tiesa, kai jis iškeliavo, jie 
„geriau“ panaudojo jo drobes. Bet mane graužia abejonės, 
Tompkinsai. Ar atsimeni tą didįjį paveikslą, kuriuo po 
audrų ir potvynių buvo užlopytas gretimo namo stogas? 
Laukuose radau nuplėštą gabalėlį. Jis buvo sumaitotas, bet 
dar įžiūrimas: kalno viršūnė ir medžio šaka su lapais. Vis 
nesiliauju apie jį galvojęs. 

- Ką daręs? - paklausė Tompkinsas. 

- Apie ką judu kalbatės? - sutrukdė jiems taikytis Per- 
kinsas, Atkinsas buvo išraudęs kaip burokas. 

- Apie nieką, - atsakė Tompkinsas. - Išvis nesuprantu, 
kodėl apie jį kalbam. Jis net mieste negyveno. 

- Negyveno, - atšovė Atkinsas. - Tačiau tai nesutrukdė 
jums pasisavinti jo namuko. Štai kodėl landžiodavot pas jį 
ir šaipydavotės gerdami jo arbatą. Ką gi, jūs gavote namelį, 
antrą turite mieste, taigi neliekite ant jo apmaudo. Kalbėjo- 
mės apie Kniblių, jei šito klausėte, Perkinsai. 

- O, vargšelis Kniblius! - šūktelėjo Perkinsas. - Nė neži- 
nojau, kad jis tapė. 

Tai buvo turbūt paskutinis kartas, kai buvo paminėtas 
Knibliaus vardas. Vis dėlto Atkinsas išsaugojo tą keis- 
tą drobės skiautę. Didžioji jos dalis sutrupėjo, bet vienas 
nuostabus lapas liko sveikas. Atkinsas jį įrėmino. Vėliau 
atidavė į miestelio muziejų, kur „Knibliaus pieštas lapas“ 
nuošaliame kampelyje kabėjo gana ilgai ir buvo kelių žmo- 
nių pastebėtas. Tačiau galų gale muziejus sudegė, taigi ir 
lapas, ir Kniblius nugrimzdo šioje ašarų pakalnėje į visišką 
užmarštį. 

- Pasirodo, tai labai naudingas dalykas, - kalbėjo Antrasis 
Balsas. - Kaip atgaiva, kaip atostogos. Nepamainoma vieta 
sveikstantiems žmonėms, ir ne tik jiems, nes daugeliui tai 
padeda pasiruošti kelionei į Kalnus. Kai kuriuos paveikia 
tiesiog stebuklingai. Siunčiu ten vis daugiau ir daugiau 
žmonių. Retai kuriam prireikia grįžti. 

- Iš tiesų, - atsiliepė Pirmasis Balsas. - Reikėtų tą vietą 
kaip nors pavadinti. Ką pasiūlytum? 

- Durininkas jau senokai pasiūlė. Dabar stotyje jis šau- 
kia: „Traukinys į Knibliaus Parapiją įlankoje.“ Knibliaus 
Parapija. Nusiunčiau apie tai jiems abiem žinią. 

- Ir ką jie sakė? | 

- Juokėsi. Taip juokėsi, kad net Kalnai aidėjo. 


PRIEDAI 


APIE PASAKAS 


Siūlau pakalbėti apie pasakas, nors ir suprantu, koks neap- 
dairus šis žingsnis. Pasakų šalis, arba Fėjų kraštas, yra pa- 
vojinga vieta, kur žioplių laukia vilkduobės, o akiplėšų - 
požeminiai kalėjimai. Tikriausiai ir aš pats esu akiplėša, 
nes nors ir myliu pasakas nuo tada, kai išmokau skaityti, ir 
daug apie jas galvoju, nesu studijavęs jų kaip specialistas. 
Toje žemėje, kur pilna stebuklų, bet nerasi informacijos, aš 
tesu keliautojas (arba įsibrovėlis). 

Pasakų karalystė neaprėpiama, joje pilna įvairiausių 
dalykų: čia gali sutikti visokiausių žvėrių ir paukščių, 
bekraščių jūrų ir nesuskaičiuojamų žvaigždžių, čia nuo- 
lat tyko pavojai, čia ir džiaugsmas, ir sielvartas kerta aš- 
triai lyg kardas. Galbūt žmogus turėtų jaustis laimingas 
jau vien gavęs pasivaikščioti po šią nuostabią šalį, bet 
paregėję jos keistenybes ir turtus keleiviai, kurie norėtų 
apie juos papasakoti, praranda žadą. O ten klajojant ne- 

valia pernelyg daug klausinėti, kad durys neužsitrenktų 
panosėje. 

Tačiau yra keletas klausimų, į kuriuos kalbantysis apie 
pasakas turėtų atsakyti ar bent jau pamėginti atsakyti, kad 
ir koks įžūlus jis galėtų pasirodyti Pasakų krašto gyven- 
tojams. Pavyzdžiui: kas yra pasakos? Iš kur jos atsirado? 
Kokia iš jų nauda? Pabandysiu atsakyti į šiuos klausimus 
ar bent jau pateiksiu šį tą panašaus į atsakymus, kuriuos 
surinkau daugiausia iš pačių pasakų, bent jau tų kelių iš 
visos jų daugybės, su kuriomis esu susipažinęs. 


PASAKA 


Kas yra pasaka? Atsakymo į šį klausimą veltui ieškotumė- 
te Oksfordo anglų kalbos žodyne. Žodžių junginio fairy- 
story (pasaka, istorija apie fėjas) tenai iš viso nėra, o ir apie 
pačias fėjas nieko gero nepasakyta. Į „Priedus“ fairy-tale 
(pasaka) įtraukta nuo 1750 metų ir pagrindinės jos reikš- 
mės yra (a) legenda ar pasakojimas apie fėjas, kurio reikš- 
mė laikui bėgant kito, (b) nereali arba neįtikėtina istorija ir 
(c) melagystė. 

Paskutiniai du punktai mano temai pernelyg platūs. 
O pirmasis per siauras. Ne toks siauras, jei rašytum esė, 
ganėtinai platus netgi daugeliui mokslo studijų, bet per 
siauras norint paaiškinti pasakos realybę. O ypač jei lai- 
kysimės leksikografinio fėjų apibrėžimo: „Tai nedidukės 
antgamtinės būtybės, kurioms liaudis priskiria sugebėjimą 
burtais kenkti arba padėti žmonėms.“ 

„Antgamtinis“ - tai sunkus ir pavojingas žodis visomis 
prasmėmis, tiek plačiau traktuojamas, tiek siauriau. Tačiau 
vargu arjis tinka fėjoms, nebent priešdėlį ant- (angl. super-) 

suprasime kaip aukščiausiąjį būdvardžio laipsnį. Nes, 
priešingai nei fėjos, kaip tik žmogus yra antgamtinis (ir 
neretai mažo ūgio); o jos yra tikros, daug už jį tikresnės. 
Tokiajaujų lemtis. Kelias į Pasakų šalį neveda nei dangun, 
nei, mano nuomone, pragaran, nors kai kurie ir tvirtina, 
kad jis gali nuvesti tenai netiesiogiai, velniui padedant. 


Weizieki, siauras kelias bėga, 
Jame erszkėczių daug labai, 

Yra tai kelias link teisumo, 
Nedaug kas nori eit tenai. 


Weizieki, kelias sztai labai platus, 
Gėlėm nuklots, nežeidžia kojų, 
O yr tai kelias nuodėmės, 
Bet žmonės mislin, kad į Rojų. 


O sztai, weizieki, ar regi 
Wingiuojant paupiais kelalį, 
Jis weda pasakų krasztan 
Ir mes keliausim į tą szalį.* 


Kalbant apie nedidelį ūgį, neneigiu, kad toks supratimas 
būdingas šiuolaikinei fėjų sampratai. Neretai pagalvoju, 
kad būtų įdomu pamėginti atsekti, kodėl taip atsitiko, bet 
tiksliai atsakyti į šį klausimą man neužtenka žinių. Nuo 
seno žinoma, kad kai kurie Pasakų krašto gyventojai išties 
yra neaukšti (nors vargiai galėtume pavadinti juos nedidu- 
kais), bet mažas ūgis visai nėra svarbiausia šio krašto gy- 


* Iš viduramžių poemos „Tomas, eilių kūrėjas“ (vert. past.). 

ventojų charakteristika. Mažutės būtybės, elfai arba fėjos, 
yra (ko gero) modernios literatūros įgeidis*. Galbūt visai 
suprantama, kad Anglijoje, kur meilė subtilumui ir gležnu- 
mui dažnai kartodavosi meno kūriniuose, pasakų srityje ji 
pateikiama per mažumą ir eleganciją, o Prancūzijoje ši mei- 
lė pateko į karaliaus rūmus ir virto pudra bei deimantais. 
Bet įtariu, kad šis sumažinimas iki gėlyčių bei drugelių yra 
ir racionalizacijos išdava, dėl kurio Elfų krašto romantika 
virto rafinuotumu, o nematomumas - trapumu, galimybe 
pasislėpti purienos žiede ar užsiglausti už žolės stiebo. Re- 
gis, tai tapo madinga tuomet, kai prasidėjus didžiosioms 
kelionėms pasaulis pasidarė per mažas sutalpinti ir elfus, 
ir žmones; tuomet, kai stebuklingoji Hai Brezil šalis vaka- 
ruose tapo paprasčiausia Brazilija, raudonmedžio šalimi**. 
Tačiau didžiausią įtaką, matyt, padarė literatūra, o čia 
svarbų vaidmenį suvaidino Williamas Shakespeare'as ir 
Michaelas Drytonas***. Drytono „Nimfidė“ yra vienas iš tų 
kūrinių, nuo kurių prasidėjo toji ilga gėlių fėjų ir sparneliais 
plazdančių elfų su rageliais virtinė, kurių aš taip nemėgau 
vaikystėje ir kurių savo ruožtu negalėjo pakęsti mano vai- 
kai. Panašiai jautė ir Andrew Langas. Savo „Alyvinės fėjų 
knygos“ įžangoje jis mini nuobodžias šiuolaikinių autorių 


* Kalbu apie raidą, vykusią iki susidomėjimo kitų šalių folkloru. 
Tokį anglišką žodį kaip elfas ilgai veikė prancūzų kalbos žodis fėja; 
bet vėliau dėl vertimų ir fėja, ir elfas buvo paveikti germaniškų, 
skandinaviškų, keltiškų pasakų atmosferos ir įgijo huldu-folk (Islan- 
dija), daoine-sithe (Airija) ir tylwyth teg (Velsas) savybių (aut. past.). 

** Kadairiškoji Hy Breasil galėjo turėti įtakos pavadinimui „Brazilija“, 
žr. Nansen, In Northen Mists, ii, 223-230 (aut. past.). 
*** Jų įtaka neapsiribojo vien Anglija. Vokiškasis Elf, Elfe tikriausiai kilo 
iš Wielando 1764 m. išversto „Vasarvidžio nakties sapno“ (aut. 
past.). 

knygas: „Jų pradžia visuomet vienoda - mažas berniukas 
ar mergaitė išeina iš namų ir sutinka raktažolių, gardenijų 
ar obelžiedžių fėjas... Šios fėjos mėgina pralinksminti, bet 
nesėkmingai; arba pamokslauja ir joms puikiai pavyksta.“ 

Tačiau viskas prasidėjo, kaip jau minėjau, gerokai prieš 
devynioliktą šimtmetį, gerokai anksčiau, nei buvo pradė- 
tos rašyti nuobodžios istorijos, kurios nesėkmingai mėgino 
pralinksminti. Drytono „Nimfidė“, laikoma pasaka (pasa- 
kojimu apie fėjas), yra vienas iš blogiausių šio žanro pa- 
vyzdžių. Oberono rūmai pastatyti iš vorų kojų, 


Langai - tai akys katinų, 
O vietoj čerpių ant stogų 
Tikri sparnai šikšnosparnių. 


Riteris Pigvigenas jodinėja žvitria auslinda, nusiunčia 
savo mylimajai, karalienei Mebei, skruzdžių akių apyran- 
kę ir paskiria pasimatymą purienos žiede. Tačiau tarp visų 
šių grožybių pasakojama nuobodi intrigų ir suktų sąvada- 
vimų istorija, galantiškas riteris ir piktas vyras klimpsta 
purve, ojų rūstybę numalšina Letos vandenų gurkšnis. Jau 
geriau Leta būtų juos visus nusinešusi. Oberonas, Mebė ir 
Pigvigenas gal ir yra mažučiai elfai ar fėjos, kitaip nei Ar- 
tūras, Gvineverė ar Lanselotas, bet pasakojimas apie gėrio 
ir blogio kovą Artūro dvare labiau primena „pasakojimus 
apie fėjas“ (pasakas) nei toji pasaka apie Oberoną. 

„Daiktavardis fėja, daugiau ar mažiau atitinkantis daik- 
tavardį elfas, yra gana šiuolaikinė sąvoka, vargu ar vartota 
prieš Tiudorų laikotarpį. Labai reikšminga pirmoji citata 
Oksfordo žodyne (kuris vienintelis buvo išleistas prieš 
1450 Viešpaties metus). Cituojamas poetas Goweris: „Jis 

tarsi fėja.“ Bet Goweris rašė ne taip. Jis rašė „Jis tarsi iš fėjų 
krašto.“ Goweris kalbėjo apie jauną kavalierių, kuris troš- 
ko sužavėti mergeles bažnyčioje“. 

Tai jaunas mirtingas žmogus iš kūno ir kraujo, bet jo 
išvaizda labiau primena Elfų krašto gyventojus nei tos „fė- 
jos“, prie kurių jis priskirtas per dvigubą klaidą. Pasakų 
krašto gyventojai dažniausiai nėra tokie, kokie atrodo, jie 
apsigaubia tokiu išdidumu ir grožiu, koks mums visiškai 
nepasiekiamas. Ir bent jau dalis jų magijos, kurią jie nau- 
doja ir padėti, ir kenkti žmonėms, yra galia žaisti žmogaus 
kūno ir širdies troškimais. Elfų krašto karalienė, nusinešusi 
Poetą Tomą Eilių Kūrėją savo pieno baltumo žirgu greičiau 
už vėją, pasirodė raita ant Eildono Medžio lyg nežemiško 
grožio moteris, taigi Spenserio** tvirtinimas, kad Fėjų kraš- 
to riterius galime vadinti elfais, neprieštarauja tradicijai. 
Šis vardas labiau tinka tokiems riteriams kaip seras Gujo- 
nas***, nei širšės gyliu ginkluotam Pigvigenui. 

O dabar, kai jau šiek tiek aptarėm (labai paviršutiniškai) 
elfus ir fėjas, turiu grįžti atgal, nes nukrypau nuo svarbiau- 


* His croket kembd and thereon set 

A Nouche with a chapelet, 
Or elles one of grene leves 
Whith late com out of greves, 
Al for he sholde seme freissh; 
Rith as an hauk with hath a sihte 
Upon the foul ther he schal lihte, 
And as he were of faierie 
He scheweth him tofore here yhe. 
Confessio Amantis, v. 7065 ff. (aut. past.) (senoji anglų kalba - vert. 
past.). 

** Edmundas Spenseris (1552-1599) - viduramžių anglų poetas, „Fėjų 
Karalienės“ („Fačrie Oueene“) autorius (vert. past.). 

*** „Fėjų Karalienės“ personažas (vert. past.). 

sios savo temos - pasakų. Jau sakiau, kad apibūdinti pasa- 
ką kaip „pasakojimą apie fėjas“ yra per siaura*. Per siau- 
ra, netgi jei atmestume nedidelį ūgį, nes šie pasakojimai 
Anglijoje paprastai yra ne apie fėjas, o apie Fėjų kraštą, tai 
yra Pasakų šalį, karalystę ar valstybę, kurioje gyvena pasa- 
kiškos būtybės [fėjos]. Pasakų šalyje, be fėjų ir elfų, yra ir 
daugybė kitų gyventojų: nykštukų, raganų, trolių, milži- 
nų ir slibinų, o dar yra jūrų, saulė, mėnulis, dangus, žemė 
ir visa, kas joje: medžiai ir paukščiai, vanduo ir akmenys, 
vynas ir duona, ten atsiduriame netgi mes patys, mirtingi 
žmonės, jeigu mus užburia. 

Istorijos, tiesiogiai pasakojančios apie fėjas, tai yra būty- 
bes, kurios šiandiene anglų kalba dar gali būti vadinamos 
elfais, yra palyginti retos ir paprastai ne itin įdomios. Dau- 
guma gerų pasakų yra apie žmonių nuotykius Nepapras- 
tojoje Karalystėje ar ūkanotuose jos pasieniuose. Tai natū- 
ralu, nes jei elfai išties egzistuoja ir gyvena nepriklausomai 
nuo mūsų pasakojimų apie juos, tai tiesa turėtų būti ir tai: ti- 
kriausiai mes jiems nelabai rūpime, kaip ir jie mums. Mūsų 
likimai skirtingi ir mūsų keliai retai susitinka. Netgi Pasakų 
krašto pasienyje susiduriame su jais tarsi atsitiktinai“*. 

Taigi pasakos apibrėžimas - kas ji yra ar kas turėtų 
būti - priklauso ne nuo laikui bėgant susiformavusio api- 


* Išskyrus ypatingus atvejus, tokius kaip Velso ar airių pasakų rin- 
kiniai. Juose pasakojimai apie fėjų giminę kartais būna atskirti nuo 
visų kitų pasakų. Šia prasme istorijos apie fėjas arba fėjų išmintį 
paprastai yra trumpi pasakojimai apie fėjų pasirodymus arba jų 
įsikišimą į žmonių reikalus. Tačiau šis skirtumas tėra vertimo pa- 
sekmė (aut. past.). 

** Ši taisyklė galioja netgi tuomet, jei jie tėra žmonių fantazijos vai- 
sius, „tikri“ tik kaip vienas žmogaus vizijos apie tiesą aspektas (aut. 


past.). 

brėžimo, o nuo pačios Pasakų šalies prigimties: nuo pačios 
Nepaprastosios Karalystės ir nuo tuose kraštuose dvel- 
kiančio vėjo. Aš nė nemėginsiu jos apibrėžti ar tiesiogiai 
nusakyti. Tai neįmanoma. Pasakų šalies negalima įkalinti 
žodžių voratinklyje, nes viena iš jos savybių yra nenusa- 
komumas, bet ji nėra nepastebima. Ji sudaryta iš daugybės 
dalių, o jų tyrinėjimai nebūtinai atskleis visumos paslaptį. 
Vis dėlto tikiuosi, kad tai, ką pasakysiu vėliau, šiek tiek 
nušvies mano paties netobulą supratimą. Dabar tepasaky- 
siu tiek: pasakos prisiliečia prie Nepaprastosios Karalystės 
ar pasinaudoja ja, siekdamos savo tikslų, kad ir kokie jie 
būtų: satyra, nuotykiai, pamokymas, fantazija. „Pasakų ša- 
lis“ galima būtų versti kaip „magija“ (žr. p. 345), bet labai 
savitos nuotaikos ir galios magija, kuri yra tarsi priešingas 
kruopštaus mago-mokslininko šlykščių užmačių polius. 
Yra viena išlyga - net jeigu pasaka siekia pašiepti, jokiu 
būdu negalima krėsti juokų su vienu dalyku, tai yra pačia 
magija. Ją reikia suprasti rimtai, iš jos nesišaipoma, ji ne- 
gali būti paaiškinta. Nuostabus šio rimtumo pavyzdys yra 
viduramžių sakmė „Seras Gaveinas ir Žaliasis Riteris“. 

Netgi pritaikius šiuos miglotus ir prastus apibrėžimus 
paaiškėja, kad dauguma žmonių, netgi labiausiai patyru- 
sių šiuose dalykuose, terminą „pasaka“ vartoja labai ne- 
rūpestingai. Vien žvilgtelėjus į knygas, kurios pastaruoju 
metu pretenduoja vadintis pasakų rinkiniais, tampa aišku, 
kad pasakojimai apie fėjas, garbingą tautą bet kurioje iš 
savo buveinių, netgi apie nykštukus ir pabaisas tesudaro 
labai menką jų dalį. Šito, kaip mes jau kalbėjome, ir reikė- 
jo tikėtis. Tačiau šiose knygose yra daugybė pasakojimų, 
kurie nė iš tolo nepriartėja prie Fėjų krašto ir kurių tuose 
rinkiniuose visai neturėtų būti. 

Pateiksiu keletą pavyzdžių, kuriuos pasakojimus aš iš- 
mesčiau. Tai padės suprasti, kas nėra pasaka. Be to, šitaip 
priartėsime prie antro klausimo - iš kur atsirado pasakos? 

Dabar yra išleista labai daug pasakų rinkinių. Anglijo- 
je nei populiarumu, nei apimtimi niekas negalėtų varžy- 
tis su dvylika skirtingų spalvų knygų, už kurias turime 
būti dėkingi Andrew Langui ir jo žmonai. Pirmoji pasi- 
rodė daugiau kaip prieš penkiasdešimt metų (1889), ir iki 
šiol leidžiami vis nauji jos leidimai. Didžioji turinio dalis 
daugiau ar mažiau išlaiko egzaminą. Aš jų nenagrinėsiu, 
nors tai būtų gana įdomu, tik paminėsiu, kad labai nedaug 
„Mėlynosios pasakų knygos“ pasakojimų susiję su fėjomis 
arba jas mini. Dauguma pasakų paimtos iš prancūzų, tuo 
metu tai buvo teisingas pasirinkimas, ko gero, toks jis ir 
tebėra (nors ir neatitinka nei dabartinio mano skonio, nei 
vaikystės pomėgių). Šiaip ar taip, nuo pat pirmojo „Mo- 
tušės Žąsies pasakų“ vertimo į anglų kalbą aštuoniolik- 
tame šimtmetyje labai sustiprėjo Charles'o Perrault įtaka, 
išpopuliarėjo ir kiti pasakojimai iš neaprėpiamo „Cabinet 
des fėes“* lobyno, taigi, mano nuomone, jei paprašytum 
bet kurio žmogaus atsitiktinai nurodyti tipišką pasaką, jis 
greičiausiai paminėtų vieną iš tų prancūziškųjų, kaip an- 
tai „Batuotą katiną“, „Pelenę“ ar „Raudonkepuraitę“. Kiti 
galbūt pirmiausia prisimins brolių Grimmų pasakas. 

Tačiau ką pasakyti apie „Mėlynojoje pasakų knygo- 
je“ pasirodžiusią „Kelionę į Liliputiją '? Pasakyčiau štai 
ką - sprendžiant iš autoriaus sumanymo ar panelės May 
Kendal intencijų jos padarytame trumpesniame variante, 
tai nėra pasaka. Jai nėra ką veikti šioje knygoje. Bijau, kad ji 


* „Fėjų sąsiuvinis“ - XVIII a. pasakų rinkinys, sudarytas Charles'o-Jo- 
sepho de Mayero (1751-1825) (vert. past.). 

įdėta čia tik todėl, kad liliputai yra mažučiai - ir tai vienin- 
telis nepaprastas dalykas. Tačiau mažumas Pasakų šalyje, 
kaip ir mūsų pasaulyje, tėra atsitiktinumas. Pigmėjai nėra 
pasakiškesni už Patagonijos gyventojus. Pašalinčiau šį pa- 
sakojimą ne dėl jo satyrinių elementų, satyros - tiek vien- 
tisos, tiek ir tai pradingstančios, tai pasirodančios, - yra ir 
tikrose pasakose, tradicinėse pasakose gali būti jų kūrėjų 
satyros, kurios mes jau nebesuprantame. Išmesčiau jį, nes 
šio pasakojimo satyra, kad ir kokia puiki ji būtų, priklauso 
keliautojų pasakojimų tipui. Tokie pasakojimai mini dau- 
gybę nuostabių dalykų, bet visa tai galime pamatyti šia- 
me mirtingame pasaulyje, mūsų pačių pasaulio erdvėje ir 
laike, juos nuo mūsų slepia vien tik atstumas. Guliverio 
kelionės turi ne daugiau teisių būti tarp pasakų nei Baro- 
no Miunhauzeno plepalai, „Pirmieji žmonės Mėnulyje“ 
arba „Laiko mašina“ *. Tiesą sakant, elojai ir morlokai ge- 
riau tinka Pasakų kraštui negu liliputai. Nes liliputai tėra 
žmonės, nors ir karikatūriškai sumažinti, tarsi žvelgiant 
nuo stogų. O elojai ir morlokai gyvena taip toli už laiko 
bedugnės, kad rodosi nepaprasti, net jeigu ir yra mūsų pa- 
likuonys. Reikėtų nepamiršti vieną senovės mąstytoją nu- 
stačius, kad y/fe, tai yra elfai, yra Adomo palikuonys per 
Kainą**. Šį nuotolio, o ypač nutolusio laiko žavesį silpnina 
vien tik absurdiška ir neįtikėtina laiko mašina. Tačiau šis 
pavyzdys rodo pagrindines priežastis, kodėl pasakos ribos 
tokios neišvengiamai neaiškios. Pasakų šalies magija nėra 
savitikslė, ji vertinga dėl savo įtakos, ir vienas iš jos tikslų 


* Herberto George'o Welleso romanai. Elojai ir morlokai - „Laiko 


mašinos“ veikėjai (vert. past.). 
** „Beovulfas“, 111-112 (aut. past.). 

yra patenkinti pirmapradžius žmonijos troškimus. O tarp 
jų yra ir troškimas išmatuoti erdvės bei laiko gelmes. O dar 
vienas (kaip pamatysime) - bendrauti su kitomis gyvomis 
būtybėmis. Taigi pasakojimas patenkina šiuos troškimus, 
bet jis gali naudotis mechanizmais ar magija arba jais ne- 
sinaudoti, o jeigu pavyksta, jis tampa kokybiškas ir įgyja 
pasakos žavesio. 

Po keliautojų pasakojimų aš išmesčiau arba atsisakyčiau 
visų istorijų, kurios, norėdamos paaiškinti pasitaikančius 
stebuklus, naudojasi sapnais. Net jeigu papasakotas sap- 
nas visais kitais atžvilgiais ir galėtų būti pasaka, visumą 
pavadinčiau netobula, kaip ir gerą paveikslą netikusiuo- 
se rėmuose. Tiesa, sapnai gali būti susiję su Pasakų šali- 
mi. Sapnuose išlaisvinamos keistos proto galios. Sapnuo- 
se žmogus gali įgyti Pasakų šalies jėgos, tos, kuri gimdo 
pasakojimą sukurdama gyvas spalvas bei formas. Tikras 
sapnas kartais gali būti pasaka, kuriama su kone elfišku 
lengvumu ir meistriškumu - bet tik tol, kol sapnuojame. 
Tačiau jei atsibudęs rašytojas pasakoja jums, kad tai tik 
sapne regėta istorija, tuomet jis tyčia nusigręžia nuo pir- 
mapradžio troškimo, glūdinčio pačiame Pasakų šalies cen- 
tre, - troškimo būti nepriklausomam nuo ją pagimdžiusio 
proto, nuo įsivaizduotų stebuklų. Apie fėjas dažnai pasa- 
kojama (nežinau, tiesa tai ar melas), kad jos yra iliuzijų kū- 
rėjos, kad jos apgaudinėja žmones pasitelkusios fantaziją, 
bet tai jau kitas dalykas. Čia jų asmeninis reikalas. Tokių 
apgaulių pasitaiko pasakose, kur fėjos pačios nėra iliuzijos, 
už fantazijos slypi tikri norai ir galios, nepriklausančios 
nuo žmonių proto ir tikslų. 

Šiaip ar taip, tikrai pasakai, priešingai negu pasakoji- 
mams, naudojantiems pasakos elementus menkesniems 

tikslams siekti, būdinga tai, kad ji turi atrodyti tikra. Žo- 
džio „tikra“ šia prasme reikšmę aš svarstysiu netrukus. 
Kalbėdama apie stebuklus pasaka negali pakęsti jokių 
paaiškinimų, kuriais mėginama teigti, neva visa istorija, 
kurioje tie stebuklai vyksta, yra prasimanymas ar iliuzija. 
Tiesa, pati pasaka gali būti tokia gera, kad nekreipsime į 
tai jokio dėmesio. Dar gali būti gerai ir įdomiai papasakotų 
sapnų. Tokie yra Lewiso Carrollo pasakojimai apie Alisą, 
kur sapne vyksta sapno veiksmas. Todėl (ir dėl daugelio 
kitų priežasčių) tai nėra pasakos“. 

Yra dar viena nuostabi pasakojimų rūšis, kurių nepava- 
dinčiau pasakomis, ir vėlgi ne todėl, kad jų nemėgčiau - tai 
yra pasakėčios apie gyvūnus. Pasirinksiu pavyzdį iš Lan- 
go pasakų knygų: tai „Beždžionės širdis, svahilių pasaka, 
įdėta į „Alyvinę pasakų knygą“. Tai istorija apie suktą ry- 
klį, kuris įkalbėjo beždžionę paplaukioti jam ant nugaros 
ir nuplukdė ją pusę kelio savo šalies link, o tada atskleidė, 
kad tos šalies sultonas serga ir išgydyti jį gali tik beždžio- 
nės širdis. Tačiau beždžionė pergudravo ryklį ir įtikino jį 
grįžti pamelavusi, kad paliko širdį namuose, pakabinusi 
krepšyje ant medžio šakos. 

Pasakėčios apie gyvūnus, be abejo, susijusios su pasako- 
mis. Gyvūnai ir paukščiai tikrose pasakose dažnai kalba žmo- 
nių kalba. Iš dalies (dažnai labai menkai) šis stebuklas kyla iš 
vieno pirmapradžių troškimų, glūdinčių netoli Pasakų šalies 
šerdies, - tai žmogaus troškimas bendrauti su kitais gyvais 
padarais. Tačiau pasakėčiose apie gyvūnus jų kalba išsivystė 
į atskirą šaką ir turi labai mažai sąsajų su šiuo troškimu, o 
dažnai ir visai jį užmiršta. Stebuklingas tikros paukščių, žvė- 
rių, medžių kalbos supratimas daug artimesnis Pasakų šalies 


* Žr. A pastabą pabaigoje (aut. past.). 

tikslams. Bet pasakėčios, kur nėra net kalbos apie žmones, ar 
tokios, kur tikrieji herojai ir herojės yra žvėrys, žmonės, net 
jeigu ir pasirodo, tėra paprasčiausi priedai, o galiausiai tos, 
kur žvėries forma tėra kaukė ant žmogaus veido, satyriko 
ar pamokslininko naudojama priemonė, tokios istorijos yra 
pasakėčios apie gyvūnus, o ne pasakos; ar tai būtų „Lapinas 
Reinardas“, ar „Nuno kunigo pasaka“, ar „Triušis Briras“, 
ar paprasčiausi „Trys paršiukai“. Beatrix Potter istorijos la- 
bai labai priartėja prie Pasakų šalies, bet daugiausia lieka už 
jos sienų*. O priartėja jos dažniausiai dėl ryškių dorovinių 
bruožų, čia aš kalbu apie jų įgimtą dorovingumą, o ne apie 
alegorinę significatio. Bet „Triušis Petriukas“ tėra pasakėčia 
apie gyvūnus, nors joje ir yra draudimas, kurių yra ir Pasakų 
šalyje (kaip jų yra tikriausiai visuose pasaulio matmenyse ir 
visomis prasmėmis). 

Taip ir „Beždžionės širdis“ yra paprasčiausia pasakėčia 
apie gyvūnus. Įtariu, kad į „Pasakų knygą“ ji pateko ne dėl 
savo satyros, o dėl krepšyje paliktos beždžionės širdies. 
Langui, studijuojančiam tautosaką, tai pasirodė reikšmin- 
ga, net jei ši keista mintis tebuvo pokštas, nes, kaip tvirtina 
pasaka, iš tiesų beždžionės širdis buvo ten, kur ir turėjo 
būti, - krūtinėje. Bet pasakose tik atsitiktinai pasitaiko 
mintis**, kad žmogaus gyvybė arba jėga gali glūdėti kitoje 
vietoje ar daikte, arba kūno dalyje (ypač širdyje), kurią ga- 
lima išimti ir paslėpti krepšyje, po akmeniu ar kiaušinyje. 

* „Glosteršyro siuvėjas“ turbūt priartėja labiausiai. Panašiai ir „Ponas 

Tigivinklis“, bet joje daroma užuomina į sapno kilmę. „Vėją gluos- 

niuose“ taip pat pavadinčiau pasakėčia apie gyvūnus (aut. past.). 

** Kaip pasakoje „Milžinas, kuris neturėjo širdies“ Dasento „Norvegi- 
jos liaudies pasakose“ ar Campbello „Undinėje“ iš „Vakarų aukš- 


tumų tautų pasakų“ (nr. Iv, cf t. p. nr i), ar dar neaiškiau - Grimmų 
„Krištolo rutulyje“ (aut. past.). 

Viena vertus, rašytinės tautosakos istorijoje šią idėją yra 
panaudojęs George'as MacDonaldas* pasakoje „Milžino 
širdis“ , kurios pagrindinę mintį (kaip ir daugumą detalių) 
pasiskolino iš gerai žinomų tradicinių pasakų. Kita vertus, 
tai yra viena iš seniausių užrašytų istorijų, nes minima 
Egipto D'Orsigny papiruse užrašytoje „Pasakoje apie du 
brolius“. Joje jaunesnis brolis sako vyresniajam: 


Aš užbursiu savo širdį ir paslėpsiu ją kedro žiede, 
pačioje viršūnėje. Kai kedrą nukirs ir mano širdis 
nukris ant žemės, tu turėsi ateiti jos ieškoti, net jei 
ieškoti tektų septynetą metų, o ją suradęs įdėk į šalto 
vandens indą ir aš tikrai gyvensiu.** 


Tačiau šios temos ir palyginimai atveda mus prie kito klau- 
simo - iš kur atsirado pasakos? Be abejo, tai turėtų reikš- 
ti - iš kur sužinota apie pasakiškas būtybes? Klausti, iš kur 
atsirado patys pasakojimai (kad ir kaip tinkamai), būtų tas 
pats, kaip klausti, iš kur atsirado kalba arba mintis. 


KILMĖ 


Tiesą sakant, klausimas, iš kur atsirado pasakos, mus ir 
vėl atveda prie pagrindinio tyrimo. Pasakose pilna ir kitų 
elementų (kaip toji išimama širdis, gulbės plunksnų ap- 
daras, užburti žiedai, keisti draudimai, piktos pamotės ir 
netgi pačios fėjos), kuriuos galima tyrinėti šio pagrindinio 
klausimo neužkliudant. Tokius tyrinėjimus galėtume lai- 


* George MacDonald (1824-1905) - Škotijos rašytojas, poetas, pasto- 
rius (vert. past.). 
** Budge „Egipto skaitymų knyga“, p. xxi (aut. past.). 

kyti moksliniais (bent jau tikslo atžvilgiu), kaip tik to siekia 
tautosakininkai ar antropologai, t. y. žmonės, kurie naudo- 
ja pasakas ne pagal paskirtį, o kaip žinių šaltinius, iš kurių 
traukia įrodymus ar informaciją juos dominančiomis temo- 
mis. Šiaip jau tai būtų teisėtas veiksmas, bet kai pamiršta- 
ma pasakos esmė (tai istorija, kuri pasakojama kaip viena 
visuma), po tokių tyrinėjimų padaromos keistos išvados. 
Tokie tyrinėtojai itin kreipia dėmesį į pasikartojančius pa- 
našumus (kaip ir toji istorija apie širdį). Netgi tautosakos 
tyrinėtojai linkę atsisakyti teisingų savo minčių arba kalbė- 
ti sutrumpinimais, kurie ypač klaidina, kai iš monografijų 
patenka į knygas apie literatūrą. Jie linkę tvirtinti, kad dvi 
istorijos, sukomponuotos apie tokį patį tautosakos motyvą 
arba sukonstruotos iš panašių tokių motyvų derinių, yra 
vienodos. Taip mes perskaitom, kad „Beovulfas“ tėra isto- 
rijos „Požemių dvasia“ („Dat Erdmūnneken“) versija; kad 
„Juodasis Norovėjaus jautis“ yra „Gražuolė ir pabaisa“ 
arba kad tai ta pati „Eroto ir Psichės“ istorija; kad Norve- 
gijos „Gudrioji mergelė“ (arba gėlų „Paukščių mūšis“* ir 
daugybė jo variantų) yra „tas pats, kaip graikų mitas apie 
Jasoną ir Medėją“. 

Tokie tvirtinimai (kai jie pernelyg sutrumpinami) gali 
kai kada pasirodyti ir teisingi; tačiau jie netinka nei pasa- 
koms, nei menui, nei literatūrai. Juk išties svarbu būtent pa- 
sakos koloritas, jos atmosfera, neįmanomos suklasifikuoti 
savitos smulkmenos ir galiausiai pats pasakos turinys - 
visa tai, kas atgaivina sausą siužeto skeletą. Shakespeare'o 
„Karalius Lyras“ - tai ne Layamono „Bruto“ istorija. Arba 
išskirtinis „Raudonkepuraitės“ atvejis - juk vėlesnėse, per- 
pasakotose šios istorijos versijose, kur mergaitę išgelbsti 


* Žr. Campbell, op. cit., i (aut. past.). 

medkirčiai, tik antraeilis dalykas tėra jos kilmė iš Perrault 
pasakos, kurioje ją suėda vilkas. Juk čia svarbiausia, kad 
vėlesnėse istorijose atsiranda laiminga pabaiga (šiokia to- 
kia, jei pernelyg negedėsime senelės), o Perrault versijoje 
jos nėra. Ir tai labai svarbus skirtumas, prie kurio aš dar 
grįšiu. 

Žinoma, aš ir pats jaučiu stiprų troškimą išnarplioti 
surizgusias ir susipynusias Pasakų Medžio šakas, todėl 
neneigsiu, kad ši veikla turi savotiško žavesio. Tai glau- 
džiai susiję su mano filologiniais kalbos raizgyno, apie 
kurį težinau labai nedaug, tyrinėjimais. Tačiau man atro- 
do, kad netgi kalbos atžvilgiu daug svarbiau ir daug sun- 
kiau suvokti pagrindines kalbos savybes ir jas išreikšti, 
negu gilintis į paprasčiausią kilmę. Taigi, kalbant apie 
pasakas, man daug įdomiau ir tam tikra prasme sunkiau 
svarstyti, kas jos yra, ką jos mums reiškia ir kokią alche- 
minę įtaką joms padarė ilgas laiko procesas. Pakartosiu 
Dasento* žodžius: „Turėtume džiaugtis sriubos lėkšte po 
nosimi ir neieškoti jaučio kaulų, iš kurių ji išvirta.'** Ta- 
čiau, kad ir kaip būtų keista, Dasentas „sriuba“ vadino 
lyginamosios kalbotyros ankstyvųjų spėlionių kratinį, 
o „jaučio kaulų ieškojimu“ - reikalavimą pamatyti tuos 
darbus ir įrodymus, kuriais remiantis jis sudarytas. O aš 
„sriuba“ vadinu pačią istoriją, tokią, kokią ją pasakoja 
autorius ar perpasakotojas, o „kaulais“ - jos šaltinius ar 
medžiagą, netgi kai jie gali būti (dėl laimingo atsitikti- 
numo) tiksliai nustatyti. Tačiau aš nedraudžiu kritikuoti 
šios sriubos. 


* Sir George Webbe Dasent (1817-1896) - Anglijos rašytojas (vert. 


past.). 
** „Norvegijos liaudies pasakos“ , sk. xviii (aut. past.). 

Taigi aš tik šiek tiek paliesiu pasakų atsiradimo klau- 
simą. Nesu pasirengęs kaip nors kitaip jį nagrinėti, nes iš 
visų trijų klausimų jis man mažiausiai reikšmingas, taigi 
pakaks kelių pastabų. Visiškai aišku, kad pasakos (plates- 
ne ar siauresne prasme) yra išties labai senos. Pasakojimai 
atsiranda labai senuose šaltiniuose, jų galima aptikti visur, 
kur tik egzistuoja kalba. Taigi mums akivaizdžiai iškyla 
ta pati problema, su kuria susiduria archeologai arba ly- 
ginamosios kalbotyros specialistai - tai polemika tarp pa- 
našių dalykų nepriklausomos evoliucijos (ar, tiksliau, sukū- 
rimo), paveldėjimo iš bendrų šaknų ir pasklidimo iš vieno ar 
daugiau centrų įvairiu metu. Daugelis diskusijos dalyvių 
(vienoje ar abiejose pusėse) linksta pernelyg supaprastinti 
klausimą; nesitikiu, kad manoji nuomonė bus išimtis. Pa- 
sakų istorija, ko gero, daug sudėtingesnė už fizinę žmo- 
nijos istoriją, ji tokia pat sudėtinga kaip ir žmonių kalbos 
istorija. Visi trys dalykai - nepriklausomas sukūrimas, 
paveldėjimas ir pasklidimas - greičiausiai suvaidino savo 
vaidmenį kuriant painų Pasakos voratinklį. Ir dabar jau 
nebe mes, o vien elfai tegali jį išpainioti*. Iš visų trijų svar- 
biausias yra sukūrimas, beje, jis yra ir paslaptingiausias (ir 
tai nenuostabu). Kiti du komponentai galiausiai nuveda 
atgal prie istorijos pasakotojo, jos kūrėjo. Artefakto arba 
istorijos pasklidimas (skolinimasis erdvėje) tiktai nurodo tą 


* Išskyrus ypač sėkmingus atvejus arba tik tada, kai kalbama apie tam 
tikras atsitiktines detales. Išties lengviau išpainioti vieną siūlą - įvy- 
kį, vardą, motyvą, negu sekti visą paveikslą, suaustą iš daugybės 
siūlų. Nes kartu su paveikslu gobelene atsiranda naujas elementas: 
paveikslas yra daugiau nei jį sudarantys siūlai. Čia ir glūdi analiti- 
nio (arba mokslinio) metodo silpnumo šaknys: jis daug pasako apie 
atskiras istorijos detales ir labai mažai arba beveik nieko apie visu- 
mą, kurią jos sudaro (aut. past.). 

pačią problemą kitoje vietoje. Tariamo pasklidimo centre 
kadaise turėjo gyventi kūrėjas. Tas pats ir dėl paveldėjimo 
(skolinimasis laike): šiuo keliu eidami mes taip pat rasi- 
me tuo metu gyvenusį kūrėją. Ir jeigu tikėsime, kad kartais 
nepriklausomai viena nuo kitos atsiranda panašios idėjos, 
temos ar išraiškos priemonės, mes tik pripažinsime, kad 
senovėje buvo daugiau kūrėjų, bet niekada aiškiau nesu- 
prasime jų dovanos. 

Dabar filologija išstumta iš savo sosto tyrimų dvare, kur 
ji kitados sėdėjo. Galime be gailesčio atmesti Maxo Mūl- 
lerio požiūrį, kad mitologija yra „kalbos liga“. Mitologija 
nė iš tolo nėra liga, nors ji irgi gali tapti liga, kaip ir visa, 
kas žmogiška. Lygiai taip pat galima sakyti, kad mąsty- 
mas yra proto liga. Jau labiau tiesą primena tvirtinimas, 
kad naujosios kalbos, ypač dabartinės Europos kalbos, yra 
mitologijos liga. Vis dėlto negalima atmesti Kalbos. Kal- 
bėsena, įsikūnijusi mintis, ir pasakojimas yra vieno meto. 
Žmogaus protas, apdovanotas apibendrinimo ir abstrakci- 
jos galiomis, ne tik mato žaliažolę, atskiria ją nuo visų kitų 
daiktų (ir pastebi, kad ji graži), bet mato žolę, kuri yra žalia. 
Koks galingas, kaip įkvepiantis gebėjimą kalbėti buvo būd- 
vardžio atradimas: Pasakų šalies įsikūnijimo kelyje nebu- 
vo puikesnių kerų už šiuos. Ir tai nenuostabu, galima tarti, 
kad šie užkeikimai išties buvo tik kitoks požiūris į būdvar- 
džius, kalbos dalis mito gramatikoje. Protas, pagalvojęs 
apie lengvą, sunkų, pilką, geltoną, nejudrų, veržių, pagimdė 
ir magiją, dėl kurios sunkus tampa lengvas ir gali skris- 
ti, pilkas švinas tampa geltonu auksu, o nejudrus akmuo 
virsta veržliu vandeniu. Jei įmanoma viena, įmanoma ir 


kita, todėl neišvengiamai ir buvo padaryta. Galime atskirti 

žalumą nuo žolės, mėlynumą nuo dangaus, o raudonu- 
mą nuo kraujo, viename lygyje įgyjame burtininko galių, 
o kitame trokštame šią galią panaudoti ne vien mintyse, 
bet ir išorės pasaulyje. Tai visai nereiškia, kad šią galią bet 
kuriame lygyje naudosime vien geram. Galime nudažyti 
žmogaus veidą mirtinai žalia spalva ir pašiurpinti, galime 
padaryti neregėtą siaubingai mėlyną mėnesieną arba ga- 
lime sugalvoti miškus sidabro lapais, avis aukso vilna ir 
šalto kirmino pilve apgyvendinti karštą ugnį. Tačiau šitaip 
svajojant gimsta naujas pasaulis, prasideda Pasakų šalis, 
Žmogus tampa antriniu kūrėju. 

Svarbiausias Pasakų šalyje yra gebėjimas valios jėga 
tučtuojau paversti svajonės vizijas kūnu. Ne visos jos gra- 
žios, ne visos naudingos, nes tai puolusio žmogaus svajo- 
nės. Taip jis ir elfus, turinčius šią galią (pasakoje ar tikrovė- 
je), sutepė savo paties purvu. Manau, kad pernelyg mažai 
dėmesio skiriama šiam mitologijos aspektui - būtent kūri- 
mui, 0 ne šio pasaulio baisumo ir grožio vaizdavimui bei 
simbolinei interpretacijai. Ar todėl, kad jis labiau išryškėja 
Pasakų šalyje, o ne Olimpe? Ar todėl, kad jį priskiriame ne 
aukštesnei mitologijai, o žemesnei? Dėl šių dalykų - liau- 
dies pasakos ir mito - santykio buvo nemažai ginčijamasi; 
bet jei šių ginčų ir nebūtų, kalbant apie pasakų pradžią rei- 
kėtų bent trumpai apžvelgti šį klausimą. 

Vienu metu vyravo požiūris, kad viskas kilo iš „gamtos 
mitų“. Olimpo gyventojai buvę saulės, aušros, nakties ir 
panašiai personifikacijos, visos apie juos pasakojamos isto- 
rijos išties buvę didesniųjų gamtos procesų ir pasikeitimų 
mitai (labiau tiktų žodis alegorijos). Taigi epas, legenda apie 
didvyrius, saga lokalizavo šias istorijas tikrose vietose ir 

sužmogino, priskirdamos jas galingesniems už žmones se- 
novės didvyriams, kurie vis dėlto yra žmonės. Ir pagaliau 
šios legendos išsigimė į liaudies pasakas, vokiškai Mūrchen, 
pasakojimus apie fėjas ir pasakėčias. 

Tačiau toks požiūris labiau primena aukštyn kojom ap- 
verstą tiesą. Kuo arčiau vadinamasis gamtos mitas, arba 
didelių gamtos vyksmų alegorija, prie jam priskiriamo 
prototipo, tuo jis neįdomesnis ir tuo mažiau primena mitą, 
galintį nušviesti tai, kas vyksta pasaulyje. Tarkime, kad ši 
teorija teisinga ir tikrovėje nėra nieko panašaus į mitologi- 
jos dievus: jokių asmenybių, vien astronominiai ir mete- 
orologiniai objektai. Tuomet asmenybės šlovė ir reikšmė 
jiems tegalėtų būti padovanota, tai žmogaus, kaip asmeny- 
bės, dovana. Asmeniškumas tegali kilti iš asmens. Dievų 
spalvingumas ir grožis gali kilti ir iš gamtos didybės, bet 
visa tai jiems priskyrė žmogus, atribojęs nuo. saulės, mė- 
nulio ir debesų; savo asmeniškumą jie gauna iš žmogaus, 
savo dieviškumo šešėlį ar blyksnius jie gauna per žmogų 
iš nematomo, antgamtinio pasaulio. Nėra esminio skirtu- 
mo tarp aukštesnės ir žemesnės mitologijos. Jų gyventojai 
gyvena, jei gyvena, tą patį gyvenimą kaip karaliai ir vals- 
tiečiai mirtingame pasaulyje. 

Patyrinėkime tai, kas, atrodo, yra grynas Olimpo tipo 
gamtos mitas - norvegų dievą Torą. Jo vardas Griaustinis 
(Thunder), norvegiška forma būtų Thėrr, o jo kūjį, Midllnir, 
nesunku identifikuoti kaip žaibą. Tačiau Toro charakteris, 
arba asmuo, labai savitas (kiek galima atsekti iš vėlyvų 
užrašų), tokių bruožų neturi nei griaustinis, nei žaibas, 
net jei kai kurios detalės gali būti kilusios iš šių natūralių 
reiškinių: pavyzdžiui, jo ruda barzda, griausmingas bal- 
sas ir ūmus būdas, triuškinanti negrabi jėga. Vis dėlto jei 
jau ėmėmės tyrinėti, iškyla ne itin prasmingas klausimas: 

kas atsirado pirmiau, gamtos alegorijos apie personifi- 
kuotą griaustinį, kalnuose skaldantį uolas ir medžius, ar 
pasakojimai apie ūmaus būdo ne itin protingą rudabarz- 
dį ūkininką, daug stipresnį už paprastus žmones, žmogų, 
viskuo (išskyrus gal ūgį) panašų į Norvegijos ūkininkus, 
bendr, kurie ir yra didžiausi Toro gerbėjai? Toras galėjo 
„sumažėti“ iki tokio žmogelio paveikslo arba iš to paveiks- 
lo išaugo dievybė. Bet, manau, nė viena iš šių galimybių 
nėra teisinga, bent jau ne savaime, ne tada, jei būtinai viena 
turėjo kilti iš kita. Daug protingiau manyti, kad ūkininkas 
pasirodydavo kaskart, kai imdavo trankytis Griaustinis; 
kad kiekvieną kartą, kai pasakotojas išgirsdavo ūkininką 
barantis, kalvose sugrumėdavo griaustinis. 

Be abejo, Torą reikėtų laikyti aukštesnės mitologinės 
aristokratijos nariu - tai vienas iš pasaulio valdovų. Tačiau 
tai, ką apie jį pasakoja „Trimskvita“ („Vyresnioji Eda“, 
arba „Poetinė Eda“, senovės skandinavų mitologinių gies- 
mių rinkinys), tėra pasaka. Ji sena, kaip ir visos Norvegijos 
poemos, bet ne taip jau ir labai (šiuo atveju, tarkim, 900 m. 
ar šiek tiek anksčiau). Tačiau nėra pagrindo laikyti ją nepri- 
mityvia, bent jau kokybės atžvilgiu, nes tai ne itin kilminga 
liaudies pasaka. Eidami tolyn į praeitį galbūt pastebėsime, 
kad pakito pasakos detalės ar ji užleido vietą kitoms. Bet 
kol bus Toras, bus ir pasaka. O kai pasakos nebebus, teliks 
vien griaustinis, kurio dar neišgirdo žmogaus ausis. 

Kartkartėmis mitologijoje žybteli šis tas išties aukštes- 
nio - tai dievybė, teisė į galią (kitaip nei jos panaudojimas), 
prievolė garbinti, tiesą sakant, religija. Andrew Langas yra 
pasakęs ir už tai vis dar giriamas*, kad mitologija ir religi- 
ja (tiesiogine šio žodžio prasme) yra du skirtingi dalykai, 


* Pavyzdžiui, Christopherio Dawsono „Progrese ir religijoje“ (aut. past.). 

kurie neišpainiojamai surizgo, nors pati mitologija beveik 
neturi religinės reikšmės“. 

Tačiau visi šie dalykai išties labai susipainiojo - o galbūt 
labai seniai subyrėjo ir nuo to laiko lėtai braunamasi per 
klaidų labirintą, per painiavą, stengiantis vėl viską atkurti. 
Netgi pasakos, kaip visuma, turi tris veidus - slėpiningąjį, 
atgręžtą į antgamtiškumą; magiškąjį, atgręžtą į gamtą, ir 
trečiąjį - paniekos ir gailesčio veidrodį, atgręžtą į žmogų. 
Svarbiausias Pasakų šalies veidas yra vidurinis, magiška- 
sis. Tačiau kiti du pasirodo (jei iš viso pasirodo) labai ne- 
vienodai ir tai nulemia pasakotojas. Magija pasakose gali 
pasirodyti kaip žmogaus veidrodis, „Mirourdel'Omme“**, 
bet gali būti (tik ne taip lengvai) priemonė slėpiniui at- 
skleisti. Tai ir mėgino padaryti George'as MacDonaldas, 
o kai jam pavykdavo, kaip kad „Auksiniame rakte“ (kurį 
jis pats vadino pasaka), ir negi kai nepavykdavo, kaip kad 
„Lilitoje“ (kurią jis vadino romanu), jis parašydavo grožio 
ir jėgos kupinas istorijas. 

O dabar dar minutėlei grįžkime prie „sriubos“, kurią 
minėjau pirma. Kalbant apie pasakojimų, o ypač apie pa- 
sakų, istoriją galima tarti, kad sriubos puodas, Pasakojimų 
Katilas, nuolat virė ir į jį būdavo metami vis nauji gabaliu- 
kai, ir skanūs, ir nelabai. Štai todėl, jei paimtume atsitiktinį 


* Tai patvirtina kruopštūs ir atidūs „primityvių“ tautų tyrimai: t. y. 
tautų, vis dar gyvenančių paveldėtoje pagonybėje, kurios, pasak 
mūsų, nėra civilizuotos. Paskubom atlikta apžvalga atskleidžia tik 
keistas legendas, atidesnis tyrimas atranda kosmologinius mitus, 
tačiau tik kantrybė ir gilus vidinis pažinimas parodo jų filosofiją 
bei religiją: tikrąjį garbinimą, kuriam nebūtinai reikalingas stabas 
arba kuriam stabas yra kintamas dalykas (asmuo jį dažniausiai gali 
pasirinkti) (aut. past.). 

** J. Gowerio poema (vert. past.). 

pavyzdį, visiškai nieko neįrodo tai, kad pasaka „Žąsiaganė 
karalienė“ (brolių Grimmų „Die Ginsemagd“) buvo papa- 
sakota Berthos Broadfoot, Karolio Didžiojo* motinos, nei 
kad pasakojimas (tryliktame šimtmetyje) nusileido nuo 
Olimpo ar Asgardo kaip legendinis senovės karalius, pats 
tapęs pasaka; nei kad pakilo į jį. Pati istorija plačiai papli- 
tusi ir nesusijusi nei su Karolio Didžiojo motina, nei su 
jokiu kitu istoriniu asmeniu. Vien iš šio fakto mes, aišku, 
negalime spręsti, kad tai ne Karolio Didžiojo motinos isto- 
rija, nors remiantis šiais netvirtais įrodymais dažniausiai 
ir padaroma tokia išvada. Nuomonę, kad šioji istorija nėra 
Berthos Broadfoot, derėtų paremti kuo kitu - pasakojimo 
bruožais, kuriuos filosofuojantis kritikas pavadintų ne- 
įmanomais realiame gyvenime, taigi jis nepatikėtų pasa- 
ka netgi tada, jeigu jos nerastų jokiame kitame šaltinyje; 
arba egzistuojančiu konkrečiu įrodymu, kad tikrasis Ber- 
thos gyvenimas buvo visai kitoks, taigi jis galėtų netikėti 
pasaka net tada, jeigu ši būtų visiškai įmanoma realiame 
gyvenime. Manau, niekas neabejotų istorija apie tai, kaip 
Kenterberio arkivyskupas paslydo ant banano žievelės, 
vien todėl, kad panašų jo nuotykį pasakoja daugybė žmo- 
nių, o ypač garbingi pagyvenę džentelmenai. Galima būtų 
netikėti šia istorija, jei paaiškėtų, kad angelas (ar netgi fėja) 
perspėjo arkivyskupą, kad jis paslys, jeigu penktadienį 
mūvės getrais. Dar galima būtų netikėti, jei būtų nustatyta, 
kad visa tai įvyko laikotarpiu, tarkim, nuo 1940 iki 1945 
metų. Taigi apie tai užteks. Šis klausimas akivaizdus ir ne 
kartą aptartas anksčiau (nors ir kiek neatitinka mano da- 
bartinio tikslo), bet pasakų kilmės tyrinėtojai jo nepaiso. 


* Charlemagne (742-814) - Frankų valstybės karalius ir imperatorius 
(vert. past.). 

Tačiau ką galima būtų pasakyti apie banano žievę? Kai 
ją atmeta istorikai, mūsų reikalai čia tik prasideda. Atmes- 
ta banano žievė yra daug naudingesnė. Istorikas pasaky- 
tų, kad pasakojimas apie banano žievę „buvo priskirtas 
arkivyskupui“, kaip sako, kad „Mūrchen (pasaka) apie žą- 
siaganę buvo priskirta Berthai“. Tai gana saugus metodas 
vadinamajai „istorijai“. Bet ar jis tikrai gerai nusako tai, 
kas vyksta ir vyko pasakojimų kūrimo istorijoje? Aš taip 
nemanau. Manau, teisingiau būtų tarti, kad arkivyskupas 
buvo priskirtas banano žievei ar kad Bertha virto Žąsiaga- 
ne. O dar geriau: pasakyčiau, kad ir Karolio Didžiojo mo- 
tina, ir arkivyskupas pateko į Katilą ir suvirė Sriuboje. Jie 
tebuvo prie lobyno pridėtos monetos. Tai didelė garbė, nes 
toje sriuboje virė daug senesnių, galingesnių, gražesnių, 
komiškesnių ar baisesnių dalykų negu juodu, jei laikysime 
juos vien tik istorinėmis figūromis. 

Rodos, visiškai aišku, kad Artūras, kažkada buvęs is- 
torinis asmuo (ir galbūt netgi nelabai svarbus), taip pat 
pateko į Katilą. Čia jis virė gana ilgai, kartu su daugybe 
kitų senesnių asmenų, Pasakų šalies ar mitologinių bū- 
tybių bei įvykių ir netgi keletu kitų priklydusių istorijos 
kauliukų (tokių kaip Alfredo* gynimasis nuo danų), kol 
pagaliau tapo Pasakų šalies karaliumi. Panašiai nutiko ir 
šiaurės „Artūro“ dvaro, Danijos Skydo riteriams, senosios 
anglų tradicijos Skildingams. Karalius Hrotgaras“* ir jo šei- 
ma paliko istorijoje nemažai didžių žymių, daug daugiau 
nei karalius Artūras, bet netgi senuosiuose (Anglijos) pa- 
sakojimuose jie abu siejami su daugybe pasakiškų veikėjų 
* Alfredas Didysis (apie 849-899) - Vesekso, pietinės anglosaksų ka- 

ralystės, karalius (vert. past.). 

** VI a. pradžios legendinis danų karalius (vert. past.). 

bei įvykių - ir jie pavirė Katile. Tačiau dabar norėčiau pa- 
kalbėti apie seniausius rašytinius pasakojimus, susijusius 
su Pasakų šalimi (ar jos pasieniais), nors jie menkai žinomi 
Anglijoje, bet ne ketindamas aptarti lokių užauginto vaiko 
virtimą kunigaikščiu Beovulfu ar žmogėdros slibino Gren- 
delio atsiradimą karališkose Hrotgaro menėse. Norėčiau 
nurodyti bendrą šioms tradicijoms dalyką - nepaprastai 
įtaigų pavyzdį to, kaip „pasakiškas elementas“ susiejamas 
su dievais, karaliais ir bevardžiais žmonėmis, paaiškinantį 
(tikiuosi), kad šis elementas nei kyla, nei leidžiasi, o tiesiog 
yra Pasakojimų Katile, laukdamas didžių mito ar istorijos 
herojų ir netgi bevardžių vyrų bei moterų, laukdamas, kol 
jie pateks į verdantį troškinį, vienas po kito ar visi kartu be 
jokių svarstymų, nepaisant padėties nei pirmumo teisės. 
Didysis karaliaus Hrotgaro priešas buvo Froda, Heatho- 
bardų karalius. Tačiau mus pasiekė keistos istorijos apie 
Hrotgaro dukrą Frėjavarą aidai - visai nebūdingos šiau- 
rės herojinėms legendoms istorijos: šeimos priešo Frodos 
sūnus Ingildas įsimylėjo ją ir vedė savo pražūčiai. Betgi 
tai labai įdomu ir reikšminga. Šios senovinės nesantaikos 
paribyje dūluoja dievas, kurį norvegai vadino Frėju (Vieš- 
pačiu) arba Yngvi-frėjum, o anglai jį vadino Ingu: tai se- 
novės norvegų mitologijos (ir religijos) vaisingumo ir javų 
dievas. Karališkųjų dinastijų priešiškumas čia susietas su 
šventomis religijos kulto vietomis. Pačios Frėjavaros var- 
das reiškia „Viešpaties (arba Frėjo) apsauga“. O viena iš 
pagrindinių vėlesnių legendų apie Frėją (senovės islan- 
dų kalba) pasakoja, kad jis iš tolo įsimylėjo dievų priešų 
moterį, milžino Guimio dukterį Gerdą, ir ją vedė. Ar tai 
rodo, kad Ingeldas su Frėjavara arba jų meilė tėra mitas? 
Nemanau. Istorija dažnai primena mitą, nes ir vienas, ir 

kitas yra nulipdyti iš tos pačios medžiagos. Jei išties nie- 
kad nebuvo nei Ingeldo, nei Frėjavaros, ar bent jau juodu 
niekada nemylėjo vienas kito, tuomet šiai pasakai pradžią 
davė bevardžiai vyras ir moteris, į kurių pasaką jie pate- 
ko. Juos įmetė į Katilą, kur tiek daug stiprių dalykų per 
amžius virė virš ugnies, tarp jų ir meilė iš pirmo žvilgsnio. 
Taip pat ir dievų. Jei nebūtų buvę jaunuolio, kuris atsitik- 
tinai sutiko mergelę ir ją įsimylėjo, o tarp jo ir jos meilės 
stojo senoji šeimų nesantaika, tuomet dievas Frėjas niekuo- 
met nebūtų pamatęs milžino dukters Gerdos nuo aukštojo 
Odino sosto. Tačiau jei prakalbom apie Katilą, neturėtume 
pamiršti ir virėjų. Katile plūduriuoja daugybė dalykų, bet 
Virėjai nesemia samčiu visai jau aklai. Svarbu, ką jie renka- 
si. Dievai yra dievai, bet kadaise kažkas nusprendė, kokios 
istorijos apie juos bus pasakojamos. Taigi turėtume. savo 
noru sutikti, kad meilės istorija greičiausiai nutiko istori- 
niam princui, išties dar greičiau ji nutiko istorinėje šeimoje, 
puoselėjančioje auksinio Frėjo ir Vaniro, o ne gotų Odino, 
Burtininko, Varnų Rijiko, Žuvusiųjų Viešpaties, tradicijas. 
Nieko nuostabaus, kad angliškas žodis spell reiškia ir pasa- 
kojamą istoriją, ir burtų galią gyviesiems. 

Tačiau kai jau būsime padarę viską, ką gali padaryti ty- 
rėjas, - surinkę ir sulyginę įvairių šalių pasakas, kai dau- 
gybę paprastai pasakose randamų elementų (kaip antai 
pamotės, užburti lokiai ir jaučiai, raganos žmogėdros, už- 
drausti vardai ir panašiai) paaiškinsime pavadinę kadaise 
kasdien praktikuotų senovės papročių liekanomis, arba ti- 
kėjimu, kuris kažkada ir buvo tikėjimas, o ne įgeidis, - vis 
dėlto dar liks šis tas, ką pernelyg dažnai pamirštame: tai 
tų senovės nuotrupų pasakojimų klausytojui dabar suke- 
liamas efektas. 

Dabar šios detalės jau senos, o senovė savaime traukia. 
„Kadagio“ („Von dem Machandelboom“) grožis ir siaubas, 
rafinuota tragiška pradžia, šlykštus žmogienos troškinys, 
siaubingi kaulai, žvalus ir kerštingas paukštelis, purptelin- 
tis iš rūko, gaubiančio kadagį, lydi mane nuo vaikystės; bet 
pagrindinis atmintyje išlikęs įspūdis nėra nei grožis, nei 
siaubas, o nuotolis ir laiko gelmė, neišmatuojama netgi twe 
tusens Johr*. Jei nebūtų nei troškinio, nei kaulų - o dabar 
vaikai, skaitydami adaptuotas Grimmų pasakų versijas, 
negauna nė vieno, - šis jausmas būtų prarastas. Nemanau, 
kad man pakenkė pasakos fonas, kad ir iš kokių tamsių 
praeities prietarų ir papročių jis būtų kilęs. Tokios istorijos 
dabar sukelia mito ar visumos (nebeištiriamos) įspūdį, ir 
šis įspūdis nebeturi nieko bendra su lyginamosios tautosa- 
kos atradimais, kurie šio įspūdžio negali nei paaiškinti, nei 
sudarkyti; jis atveria duris į kitus laikus ir jei mes pro jas 
įeisime, kad ir vieną akimirką, atsidursime toli nuo dabar- 
ties, galbūt netgi visiškai greta Laiko. 

Jeigu mes stabteltume ne vien norėdami pastebėti, kad 
tokių senų detalių išliko, bet ir pagalvoti, kaip jos išliko, 
manau, turėtume pripažinti, kad daugiausia, jeigu ne vi- 
sada, tai nutiko būtent dėl šio literatūrinio įspūdžio. Juk 
ne mes pirmieji pajutome tai, ir netgi ne broliai Grimmai. 
Pasakos, be jokios abejonės, tai uolos, iš kurių tik patyrę 
geologai gali atskirti fosilijas. Senovinės dalelės labai len- 
gvai gali būti pašalintos ar pakeistos, kaip rodo tos pačios 
istorijos skirtingų variantų palyginimas. Dažniausiai jose 
išlieka (arba įterpiami) tie elementai, kurių literatūrinę 
reikšmę sąmoningai ar nesąmoningai jaučia pasakotojas**. 


* Dviem tūkstančiais metų (vert. past.). 
** Žr. B pastabą pabaigoje (aut. past.). 

Netgi jei pasakos draudimas ir kyla iš senovinio tabu, ku- 
rio kadaise buvo laikomasi, vėliau pasakoje jis tikriausiai 
išliko dėl didžiulės mitinės to draudimo reikšmės. Galbūt 
kai kurių tabu šaknyse netgi glūdi šios reikšmės nuojauta. 
Negalima to daryti - o jei neklausysi, sielvarto apimtas iš- 
eisi klaidžioti po pasaulį. Tokių draudimų yra ir švelniau- 
siose pasakose vaikams. Netgi triušiui Petriukui buvo už- 
drausta įžengti į sodą, kur jis prarado apsiaustą ir susirgo. 
Užrakintos durys - tai amžinas gundymas. 


VAIKAI 


Dabar pakalbėsiu apie vaikus ir taip prieisime paskutinį, 
svarbiausią iš trijų klausimų: ar yra ir kokia pasakų vertė ir 
funkcijos dabar? Paprastai manoma, kad vaikai geriausi ir 
natūraliausi pasakų klausytojai. Pasaką, kurią, kritikų nuo- 
mone, savo malonumui gali skaityti ir suaugę, jie juokais 
apibūdina taip: „Ši knyga skiriama vaikams nuo šešerių 
iki šešiasdešimties metų.“ Tačiau niekada nesu girdėjęs, 
kad naują automobilio modeliuką kas nors liaupsintų taip: 
„Šis žaisliukas pralinksmins vaikus nuo septynerių iki sep- 
tyniasdešimties metų“, nors toks komentaras, mano nuo- 
mone, tiktų labiau. Ar tarp vaikų ir pasakų yra koks nors 
esminis ryšys? Ar reiktų stebėtis, jei jas savo malonumui 
skaitytų ir suaugusieji? Jeigu skaitytų jas kaip pasakas, o ne 
tyrinėtų kaip keistenybę. Suaugusiems Žmonėms leidžia- 
ma rinkti ir tyrinėti viską, netgi senas teatro programas ar 
popierinius krepšius. 

Tarp gana išmintingų žmonių, kurie nelaiko pasakų 
pražūtingomis, rodos, vyrauja nuomonė, kad yra tokia pat 
natūrali sąsaja tarp vaikiško mąstymo ir pasakų, kaip tarp 
vaikų ir pieno. Aš laikau tai klaida, geriausiu atveju dirb- 
tinio jausmingumo sukelta klaida, kurią dažniausiai daro 
tie, kurie dėl asmeninių priežasčių (tokių kaip vaikų ne- 

turėjimas) linkę laikyti vaikus kažkokia ypatinga rūšimi, 
o ne pačiais normaliausiais, nors kol kas nesubrendusiais, 
tam tikros šeimos ir apskritai žmonijos nariais. 

Oišties pasakos su vaikais siejamos tik dėl šeimos gyve- 
nimo atsitiktinumo. Mūsų išsilavinusi visuomenė ištremia 
pasakas į vaikų kambarius, kaip tėvai ištremia į žaidimo 
kambarius nušiurusius ar senamadiškus baldus, nes, pir- 
ma, suaugusieji jų nebenori, o antra, nesijaudina, jei jie bus 
apgadinti*. Juos pasirenka ne vaikai. Vaikai, kaip grupė, - 
nors nuo visų kitų tesiskiria patirties stoka, - nei mėgsta 
pasakas labiau už suaugusiuosius, nei supranta jas geriau 
už suaugusiuosius, nei vertina jas labiau už visus kitus da- 
lykus. Jie maži ir auga, normalu, kad yra smalsūs, taigi pa- 
prastai pasakos jiems patinka. Tačiau tik kai kurie vaikai ir 
kai kurie suaugusieji jas ypač pamėgsta, ir šis pomėgis nėra 
nei ypatingas, nei vyraujantis**. Šis pomėgis, beje, neatsiran- 
da ankstyvoje vaikystėje, nebent būtų paskatintas iš šalies, 
ojeijis įgimtas, tai laikui bėgant ne silpsta, o stiprėja. 

Tikra tiesa, kad pastaruoju metu pasakos rašomos ar 
adaptuojamos būtent vaikams. Tačiau tai galima padaryti 
ir su muzika, eilėmis, romanais, istorija ar moksliniais ži- 
nynais. Tai pavojingas procesas, netgi jeigu ir reikalingas. 
Tiesą sakant, nuo katastrofos saugo vien tai, kad menai ir 
mokslas apskritai nėra skirti vaikams, mokykloje ar darže- 
lyje jiems tesuteikiamas miglotas šių dalykų supratimas, 


* Kalbant apie istorijas ir kitokią vaikišką išmintį, yra ir kitas veiks- 
nys. Turtingesnės šeimos vaikams prižiūrėti neretai samdo tokias 
moteris, kurios pasakoja istorijas remdamosi savo kaimiška išmin- 
timi, dažnai pamiršta „išsilavinusiųjų“. Šis šaltinis jau senokai išse- 
ko, bent jau Anglijoje, tačiau kadaise jis buvo svarbus. Vėlgi, nėra 
įrodymų, kad vaikai buvo tinkamiausi šios nykstančios „tautosa- 
kos“ klausytojai. Lygiai taip pat (ar geriau) auklėms buvo galima 
leisti išrinkti baldus ar paveikslus (aut. past.). 


** Žr. C pastabą pabaigoje (aut. past.). 

kurio, suaugusiųjų nuomone (labai dažnai klaidinga), vai- 
kams turėtų užtekti. Jei vaikams iš viso suteikiamas koks 
nors supratimas, jis labai dažnai būna sugadinamas. Ar tai 
būtų nuostabi pasaka, ar geras paveikslas, ar naudingas 
mechanizmas (kad ir mikroskopas), be priežiūros palikti 
mokyklos klasėje, bus sulaužyti. Taip ištremtos, išmestos 
iš suaugusiųjų meno pasaulio pasakos bus sugriautos, tie- 
są sakant, jos ir buvo ištremtos ir sugriautos. 

Taigi, mano nuomone, pasakos nėra skirtos vien vai- 
kams. Pasakų rinkiniai savo prigimtimi yra palėpės bei ne- 
naudojamo šlamšto sandėliukai ir tik laikinai, kai kur, tapo 
vaikų kambariais. Jų turinys sujauktas, dažnai į viena su- 
minkyta įvairios datos, tikslai ir pomėgiai, bet kartais tarp 
jų galima aptikti itin vertingų dalykų - nelabai apgadintų 
senovinių meno darbų, kuriuos tik kvailys galėtų lengva 
ranka išmesti. 

Andrew Lango „Pasakų knygos“ galbūt ir nėra šlamšto 
sandėliukai. Jos labiau primena sendaikčių turgaus pre- 
kystalius. Kai kas pastabus pasivaikščiojo po palėpes ir 
sandėliukus ieškodamas vertingesnių daiktų. Jo rinkiniai 
tėra šalutinis suaugusiojo mitologijos ir tautosakos tyri- 
nėjimų produktas, tik paverstos vaikiškomis knygomis“. 
Verta apsvarstyti kai kurias Lango pateiktas įžvalgas. 

Pirmosios knygos įvade kalbama apie „vaikus, kuriems 
visa tai buvo pasakojama“. „Jose atsispindi, - rašo jis, - vai- 
kystė, ištikima ankstyviesiems pomėgiams, kai tikėjimas 
dar aštrus ir trokštama stebuklų.“ „Ar tai tiesa?“ - rašo 
jis. - Štai svarbiausias klausimas, kurį užduoda vaikai.“ 

Įtariu, kad apie tikėjimą ir stebuklų troškimą čia kalbama 
kaip apie identiškus ar labai artimus dalykus. O tai visiškai 


* Paties Lango ar jo padėjėjų. Daugumai originalių (ar seniausių išli- 
kusių) tekstų tai netinka (aut. past.). 

skirtingi dalykai, nors stebuklų troškimo augantis protas ir 
neišskiria iš bendro smalsumo. Nėra abejonės, kad Langas 
žodį „tikėjimas“ vartoja pačia primityviausia prasme: tai 
tikėjimas, kad daiktas yra ar egzistuoja tikrajame (pirmi- 
niame) pasaulyje. O jei taip, tai bijau, kad Lango žodžiai, 
atmetus jausmingumą, reiškia tik tai, kad stebuklinių pa- 
sakų pasakotojas privalo ar gali naudotis vaikų patiklumu 
ir patirties stoka, tuo, kad vaikams kartais sunkoka atskirti 
faktus nuo išgalvojimų, nors tai svarbiausias sveiko žmo- 
gaus proto bruožas, būdingas ir pasakų pasauliui. 
Žinoma, vaikai gali patikėti, jei pasakotojas pakankamai 
patyręs ir sugeba įtaigiai pasakoti. Tai vadinama „valingu 
nepatiklumo užgniaužimu“. Bet man visai neatrodo, kad 
tai tinkamas to, kas nutinka, suvokimas. Iš tiesų pasako- 
tojas veikia kaip Dievo kūrybos atspindėtojas. Jis sukuria 
antrinį pasaulį, į kurį gali įžengti žmogaus mintis. Tame 
pasaulyje visa, apie ką jis pasakoja, yra tikra ir atitinka to 
pasaulio įstatymus. Taigi, kol tenai esate, jūs viskuo tiki- 
te. Vos tik netikėjimas pakelia galvą, apžavai pranyksta 
ir magija, tiksliau, menas, žlunga. Tuomet jūs vėl atsidu- 
riate pirminiame pasaulyje ir žvelgiate į mažutį, nevykusį 
antrinį pasaulėlį iš šalies. Jei aplinkybės ar mandagumas 
jus verčia klausytis toliau, netikėjimą reikėtų užgniaužti 
(ar užsmaugti), kitaip klausytis būtų nebeįmanoma. Šis 
užgniaužimas pavaduoja nuoširdumą, tai gudrybė, kurią 
naudojame, kai teikiamės žaisti žaidimus, ką nors įsivaiz- 
duojame ar bandome (daugiau ar mažiau valingai) rasti 
kai ką vertinga meno kūrinyje, kuris mums nepavyko. 
Tikras kriketo entuziastas yra lyg užburtas - tai antrinis 
tikėjimas. O aš, kai stebiu varžybas, esu daug žemesniame 
lygyje. Valios pastangomis (didesnėmis ar mažesnėmis) 
galiu užgniaužti netikėjimą, kai neturiu kur dingti ir dėl 

vienokių ar kitokių priežasčių turiu nuvyti nuobodulį, 
pavyzdžiui, jeigu vietoj blankios melsvos spalvos labiau 
norėčiau matyti ryškią heraldinę tamsiai mėlyną. Šis neti- 
kėjimo užgniaužimas gali būti vangus, smulkmeniškas ar 
sentimentalus, kaip būdinga suaugusiesiems. Tikriausiai 
taip jaučiasi suaugusieji, susidūrę su pasakomis. Juos pa- 
laiko jausmai (vaikystės prisiminimai ar supratimas, kokia 
turėtų būti vaikystė); jiems rodosi, kad reikėtų mėgti pasa- 
kas. Bet jei jie išties jas mėgtų, jiems nereikėtų užgniaužti 
netikėjimo: jie tikėtų - šia prasme. 

Taigi jei Langas norėjo pasakyti maždaug tai, tuomet jo 
žodžiuose gal ir yra šiek tiek tiesos. Galima būtų ginčytis su 
teiginiu, kad lengviausia apžavėti vaikus. Galbūt, bet aš tuo 
abejoju. Mano įsitikinimu, dažnai tai atrodo tiesa, nes vaikai 
yra nuolankūs, nemoka kritikuoti, jiems pritrūksta žodžių, be 
to, jie labai smalsūs (kaip ir tinka greitai augančiam). Jiems 
patinka arba jie mėgina pamėgti tai, kas jiems siūloma, ojeigu 
jiems nepatinka, tai jie nemoka tinkamai išreikšti ar pagrįsti 
savo nepasitenkinimo (ir todėl jį nuslepia), be to, jie nesirink- 
dami mėgsta daugybę įvairių dalykų nė nemėgindami anali- 
zuoti savo tikėjimo laipsnio. Šiaip ar taip, abejoju, ar šis ste- 
buklingas gėrimas - geros pasakos kerai - naudojamas gali 
išsivadėti ar prarasti skonį, jei geri jį daug kartų. 

„Ar tai tiesa?“ Tai svarbiausias klausimas, kurį užduo- 
da vaikai“, - rašo Langas. Žinau, kad jie šito klausia ir ne- 
lengva į šį klausimą atsakyti*. Bet vargu ar tai „tikėjimo 
aštrumo“ ar bent jau noro tikėti požymis. Tai labiau liudija 
vaikų norą išsiaiškinti, su kokia literatūros rūšimi jie susi- 
dūrė. Vaikai paprastai tiek nedaug žino apie pasaulį, kad 

* Odar dažniau jie manęs klausdavo: „Ar jis geras?“ „Ar jis blogas?“ 


T. y. jiems labiau rūpi išsiaiškinti Gėrio ir Blogio ribas. O tai vieno- 
dai svarbu ir Pasakų šalyje, ir istorijoje (aut. past.). 

negali savarankiškai ir be paaiškinimų nuspręsti, kas yra 
neįtikėtina, kas keista (t. y. reti ar tolimi dalykai), kur nesą- 
monės, 0 kur tiesiog „suaugusiųjų“ pasaulis (t. y. papras- 
čiausias jų tėvų pasaulis, kuris iš esmės dar neištyrinėtas). 
Tačiau jie atskiria viena nuo kito ir gali visa tai mėgti vienu 
ar kitu metu. Ribos tarp to, žinoma, kinta ar susipainioja, 
bet tai nutinka ne vien vaikams. Mes mokam atskirti vieną 
dalyką nuo kito, bet ne visada žinome, kuriai sričiai pri- 
skirti tai, ką išgirstame. Vaikas gali patikėti, kad gretimoje 
šalyje gyvena žmogėdros; nemažai suaugusiųjų tiki, kad jų 
yra tolesnėse šalyse, o kai kurie suaugusieji įsivaizduoja, 
kad kitose planetose gyvena (jei išvis egzistuoja) tik siau- 
bingos pabaisos. 

Taigi aš buvau vienas iš tų vaikų, į kuriuos kreipiasi 
Andrew Langas, - esu beveik vienmetis su „Žaliąja pasa- 
kų knyga“, vienas iš tų vaikų, kuriems, regis, jo nuomone, 
pasakos yra tas pats kaip suaugusiems romanai ir apie ku- 
riuos jis pasakė: „Jų skonis toks pat kaip ir jų nuogų pro- 
tėvių, gyvenusių prieš tūkstančius metų, ir, rodos, jiems 
pasakos patinka labiau už istoriją, poeziją, geografiją ar 
aritmetiką.“* Bet ar mes išties tiek daug žinome apie tuos 
„Nuogus protėvius“, be to, kad jie greičiausiai nebuvo nuo- 
gi? Mūsų pasakos, kad ir kokie seni būtų kai kurie jų ele- 
mentai, žinoma, nėra jų pasakos. Tačiau jei pripažinsime, 
kad pasakos mus pasiekė kaip jų palikimas, tuomet teks 
pripažinti, kad istoriją, geografiją, poeziją ir aritmetiką turi- 
me tik todėl, kad ir jie mėgo šiuos dalykus, tiek, kiek galėjo 
suvokti ir į kiek šakų jie išskirstė savo susidomėjimą viskuo, 
kas juos supo. 


* „Violetinės pasakų knygos“ įžanga (aut. past.). 

O kalbant apie šių dienų vaikus, tai Lango aprašymas ne- 
atitinka nei mano prisiminimų, nei mano vaikystės patirties. 
Galbūt Langas neteisingai vertino vaikus, kuriuos pažinojo, 
ojeigu ne, tuomet vaikai yra labai skirtingi, netgi nedidelėje 
Britanijoje, o tokie apibendrinimai laikant juos viena klase 
(ir nekreipiant dėmesio į jų asmeninius gabumus, į šalių, 
kuriose jie auga, ir auklėjimo skirtumus) klaidina. Vaikys- 
tėje nepatyriau ypatingo „troškimo tikėti“. Norėjau Žinoti. 
Tikėjimas priklausė nuo to, kaip suaugę Žmonės ar autoriai 
papasakodavo savo istorijas, nuo pasakos tono ir kokybės. 
Tačiau neprisimenu nė karto, kad istorija man būtų patikusi 
todėl, kad joje pasakojami dalykai gali nutikti ar nutinka „iš 
tikrųjų“. Pasakas vertinau ne dėl įmanomų dalykų, o dėl jų 
žavumo. Jei jos sužadindavo aistrą ir kartu ją patenkindavo, 
tokios istorijos patikdavo. Šioje vietoje nėra reikalo smul- 
kiau apie tai kalbėti, nes tikiuosi vėliau pasakyti daugiau 
apie šią aistrą, Kurią sudaro daugybė komponentų, kai ku- 
rie iš jų bendri, kiti būdingi šių dienų žmonėms (ir šių dienų 
vaikams) ar tam tikroms Žmonių grupėms. Visai netroškau 
nei patirti, nei sapnuoti tokių nuotykių kaip „Alisoje“, o jų 
aprašymas mane tiktai pralinksmino. Netroškau ieškoti lo- 
bių ar kovoti su piratais, tad „Lobių sala“ manęs nesuža- 
vėjo. Raudonodžiai indėnai buvo kur kas geriau - istorijose 
apie juos buvo lankų ir strėlių (jaučiau niekada nepaten- 
kintą aistrą išmokti gerai šaudyti iš lanko), svetimų kalbų, 
užuominų į archajišką gyvenimo būdą ir pagaliau miškų. 
Tačiau dar geresnis buvo Merlino ir Artūro kraštas, o visų 
geriausia - bevardė Sigurdo „Volsungų sagos'* šiaurė ir 
visų slibinų kunigaikštis. Tokio pasaulio troškau labiausiai. 


* „Volsungų saga“ - legendinė norvegų saga apie Volsungų giminės 
kilmę, Sigurdas - vienas iš jos herojų (vert. past.). 

Niekad nemaniau, kad slibinai egzistuoja taip pat kaip ar- 
kliai. Ir ne vien todėl, kad arklius mačiau kiekvieną dieną, o 
slibino - nė pėdsako“. Slibinui ant kaktos puikavosi užrašas 
„Pagaminta Pasakų šalyje“. Kad ir kokiame pasaulyje jis gy- 
ventų, tai Kitas pasaulis. Pasakų šalies šerdyje glūdėjo vaiz- 
duotė - kitų pasaulių kūrimas ar žvilgsnis į juos. Aš iš visos 
širdies troškau slibinų. Žinoma, būdamas baikštus, netroš- 
kau, kad jie bastytųsi šalimais ir brautųsi į mano saugų pa- 
saulį, kuriame, pavyzdžiui, galima saugiai skaityti baisias 
istorijas**. Tačiau pasaulis, kuriame galima įsivaizduoti Fav- 
nį, yra turtingesnis ir gražesnis, kad ir kiek kainuotų rizika. 
Ramių ir derlingų lygumų gyventojas, išgirdęs apie baisius 
kalnus ar nederlingą jūrą, širdyje trokšta visa tai pamatyti. 
Dvasia tvirta, bet kūnas silpnas. 

Vis dėlto, kaip dabar suprantu, nors pasakos mano vai- 
kystėje ir užėmė svarbią vietą, nepasakyčiau, kad būčiau 
jas ypač mėgęs. Tikroji trauka atsirado jau paaugus, kai 
praėjo tie keleri neilgi, bet prailgę metai nuo to laiko, kai 
išmokau skaityti, iki mokyklos. Tuo metu (vos neparašiau 
„laimingu“ ar „auksiniu“, o išties jis buvo greičiau liūdnas 
ir pilnas rūpesčių) man patiko ir daugybė kitų dalykų, kai 
kada net labiau už pasakas, pavyzdžiui, istorija, astrono- 
mija, botanika, gramatika ir etimologija. Neatitikau Lango 
vaikų apibūdinimo ir tik keletas dalykų atsitiktinai pasi- 
rodė teisingi - pavyzdžiui, buvau abejingas poezijai ir, jei 
pasakose pasitaikydavo eilių, aš jas praleisdavau. Poeziją 
atradau daug vėliau, graikų ir lotynų kalbomis, o ypač kai 


* Žr. D pastabą pabaigoje (aut. past). 

** Tiesą pasakius, būtent tai ir rūpi vaikams, kai jie klausia „Ar tai tie- 
sa?“ Tai reiškia: „Man tai patinka, bet ar tai įmanoma dabar? Ar 
mano lovelėje saugu?“ O išgirsti jie tenori štai ką: „Žinoma, kad 
šiandien Anglijoje slibinų nėra.“ (aut. past.). 

teko pabandyti versti angliškus eilėraščius į klasikines kal- 
bas. Tikrąjį susidomėjimą pasakomis sužadino filologijos 
studijos subrendus, o dar labiau sustiprino karas. 

Šiuo klausimu pasakiau daugiau nei pakankamai. Jau 
turėtų būti suprantama, kad, mano nuomone, pasakos ne- 
turėtų būti kaip nors ypač sietinos su vaikais. Jos su jais su- 
sijusios, pirma - natūraliai, nes vaikai yra žmonės, o žmo- 
nės mėgsta pasakas (nors ir ne visi); antra - atsitiktinai, nes 
pasakos yra didelė literatūros senienų dalis, kurią šiuolai- 
kinė Europa sugrūdo į sandėliukus; ir trečia - visiškai ne- 
tinkamai, dėl klaidingų įsitikinimų apie vaikus, kurie tuo 
stipresni, kuo prasčiau suaugusieji juos pažįsta. 

Tiesair tai, kad sentimentų vaikystei amžius davė mums 
keletą tikrai gerų pasakų ar panašių į pasakas knygų (ku- 
rias, beje, ypač pamėgo suaugusieji), bet užaugino ir tikrai 
bjaurų atžalyną istorijų, parašytų arba pritaikytų vaikų 
poreikiams, kaip juos įsivaizduoja suaugusieji. Senos is- 
torijos, užuot išsaugotos, yra supaprastintos ir iškarpytos, 
mėgdžiojimai dažnai nevykę, tiesiog pigvigerija be jokios 
intrigos, arba pernelyg globėjiški, arba (visų blogiausia) 
slapčia kikenama, viena akimi vis nužvelgiant kitus su- 
augusiuosius. Nekaltinsiu tuo Andrew Lango, bet jis, be 
jokios abejonės, šypsojosi sau į ūsą ir pernelyg dažnai pro 
vaikų galvas žvilgčiojo į kitus protingus Žmones - o tai pa- 
darė didžiulę žalą „Pantuflios kronikoms“. 

Dasentas taikliai ir energingai atsikirto droviems savo 
išverstų norvegų pasakų kritikams. Tačiau padarė stebėti- 
ną kvailystę uždrausdamas vaikams skaityti paskutines dvi 
savo rinkinio pasakas. Rodos, neįtikėtina, kad pasakų ty- 
rinėtojas nieko geriau nesugalvojo. Bet nereikėtų nei atsi- 
kirtinėti į kritiką, nei drausti, jei vaikai būtų laikomi tikrais 
knygos skaitytojais. 

Neneigiu, kad yra tiesos Andrew Lango žodžiuose 
(kad ir kaip sentimentaliai jie skambėtų): „Tas, kuris nori 
įeiti į Pasakų karalystę, privalo turėti mažo vaiko širdį.“ 
Šis lobis būtinas norint patekti ir į mažesnes, ir į daug di- 
desnes karalystes už Pasakų šalį. Tačiau nuolankumas ir 
nekaltumas - juk būtent tai šiame kontekste reiškia „vai- 
ko širdis“ - visai nereiškia nei nekritiško tikėjimo, nei ne- 
kritiško priėmimo. Chestertonas kartą minėjo, kad vaikai, 
su kuriais jis skaitė Maeterlinco* „Žydrąją paukštę“, buvo 
nepatenkinti, „nes pabaigoje nenubausti blogieji, o herojui 
su heroje nepaaiškėjo, kad šuo buvo ištikimas, o katė - ne“. 
„Nes vaikai, - sako jis, - yra nekalti ir siekia teisingumo; o 
mes esame sugadinti ir labiau vertiname gailestingumą.“ 

Andrew Langas šiuo klausimu susipainiojo. Jam sun- 
koka buvo paaiškinti vieną vietą savo paties pasakoje, kur 
Princas Rikardas nužudo Geltonbarzdį Nykštuką. „Nega- 
liu pakęsti žiaurumo, - aiškina jis, - ...bet tai buvo garbinga 
kova, ir nykštukas, tesiilsi jis ramybėje, žuvo atlikdamas 
pareigą.“ Tačiau nepaaiškina, kodėl „garbinga kova“ ne 
tokia žiauri kaip „teisingas teismas“ ir kodėl nykštuko per- 
dūrimas kardu ne toks žiaurus kaip blogų karalių ir piktų 
pamočių egzekucijos, kurių Langas išsižada: nusikaltėlius, 
kaip pats giriasi, jis siunčia į erdvius pensionus. Tai gailes- 
tingumas, kuris nesuka sau galvos dėl teisingumo. Tokie 
pasiteisinimai skirti ne vaikams, o jų tėvams ir sargams, ku- 
riems Langas rekomenduoja savo „Princą Prigijų“ ir „Prin- 
cą Rikardą“ kaip medžiagą, tinkamą jų tikslams**. Tai tėvai 
ir sargai nusprendė, kad pasakos tinka vien vaikams. Ir tai 
tik menkas pavyzdys to, kuo baigiasi vertybių klastojimas. 


* Maurice Polydore Marie Berbard Count Maeterlinc (1802-1949) - 
Belgijos rašytojas, dramaturgas, eseistas (vert. past.). 


** Iš „Alyvinės pasakų knygos“ įžangos (aut. past.). 

Jei vartosime žodį „vaikas“ gerąja prasme (nes yra ir 
blogoji), neturime leistis užvaldomi noro vartoti žodžius 
„Suaugęs“ ar „didelis“ blogąja prasme (nes yra ir geroji). 
Augti visai nereiškia tapti vis blogesniam, nors šitai daž- 
nai vyksta kartu. Vaikai turi užaugti, o ne tapti piteriais 
penais. Ir ne tam, kad prarastų nuostabą ir nekaltumą, bet 
kad tęstų paskirtą kelionę - tą kelionę, kurioje viltingai 
keliauti nėra svarbiau už atvykti, nors, jei norime atvykti, 
turime keliauti viltingai. Bet viena iš pasakos pamokų (jei 
taip galima pasakyti apie kūrinius, kurie nesiekia mokyti) 
yra ta, kad žaliai, nerangiai ir savanaudei jaunystei pavo- 
jai, sielvartas ir mirties šešėlis gali suteikti vertės, o kartais 
ir išminties. 

Neskirstykim žmonijos į elojus ir morlokus - nuostabūs 
vaikai, „elfai“, kaip juos kai kas labai kvailai vadino aš- 
tuonioliktame šimtmetyje, su savo pasakomis (rūpestingai 
iškarpytomis) ir tamsūs morlokai su savo mechanizmais. 
Jeigu išvis verta skaityti pasakas, tai jos turi būti rašomos 
suaugusiesiems ir skaitomos suaugusiųjų. Jie įžvelgs jose 
daugiau nei vaikai ir daugiau iš jų gaus. Tada kaip pagrin- 
dinio meno šaka turėtų būti vaikams pritaikytos ir tinka- 
mos pasakos, kurias jie galėtų suprasti, kaip turėtų būti 
ir jiems tinkamų įvadų į poezijos, istorijos, mokslų pasau- 
lius. Tačiau jiems dar labiau praverstų pasiskaityti knygų, 
O ypač nesuprantamų pasakų, bet ne slegiančių. Knygos, 
kaip ir drabužiai, turėtų leisti augti, vaikiškos knygos mažų 
mažiausiai turėtų netrukdyti. 

Na ir puiku. Jei suaugusieji skaito pasakas kaip vieną 
literatūros šaką - nei žaisdami, kad yra vaikai, nei apsi- 
mesdami, kad ieško knygų savo vaikams, nei vaidindami 
berniūkščius, kurie niekad nesuauga, - tai kokie tada pa- 

sakų tikslai ir vertybės? Mano nuomone, tai paskutinis ir 
svarbiausias klausimas. Jau užsiminiau apie jį aptardamas 
kitus dalykus. Pirma: meistriškai parašytos pasakos vertė 
yra tokia pat kaip ir kiekvieno kito literatūros kūrinio. Ta- 
čiau pasakos, be viso to, ypač pasižymi šiais bruožais - Iš- 
mone, Atgaiva, Išsivadavimu, Paguoda, - visu tuo, ko vy- 
resniems Žmonėms reikia labiau negu vaikams. O šiais lai- 
kais dažniausiai manoma, kad jų nereikia niekam. Trum- 
pai apžvelgsiu juos visus ir pradėsiu nuo išmonės. 


IŠMONĖ 


Žmogaus protas gali sukurti mintyse vaizdus, kurių šiuo 
metu nemato. Galia įsivaizduoti yra (ar buvo) vadinama 
vaizduote. Bet pastaruoju metu nenormali, techninė kalba 
vaizduotę iškelia aukščiau už paprasčiausią vaizdų kūri- 
mą, kuris priskiriamas prie įnorių (Fancy) (o tai yra nuver- 
tintas ir pažemintas senesnis žodis fantazija, fantasy), taip 
bandoma apriboti vaizduotę iki „galios suteikti nerealiems 
kūriniams vidinę tikrovės darną“ ir, sakyčiau, netgi ja pikt- 
naudžiauja. 

Nors ir netikiu, kad taip suklaidintas žmogus galėtų 
susidaryti nuomonę apie šį pavojingą klausimą, drįstu 
manyti, kad skirtumas filologiškai nepagrįstas, o analizė 
netiksli. Proto galia kurti vaizdus yra viena, tiksliau, tai 
vienas protinės veiklos aspektas, kurį derėtų vadinti vaiz- 
duote. Vaizdo suvokimas, jo reikšmės supratimas ir valdy- 
mas, be kurių neįmanoma sėkminga išraiška, gali skirtis 
jėga ir gyvumu, bet tai jau skirtingi to paties dalyko laips- 
niai, o ne rūšiniai skirtumai. Pasiekta išraiška, kuri suteikia 

(ar rodosi, kad suteikia) „vidinę tikrovės darną“ *, yra kitas 
dalykas ar aspektas, kuriam reikia ir kito pavadinimo: me- 
nas, veiksmingas vaizduotės ir galutinio rezultato ryšys, 
antrinis kūrimas. Dabar mano tikslui reikėtų žodžio, ku- 
riame tilptų abi prasmės - ir menas, kaip antrinis kūrimas, 
ir išraiškos keistumas bei nuostaba, kurie kyla iš vaizdo: 
tai esminė pasakų ypatybė. Taigi aš įžūliai pasisavinsiu 
Kliunkio Pliumpio galias ir pavadinsiu visa tai vienu var- 
du - išmone: ta prasme, kuri jungia senesnį ir aukštesnį šio 
žodžio, kaip vaizduotės atitikmens, vartojimą, kai „netik- 
ras“ (t. y. nepanašus į pirminio pasaulio tikrovę) reiškia 
laisvę, nepavaldžią stebimų faktų viešpatavimui, trumpai 
tariant - pasakiškumą. Todėl aš ne tik pripažįstu, bet ir 
labai džiaugiuosi etimologinėmis ir semantinėmis žodžių 
„išmonė“ (fantasy) ir „pasakiškas“ (fantastic) sąsajomis: 
pasakiški yra vaizdai daiktų, kurių ne tik nėra priešais 
mus, bet kurių iš viso nėra mūsų pirminiame pasaulyje, 
bent jau dauguma žmonių netiki jų egzistavimu. Bet net 
ir tai pripažindamas aš nepritariu paniekai, su kuria apie 
tai kalbama. Šių vaizdų nebuvimas pirminiame pasaulyje 
(jei tik tai įmanoma) yra ne trūkumas, o pranašumas. Ma- 
nau, kad išmonė (šia prasme) yra ne žemesnė, o aukštesnė 
meno forma, išties pati gryniausia jo forma ir todėl (kai jos 
pasiekiama) pati galingiausia. 

Žinoma, išmonė labai patraukia užburiančiu keistumu. 
Tačiau šis patrauklumas atsisuko prieš ją ir sugadino jai 
reputaciją. Daugeliui žmonių nepatinka būti užburtiems. 
Jiems nepatinka nukrypimai nuo pirminio pasaulio ar nuo 
to migloto jo supratimo, kuris jiems pažįstamas. Todėl jie 
kvailai ir netgi pagiežingai painioja išmonę su sapnais, ku- 


* T. y. kuri reikalauja antrinio tikėjimo ar jį sukelia (aut. past.). 

rie neturi nieko bendra su menu“, ir su psichiniais sutriki- 
mais, kurių neįmanoma netgi kontroliuoti - su iliuzijomis 
bei haliucinacijomis. 

Ar tai būtų klaida, ar baimės pagimdyta pagieža ir iš jos 
išplaukianti antipatija, ji nėra vienintelė tokio supainiojimo 
priežastis. Išmonė turi ir vieną esminį trūkumą - ją sunku 
įgyti. Manau, išmonė galėtų labiau, o ne mažiau pasižymė- 
ti kūryba, bet praktika rodo, kad kuo kuriami vaizdai ne- 
panašesni į tikruosius pirminio pasaulio vaizdus, tuo sun- 
kiau sukurti „vidinę tikrovės darną . Daug lengviau tokią 
tikrovę kurti iš rimtesnės medžiagos. Taip išmonė dažnai 
lieka neatskleista, ji buvo ir bus naudojama lengvapėdiš- 
kai arba tik pusiau rimtai, o kartais tiesiog kaip apdaila - ji 
tėra vien užgaida. Kiekvienas, paveldėjęs neįtikėtiną gebė- 
jimą kalbėti, gali pasakyti žalia saulė. Daugelis gali ją tokią 
įsivaizduoti ar pavaizduoti. Tačiau to neužtenka - nors 
ir tai jau būtų daug stipresnis vaizdas už tuos „trumpus 
apmatus“ ar „gyvenimo stenogramas“, kurie taip garbina- 
mi literatūroje. 

Reikėtų daug darbo ir proto, taip pat ypatingų gabu- 
mų, išties elfų meno, sukurti antriniam pasauliui, kuriame 
žalia saulė tiktų, kur ja galėtum patikėti. Tik nedaugelis 
imasi šios sunkios užduoties. Tačiau jeigu jie pabando ir 
jeigu jiems pavyksta, tuomet tai jau retas meno laimėji- 
mas - pasakojamasis menas, istorijų kūrimas, pirminė ir 
galingiausia jo išraiška. 

Išmonę geriausia reikšti žodine forma, tai tikroji litera- 
tūra. Pavyzdžiui, tapyboje keistenybes vaizduoti pernelyg 
lengva, rankos aplenkia mintį ar netgi ją nugali**. Tuomet 


* Tai tinka ne visiems sapnams. Kai kuriuose jų yra išmonės. Bet tai 


išimtis. Išmonė yra racionali, o ne iracionali veikla (aut. past.). 
** Žr. E pastabą pabaigoje (aut. past.). 

dažniausiai nutapomi kvaili ar liguisti paveikslai. Nelai- 
mė, drama, visiškai kitoks menas nei literatūra, yra glau- 
džiai su ja susijęs, netgi laikomas literatūros šaka. Lygiai 
tokia pat nelaimė yra ir išmonės nuvertinimas. Iš dalies 
šis nuvertinimas kaltas, kad kritikai linkę girti tas litera- 
tūros ar „vaizduotės“ šakas, kurios jiems patiems patinka 
iš prigimties arba dėl auklėjimo. Šalyje, kur gimė didingi 
dramos veikalai ir Shakespeare'o darbai, kritikai pernelyg 
linkę dramatizuoti. Tačiau drama iš prigimties priešinga 
išmonei. Netgi paprasčiausiai išmonei, jeigu ji tinkamai 
pristatoma, t. y. žodžiu ir judesiu, retai kada pavyksta su- 
kelti dramą. Išmonė nesileidžia klastojama. Kalbančiais 
žvėrimis aprengti žmonės gali maivytis ar prajuokinti, bet 
didelės išmonės neparodo. Mano nuomone, tai puikiai 
atspindi niekam tikusi forma - pantomima. Kuo labiau ji 
priartėja prie „dramatizuotos pasakos“ , tuo blogiau. Dar 
įmanoma kentėti, jei iš siužeto ir visos jo išmonės tepalie- 
kami farso rėmai, o iš žiūrovų per visą vaidinimą niekas 
nesitiki „tikėjimo“. Žinoma, taip nutinka dar ir dėl to, kad 
dramos statytojai mėgina prisigalvoti būdų, kaip parodyti 
išmonę ar magiją. Kartą žiūrėjau vadinamąją „vaikų pan- 
tomimą“ , ištisą pasakos „Batuotas katinas“ pastatymą, kur 
buvo netgi mėginimas pavaizduoti žmogėdros virtimą 
pele. Jei būtų pavykę, tai būtų tiesiog žiūrovus pergąsdi- 
nęs aukšto lygio magijos seansas. O šiaip, nors ir atliktas su 
šiokiu tokiu išradingumu, naudojant šviesas, neišsklaidė 
nepasitikėjimo, nes lakstymo ir uždangos traukymo tikrai 
buvo per daug. 

Skaitydamas „Makbetą“ dar galiu pakęsti raganas, jos 
atlieka pasakotojų vaidmenį ir, nors labai supaprastintos, 
tiesiog varganos savo giminės atstovės, yra šiokia tokia 

užuomina į blogį. Žiūrint vaidinimą jų kęsti beveik neįma- 
noma. Būtų visai neįmanoma, jei neprisiminčiau jų vaid- 
mens skaitytoje istorijoje. Man sako, kad jausčiausi visai 
kitaip, jei mąstyčiau kaip žmonės iš anos epochos, kai vyko 
raganų medžioklė ir jų teismai. Betgi tai reiškia - jei tikė- 
čiau, kad raganos egzistuoja pirminiame pasaulyje, kitaip 
sakant, jei jos nebūtų išmonė. Šis ginčas atskleidžia esmę. 
Jei dramaturgas, o ypač toks kaip Shakespeare'as, mėgi- 
na pasinaudoti išmone, ji greičiausiai arba ištirps, arba 
sumenks. „Makbetą“ sukūrė žmogus, kuriam pritrūko ar 
gabumų, ar kantrybės rašyti romaną. 

Daug svarbesnė už sceninių efektų silpnumą priežastis, 
mano nuomone, yra ši - pačia savo prigimtimi drama mė- 
gina mėgdžioti arba pavaduoti magiją: padaryti matomą 
ir girdimą įsivaizduojamą istorijos veikėją. Tai mėginimas 
klastoti burtus. Norint įvesti žiūrovą, kad ir kaip schema- 
tiškai, į šį pusiau magišką antrinį pasaulį, reikia dar dau- 
giau išmonės arba magijos, nes tai jau vidinis, arba tretinis, 
pasaulis. Pernelyg sudėtinga. Bet visai įmanoma padaryti. 
Tik aš niekada nemačiau sėkmingai atlikto darbo. Negali- 
ma geriausia dramos rūšimi vadinti tos, kur pagrindinės 
meno ir iliuzijos priemonės yra kalbantys ir vaikštantys 
žmonės“. | 

Būtent todėl, kad dramos veikėjai ir netgi scenos ne įsi- 
vaizduojami, o išties matomi, drama yra (nors ir naudoja 
panašias priemones: žodžius, eiles, siužetą) visiškai kitoks 
menas negu pasakojimas. Taigi jei jums labiau patinka ne 
literatūra, o drama (kaip ir daugumai kritikų), arba jūs su- 
sidarote savo nuomonę klausydami tiktai dramos kritikų 
ar netgi žiūrėdami vaidinimus, jūs galite nesuprasti tikro 


* Žr. F pastabą pabaigoje (aut. past.). 

pasakojimo meno arba sprausti jį į sceninio veiksmo rė- 
mus. Pavyzdžiui, veikėjai, netgi žemiausi ir nuobodžiausi, 
jums gali patikti labiau negu daiktai. Scenoje apie medžius 
tegalima pasakyti labai nedaug. 

„Pasakų šalies dramos“ - tie vaidinimai, kuriuos, pasak 
daugybės liudytojų, elfai dažnai rodo žmonėms, - pasižy- 
mi gyva išmone ir tokiu nuoširdumu, kokio žmonės nepa- 
siektų jokiomis priemonėmis. Todėl paprastai jų poveikis 
(žmogui) toli pralenkia antrinį tikėjimą. Stebėdamas Pasa- 
kų šalies dramą jūs pats kūniškai esate, ar manotės esąs, 
antrinio pasaulio viduje. Gali būti, kad ši patirtis labai pa- 
naši į sapną ir kartais yra (regis) painiojama su juo (žmo- 
nių). Tačiau Pasakų šalies dramoje jūs atsiduriate kažkie- 
no kito sapne, ir šis nerimą keliantis žinojimas kartais gali 
jums išslysti. Tiesiogiai patirti antrinį pasaulį - tai pernelyg, 
stiprus stebuklingas gėrimas ir jūs visiškai juo patikite, 
kad ir kokius stebuklus regėtumėte. Jūs suklaidintas, o ar 
būtent šito siekia elfai (visada ar tik kartais) - tai jau kitas 
klausimas. Šiaip ar taip, patys jie nėra suklaidinti. Jiems 
tai tik viena iš meno formų, visai kitokia negu vadinamieji 
burtai ar magija. Jie negyvena iliuzijomis, nors galbūt ski- 
ria joms daugiau laiko negu Žmonės menininkai. Tikrasis, 
pirminis pasaulis yra tas pats tiek žmonėms, tiek elfams, 
tik skirtingai jų suvokiamas ir vertinamas. 

Reikia pakalbėti apie šį elfų meną, bet kad ir kokius žo- 
džius pasirinktume, jie bus neaiškūs ir painiojami su kitais 
dalykais. Magiją, apie kurią kalbėjau (žr. p. 308) anksčiau, 
pasitelkti nesunku, bet to daryti nereikia. Magiją palikime 
burtininkams. Menas yra žmonių darbo procesas, kuris 
sukelia antrinį tikėjimą (bet tai nėra nei svarbiausias, nei 
vienintelis jo tikslas). Tokį meną, tik kruopščiau ir dėdami 

mažiau pastangų, gali kurti ir elfai, bent jau sklinda tokie 
gandai, bet specifiškesnį ir galingesnio poveikio elfų meną, 
nerasdamas geresnio žodžio, aš pavadinsiu kerais. Kerai 
sukuria antrinį pasaulį, į kurį gali patekti ir kūrėjas, ir žiūro- 
vas; kol jie yra viduje, šis pasaulis jaudina, bet jų troškimas 
ir tikslas yra grynai meninis. O magija sukelia, ar bent jau 
apsimeta sukelianti, permainas pirminiame pasaulyje. Vi- 
sai nesvarbu, kas tai daro, fėja ar mirtingasis, ji skiriasi nuo 
kitų dviejų aptartų dalykų, nes tai ne menas, o meistrišku- 
mas, jis trokšta galios valdyti daiktus ir gyvus padarus. 

O išmonė siekia elfų meno, kerų, ir kai jai pavyksta, tai 
iš visų žmogiškų menų ji prie šio meno priartėja labiau- 
siai. Daugybės istorijų, žmonių sukurtų apie elfus, šerdyje 
glūdi, atvirai ar užslėptai, grynas ar su priemaišomis, troš- 
kimas įgyvendinti gyvą antrinį kūrimą, o jis (kad ir koks 
būtų išoriškai panašus) savo esme labai skiriasi nuo egois- 
tiško godumo, paprasto burtininko bruožo. Iš geresnės 
(bet vis tiek pavojingos) šio troškimo dalies ir buvo sukur- 
ti elfai, taigi jie mus gali pamokyti, koks yra svarbiausias 
žmogiškos išmonės siekis, jeigu elfai egzistuoja, ir netgi 
dar labiau, jeigu jie yra pačios išmonės vaisius. Šį kūry- 
bingą troškimą tik gadina nekaltų, bet negrabių žmogiškų 
dramaturgų klastotės ir piktavališkos burtininkų apgavys- 
tės. Šiame pasaulyje žmonės negali jo patenkinti, todėl jis 
amžinas. Jis netrokšta nei apgauti, nei užburti, nei valdyti, 
o tesiekia dalytis turtais - rasti, kurti ir džiaugtis kartu su 
draugais, o ne ieškoti vergų. 

Daugumai ši antrinė kūryba, krečianti pasauliui ir 
viskam, kas jame yra, keistas išdaigas, maišanti daikta- 
vardžius ir perskirstanti būdvardžius, ši išmonė atrodo 
įtartina, O gal ir visai neteisėta. Kai kuriems ji - tik vaikiš- 

ka kvailystė. Apie teisėtumą norėčiau pacituoti trumpą 
ištrauką iš laiško, kurį parašiau žmogui, apibūdinusiam 
mitą ir pasaką kaip melagystes, nors, reikia pripažinti, jis 
buvo gana švelnus ir pavadino pasakų kūrimą „sidabriniu 
melo dvelksmu“. 


Mielasis pone, - atsakiau, - nors spindesio nustojo, 
Žmogus nežuvo amžinai, nors baisiai nusidėjo, 

Jis neprarado visiškai duotos galybės 

Ir vis dar vilki skarmalais būtos didybės. 

Žmogus taip pat kūrėjas, atspindys Šviesos, 

Savu protu sugauna spindulį Vienintelės Baltos, 
Paverčia ją spalvingų formų begalybe 

Ir gali dovanoti viens kitam šią keistenybę. 

Ir nors dantų drakono mes visur prisėjom, 
Prisigalvojom elfų ir pabaisų kiek norėjom, 
Keisčiausių padarų prileidome į laisvę, 

Mums niekas draust negali - turim tokią teisę 
(Naudojam ją geram arba piktam), tačiau ji mums paklus, 
Nes kuriam toj pačioj Šviesoj, kuri sukūrė mus. 


Išmonė yra natūrali žmogaus veikla. Žinoma, kad ji 
negriauna ir netgi neįžeidžia proto, ji neužgniaužia noro 
mąstyti ir netemdo mokslinių tiesų suvokimo. Priešingai. 
Kuo aštresnis ir aiškesnis protas, tuo turtingesnė išmonė. 
Jei žmonės nenorėtų ar negalėtų priimti tiesos (faktų ar 
įrodymų), išmonė turėtų nunykti, kol žmonės pagis. Jei jie 
kada nors pasiektų tokią būklę (tą visai galima įsivaizduo- 
ti), išmonė pražūtų ir taptų liguista iliuzija. 

Mat kūrybinga išmonė remiasi suvokimu, kad po saule 
matomi daiktai bei reiškiniai išties tokie ir yra, taip pripa- 

žįstamas faktas, bet jam nevergaujama. Lewiso Carrollo 
pasakojimuose ir eilėse randamos nesąmonės yra parem- 
tos logika. Jeigu Žmonės išties nemokėtų atskirti žmonių 
nuo varlių, niekuomet nebūtų sukūrę pasakų apie karalius 
varles. 

Žinoma, išmonės galima ir padauginti. Ji gali būti pras- 
ta. Ją galima panaudoti piktam. Ji gali netgi klaidinti ją 
pagimdžiusį protą. O apie ką puolusiame pasaulyje ne- 
galėtume to pasakyti? Žmonės sukūrė ne tik elfus, bet ir 
stabus, kuriuos garbino, netgi tuos, kuriuos labiausiai su- 
bjaurojo pikta jų kūrėjų valia. Tačiau pačius stabus Žmonės 
kūrė iš kitos medžiagos - savo suvokimo, savo šūkių, savo 
turto, netgi jų mokslai ir ekonominės teorijos reikalavo au- 
koti žmones. Abusus non tollit usum“. Išmonė yra žmogaus 
teisė, naudojamės ja, kaip mokam - mėgdžiodami, nes ir 
patys esam kūriniai, bet ne šiaip sau kūriniai, o sukurti pa- 
gal Kūrėjo paveikslą ir į jį panašūs. 


ATGAIVA, IŠSIVADAVIMAS, 
PAGUODA 


Jeigu kalbėsime apie senatvę - ar asmeninę, ar laikų, ku- 
riais gyvename, tai galime pastebėti bendrą nuostatą, kad 
ją lydi negalia. Tačiau ši mintis dažniausiai kyla papras- 
čiausiai tyrinėjant pasakas. Analitinės studijos neparengs 
jūsų rašyti pasakas ar jomis gėrėtis, kaip ir visų laikų ir 
visų šalių dramos tyrinėjimai negali parengti rašyti pjeses 
ar jomis gėrėtis. Tokie tyrimai tegali prislėgti. Tyrėjas ne- 
truks pajusti, kad sunkiai triūsdamas tesurinko keletą iš 


* Pikmaudžiavimas nenaikina naudos (Iot.; vert. past.). 

nesuskaičiuojamų Pasakų Medžio lapų, kuriais yra pasi- 
puošęs Dienų Miškas, o dauguma jų jau nukritę ir supuvę. 
Beprasmiška dar labiau šiukšlinti. Negi galima sukurti nau- 
ją lapą? Žmonės jau seniai atrado viską, ką tik įmanoma, 
nuo pumpuro iki lapo, ir visas spalvas nuo pavasario iki 
rudens. Tačiau tai netiesa. Medžio sėklą galima pasėti bet 
kokioje dirvoje, netgi tokiame rūkų krašte (pasak Lango) 
kaip Anglija. Pavasario grožis, žinoma, nenukentės, netgi 
jei mes jau esame matę ar girdėję apie panašius įvykius, 
nes nė vienas įvykis nuo pasaulio pradžios iki pabaigos 
nepasikartoja. Kiekvienas ąžuolo, uosio ar gudobelės lapas 
yra unikalus, ir kai kurios akys gali išvysti šį pavasarį tar- 
si patį pirmąjį, nors sulapojusį ąžuolą jau regėjo begalinė 
daugybė žmonių kartų. 

Mes neturėtume, netgi negalėtume nusivilti piešimu 
vien todėl, kad visos linijos tegali būti tiesios arba kreivos, 
nei tapyba vien todėl, kad tėra trys pagrindinės spalvos. 
Galbūt dabar mes išties vyresni, nes paveldėjome daugelio 
protėvių kartų meno kūrinius, galime gėrėtis jais ar kurti 
patys. Šie paveldėti lobiai kartais gali nusibosti arba kelti 
baimę pasikartoti, o šioji virsti antipatija grakščiam pieši- 
mui, subtiliems raštams ir „žavioms“ spalvoms, o gali net- 
gi imti pagunda tiesiog pradėti manipuliuoti senovine me- 
džiaga, gudriai ir beširdiškai. Tačiau negalime išsivaduoti 
iš šių rūpesčių pasinaudoję tyčiniu nerangumu, griozdiš- 
komis konstrukcijomis ar nesėkmėmis nei kurdami tam- 
sius dalykus ir nuolatinį smurtą, nei maišydami spalvas, 
kol iš subtilių jos taps pilkos, nei sugrūsdami į krūvą dau- 
gybę fantastiškų formų, kol gausime košmarus ar nesą- 
mones. Kol nepasiekėme tokios būsenos, mums reikalinga 
atgaiva. Mes vėl turime pažvelgti į žalią spalvą ir apstulbti 
(bet neapakti) išvydę mėlyną, geltoną ir raudoną. Turime 

sutikti kentaurą ir slibiną, o tuomet staiga pastebėti, galbūt 
kaip senovės piemenys, avis, šunis ir žirgus - ir vilkus. Šią 
atgaivą mums suteikia pasakos. Šia prasme tik pamėgę jas 
mes tapsime arba išliksime vaikais. 

Atgaiva (kartu su sveikatos atgavimu) yra skaidraus 
žvilgsnio susigrąžinimas. Nesakau, kad turime „matyti 
daiktus tokius, kokie jie yra“, nes taip įklimpčiau į filoso- 
finį ginčą, nors surizikuočiau pasakyti „matyti daiktus to- 
kius, kokius turėtume juos matyti“, - daiktus, atsietus nuo 
mūsų. Turime nusiplauti langus, kad pamatytume daiktus 
ne pro pilką banalumo, įprastumo, t. y. savininkiškumo, 
miglą. Iš visų veidų būtent pažįstamus sunkiausia apdalyti 
nebūtomis savybėmis, bet kartu į juos sunkiausia pažvelgti 
įdėmiai ir naujai, suvokiant jų panašumą ir skirtingumą - 
suvokti, kad tai veidai, bet saviti. Banalumas yra bausmė 
už savinimąsi - banalūs ar (blogąja prasme) pažįstami yra 
tie daiktai, kuriuos mes teisėtai ar mintyse pasisaviname. 
Sakome, kad pažįstame juos. Jie tampa daiktais, kurie mus 
kažkada patraukė spindesiu, spalvomis ar forma, o mes 
griebėme juos, uždarėme savo slėptuvėse, įsigijome ir tu- 
rėdami liovėmės į juos žiūrėję. 

Žinoma, pasakos nėra vienintelis atgaivos būdas ar pra- 
radimų profilaktika. Tereikia trupučio nuolankumo. Be to 
(nuolankiesiems), yra „Syrabmaksovak“ ar Chestertono 
fantazijos. Syrabmaksovak — tai pasakiškas žodis, bet šioje 
šalyje jį galime pamatyti užrašytą kiekviename mieste. Tai 
užrašas „kavos kambarys“, žvelgiant iš vidaus matomas 
ant stiklinių durų, taip, kaip perskaitė Dickensas vieną 
tamsią dieną Londone; šį būdą naudojo ir Chestertonas, 
norėdamas parodyti spėjusių tapti banaliais daiktų keis- 
tumą, kai netikėtai žvilgteli į juos iš neįprastos padėties. 
Tokią išmonę galima būtų laikyti sveika, jai niekada nepri- 

trūks medžiagos. Tačiau aš manau, kad jai trūksta jėgos, 
nes vienintelė jos dorybė - tai, kad ji nušviečia daiktus nau- 
ja šviesa. Žodis „Syrabmaksovak“ gali jums staiga parody- 
ti, kad Anglija yra visiškai nepažįstama šalis, paskendusi 
tolimoje praeityje, į kurią teleidžia žvilgtelėti istorija, arba 
kažkokioje miglotoje ateityje, kurią galėtum pasiekti tik 
laiko mašina; tas žodis padės pamatyti, kokie keisti ir įdo- 
mūs jos gyventojai, jų papročiai ir mityba, tačiau jis negali 
padaryti nieko daugiau - šis veiksmas sustingęs viename 
laiko taške. Kūrybinga išmonė, norėdama pasiekti visai 
kitą tikslą (sukurti kažką nauja), gali atverti jūsų lobyno 
duris ir visi uždaryti daiktai išskris į laisvę tarsi paukščiai 
iš narvelio. Brangakmeniai pavirs gėlėmis ar liepsnomis ir 
jūs suprasit, kad visa, ką turite (ar žinote), yra pavojingi, 
galingi dalykai, ne sukaustyti grandinėmis, o laisvi ir lau- 
kiniai; jau nebepriklausantys jums, nebe jūsų dalis. 

Išmonės elementai, randami kitų rūšių prozoje ar poe- 
zijoje, netgi jei tai tik atsitiktinės puošmenos, padeda įvykti 
tokiam išlaisvinimui. Tačiau ne taip visiškai kaip pasaka, 
kuri sutelkta aplink išmonę ar nupinta iš jos, nes išmonė 
yra pasakos šerdis. Išmonė gimsta iš pirminio pasaulio, ta- 
čiau geram amatininkui patinka medžiaga, su kuria dirba, 
jis jaučia ir yra gerai perpratęs molį, akmenį ar medį, ką 
mums tegali duoti kūrimo aktas. Nukalus kardą Gramą at- 
siskleidė geležis, sukūrus Pegasą kilnesni tapo visi arkliai, 
o Saulės bei Mėnulio Medžiai pašlovino šaknis ir kamie- 
nus, vaisius ir žiedus. 

O pasakos ar jų (geresnioji) dauguma kalba apie labai 
paprastus ir svarbiausius dalykus, nepaliestus išmonės, 
bet šie paprasti dalykai tiesiog sušvinta įdėti į žėrinčius 
rėmus. Nes istorijų kūrėjas, kuris leidžia sau laisvai elgtis 
su gamta, gali būti jos mylimasis, o ne vergas. Būtent pasa- 

kos man padėjo nujausti žodžių galią ir tokių dalykų kaip 
akmuo ir geležis, medis ir žolė, ugnis ir namas, duona ir 
vynas nepaprastumą. 

Ir pabaigai pakalbėsiu apie išsivadavimą ir paguodą, 
kurie iš prigimties yra glaudžiai susiję. Nors pasakos jokiu 
būdu nėra vienintelis būdas išsivaduoti, dabar tai viena iš 
akivaizdžiausių ir (kai ką) labiausiai piktinanti eskapiz- 
mo - bėgimo nuo tikrovės - literatūrinė forma; taigi ap- 
tariant jas reikia apsvarstyti ir kritikų vartojamą terminą 
escape (išsigelbėjimas, pabėgimas). 

Tvirtinau, kad išsigelbėjimas yra viena iš pagrindinių 
pasakos funkcijų. Nenorėdamas jo niekinti, negaliu pritarti 
paniekos ir gailesčio kupinai nuostatai, su kuria dabar taip 
dažnai kalbama apie „pabėgimą“, - tokiai nuostatai šio žo- 
džio vartojimas už literatūros kritikos ribų visai nesuteikia 
pagrindo. Kritikų taip pamėgtame „tikrame gyvenime“ 
pabėgimas yra labai praktiška taisyklė, jis gali būti netgi 
didvyriškas. Čia pabėgimo nėra už ką kritikuoti, nebent jis 
nepasisektų, o kritikams atrodo, kad kuo jis geriau pavyks- 
ta, tuo blogiau. Tai piktnaudžiavimo žodžiais ir painiavos 
mintyse pavyzdys. Už ką niekinti žmogų, kuris mėgina 
pabėgti iš kalėjimo ir grįžti namo? O jeigu jam nepavyks- 
ta, tai negi jis neturi teisės mąstyti ir kalbėti ne vien apie 
kalėjimo sienas ir prižiūrėtojus? Pasaulis už sienų niekur 
nepradingo tik todėl, kad kalinys jo nebemato. Jei kritikai 
vartoja žodį „pabėgimas“ šia prasme, tai jie pasirinko ne tą 
žodį, negana to - ne visada nuoširdžiai klysdami jie pai- 
nioja kalinio pabėgimą su kario dezertyravimu. Kaip tik 
tokią etiketę gali priklijuoti nacių partijos atstovas, pava- 
dindamas išdavyste išsigelbėjimą iš fiurerio ar kokio kito 
reicho kančių ir netgi jo kritiką. Taip elgiasi ir šie kritikai, 
norėdami mus dar labiau supainioti ir sukelti panieką savo 

oponentams, jie ne vien dezertyravimui, bet ir tikram išsi- 
vadavimui klijuoja paniekos etiketę, kurią lydi pasibjau- 
rėjimas, pyktis ir pasmerkimas. Jie ne tik painioja kalinio 
išsivadavimą su dezertyro sprukimu, bet, regis, labiau už 
patriotišką pasipriešinimą jie vertina kolaborantišką pa- 
klusnumą. Tada telieka pasakyti: „Kraštą, kurį myli, už- 
valdė blogis“, ir pateisinsi bet kokią išdavystę, o tiksliau, 
tai bus jau nebe išdavystė. 

Leisiu sau pajuokauti: nebandykite savo pasakose teigti 
(tiksliau, demonstruoti) masinės gamybos elektrinių ga- 
tvės žibintų kaip išsivadavimo (šia prasme). Tačiau įma- 
noma, o dažniausiai taip ir nutinka, kad išsivaduojama 
pajutus pasibjaurėjimą šiuo tipišku technikos amžiaus 
produktu, kai kruopštumas ir išradingumas susiję su bjau- 
rumu ir (dažniausiai) prasta kokybe. Šiuos žibintus galima 
išmesti iš pasakojimo paprasčiausiai todėl, kad tai prasti 
žibintai, ir visai gali būti, kad pasaka išmokys mus paste- 
bėti šį liūdną faktą. Tačiau yra vienas dalykas - teigiama, 
kad „elektriniai žibintai turi išlikti“. Jau seniai Chesterto- 
nas teisingai pasakė, kad vos išgirdęs apie ką nors sakant, 
kad viena ar kita „turi išlikti“, suprasdavo, kad tą dalyką 
netrukus pakeis kitas - maža to, netrukus jis bus laikomas 
nutriušusiu ir atgyvenusiu. „Mokslo tempai paspartėjo 
dėl karo reikmių, jis nepermaldaujamai žengia pirmyn... 
ir palieka kai kuriuos dalykus užpakalyje, pranašaudamas 
naują elektros panaudojimo raidą“ - tai reklama. Ji tuos 
pačius dalykus sako dar grėsmingiau. Galima nekreipti dė- 
mesio į elektrinį gatvės žibintą, nes jis tėra labai nesvarbus 
ir trumpalaikis. Pasakos kalba apie daug ilgaamžiškesnius 
ir svarbesnius dalykus. Pavyzdžiui, apie žaibus. Išsiva- 
davimo šalininkai, eskapistai, nepataikauja trumpalaikei 
madai kaip jų oponentai. Jie nelaiko daiktų (kuriuos gana 


352 


APIE PASAKAS 


protinga būtų pavadinti blogais) savo šeimininkais ar savo 
dievais, nešlovina jų kaip amžinų ar netgi „negailestingų“. 
Ojų oponentai, niekinamai susiraukę, negali tvirtinti, kad 
jie tuo pasitenkins: juk jie gali imti kurstyti žmones daužyti 
gatvės žibintus. Išsivadavimas turi ir kitą veidą, daug pik- 
tesnį - tai Reakcija. 

Ne taip seniai - nors tai atrodo neįtikėtina - girdėjau vie- 
ną Oksenfordo tarnautoją sveikinant netoliese įsikūrusias 
masinės produkcijos gamyklas ir automobilių riaumojimą 
gatvėse, nes universitetui tai suteikia „kontaktą su tikru 
gyvenimu“. Galbūt jis norėjo pasakyti, kad dvidešimtame 
amžiuje žmonių gyvenimo ir darbo atmosfera barbariškė- 
ja siaubingu greičiu ir kad triukšminga šio reiškinio de- 
monstracija Oksfordo gatvėse perspėja, kad sveikumo oazę 
beprotybės dykumoje nuo ryžtingo puolimo (praktinio ir 
intelektualinio) nebeilgai gins paprastos tvoros. Bet bijau, 
kad visiškai priešingai. Šiaip ar taip, šiame kontekste po- 
sakis „tikras gyvenimas“ visai neatitinka akademinių stan- 
dartų. Pastaba, kad automobiliai yra „ gyvesni“ už, tarkim, 
kentaurus ar slibinus, yra keistoka, o tai, kad jie „tikresni“ 
už, tarkime, arklius, - apgailėtinai absurdiška. Koks tikras, 
koks sukrečiančiai gyvas yra gamyklos kaminas, palyginti 
su guoba: apgailėtina atgyvena, nerealia eskapisto svajone! 

O aš negaliu savęs įtikinti, kad Blečlio stoties stogas rea- 
lesnis už debesis. Nepasakyčiau, kad jis mane įkvepia kaip 
istorinis daiktas, nė nepalyginti su legendiniu dangaus ku- 
polu. Bivrosto tiltas į dievų buveinę, saugomas Heimdalio 
su auksiniu Gjalarhormo ragu, man daug įdomesnis už 
tiltą į ketvirtąją platformą. Iš savo širdies tyrų aš negaliu 
išguiti klausimo: ar labiau su išmone auginti geležinkelių 
inžinieriai nebūtų geriau susidoroję su savo gausiomis 
pareigomis, negu tai daro dabar? Tikriausiai pasakos būtų 

geresnės menų globėjos nei tas akademinis asmuo, apie 
kurį aš ką tik kalbėjau. 

Didžioji dalis literatūros, kurią jis (ko gero) ir kiti (be 
abejo) pavadintų rimta, tėra vaidinimas po stikliniu stogu 
prie municipalinio baseino. Galbūt pasakos ir prigalvoja 
skraidančių ore ar gyvenančių po žemėmis pabaisų, bet jos 
bent jau nesistengia pabėgti nuo dangaus ir jūros. 

Ir jeigu mes kuriam laikui paliktume nuošalyje išmonę, 
nemanau, kad pasakų kūrėjams ar skaitytojams reikėtų gė- 
dintis „pabėgimo“ nuo archaizmų - jeigu jiems labiau pa- 
tinka ne slibinai, o arkliai, pilys, laivai, lankai ir strėlės; ne 
vien elfai, bet ir riteriai, karaliai ir kunigai. Nes protingas 
žmogus galiausiai susimąstęs (gana nepriklausomai nuo 
pasakų ar romanų) gali pradėti smerkti tokius pažangos 
dalykus kaip gamyklos arba automatai ir bombos, kurie, 
rodos, yra patys natūraliausi, neišvengiamiausi ir, drįstu- 
me pasakyti, - negailestingiausi gamyklų produktai, apie 
kuriuos paprasčiausiai tyli eskapistinė - „bėganti nuo 'ti- 
krovės“ literatūra. 

„Šiuolaikinio Europos gyvenimo šiurkštumas ir bjauru- 
mas“ - to paties tikrojo gyvenimo, kuriuo turėtume džiaug- 
tis, - „tai neužtektinas arba netikusios sąveikos su aplinka 
biologinis nepakankamumas.“* Pati beprotiškiausia pilis, 


* Christopher Dawson, „Progresas ir religija“, p. 58-59. Vėliau jis pri- 
duria: „Visas tas Viktorijos laikų puošnumas, cilindrai ir surdutai, 
be abejo, reiškė kažką svarbaus devyniolikto šimtmečio kultūroje, 
taigi su šia kultūra jie paplito visame pasaulyje kaip jokia kita dra- 
bužių mada prieš tai. Galbūt mūsų palikuonys joje įžvelgs nuožmų 
Asirijos grožį - tos negailestingos ir didžios juos sukūrusios epochos 
simbolį; tačiau kad ir kaip ten būtų, jam trūksta to tiesaus ir nuola- 
tinio grožio, kuris būtinas visiems drabužiams, jiems, kaip ir juos 
pagimdžiusiai kultūrai, trūksta sąryšio su gamta bei žmogaus pri- 
gimtimi (aut. past.). 

pasirodžiusi iš milžino krepšio vienoje gėlų pasakoje, vis 
dėlto nėra tokia bjauri kaip automatinė gamykla, o kartu 
(jei pasinaudotume labai šiuolaikišku posakiu) daug ti- 
kresnė. Ir kodėl mums nepabėgus nuo „nuožmios Asirijos“ 
cilindrų absurdo ar siaubingų morlokiškų gamyklų, kodėl 
jų nepasmerkus? Juos smerkia netgi labiausiai bėgančios 
nuo tikrovės literatūros formos - mokslinės fantastikos - 
rašytojai. Šie pranašai dažnai numato (ir daugelis, atrodo, 
šito trokšta), kad pasaulis kada nors pavirs viena didžiule 
geležinkelio stotimi stikliniu stogu. Tačiau jiems, regis, la- 
bai sunku nuspręsti, ką gi žmonės šiame mieste-pasaulyje 
veiks. Jie gali iškeisti „Viktorijos laikų puošnumą“ į laisvus 
apdarus (su užtrauktukais), bet savo laisve, rodos, naudo- 
jasi tik norėdami mechaniniais žaisliukais pažaisti greitai 
nusibostantį lėkimo visu greičiu žaidimą. Sprendžiant iš tų 
istorijų, žmonės taip ir liks gašlūs, kerštingi ir godūs; o jų 
idealistai netrokšta nieko daugiau, kaip priveisti tokių pat 
šlovingų miestų kitose planetose. Tai iš tiesų „tobulėjančių 
priemonių ir menkėjančių tikslų“ amžius. Tai svarbiausios 
šių dienų negalios dalis, kelianti troškimą išsivaduoti, tiesą 
sakant, ne iš gyvenimo, o iš dabartinio meto kančių, kurias 
patys ir susikūrėm, nes mes aštriai jaučiame ir savo darbų 
bjaurumą, ir jų blogį. Matome, kad bjaurumas ir blogis ne- 
išardomai susiję. Sunku įsivaizduoti blogį ir grožį drauge. 
Tai, kad ankstesniais amžiais išvydus nuostabią fėją apim- 
davo siaubas, beveik praslysta pro mūsų akis. Netgi dar 
blogiau - pats gėris yra atplėšiamas nuo jam priderančio 
grožio. Pasakų šalyje galima įsivaizduoti, kad žmogėdros 
pilis siaubinga kaip košmaras (nes tokia ją paverčia žmog- 
ėdros blogis), bet neįmanoma įsivaizduoti namo, pastatyto 
geram tikslui - tarkim, smuklės, užeigos namų, doro ir kil- 


355 


NEPAPRASTOSIOS KARALYSTĖS PASAKOS 


naus karaliaus dvaro, - kurie atrodytų šleikščiai bjaurūs. 
Bet šiomis dienomis neverta tikėtis gražių pastatų, nebent 
jie būtų statyti anksčiau. 

Toks yra šiuolaikinis ir ypatingas (arba atsitiktinis) „bė- 
gimo nuo tikrovės“ aspektas pasakose, taip pat romanuose 
ir kitose istorijose, parašytose senovėje arba apie ją. Nema- 
žai istorijų, sukurtų laikais, kai žmonės paprastai džiaug- 
davosi savo rankų darbais, virto „bėgimu nuo tikrovės“, 
pamėginusios prisitaikyti prie šių laikų, kai žmonės bjau- 
risi tuo, kas yra sukuriama. 

Tačiau yra kitų, ir daug rimtesnių mėginimų pabėgti, 
kurie atsiskleidžia pasakose ir legendose. Bėgti tenka nuo 
daug bjauresnių ir baisesnių dalykų už triukšmą, dvoką, 
negailestingus ir ekstravagantiškus vidaus degimo varik- 
lius. Tai alkis, troškulys, skurdas, skausmas, sielvartas, 
neteisybė, mirtis. Ir net jei žmonės nesusiduria su tokiais 
liūdnais dalykais kaip šie, vis dėlto yra nuo senovės ži- 
nomos ribos, nuo kurių mums savotiškai leidžia pabėgti 
pasakos; tai senos svajonės ir troškimai (siekiantys pačias 
išmonės šaknis), kuriuos jos savotiškai įgyvendina siūly- 
damos paguodą. Vieni yra atleistinas silpnumas ar smal- 
sumas - tokie kaip troškimas laisvam lyg žuvis pasinerti į 
jūros gelmes; arba begarsio, grakštaus, sutelkto paukščio 
skrydžio ilgesys, tas ilgesys, iš kurio tyčiojasi lėktuvai, ne- 
bent tomis retomis akimirkomis, kai išvystame juos labai 
aukštai, nešamus vėjo, kai mūsų nepasiekia jų keliamas 
triukšmas, žybsinčius saulėje, - t. y. įsivaizduojamus, o 
ne naudojamus. Yra ir gilesnių norų - tokių kaip troški- 
mas bendrauti su visai gyvais padarais. Šiuo troškimu, 
senu kaip pats nuopuolis, paremtas visų pasakų gyvūnų 
kalbėjimas, o ypač stebuklingas tikrosios jų kalbos supra- 

timas. Tokios yra jų šaknys, o ne senovėje gyvenusiems 
žmonėms priskiriamas susipainiojimas, tariamas „skirtu- 
mo tarp mūsų pačių ir gyvūnų nesuvokimas“*. Gyvas šio 
skirtumo suvokimas yra labai senas, bet toks yra ir jaus- 
mas, kad atskyrimas buvo prievartinis - mus slegia kaltė ir 
keistas likimas. Kiti padarai - tai tarsi svetimos karalystės, 
su kuriomis žmogus nutraukė santykius, paskelbė joms 
karą ar gyvena įtemptų paliaubų laikotarpį. Yra keletas 
privilegijuotų žmonių, kurie kartais gali peržengti sieną, 
o kiti turi pasitenkinti tų keliautojų pasakojimais. Kad ir 
apie varles. Kalbėdamas apie tą plačiai paplitusią pasaką 
„Karalius varlė“ Maxas Mūlleris tiesiai paklausė: „Kaip 
apskritai įmanoma sugalvoti tokią istoriją? Reikia tikėtis, 
kad žmonės visais laikais buvo pakankamai apsišvietę 
ir suprato, kad varlė negali vesti karalienės dukters.“ Iš 
tiesų galime tikėtis! Nes jeigu ne, tai šiame pasakojime 
nėra jokios prasmės ir viskas paremta vien tik visos isto- 
rijos absurdiškumu. Tautosakos šaknys (ar spėlionės apie 
jas) čia lieka nepaliestos. Nedaug naudos mums duos ir 
svarstymai apie totemizmą. Nes, be jokios abejonės, kad 
ir kokie prietarai apie šaltinius ir varles glūdėtų šioje is- 
torijoje, varlės pavidalas pasakoje** išliko būtent dėl šios 
minties keistumo, dėl to, kad tokia santuoka neįmanoma, 
netgi pasibjaurėtina. Nors tose versijose, kurios mus do- 
mina - gėlų, vokiečių, anglų***, - žinoma, kalbama visai ne 
apie princesės ir varlės santuoką, juk varlė buvo užbur- 
tas princas. Ir pasaka teigia ne tai, kad varlės gali tapti 


* Žr. pastabą G pabaigoje (aut. past.). 
** Ar pasakų grupėje (aut. past.). 
** „Karalienė, troškusi atsigerti iš šaltinio, ir varlė“ (Campbell, xxiii); 
Der Froschkėnię; „Varlė ir mergelė“ (aut. past.). 

sutuoktiniais, bet kad būtina tesėti savo pažadus (netgi 
jei iš to nieko gero), šią temą, kaip ir draudimų laikymosi 
motyvą, galima sutikti visoje Pasakų šalyje. Tai vienas iš 
užrašų ant elfų rago, ir labai aiškus. 

Ir pagaliau yra pats seniausias bei giliausias troškimas, 
Didysis išsivadavimas - troškimas išsivaduoti iš mirties. 
Pasakos pateikia mums daugybę tokio išsivadavimo pa- 
vyzdžių ir būdų, tai galima būtų pavadinti tikruoju pabė- 
gimu, arba (sakyčiau) bėglio dvasia. Tačiau tai daro ir kitos 
istorijos (ypač tos, įkvėptos mokslo), tai daro ir mūsų ty- 
rimai. Pasakas kūrė žmonės, o ne fėjos. Elfų pasakos apie 
žmones, be abejo, būtų pilnos užuominų apie pabėgimą 
nuo nemirtingumo. Bet iš mūsų sukurtų istorijų negalime 
tikėtis, kad jos visada pakils virš įprasto lygio. Jos dažnai 
pakyla. Galima rasti keletą pamokų ir apie tai, kokia sunki 
nemirtingumo našta, arba nesibaigiantis gyvenimas, į kurį 
veržiasi „pabėgėlis“. Nes pasakos ir senovėje, ir dabar la- 
bai tinka mokyti tokių dalykų. Mirties tema ypač įkvėpda- 
vo George'ą MacDonaldą. | 

Tačiau pasakų „paguodoje“ yra ne vien įsivaizduoja- 
mas senovinių troškimų patenkinimas. Daug svarbesnė 
yra paguodžianti ir laiminga pabaiga. Beveik drįsčiau tvir- 
tinti, kad visos užbaigtos pasakos privalo baigtis laimingai. 
Mažų mažiausiai pasakysiu, kad tragedija yra tikroji dra- 
mos forma, aukščiausia jos funkcija, bet pasakoms galioja 
priešinga taisyklė. O kadangi nėra žodžio, kuris išreikštų 
šią priešingybę, tai pavadinsiu ją eukatastrofa. Eukatastrofi- 
nis pasakojimas yra tikroji pasakos forma ir aukščiausia jos 
funkcija. 

Pasakų paguoda, laimingos pabaigos džiaugsmas - ar, 
tiksliau, geroji katastrofa, netikėtas džiugus posūkis (nes 

pasakos iš tiesų neturi pabaigos)* - šis džiaugsmas, kurį 
pasakos labai gerai moka sukelti, nėra nei bailumas, nei 
bėgimas nuo tikrovės. Pasakų arba kito pasaulio aplinkoje 
tai netikėta ir stebuklinga malonė, kurios neįmanoma nu- 
spėti. Ji neneigia diskatastrofos - sielvarto ir nesėkmių, jie 
būtini, kad pajustum išsivadavimo džiaugsmą; bet ji neigia 
(jei norite, labai akivaizdžiai) visuotinį galutinį pralaimėji- 
mą ir todėl gali vadintis evangelija, kuri suteikia džiaugsmo 
blykstelėjimą, džiaugsmo, kuris gyvuoja už pasaulio ribų 
ir yra aštrus lyg sielvartas. 

Labai geros, išbaigtos pasakos požymis yra toks: kad ir 
kokie klaikūs būtų įvykiai, kad ir kokie pašėlę ar siaubingi 
būtų nuotykiai, suaugusiam ar vaikui, kurie jos klausosi, 
atėjus posūkio metui iš džiaugsmo užima kvapą, smarkiau 
suspurda širdis, iš akių beveik (arba tikrai) pasipila ašaros, 
tai veriamas pojūtis, kurį suteikia visos kokybiškos litera- 
tūros meno rūšys. 

Kartais šį įspūdį gali sukelti ir šiuolaikinės pasakos. Tai 
nėra lengva ir priklauso nuo visos istorijos, kuri paruošia 
posūkiui ir visą pasakojimą apgaubia šlovės šešėliu. Pa- 
saka, kuriai tai bent šiek tiek pavyksta, nėra visiškai ne- 
vykusi, kad ir kokių ydų turėtų, kad ir kaip suvelti būtų 
jos tikslai. Tai nutinka netgi paties Andrew Lango rašyto- 
je pasakoje „Princas Prigijus“, kuri daugybe kitų aspektų 
nėra patenkinama. Kai „atgyja visi riteriai ir iškėlę kardus 
šaukia „Tegyvuoja princas Prigijus!“, apėmęs džiaugsmas 
šiek tiek primena tą keistą mitologinės pasakos savybę, di- 
dingesnę už patį įvykį. Lango pasakojime to neįvyktų, jei 
aprašytas įvykis nebūtų daug rimtesnė už visą griozdiš- 


* Žr. H pastabą pabaigoje (aut. past.). 

ką, gana lengvabūdišką siužetą pasakos išmonė - pabaiga 
šiek tiek pašaipiai šypteli iš tos rafinuotos, sudėtingos con- 
te*. Tačiau rimtoje Pasakų šalies istorijoje šis įspūdis daug 
galingesnis ir aštresnis**. Tokiose istorijose atėjus netikėto 
posūkio metui patiriame veriantį džiaugsmo blyksnį ir šir- 
dies troškimas akimirką ištrūksta iš pasakos rėmų, perplė- 
šia pasakojimo tinklą ir pro tą plyšį blyksteli šviesa. 


Tiktai dėl tavęs aš septynetą metų ilgų tarnavau, 
Tiktai dėl tavęs aš į kalną stiklinį lipau užlipau, 
Tiktai dėl tavęs išmazgojau aš tavąją skraistę baltai... 
Tai ko nežiūri į mane, ko miegi taip kietai?*** 

Ir jis išgirdo ir atvėrė akis.**** 


EPILOGAS 


Šis džiaugsmas, kurį aš pasirinkau pagrindiniu tikros pa- 
sakos (ar romano) požymiu arba jos atspaudu, nusipelno 
išsamesnio aptarimo. 

Tikriausiai kiekvienas rašytojas, kurdamas antrinį pa- 
saulį, išmonę, tam tikra prasme trokšta būti tikru kūrėju ar 
bentjau tikisi, kad priartėja prie tikrovės: tikisi, kad tam ti- 
kros jo antrinio pasaulio savybės (jei ne visos detalės) kyla 


** Tai būdinga neryžtingam svyruojančiam Langui. Šis pasakojimas 
iš pažiūros seka rafinuotomis prancūziškomis conte (pasakomis), 
šiek tiek pasišaipydamas iš Thackeray'aus „Rožės ir žiedo“ - toks 
paviršutiniškas, netgi lengvabūdiškas kūrinys nepasiekia ir ne- 
trokšta pasiekti nieko gilaus, bet jo gelmėje glūdi gilesnis, roman- 
tiškas Langas (aut. past.). 

** Tokiose pasakose, kurias Langas vadino „tradicinėmis“ ir kurias 
nuoširdžiai mėgo (aut. past.). 

*** Vertė Romualda Zagorskienė, „Škotų liaudies pasakos“, Vilnius, 
„Vaga“, 1973 (vert. past.). 

**** „Juodasis Norovėjaus jautis“ (aut. past.). 

iš tikrovės ar sueina į ją. Jei jam išties pavyksta pasiekti 
kokybę, kurią žodynas aprašo kaip „vidinę tikrovės dar- 
ną“, tai sunku suvokti, kaip tai galėtų nutikti, jeigu kūri- 
nyje nebūtų nė lašelio tikrumo. Šis ypatingas džiaugsmas 
sėkmingoje išmonėje gali būti paaiškintas kaip netikėtas 
esminės realybės, arba tiesos, blyksnis. Tai ne vien šio pa- 
saulio liūdinčiųjų paguoda, bet atsiteisimas ir atsakymas 
į klausimą „Ar tai tiesa?“ Anksčiau į šį klausimą atsakiau 
taip: „Jeigu jūs sukūrėte savo mažutį pasaulėlį, tada taip, 
tai tiesa tame pasaulėlyje.“ Menininkui to pakanka (ar me- 
nininko dalelei menininko viduje). Tačiau eukatastrofoje 
mes pamatome trumputę viziją, kad atsakymas gali būti 
didingesnis - tai gali būti tolimas evangelijos spindulys 
arba aidas tikrovėje. Šis žodis taps mano epilogo leitmo- 
tyvu. Tai rimtas ir pavojingas dalykas. Šią temą aptarinėti 
gana įžūlu, bet jei per malonę tai, ką kalbu, turi kokią nors 
vertę, tai tik viena nepaprastai turtingos tikrovės briaune- 
lė: ribota tik todėl, kad ribotos žmogaus, kuriam visa tai 
buvo padaryta, galimybės. 

Drįstu tarti, kad artindamasis prie krikščioniškosios is- 
torijos iš šios pusės jau seniai jaučiu (su džiaugsmu), kad 
Dievas atpirko sugedusius kūrinius ir žmones tokiu būdu, 
kuriame sutelpa ir šis aspektas, atitinkantis keistą jų pri- 
gimtį. Evangelijos apima ir pasaką, tai didingas pasakoji- 
mas, kuriame sutelpa visų pasakų esmė. Jose nemaža stebu- 
klų - ypač meniškų*, nuostabių, jaudinančių: mitologinių 
savo tobula, savarankiška reikšme; o tarp stebuklų yra pati 
didžiausia ir išbaigčiausia eukatastrofa. Bet visa tai įžengė 
į istoriją ir pirminį pasaulį, antrinės kūrybos troškimai iš- 
sipildė Kūrinijoje. Kristaus gimimas yra Žmonijos istorijos 


* Meniškas čia ne vien padavimas, bet ir pati istorija, nes ją sukūrė ne 
evangelistai (aut. past.). 

eukatastrofa. Prisikėlimas yra Įsikūnijimo eukatastrofa. Šis 
pasakojimas prasideda džiaugsmu ir džiaugsmu baigiasi. 
Jame pirmiausia pasireiškia „vidinė tikrovės darna“. Nėra 
kito tokio pasakojimo, kuriuo žmonės taip trokštų tikėti ir 
kurį vien dėl jo paties vertės priėmė tiek skeptikų. Nes jo 
meniškumas atspindi pirminį meną, t. y. Kūrimą. Jei tai at- 
mesime, mums teliks liūdesys arba rūstybė. 

Nesunku įsivaizduoti ypatingą susijaudinimą ir džiaugs- 
mą, kuris apimtų sužinojus, kad kuri nors nuostabi pasaka 
pasirodė besanti tikra, kad jos pasakojimas - istorija, nepra- 
radusi savo mitologinės ir alegorinės reikšmės. Tai nesun- 
ku, nes žmogus nėra pašauktas išmėginti ar įsivaizduoti 
visiškai nežinomus dalykus. Apimtų toks džiaugsmas kaip 
ir priėjus pasakos posūkį, šis džiaugsmas turi pirminės 
tiesos skonio. (Kitaip jis nesivadintų džiaugsmu.) Jis žvel- 
gia į priekį (arba atgal; kryptis šiuo atveju nėra svarbi) į 
Didžiąją Eukatastrofą. Krikščioniškas džiaugsmas, Gloria, 
yra lygiai toks pats, bet jis ypač (be galo, jei mes turėtume 
begalines galimybes) didingas ir džiugus. Nes ši istorija 
pirminė, ji yra tiesa. Menas buvo patvirtintas. Dievas yra 
angelų ir žmonių Viešpats - ir elfų. Legenda ir istorija su- 
sitiko ir susipynė. 

Tačiau Dievo karalystėje didingi dalykai neužgožia 
mažų. Atpirktas žmogus išlieka žmogumi. Pasakojimas ir 
išmonė tęsiasi, jie ir turi tęstis. Evangelija nenaikina legen- 
dų, ji jas pašventina, ypač laimingą pabaigą. Krikščioniui 
vis dar reikia dirbti, protu ar kūnu, kentėti, viltis ir mir- 
ti; bet dabar jis supranta, kad jo polinkiai ir gabumai yra 
nukreipti į tikslą, kurį galima atpirkti. Jis yra taip dosniai 
apdovanotas, kad dabar gali tikėtis savo išmone papuošti 
sukurtąjį pasaulį ir jį praturtinti. Visos pasakos gali virsti 

tikrove, tačiau kai bus atpirktos, jos bus labai panašios ir 
visai nepanašios į mūsų, žmonių, joms suteiktas formas, 
pagaliau mes ir patys atpirkti būsime labai panašūs ir visai 
nepanašūs į puolusius žmones, kuriuos dabar pažįstame. 


PASTABOS 


A (312 p.) 

Pati jų stebuklų kilmė (o ne vien panaudojimas) yra satyri- 
nio pobūdžio, pasišaipymas iš kvailumo; o sapno elemen- 
tas nėra vien įžangos ir užbaigos mechanizmas, jis būdin- 
gas visam veiksmui ir jo posūkiams. Šiuos dalykus vaikai, 
ramiai pagalvoję, gali įvertinti ir suprasti. Tačiau daugelis, 
kaip ir aš, jaučia antipatiją sapno mechanizmui, nes „Ali- 
sa“ pristatyta kaip pasaka. Knygoje „Vėjas gluosniuose“ 
nėra nė užuominos apie sapną. „Pavasariui atėjus visą rytą 
kurmis labai sunkiai dirbo valydamas savo mažą namelį 
po didele pieva.“* Taip ji prasideda ir toks tinkamas tonas 
išlieka. Todėl dar labiau stebina, kad A. A. Milnas, toks 
didis šios nuostabios knygos gerbėjas, inscenizuodamas 
ją padarė tokią įnoringą pradžią, kurioje matome vaiką 
kalbant narcizo žiedu lyg telefonu. O galbūt tai visai nėra 
keista, nes įžvalgus knygos gerbėjas (kuris yra kitoks nei 
didis gerbėjas) niekada nebūtų mėginęs jos inscenizuoti. 
Juk suprantama, kad tai tegalima padaryti su paprastes- 
niais istorijos elementais, pasakos apie gyvūnus satyra. 
Pjesė yra žemesnis dramos lygmuo, gana pakenčiamai pra- 
linksminanti, ypač tuos, kurie neskaitė knygos; tačiau kai 
kurie vaikai, kuriuos aš vedžiausi pažiūrėti „Rupūžiaus iš 


* Vertė Edmundas Juškys, išleido „Alka“, „Iliustruota didžioji klasi- 
ka“, 2000 (vert. past.). 

Rupūžyno“, vėliau teprisiminė šleikštulį pradžioje. O visa 
kita jiems labiau patiko knygoje. 


B (328 p.) 
Šios detalės, žinoma, netgi tais laikais, kai tų taisyklių buvo 
laikomasi, paprastai patekdavo į pasakas dėl savo pasako- 
jamosios vertės. Jeigu, pavyzdžiui, aš parašyčiau istoriją, 
kurioje pakariamas Žmogus, vėlesniais amžiais, jeigu ji 
išliktų, galbūt paaiškėtų, kad pasakojimas apima šį tą iš- 
liekančio, šį tą daugiau nei vietinės reikšmės laikinos ver- 
tybės - tai, kad pasakojimas iš tiesų parašytas laikais, kai 
pagal įstatymus kardavo žmones. Galbūt, nes tais laikais 
nebūtinai turėtų padaryti tokią išvadą. Šia prasme ateities 
tyrinėtojas turėtų tiksliai žinoti, kada buvo įprasta karti 
žmones ir kada gyvenau aš. Nes aš galėjau šį faktą pasisko- 
linti iš kitų laikų ir vietų, iš kitų istorijų, o galėjau papras- 
čiausiai išgalvoti. Bet net jei paaiškėtų, kad šis tyrimas tei- 
singas, korimas pasakojime atsirastų tiktai jeigu (a) aš pats 
suvokiau dramatišką, tragišką ar siaubingą šio incidento 
įtaką pasakojimui ir (b) tie, kurie visa tai perpasakos, irgi 
pajus šią jėgą ir neišmes įvykio lauk. Tolimas laikas, gryna 
senovė ir keistenybės gali užaštrinti tragedijos ar siaubo 
briauną, bet pati briauna turėjo būti nuo pat pradžios, net 
jei vėliau ją nušlifavo patys elfai. Ir pats nenaudingiausias 
klausimas, paprastai užduodamas literatūros kritikams 
apie Ifigeniją, Agamemnono dukterį, yra toks: ar legenda 
apie jos paaukojimą Aulidėje atsirado laikais, kai būdavo 
aukojami žmonės? 

Sakau tik „paprastai“, nes galima įsivaizduoti, kad tuo, 
ką mes dabar suprantame kaip „pasakojimą“, kadaise no- 
rėta pasakyti visai ką kita - pavyzdžiui, perpasakoti faktą 

arba ritualą. Pasakojimas, išgalvotas tam, kad paaiškintų 
ritualą (procesą, kuris, kai kurių žmonių nuomone, vyk- 
davo gana dažnai), pirmiausia yra pasakojimas. Jis įgau- 
na formą ir išliks (dar ilgai po ritualo išnykimo) vien dėl 
pasakojamosios vertės. Kartais smulkmenos, kurios da- 
bar pastebimos dėl jų keistumo, kitados galėjo būti tokios 
įprastos, kad pateko į pasakojimą atsitiktinai: kaip pami- 
nėjimas, kad žmogus „kilstelėjo skrybėlę“ ar „sėdo į trau- 
kinį “. Bet tokios atsitiktinės smulkmenos kasdieniame gy- 
venime negali ilgai išlikti nepakitusios. Rašto laikais (kai 
greitai kinta papročiai) pasakojimas gali ilgai išlikti nepa- 
kitęs su visomis atsitiktinėmis smulkmenomis, įgydamas 
keistumo ir savotiškumo. Dauguma Dickenso kūrinių da- 
bar yra būtent tokie. Galima dabar atsiversti romaną, kuris 
būdavo perkamas ir skaitomas tais laikais, kai kasdienis 
gyvenimas buvo toks, kaip jame aprašyta, nors dabar šios 
kasdienės smulkmenos mums tapo tokios pat tolimos kaip 
ir karalienės Elžbietos laikai. Tačiau tai ypatinga šių dienų 
situacija. Antropologai ir tautosakininkai su tuo nesusidu- 
ria. Vis dėlto nerašytinis, žodinis pasakojimo perdavimas 
reikalauja pripažinti, kad pirminė detalių, su kuriomis jie 
susiduria, reikšmė yra pasakojimo rentimas ir pirminė jų 
išlikimo priežastis ta pati. „Karalius varlė“ - tai nei Credo, 
nei totemų žinynas - tai keistas pasakojimas, turintis aiš- 
kią pamokomąją prasmę. 


C (329 p.) 

Kiek man žinoma, vaikai, kuriems anksti pasireiškia polin- 
kis rašyti, nejaučia jokio ypatingo poreikio mėginti rašyti 
pasakas, nebent tai būtų vienintelis jiems prieinamas lite- 
ratūros Žanras; O jei mėgina, jiems paprastai nepavyksta. 

Tai nėra lengvas literatūros žanras. Jei vaikai ir jaučia kokį 
stipresnį polinkį, tai dažnai į pasakėčias apie gyvūnus, 
kurias suaugusieji painioja su pasakomis. Geriausi vai- 
kų.sukurti pasakojimai, kuriuos man teko skaityti, buvo 
arba realistiniai (savo ketinimais), arba tenai veikė žvėrys 
ir paukščiai - dažniausiai zoomorfinio pavidalo žmonės, 
kokie paprastai veikia pasakėčiose apie gyvūnus. Ko gero, 
jie šį žanrą renkasi todėl, kad jis leidžia gana realistiškai 
vaizduoti namų įvykius ir pokalbius, kuriuos vaikai tikrai 
gerai pažįsta. O žanrą paprastai pasiūlo suaugusieji. Lite- 
ratūroje, kuri paprastai brukama mažiems vaikams, tokio 
žanro keistai daugoka, ir geroje, ir prastoje. Įtariu, kad 
tai daroma dėl sąlyčio su gamtotyra, knygos apie žvėris 
ir paukščius laikomos ypač tinkamomis vaikams. O visa 
tai dar sustiprina meškučiai ir triušiukai, kurie pastaruoju 
metu išstūmė lėles netgi iš mažų mergaičių žaidimų kam- 
barių. Vaikai kuria sagas apie savo žaislus, kartais ilgas ir 
sudėtingas. Jei jie žaidžia su meškučiais, meškučiai ir bus 
jų sagų veikėjai, bet jie kalbės kaip žmonės. 


D (335 p.) 

Su zoologija ir paleontologija („vaikams“) vaikystėje su- 
sipažinau beveik taip pat anksti kaip ir su fėjomis. Ma- 
čiau tikrų žvėrių ir tikrų (kaip man tvirtino) priešistori- 
nių gyvūnų paveikslų. Man labiau patiko priešistoriniai 
gyvūnai, nes jie bent jau gyveno labai seniai, o hipote- 
zės (kad ir kokiu menku žinių kiekiu jos remtųsi) ne- 
gali nežibėti išmone. Bet man nepatiko aiškinimas, kad 
šie padarai ir buvo slibinai. Negaliu pamiršti vaikiško 
susierzinimo, kai išgirsdavau tokius pamokomus gimi- 
naičių (arba jų dovanotų knygų) tvirtinimus: „snaigės 

yra fėjų brangakmeniai“ arba „jos dar gražesnės už fėjų 
brangakmenius“; „jūros dugno stebuklai nuostabesni už 
pasakų šalį“. Vaikai tikisi, kad suaugę jiems paaiškins 
skirtumus, kuriuos jie jaučia, bet kurių negali analizuoti, 
ar bent jau pripažins juos, o ne neigs ar ignoruos. Aš la- 
bai ryškiai jaučiau tikrovės grožį, bet painioti jį su „kitais 
dalykais“ man atrodė išsisukinėjimas. Troškau tyrinėti 
gamtą, tiesą sakant, netgi labiau, nei skaityti pasakas, bet 
nenorėjau būti perviliotas iš pasakų šalies į mokslo glėbį 
tokių žmonių, kurie laikė potraukį prie pasakų kažko- 
kiu gimtosios nuodėmės pakaitalu, o mokslą - kažkokia 
naująja religija, į kurią mane reikia atversti. Be abejo, ty- 
rinėti gamtą - tai darbas visam gyvenimui, netgi visai 
amžinybei (kuriems teko tokia dovana), bet dalis žmo- 
gaus nepriklauso gamtai, todėl neprivalo nei jos tyrinėti, 
nei dėl to džiūgauti. 


E (342 p.) 

Pavyzdžiui, siurrealistiniuose paveiksluose pastebime tam 
tikrą liguistumą ar nerimą, kurio beveik neaptiksi litera- 
tūrinėje išmonėje. Galima įtarti, kad tuos paveikslus nu- 
piešęs protas išties yra liguistas, bet tuo ne viskas paaiš- 
kinama. Vien visa tai piešiant protą apima keista būsena, 
panaši į tą, kurią patiria sąmonė, kai karščiuojant ima kan- 
kinti keisčiausi vaizdiniai, kai paprasčiausi daiktai įgauna 
grėsmingas ir absurdiškas formas. 

Čia aš, be abejo, kalbu apie svarbiausias vaizduojamųjų 
menų išmonės išraiškos savybes, o ne apie iliustracijas ar 
kinematografą. Kad ir kokios geros būtų, iliustracijos neką 
tepadeda pasakoms. Visi menai, siūlantys vaizdą (tarp jų ir 
drama), ir tikra literatūra labiausiai skiriasi tuo, kad šioji 

apeina vaizdą. Literatūra veikia tiesiogiai mintį ir todėl ji 
yra pirmesnė. Kartu ji universalesnė, gyvesnė ir savites- 
nė. Jeigu ji kalba apie duoną ir vyną, apie akmenį ar medį, 
tai apima šių daiktų visumą, jų idėjas, o kiekvienas klau- 
sytojas juos įkūnys savo vaizduotėje. Jei sakoma, kad „jis 
valgė duoną“, režisierius ar dailininkas tegalės parodyti 
vieną konkretų duonos gabalėlį, kaip pats jį įsivaizduoja, 
o istorijos klausytojas galvos apie duoną apskritai ir galės 
įsivaizduoti, kaip pats norės. Jei sakoma, kad „jis užlipo į 
kalną ir pamatė slėnyje upę“, iliustratorius gali sugauti ar 
beveik sugauti savo paties įsivaizduojamą paveikslą, bet 
kiekvienas, girdintis šiuos žodžius, matys savo paveiks- 
lą, jį sudarys kalvos, upės ir slėniai, kuriuos pats kažkada 
matė, o labiausiai ta kalva, upė ir slėnis, kurie pirmąkart 
įkūnijo jam šias sąvokas. 


F (344 p.) 

Be abejo, aš kalbu apie matomų formų ir pavidalų išmonę. 
Dramą galima suręsti, kai koks nors Pasakų šalies įvykis 
užklumpa žmones, čia nereikia jokių mechanizmų, arba 
galima papasakoti, kad visa tai nutiko. Tačiau rezultatui 
pasiekti išmonės nereikia; pjesę palaiko veikėjai, apie juos 
viskas ir sukasi. Tokio pobūdžio dramą (kaip pavyzdį ga- 
lima nurodyti kai kurias Barrie'o* pjeses) galima naudoti 
lengvabūdiškai, satyros tikslais arba perteikiant autoriaus 
mintis žmonėms. Drama yra antropocentriška. Pasaka ir 
Pasakų šalis tokio poreikio neturi. Pavyzdžiui, yra dau- 
gybė istorijų apie tai, kad žmogus pradingo ir daugybę 
metų gyveno tarp fėjų nepastebėdamas laiko bėgimo ir 


* Sir James Mathew Barrie (1860-1937) - škotų rašytojas, dramaturgas 
(vert. past.). 

nesendamas. Barrie's apie tai parašė pjesę. Joje fėjų nesi- 
mato. Veiksmas nuolat sukasi apie kankinamus žmones. 
O gale vietoj sentimentalios žvaigždės ir angeliškų balsų 
(spausdintinėje versijoje) matome skausmingą veiksmą, 
kurį lengvai galima paversti velnišku, - angeliškus balsus 
pabaigoje pakeičia (kaip esu matęs) elfų kvietimas. Scenoje 
nepastatytos pasakos, kai jos kalba apie nuskriaustus žmo- 
nes, taip pat gali būti jausmingos ar baisios. Tačiau nebū- 
tinai. Daugumoje iš jų lygiomis teisėmis veikia ir fėjos. Kai 
kuriose istorijose būtent jos - svarbiausios veikėjos. Nema- 
žai trumpų tautosakos pasakojimų apie tokius įvykius tei- 
gia, kad tai tik liudijimai apie fėjas, per ilgus amžius apie 
jas ir jų egzistavimo būdą sukaupta išmintis. Į žmonių, ku- 
rie susitinka su jomis (dažniausiai savo noru), kančias tada 
galime pažvelgti visai kitu kampu. Galima sukurpti dra- 
mą apie aukos, nukentėjusios nuo rentgeno tyrimų, kan- 
čias, bet vargu ar galima subjektu pasirinkti patį rentgeną. 
Vis dėlto galima domėtis rentgenu (o ne rentgenologais) 
arba pirmiausia domėtis pačia Pasakų šalimi nekankinant 
mirtingųjų. Iš susidomėjimo viena sritimi gims mokslinė 
knyga, o kita - pasaka. Nei su vienu, nei su kitu drama 
nesusidoros. 


G (357 p.) 

Šio jausmo stoka - tai tiesiog hipotezė apie senovės žmo- 
nes, kad ir nuo kokios painiavos šių dienų žmonės (suklai- 
dinti ar degradavę) kentėtų. Ši hipotezė, sprendžiant iš tų 
negausių duomenų, kurie išliko apie senovę, tepagrįsta 
tiek, kiek ir spėjimas, kad kadaise šis jausmas buvo netgi 
stipresnis. Tai, kad išmonė sumaišė žmogiškas formas su 
gyvūnų ar augalų formomis arba suteikė gyvūnams žmo- 

nių gebėjimus, nors ir yra sena, visai neliudija sumišimo. 
Greičiau priešingai. Išmonė neišsklaido ryškių tikrojo pa- 
saulio formų, ji priklauso nuo jų. Kadangi mūsų vakarie- 
tiškam, europietiškam pasauliui rūpi „atskyrimo jausmo“ 
sąvoka, tai dabar ją silpnina ir puola ne išmonė, o mokslinė 
teorija. Ne istorijos apie kentaurus, vilkolakius ar užburtus 
lokius, o mokslininkų hipotezės (ar dogmomis tapusios 
spėlionės), kurios nusako žmogų ne kaip gyvūną - šis tei- 
singas apibūdinimas labai senas, - bet kaip vien tik gyvū- 
ną. O iš to kyla pasekmė - jausmų deformavimas. Ne vi- 
sai sugedusių žmonių natūrali meilė žvėrims ir troškimas 
įlįsti į kito kailį pakėlė maištą. Dabar mes sutinkame žmo- 
nių, kurie myli gyvūnus labiau nei žmones; kurie taip gaili 
avių, kad keikia piemenis lyg vilkus, kurie verkia žuvusio 
karo žirgo ir keikia žuvusius kareivius. Tai šiomis dieno- 
mis, o ne tuomet, kai gimė pasakos, atsirado skirtumo tarp 
mūsų pačių ir gyvūnų nesuvokimas. - 


H (359 p.) 

Pasakų pabaiga „jie ilgai ir laimingai gyveno“ laikoma 
tokia pat įprasta kaip ir pradžia „Kartą gyveno“, bet iš- 
ties yra dirbtinė. Ji nieko negali apgauti. Tokios pabaigos 
frazės gali būti sulyginamos su paveikslo rėmais ir tikra 
vieno ar kito vientiso Pasakų voratinklio fragmento pabai- 
ga, jos gali būti laikomos ne daugiau kaip langu į išorinį 
pasaulį. Šie posakiai gali būti paprasti arba sudėtingi ir 
ekstravagantiški, tokie pat meniški ir reikalingi paveikslui 
kaip paprasti, drožinėti ar paauksuoti rėmai. „Jie vis dar 
gyvena, pečių kūrena, dūmai rūksta, nieko netrūksta.“ „Ir 
aš ten buvau, alų midų gėriau, per barzdą varvėjo, burnoj 
neturėjau.“ „Jie ilgai ir laimingai gyveno.“ „O kai vestuvės 

baigėsi, išsiuntė mane namo stiklo šukių keliu su popieri- 
niais batais.“ 

Tokios pabaigos pasakoms tinka, nes šie pasakojimai 
pilni gilesnės prasmės ir Pasakų pasaulio tęstinumui su- 
vokti tinka geriau nei dauguma dabartinių „tikroviškų“ 
istorijų, suspaustų siaurame savo pačių laike. Šį aštrų pjū- 
vį begaliniame gobelene tinkamai vaizduoja netgi absur- 
diškos ar komiškos formuluotės. Dabartinės iliustracijos 
(daugiausia fotografinės) stiliaus raida nenugalimai linksta 
prie paraščių naikinimo, kad „paveikslas“ pasibaigtų sulig 
lapo kraštu: Šis metodas gal ir tinka fotografijai, bet nede- 
ra piešiniams, iliustruojantiems pasakas ar jų įkvėptiems. 
Užburtam miškui reikia ribų, netgi sudėtingų rėmų. Di- 
džiausia kvailystė ir įžeidimas būtų spausdinti juos sulig 
popieriaus kraštais, kaip Uolinių kalnų nuotrauką žurnale, 
tarsi išties būtų „pykštelta“ fėjų šalis ar kokio dailininko 
„Vietoje“ apmestas eskizas. 

O kalbant apie pasakų pradžias - sunku būtų sugalvo- 
ti, kuo pakeisti formuluotę „Kartą gyveno“. Ji iškart ima 
veikti. Šį efektą galime pajusti skaitydami, pavyzdžiui, pa- 
saką „Baisioji galva“ „Mėlynojoje pasakų knygoje“. Tai pa- 
ties Andrew Lango perdaryta Persėjo ir Gorgonės istorija. 
Ji prasideda „Kartą gyveno“ ir nenurodo nei metų, nei ša- 
lies, nei vardų. Tokį elgesį tegalima pavadinti „mitologijos 
pavertimu pasaka“. Norėčiau pasakyti, kad taip labai gera 
pasaka (nes kaip tik tokia ir yra graikiška istorija) paver- 
čiama paprasta, tokia įprasta mūsų kraštuose močiutės ar 
auklės pasaka. Bevardiškumas yra ne dorybė, o atsitikti- 
numas, jo nereikia mėgdžioti; miglotumas šiuo atžvilgiu 
prilygsta nuvertinimui, sugedimui dėl užmaršumo arba 
meistriškumo trūkumo. Bet, manau, belaikiškumas yra 

visai kas kita. Tokia pradžia nėra skurdo požymis, ji reikš- 
minga. Vienu brūkštelėjimu ji sukelia milžiniško, žemėla- 
piuose nepažymėto laiko pasaulio jausmą. 


PABAIGOS ŽODIS 


Vienas iš iliustratoriaus džiaugsmų yra galimybė grįžti 
prie kažkada skaitytų istorijų ir vėl su jomis dirbti - šįkart 
kreipiant daugiau dėmesio į detales, - taip pat su malonu- 
mu imtis visiškai naujų darbų. Kai kurias šios knygos isto- 
rijas aš perskaičiau tik prieš keletą mėnesių ir pasigailėjau 
neturėjęs jų po ranka tuomet, kai mano vaikai kiekvieną 
vakarą laukdavo pasakų. 

Dauguma pačių populiariausių istorijų vaikams buvo 
sukurtos kokiam nors konkrečiam vaikui, šis kai kada at- 
sainus, o kai kada labai įžvalgus metodas pagimdė mintis, 
kurios vėliau įsikūnijo didžiojoje literatūroje. Skaitydamas 
trumpesnius Tolkieno apsakymus ir eilėraščius, dar sti- 
priau pajutau autoriaus ir jo vaikų ryšį. Čia yra įspūdingų 
originalių detalių ir įvykių, kurie tegalėjo atsirasti iš stebėji- 
mų ir dviejų ar daugiau gyvų protų pokalbių. Man atrodo, 
kad „Klajojančio riterio nuotykių“ jūreivis tegalėjo užgimti 
tėvui vasaros dieną rodant vaikams įdomų plaukiojantį ar 
skrendantį virš vandens telkinio vabzdį ir jiems spėliojant, 
kokių nuotykių jis galėtų patirti. Netgi labiau už keistus ir 
nuostabius vaizdus mano vaizduotę uždega šis magiškas 
dalijimasis mintimis, kai vienoje galvoje kilusi mintis įsiša- 
knija kitoje ir gimsta naujas veikėjas ar istorija. 

Kai kurie kiti eilėraščiai ir pasakojimai persunkti as- 
meniškesnės, liūdnesnės nuotaikos, įsivaizduoju, kad jie 
buvo sukurti profesoriaus darbo kambaryje, laisvalaikiu 

tarp paskaitų ir konsultacijų, nuobodulio ar poilsio aki- 
mirkomis, kaip kad perrašinėtojų haiku pavidalo eilės 
perrašinėjamų rankraščių paraštėse. Kad ir kokia būtų jų 
pradžia, aš gerai suprantu autorių ir dėl šių mažiau ži- 
nomų darbų lengvumo ir išmonės vertinu jo pasakotojo 
talentą dar labiau. 

Manau, kad dabar mums reikia gerų pasakotojų, lygiai 
taip pat kaip tais laikais, kai žodinė tradicija buvo vieninte- 
lis istorijų perdavimo būdas, ir kad jų pasakojimas ir klau- 
symas vaidina gyvybiškai svarbų vaidmenį vystantis sme- 
genims. Istorijų, kurių apsupti mes augame, kokybė labai 
svarbi gerai mūsų savijautai, lygiai taip pat kaip aplinka ir 
maistas. Gražiausias šio dalijimosi istorijomis aspektas, - o 
„Nepaprastosios Karalystės pasakose“ mes turime patį 
puikiausią pavyzdį, - tai, kad bendraudami pasakotojas ir 
jo klausytojas kartu leidžiasi į kelią, kuris gali nuvesti į pa- 
čias netikėčiausias ir stebuklingiausias vietas. 

būtybių, „Žiedų Valdove“ šmėkštelėjusius Tomą 
Bombadilą, Mėnulėną, drambilą... 


Kiekviena pasaka, eilėraštis parašyti su 
didžiule išmone, nukeliančia į nuotykių, 


kj kupiną pasaulį, 2 glūdi 


kris V Mainais iš 


